
Ann Cleeves este considerată noua Agatha Christie a 
literaturii britanice. S-a născut în 1954 şi a copilărit în 
partea de vest a Angliei, în Herefordshire şi apoi în North 
Devon. 

După ce a renunţat la facultate, a avut o serie de job-uri 
ocazionale dintre cele mai diverse: asistent social pentru 
copii, bucătar la un centru de observare a păsărilor, ajutor 
de salvamar şi ofiţer pentru eliberarea condiţionată. S-a 
căsătorit cu Tim Cleeves, un cunoscut ornitolog şi, când 
acesta a primit un post pe micuța insulă Hilbre, aflată în 
estuarul Dee, unde ei doi erau singurii locuitori, s-a apucat 
de scris. 

Au urmat mai multe romane (peste douăzeci), publicate 
începând cu 1986, care au fost traduse în peste 20 de limbi 
până în prezent. 

Cele două serii de succes ale lui Ann Cleeves au fost 
transpuse în două seriale TV realizate de ITV (după cărţile 
care o au drept protagonistă pe Vera Stanhope) şi 
respectiv BBC (după volumele din seria Shetland). Serialul 
Vera a fost deja difuzat în peste 30 de ţări, printre care 
Australia, S.U.A., Germania, Cehia, Polonia, Japonia, 
Canada, Suedia etc. 

În 2006 Ann Cleeves a primit premiul Duncan Lawrie 
Dagger, acordat de către Crime Writers’ Association 
(CWA) pentru volumul Negru de corb (Raven Black), 
primul din seria Shetland. 

Anul 2014 a reprezentat pentru autoare una dintre cele 
mai bune perioade literare, succesul celor două seriale TV 
atrăgând după sine vânzări excepţionale ale tuturor 
romanelor sale. 

In 2015, la Crime Scene Press au mai apărut în limba 
română un roman din seria Vera Stanhope, Secretele din 
Strada Portului (Harbour Street), iar în seria Shetland în 
2016 - Oase roşii Red Bones) şi în 2017 - Negru de corb 
Raven Black). 

Tot în 2017, Ann Cleeves a fost distinsă cu Premiul 
Diamond Dagger pentru întreaga carieră, acordat de 
aceeaşi Crime Writers” Association. 

Capitolul 1 


Fran închise ochii. Avionul de mici dimensiuni pierdu 
brusc din altitudine, părând că se prăbuşeşte, apoi se 
redresă preţ de o clipă înainte de a se înclina violent, ca 
vagonul unui montagne russe. Femeia deschise ochii şi 
văzu o stâncă cenuşie drept în faţă. Era suficient de 
aproape încât să observe dungile albe de găinaţ uscat şi 
rămăşiţele cuiburilor de păsări de anul trecut. Dedesubt, 
marea era în plină fierbere. Spuma ridicată de rafalele 
furioase de vânt era răsucită de furtună peste suprafaţa 
apei. 

De ce nu face nimic pilotul ăsta? Și Jimmy de ce stă ca 
momâia pe scaun, de parcă aşteaptă pur şi simplu să 
murim cu toţii? 

Îşi imagină foarte clar impactul avionului cu stânca şi 
amalgamul de fiare şi oase deopotrivă contorsionate. Nicio 
şansă de supravieţuire. Trebuia să-mi fi scris testamentul. 
Cine o să aibă grijă de Cassie? In clipa aceea îşi dădu 
seama că era prima oară când se temea cu adevărat 
pentru viaţa ei şi fu cuprinsă de o panică incontrolabilă, 
care-i paraliză creierul şi orice fel de gând lucid. 

Apoi avionul începu să se ridice încet. Lui Fran i se păru 
că trece milimetric peste marginea crestei. Perez îi arăta 
repere familiare pentru el: North Haven, Centrul de 
cercetare de la North Light şi Ward Hill. Fran avea 
senzaţia că pilotul încă menținea cu greu avionul pe linia 
de plutire şi că Perez se străduia, de fapt, să-i distragă 
atenţia în timp ce se învârteau orbeşte încercând să 
aterizeze. Ceea ce, într-un final, se şi întâmplă, după 
câteva salturi violente de-a lungul pistei. 

Neil, pilotul, rămase nemişcat o vreme, cu mâinile încă 
încleştate pe manşă. Fran îşi zise că bărbatul fusese 
aproape la fel de speriat ca ea. 

— Bravo! îi spuse Perez. 

— Da, în fine, mormăi Neil rânjind scurt. Oricum trebuie 
să ne antrenăm pentru zborurile de ambulanţă. Doar că, la 

un moment dat, chiar mă gândeam că ar trebui să facem 
cale-ntoarsă. 

Apoi îi zori: 

— Hai, jos cu voi! Mai am de luat un grup întreg de 
vizitatori şi am înţeles că vremea o să se-nrăutăţească. N- 
am chef să rămân izolat aici toată săptămâna! 

Câţiva oameni aşteptau deja lângă pistă. Se întorseseră 
cu spatele întors împotriva vântului şi se chinuiau din 
răsputeri să stea drepţi. Bagajele lui Fran şi Perez fură 
descărcate rapid, iar Neil le făcu semn cu mâna 
următorilor pasageri să urce la bord. Fran îşi dădu seama 
că tremura. I se făcuse brusc frig când ieşise din cabina 
strâmtă a avionului, dar ştia că frisoanele erau şi o reacţie 
la teama pe care o resimţise. Şi la neliniştea pe care o avea 
ştiind că urma să-i întâlnească pe cei care îi aşteptau, 
adică pe familia şi prietenii lui Perez. Locul ăsta, Fair Isle, 
era o parte importantă din acest om. El crescuse aici, iar 
familia lui locuise aici de generaţii întregi. Oare ce părere 
aveau să-şi facă despre ea? 

Îşi zise că urma să fie ca un interviu oribil pentru o 
slujbă şi că, în loc să fie calmă şi stăpână pe sine, 
zâmbitoare - putea să fie foarte fermecătoare când voia -, 
era în continuare îngrozită de experienţa zborului şi se 
transformase într-o epavă. 

N-a fost nevoie să-şi intre în rol imediat fiindcă Neil îşi 
îmbarcase pasagerii în avion şi rula cu viteză spre capătul 
pistei, gata să decoleze înapoi spre Tingwell, pe insula cea 
mai mare din arhipelag. Zgomotul motoarelor era prea 
aproape şi prea puternic ca să se poată înţelege. Urmă un 
moment de linişte, apoi motoarele intrară din nou în 
turație maximă iar avionul trecu pe lângă ei şi se înălţă. 
Cum era aruncat de colo colo de vântul puternic, părea de 
jucărie. Descrise un cerc pe deasupra lor şi dispăru în 
nord, ceva mai echilibrat. Fran simţi că tuturor parcă li se 
luase o piatră de pe inimă. Îşi zise că nu exagerase deloc 
proporţiile primejdiei prin care tocmai trecuse. Nu era 
isteria unei femei de pe continent. Locul ăsta chiar era 
dur. 

Capitolul 2 


Jane aruncă o bucată de margarină în făină şi o frământă 
în pumn. Prefera gustul de unt în pateuri, dar Centrul de 
cercetare era în criză de fonduri şi îşi zise că ornitologii 
erau oricum atât de înfometați când se întorceau ca să ia 
prânzul, încât nu aveau să-şi dea seama. Se opri o clipă şi 
zâmbi la auzul avionului care zbura pe deasupra. Prin 
urmare, decolase. Era bine. Şase ornitologi care stătuseră 
la Centru erau la bordul lui, ceea ce însemna mai puţin de 
lucru pentru bucătar. Când oamenii rămâneau blocaţi pe- 
acolo din cauza vremii, deveneau agitaţi şi arţăgoşi. Se 
amuza teribil când era nevoită să-i explice câte unui 
redutabil om de afaceri că toţi banii din lume n-ar fi reuşit 
să-l scoată de pe insulă - când e uragan, nici barca, nici 
avionul nu se încumetă să plece, indiferent câţi bani i-ar fi 
oferit marinarului sau pilotului. În schimb, nu-i plăcea 
deloc atmosfera care se crea când oamenii rămâneau acolo 
împotriva voinţei lor. Se simțeau ca nişte ostatici şi 
reacţionau în cele mai diverse moduri: unii deveneau 
apatici şi se resemnau, alţii dădeau în clocot de furie. 

Turnă lapte bătut în aluat. Deşi cocea în fiecare zi o 
şarjă de pateuri şi simţea că putea s-o facă şi cu ochii 
închişi, cântărise făina şi măsurase laptele. Aşa era ea: 
precaută şi meticuloasă. Mai rămăsese o bucată de brânză 
desfăcută care trebuia folosită, aşa că o dădu imediat pe 
răzătoare şi o amestecă în aluat. li trecu prin minte că, 
dacă barca nu pleca a doua zi, trebuia să înceapă să coacă 
şi pâine. Frigiderul era aproape gol. Turti aluatul, îl tăie în 
discuri pe care le aşeză cu grijă în tavă, ca să aibă loc să 
crească. Cuptorul era suficient de fierbinte, aşa că împinse 
tava înăuntru. Când se îndreptă de spate, zări o siluetă 
într-un impermeabil verde trecând prin dreptul ferestrei. 
Zidurile casei de lângă vechiul far erau groase de un metru 
şi ploaia mânjise ferestrele cu un strat subţire de sare, aşa 
că afară nu se vedea foarte bine, dar cu siguranţă era 
Angela, care se întorcea din tura de inspectare a 

capcanelor Helgoland. 

Era al doilea sezon pe care Jane îl petrecea la Centrul de 
cercetare din Fair Isle. Ajunsese acolo primăvara trecută, 
în urma unui anunţ descoperit într-o revistă despre viaţa la 
ţară. Răspunsese imediat, dintr-un impuls de moment. 
Probabil că fusese primul din viaţa ei. Apoi urmase un fel 
de interviu prin telefon. 

„— De ce vrei să-ţi petreci vara în Fair Isle?” 

Bineînţeles, Jane anticipase întrebarea. Lucrase la 
Resurse Umane şi intervievase o mulţime de oameni de-a 
lungul timpului. Îşi pregătise un răspuns insipid şi bine 
ţintit despre o provocare în timpul căreia urma să 
înţeleagă încotro se îndreaptă în viaţă. Era doar un 
contract temporar, până la urmă, şi îşi dăduse seama 
foarte clar că persoana de la celălalt capăt al firului era 
complet disperată: mai erau doar câteva săptămâni până la 
deschiderea sezonului, iar bucătăreasa angajată iniţial 
plecase cu prietenul ei în Maroc şi-i lăsase baltă complet. 
Bineînţeles, adevăratul ei motiv era mai complicat: 
„Partenera mea a decis că vrea copii. Mă sperie. De ce nu 
se mulţumeşte cu mine? Credeam că suntem fericite şi 
mulţumite împreună, dar ea zice că o plictisesc.” 

Mutarea în Fair Isle fusese echivalentă cu a se ascunde 
sub pătură, ca în copilărie. Fugise de umilinţă, de faptul că 
Dee chiar găsise pe cineva la fel de dornică să aibă copii, 
iar ea rămăsese singură şi fără niciun prieten. Când i se 
oferise slujba la Centru, Jane îşi dăduse demisia de la 
slujba de funcţionar public şi, fiindcă mai avea şi zile de 
concediu, plecase chiar la finalul acelei săptămâni. 
Avusese parte de o mică petrecere la birou, cu vin 
spumant şi tort. Primise şi un voucher pentru cărţi. Toată 
lumea fusese luată pe nepregătite. Jane era recunoscută 
pentru firea ei analitică şi pentru capul ei limpede. Faptul 
că renunţa în felul ăsta la carieră şi la pensie - care ar fi 
fost destul de bună - ca să plece pe o insulă faimoasă 
numai pentru croşetat, părea pur şi simplu de neimaginat. 

„— Chiar ştii să găteşti?”, o întrebase o colegă, venindu-i 
tare greu să creadă că reputata directoare de Resurse 

Umane ar putea avea vreodată preocupări atât de banale. 
Aceeaşi întrebare îi fusese pusă şi în timpul interviului 
telefonic. 

„Bineînţeles!”, răspunsese ea în ambele ocazii, cu toată 
sinceritatea. Dee, partenera ei, era mare amatoare de 
petreceri acasă. Era directoarea unei case de producţie şi 
în weekend casa era plină de oameni: actori, producători, 
scenarişti. Jane asigurase meniul pentru toate aceste 
adunări cu ştaif, de la canapeuri pentru petrecerile 
relaxate de vară, până la cine simandicoase pentru doar 
câteva persoane. 

Simţise o doză de satisfacţie în timp ce se îndepărta de 
casa din Richmond, trăgând bagajul după ea, la gândul că 
nu mai avea cine să se ocupe de meniuri de-acum înainte. 
Nu şi-o putea închipuia pe noua parteneră a lui Dee, Flora, 
o femeie cu forme ascuţite şi cu păr strălucitor, încinsă cu 
un şort de bucătărie. 

Jane venise în Fair Isle fără să ştie concret ce urma să 
facă. Faptul că nu cercetase locul în prealabil arăta cât de 
tulburată fusese. Nu-i stătea deloc în fire să se comporte 
aşa. In mod normal, ar fi consultat o mulţime de site-uri, ar 
fi mers la bibliotecă şi ar fi alcătuit un dosar cu cele mai 
importante informaţii. In schimb, singura ei pregătire 
constase în nişte cărţi de gătit. Trebuia să prepare meniuri 
bogate, să se încadreze într-un buget restrâns şi nu se 
pierduse într-atât de tare cu firea încât să nu vrea să-şi 
facă treaba cât mai bine cu putinţă. 

Sosise pe insulă cu vasul care aducea poşta, Bunul 
Păstor, într-o zi însorită, cu un vânt care bătea dinspre 
sud-est. Stătuse pe punte şi privise în zare la insula de 
care se apropia tot mai mult. Trăise emoția descoperirii 
unui loc nou. Se gândise atunci, şi îşi spunea şi acum, că 
experienţa semăna cu întâlnirea unei noi iubiri: la început, 
câteva priviri afectuoase, apoi o deprindere tot mai 
profundă. O primăvară cu vreme bună e tot ce-ţi trebuie ca 
să te îndrăgosteşti de Fair Isle. Stâncile sunt pline de 
păsări de mare iar Gilsetter, platoul verde la sud de port, e 
acoperit de flori. Drept urmare, insula şi Centrul de 

cercetare chiar îi căzuseră cu tronc. Centrul funcţiona în 
vechea casă a Farului de Nord - care între timp se 
automatizase - şi care se ridica, într-o izolare desăvârşită, 
pe stâncile înalte şi cenuşii. Jane crescuse în suburbii şi 
nu-şi imaginase că avea să trăiască vreodată într-un ţinut 
atât de sălbatic şi de teatral. I se părea locul ideal să 
devină o persoană complet diferită de femeia care nu 
fusese în stare să i se împotrivească lui Dee. 

Pusese imediat stăpânire pe bucătărie. Era mare, ca o 
peşteră. Odinioară servise ca sufragerie a paznicului 
bătrân şi păstra un şemineu şi două ferestre mari, cu 
deschidere spre mare. O aranjase pe gustul ei imediat ce 
sosise, înainte chiar de a-şi goli valiza. Atunci fusese prea 
devreme pentru oaspeţi, dar personalul tot trebuia să 
mănânce. 

„Ce planuri aveţi pentru cină?” întrebase ea, suflecându- 
şi mânecile cămăşii de bumbac şi trăgând peste cap şorţul 
albastru preferat. Cum nu primise un răspuns concret, se 
simţise liberă să inspecteze frigiderul şi congelatorul. În 
frigider descoperise un castron de aluminiu plin cu orez 
fiert, acoperit cu folie de plastic şi nişte eglefin afumat în 
congelator. Incropise imediat o tigaie mare de orez cu 
condimente călite în unt - în ciuda costurilor - şi câteva 
bucăţi mari de ouă fierte. Mâncaseră cu toţii la masa din 
bucătărie, vorbind despre cuiburile de pietrari cenuşii sau 
despre păsările de mare. Nimeni n-a întrebat-o de ce 
venise în Fair Isle ca bucătăreasă. 

După o vreme, Maurice îi mărturisise că s-a simţit ca şi 
cum ar fi apărut Mary Poppins, care să pună lucrurile la 
punct. Cu toţii înţeleseseră că urma să fie bine. Lui Jane îi 
plăcuse foarte mult remarca bărbatului. 

işi dădu seama după miros că pateurile erau gata. 
Scoase tava din cuptor, o aşeză pe masă şi dezlipi cu grijă 
pateurile unele de celelalte, ca să se coacă şi în interior. 
Apoi le vâri la loc. Setă cronometrul pentru încă trei 
minute, deşi nu avea nevoie de alarmă. În bucătăria asta 
nu exista să se ardă mâncarea. Nu pe tura lui Jane. 

Uşa se deschise şi Maurice păşi înăuntru. Purta o 

cămaşă de finet şi un cardigan gri, pantaloni de catifea 
cord lăsaţi la genunchi şi papuci de piele. Arăta exact ca 
profesorul şifonat care fusese înainte să se mute pe insulă 
cu tânăra lui nevastă. Cu un gest reflex, Jane puse 
ceainicul pe foc. Maurice şi Angela aveau un apartament 
personal la Centru, dar el prefera întotdeauna să-şi bea 
cafeaua de dimineaţă la bucătărie. Jane avea o cafetieră şi 
comandase cafea bună de la Lerwick. Maurice era singura 
persoană cu care o împărțea. 

— Avionul a plecat cu bine, zise el. 

— Da, am auzit, răspunse ea şi umplu cafetiera, după 
care scoase pateurile din cuptor, chiar când cronometrul 
începuse să sune. Câţi musafiri au mai rămas? 

Maurice îi dusese pe vizitatori, cu tot cu bagajele lor, la 
aeroport în Land Rover-ul lui. 

— Doar patru. Ron şi Sue Johns au plecat şi ei. Au auzit 
prognoza şi n-au vrut să rişte să rămână blocaţi aici. 

Jane aşeză pateurile pe o altă tavă, la răcit. Maurice 
înşfăcă distrat unul, îl rupse în două şi îl unse cu unt. 

— Azi a venit Jimmy Perez cu noua lui prietenă, continuă 
el, de data asta cu gura plină. l-au aşteptat James şi Mary. 
Biata fată! Era albă ca varul când a coborât din avion! Şi o 
înţeleg perfect. Nici mie nu mi-ar fi priit un zbor ca ăla. 

Maurice era administratorul Centrului de cercetare. 
Instituţia găzduia, încă, proiecte ştiinţifice, dar oferea, de 
asemenea, cazare pentru naturalişti care veneau în vizită 
sau pentru cei interesaţi să experimenteze cea mai 
îndepărtată insulă locuită din Marea Britanie. În 
septembrie, locul se umplea de ornitologi, pentru că era 
perioada în care păsările migrau în cel mai mare număr. O 
săptămână în care vântul bătuse din est adusese în Marea 
Britanie două specii noi de păsări şi câteva de rarităţi 
minore. Acum, în mijlocul lunii octombrie, cum prognoza 
anunţa rafale feroce, Centrul era aproape gol. Maurice se 
pensionase anticipat de la Universitate ca să devină un 
redutabil proprietar de pensiune. Jane nu era sigură ce 
simţea el cu adevărat despre asta, dar nu s-ar fi gândit 
vreodată să-şi bage nasul. 


e 10 - 


Ştia, în schimb, că Maurice savura din plin bârfa locală. 
Probabil pentru că nu diferea foarte tare de remarcile 
înţepate specifice unei cancelarii dintr-un mic colegiu. Ştia 
tot ce se întâmplă, aparent fără niciun efort. Jane se ţinuse 
la distanţă de majoritatea locuitorilor insulei. O ştia şi o 
plăcea pe Mary Perez, uneori fusese chiar invitată la prânz 
la Springfield în zilele ei libere, dar nu erau nici pe departe 
prietene apropiate. 

— El e polițistul, nu? întrebă Jane nu foarte interesată. 

Se uită la ceas. Mai era o jumătate de oră până la prânz. 
Aprinse focul sub o oală mare cu supă, amestecă în ea şi o 
acoperi la loc. 

— Aşa e. Mary spera că o se întoarcă la un moment dat 
acasă, mai ales că se eliberase un teren cu nişte ani în 
urmă, dar el a ales să rămână în Lerwick. Dacă nu o să 
aibă un băiat, are să fie ultimul Perez din Shetland. Familia 
asta a trăit dintotdeauna pe Fair Isle, încă de la primul 
Perez care a naufragiat pe țărmurile astea în timpul 
Armadei Spaniole. 

— Şi o fiică ar putea să păstreze numele şi să-l ducă mai 
departe, răspunse Jane cu indignare. 

Îşi imagina că Maurice ar trebui să fie mai conştient ca 
oricine de pericolele născute din stereotipizare. Toți 
vizitatorii îşi închipuiau că el era directorul Centrului şi că 
Angela era cea care se ocupa de rezervări şi de curăţenie. 
În realitate, Angela era omul de ştiinţă. Ea era cea care se 
căţăra pe stânci ca să stârnească fulmarii de nord şi rațele 
Guillemot, cea care ieşea în larg cu nava Zodiac ca să 
numere păsările, în vreme ce Maurice răspundea la 
telefon, se ocupa de treburile domestice şi comanda suluri 
de hârtie igienică. lar Angela își păstrase numele de fată 
după ce se căsătorise cu el, din raţiuni profesionale. 

Maurice zâmbi: 

— Sigur că poate, dar pentru Mary şi James n-ar fi 
acelaşi lucru. Mai ales pentru James. Şi aşa suferă că 
Jimmy nu a rămas aici ca să preia Bunul Păstor. James 
chiar îşi doreşte un nepot. 

Jane îi întoarse spatele şi dispăru în camera de zi ca să 

aranjeze masa. 

Angela îşi făcu apariţia după ce restul se aşezaseră deja. 
Uneori, Jane credea că întârzia voit, doar ca să-şi facă o 
intrare spectaculoasă. Doar că azi erau prea puţine 
persoane ca să formeze un public interesant: patru 
vizitatori plus Poppy, fiica lui Maurice, şi personalul 
Centrului, obişnuit de pe-acum cu teatralitatea ei; şi 
Maurice, care părea să o adore, dădea impresia că nu-l 
deranja deloc noul său rol cât timp ea era fericită. 

Angela îşi umplu singură o farfurie cu supă din oala care 
încă fierbea pe aragaz şi rămase în picioare ca să-i 
privească. Era cu douăzeci de ani mai tânără decât 
Maurice, înaltă şi puternică. Avea un păr aproape negru, 
ondulat şi lung până la umeri, care acum era răsucit în sus 
şi prins cu un pieptene. Părul era amprenta ei personală. 
Începuse să apară destul de frecvent în rol de comentator 
în programele de istorie naturală de la BBC, iar oamenii îi 
reţineau mereu părul. Jane bănuia că Maurice fusese 
fermecat de atenţia ei, de celebritate şi de tinereţe. Işi 
părăsise soţia care îi spăla hainele, îi gătea mesele şi îi 
crescuse copiii până la maturitate - în fine, asta dacă 
Poppy putea fi considerată matură. Jane nu o cunoscuse pe 
soţia lui, dar empatiza enorm cu ea. 

Se aştepta ca Angela să li se alăture, să mute 
conversaţia rapid şi cu dibăcie către propriile ei 
preocupări, cum făcea de obicei. Dar ea continua să stea în 
picioare şi Jane pricepu că femeia era furioasă, atât de 
furioasă că mâinile tremurau pe bolul de supă pe care îl 
ţinea. În cele din urmă îl aşeză cu grijă pe masă. 
Conversaţia se stinsese. Afară, furtuna devenea din ce în 
ce mai feroce şi cu toţii erau conştienţi de asta. Chiar şi 
prin ferestrele cu geamuri duble se auzea mugetul 
valurilor care loveau stâncile şi rafalele de stropi care 
ţâşneau în aer, de parcă un uriaş ar fi scuipat deasupra 
pietrelor. 

— Cine a intrat în camera păsărilor? 

Vorbise pe un ton reţinut, aproape în şoaptă, dar furia 
din spatele cuvintelor era evidentă. Numai Maurice părea 

să nu se sinchisească. Întinse în bol cu o bucată de pâine şi 
îşi ridică privirea. 

— S-a întâmplat ceva? 

— Cred că cineva îşi bagă nasul în munca mea. 

— Eu am intrat ca să verific rezervările pe computer. A 
sunat Roger să întrebe dacă putem primi un grup în iunie 
anul viitor şi, nu ştiu de ce, calculatorul din apartament nu 
mergea. 

— Nu mă interesează computerul. E vorba de 
manuscrisul unei lucrări de cercetare. Scris de mână. 

Angela i se adresa lui Maurice, dar vorbea suficient de 
tare ca toată lumea să audă ce avea de spus. Ascultând-o, 
Jane se miră că scria de mână. N-o văzuse niciodată 
scriind, poate doar când se afla pe teren şi n-avea de ales. 
În rest, era o mare susținătoare a tehnologiei. Chiar şi 
notițele despre păsările observate în timpul zilei erau 
trecute în laptop. 

— A dispărut, continuă Angela. Cineva l-a luat. 

Privi în jur, în special la cei patru vizitatori de la masă. 

— Cineva a luat lucrarea! 

Capitolul 3 


Perez o avertizase pe Fran exact la ce să se aştepte în 
casa părinţilor săi. li descrisese bucătăria cu vedere până 
la South Haven, maşina de gătit Rayburn cu suport 
suspendat pentru uscarea hainelor pe timp de iarnă, faţa 
de masă de muşama verde, cu un model de frunze mici 
cenuşii, acuarelele mamei lui agăţate pe perete. li vorbise 
şi despre copilăria lui în casa aceea, după care ascultase 
poveştile ei din copilăria petrecută la Londra. Erau părţile 
intime din conversaţie, specifice ritualului unei relaţii în 
dezvoltare, foarte plictisitoare pentru oricare străin. 

— Probabil că mama o să-şi ascundă toate tablourile. Ar 
fi foarte jenată dacă le-ar vedea un artist profesionist. 

lar Fran se considera de-acum un artist profesionist. 
Primea comenzi pentru tablouri şi i se organizau expoziţii 
în galerii de artă. li părea bine că Mary păstrase tablourile 
la vedere. Erau nişte picturi mici şi delicate, deloc în stilul 
specific lui Fran, dar interesante prin detaliile din viaţa de 
zi cu zi din Fair Isle pe care le surprindeau şi pe care, 
altfel, nu le-ai fi luat în seamă: o bucată fărâmată de zid, cu 
câteva smocuri de lână de oaie prinse într-un colţ sau 
schiţa unui mormânt din cimitir. Fran îl privi mai 
îndeaproape, dar piatra funerară fusese trasă într-o parte, 
astfel încât, chiar dacă modelul ar fi avut o inscripţie, era 
imposibil de citit din unghiul acela. Pe lângă tablourile 
Mariei se aflau reproduceri în culori tari specifice 
moştenirii spaniole a familiei Perez. Potrivit legendei, 
strămoşul lui Jimmy naufragiase pe uscat de pe una dintre 
navele Invincibilei Armada, El] Gran Grifon. Probabil că aşa 
şi era. Epava din secolul al XVI-lea era cu siguranţă în 
apropiere, aşteptându-i pe scafandri să o exploreze, pentru 
că altfel cum s-ar fi putut explica numele ciudat şi tenul 
mediteranean ale lui James Perez şi fiului său? 

Fiindcă realitatea era atât de apropiată de ceea ce-şi 
imaginase ea, dar nu exact la fel - proprietatea era mai 
mică, într-un fel, mai înghesuită -, Fran avea senzaţia că se 

rătăcise într-un univers paralel. Se aşeză la masă, 
ascultându-i pe Mary şi James, şi se simţi ca un figurant pe 
un platou de filmare, deconectată şi deloc implicată în 
acţiunea principală a filmului. 

Oare aşa au stat mereu lucrurile pe aici? Niciodată n-am 
să mă integrez cu adevărat. 

Nu vorbiseră despre asta recent, dar Fran îşi imagina că 
Perez va dori să se mute înapoi aici la un moment dat. Îi 
plăcea ideea: pitorescul unui trai într-unul dintre cele mai 
îndepărtate locuri din Marea Britanie şi tradiţia unei 
familii care-şi avea rădăcinile în secolul al XVI-lea. Acum, 
însă, fiind aici, nu mai era aşa de convinsă că lucrurile ar 
funcţiona în realitate. 

Mary vorbea despre planurile de nuntă. Fiul ei se 
căsătorea în mai cu o englezoaică şi-şi închipuia că Fran 
era emoţionată şi dornică să facă schimb de idei pentru 
acea zi. Dar Fran mai fusese măritată. Avea şi o fiică, 
Cassie, care petrecea săptămâna cu tatăl ei, în casa 
imensă din Brae. Îşi dorea foarte mult să se căsătorească 
cu Jimmy Perez, dar nu era în stare să planifice în detaliu 
un eveniment care părea să devină mai degrabă un 
spectacol. Nu se aşteptase ca Mary să fie genul de femeie 
care să se frământe atât de tare pentru flori, invitaţii sau 
dacă să poarte sau nu pălărie. Mary sosise în Fair Isle ca 
asistentă medicală în comunitate şi, odată cu măritişul, 
împărţise cu soţul ei toate sarcinile din gospodărie. Era o 
femeie dură şi practică. Dar Jimmy era singurul ei fiu şi 
poate că Mary se gândise că Fran avea să fie încântată ca 
ea să se implice în organizarea marelui eveniment. Fran 
avea senzaţia că femeia mai în vârstă de lângă ea îşi dorea 
sincer să fie prietenă cu noua ei noră. 

— Ne gândeam să facem nunta în Lerwick, îi spuse Fran. 
O ceremonie civilă, simplă şi discretă. Amândoi suntem la 
al doilea mariaj, până la urmă. Şi să dăm apoi o petrecere 
pentru familie şi prieteni. 

James ridicase privirea. 

— Trebuie să faceţi ceva şi aici, pentru oamenii care nu 
au cum să ajungă pe continent. Şi familia ta trebuie să vină 

să vadă insula. E o petrecere de întoarcere acasă. Până la 
urmă, aici e casa lui Jimmy. 

— Sigur, răspunse Fran, deşi nu-i trecuse o secundă prin 
cap că vor fi nevoiţi să aducă tot circul în Fair Isle. 

Şi-i închipui pe ai ei îndurând călătoria cu barca şi 
zborul cu avionul. Şi oare chiar ar fi în stare să rişte s-o 
aducă pe Cassie acolo? Plus că ar trebui să-şi cheme şi o 
parte dintre prietenii apropiaţi din Londra. N-ar fi vrut să 
fie lăsaţi deoparte. Oare ce-o să creadă ei despre toate 
astea? Şi unde s-ar fi cazat? 

— Ne gândeam să organizăm chiar săptămâna asta o 
mică petrecere, ca să vă sărbătorim logodna. 

— Ar fi frumos, dar nu vreau să vă deranjaţi pentru asta, 
le spuse Fran şi privi spre Jimmy în căutare de susţinere. 

El nu scosese un cuvânt de când începuse discuţia. Se 
mulţumi să ridice din umeri şi Fran pricepu că toate 
aranjamentele fuseseră deja făcute. Nimic din ce-ar fi spus 
acum n-ar fi putut să schimbe planurile. 

— Oricum, nu o organizăm aici, acasă, zise Mary 
zâmbind. Nu e suficient spaţiu pentru aşa ceva. O 
petrecere adevărată în Fair Isle se face cu dans, cu 
muzică. M-am gândit să rezervăm Centrul de cercetare. În 
sufragerie e loc destul ca să se danseze, iar Jane poate să 
se ocupe de mâncare. 

— Jane? interveni Fran, în ideea că era mai sigur să se 
concentreze pe detalii. 

— Lucrează la bucătăria de la Centru. E foarte 
pricepută. 

— În regulă, conchise Fran. 

Ce altceva ar fi putut spune? Of Jimmy, continuă în 
gând, chiar nu sunt sigură că pot să trăiesc aici, nici chiar 
cu tine. Apoi se întoarse spre mama lui. 

— Când v-aţi gândit să dăm petrecerea? 

— Am făcut rezervare pentru mâine, răspunse Mary, 
apoi se grăbi să completeze: doar aşa, de principiu, 
bineînţeles. Voiam să vorbesc cu voi înainte. 

— În regulă, zise Fran din nou. 

Îi venea să scrâşnească din dinţi de nervi. 

După masa de prânz, simţi că ar fi înnebunit dacă mai 
stătea în casă. O ajutase pe Mary să spele vasele şi apoi 
stătuseră la cafea în camera de zi, unde o fereastră mare 
deschidea priveliştea spre sud, peste câmpurile joase, 
până la mare. Tatăl lui Jimmy era predicator laic la 
biserica locală şi dispăruse în dormitorul mic, folosit ca 
birou, ca să-şi pregătească predica de duminică. Cei trei 
rămăseseră o vreme în tăcere, complet vrăjiţi de valurile 
uriaşe care se rostogoleau peste portul din sud şi se izbeau 
de stânci. Ploaia se oprise între timp, dar Fran avea 
senzaţia că furtuna era tot mai puternică. Zgomotul ei 
pătrundea prin zidurile groase ale casei, ca un geamăt 
constant care, încet-încet, îi întindea nervii şi mai mult 
decât îi avea deja. Chiar în dreptul ferestrei, un pescăruş 
se lupta să zboare contra vântului. Fran îşi aminti de 
zborul recent cu avionul, ceea ce-i provocă un val de 
greață. Se întinse spre cană, luă ultima înghiţitură de 
cafea şi-şi spuse: Ce-o fi în neregulă cu Jimmy? Abia dacă a 
scos o vorbă de când am ajuns. Regretă, oare, că nu s-a 
întors când a avut ocazia? Pe atunci abia ne cunoscuserăm. 
Oare mă învinovăţeşte pe mine pentru asta? Vrea, de fapt, 
să vină acasă? 

Perez se ridică şi-i întinse mâna lui Fran, ca s-o ridice şi 
pe ea: 

— Hai să ne plimbăm puţin. Vreau să-ţi arăt insula. 

— Ai înnebunit de tot? interveni Mary. Cum să vă 
plimbaţi pe vremea asta? 

— Mergem până la Farul de Nord ca să vorbim cu Jane 
despre meniul pentru petrecerea de mâine. 

Rânji, ştiind foarte bine că mama lui pusese deja la 
punct toate detaliile. 

— În plus, vremea se anunţă şi mai proastă începând cu 
noaptea asta. Dacă nu ieşim acum, s-ar putea să nu mai 
avem ocazia. 

* 

Se opriră lângă uşa de la bucătărie ca să-şi pună cizmele 

şi jachetele impermeabile. Erau la adăpost acolo, dar Fran 


e 17» 


simţea deja gustul de sare pe buze. Cum s-au îndepărtat de 
casă, o rafală de vânt îi tăie răsuflarea şi aproape că o 
dărâmă. Perez pufni în râs şi îşi puse braţul în jurul ei. 
Porniră spre nord, iar el începu să-i arate locurile care 
însemnau cel mai mult pentru el. 

— Acolo stăteau Ingrid şi Jerry. Uneori aveam grijă de 
cei trei copii ai lor, deşi nu eram cu mult mai mare ca ei. 
Multă bătaie de cap mi-au mai dat! Turbina eoliană asigură 
acum toată energia electrică pentru insulă. Pe vremea 
mea, fiecare fermă trebuia să aibă propriul generator şi, la 
asfinţit, începeau toate să huruie. Locul ăla de pe celălalt 
mal e casa lui Jimmy Myers. lar aceea e Margo, probabil că 
tocmai se întoarce de la poştă. 

Intrară la magazin să-şi cumpere ciocolată şi un teanc 
de vederi pe care Fran urma să le trimită familiei ei în sud 
- când vremea avea să fie suficient de bună ca poşta să 
funcţioneze din nou. Toată lumea vorbea despre furtună. 
Femeia de vârstă mijlocie înfăşurată într-un cardigan 
tricotat de mână se aplecă spre ei peste tejghea: 

— Vreo veste despre barcă, Jimmy? 

El clătină din cap, iar femeia continuă: 

— Bănuiesc că nici mâine nu iese. Am rămas deja fără 
pâine. Noroc că am cumpărat ceva mai multă drojdie 
uscată. Nici bere nu prea mai am. Să sperăm că oamenii s- 
au aprovizionat singuri. 

Porniră mai departe spre nord, unde aşezările începeau 
din nou să se rărească. La un moment dat urcară o pantă, 
iar Fran descoperi o panoramă a insulei, cu dealul şi pista 
de aterizare într-o parte şi o zonă plată, de păşune, în 
cealaltă. La dreapta se ridica povârnişul stâncos de la 
Sheep Rock, care se întindea până jos, în mare, 
conferindu-i insulei forma aparte şi inconfundabilă pe care 
o puteai zări tocmai de pe insula principală şi de pe 
feribotul North Link. 

— Acolo ce e? 

Fran se oprise şi se întorsese cu spatele la rafalele de 
vânt. Credea că era într-o formă fizică bună, dar drumul se 
dovedise destul de dificil şi se bucura de orice prilej să-şi 

mai tragă sufletul. Arătă cu mâna o cuşcă din sârmă cu 
ochiuri construită peste zid. Avea formă de pâlnie, iar la 
capătul îngust era montată o cutie de lemn. 

— O capcană Helgoland. O folosesc paznicii de la 
Centrul de cercetare ca să prindă păsările şi să le 
marcheze. Pe insulă vin naturalişti încă din anii '50. La 
început au stat în nişte cabane de lemn în apropiere de 
North Haven. Ulterior, locul a fost dezvoltat de doi tipi 
care fuseseră prizonieri de război. Se pare că ăsta era visul 
lor, să se întoarcă pe insulă şi să înfiinţeze un centru 
pentru studierea păsărilor şi plantelor. Când farul a fost 
automatizat, s-a organizat o campanie destul de amplă de 
strângere de fonduri pentru transformarea vechii case a 
farului într-un centru de cercetare de ultimă generaţie. 
Organizează cursuri pentru botanişti în fiecare primăvară, 
iar în perioada asta le iau locul ornitologii. Uneori, toată 
insula pare cotropită de oameni cu binocluri şi telescoape 
în căutare de păsări rare. 

Perez făcu o pauză. 

— Par de-a dreptul obsedaţi. 

— Cum funcţionează aranjamentul ăsta între oamenii 
care vin la Centru şi localnici? Se înţeleg bine, nu apar 
probleme? 

— Lucrurile sunt, în general, în regulă. Ne-am obişnuit 
cu prezenţa Centrului pe insulă de când eram mici şi toată 
lumea a fost de acord cu transformarea casei farului - e 
atât de departe de celelalte, că oricum nu şi-ar fi dorit 
nimeni să locuiască acolo. In plus, aduce o mulţime de 
clienţi pentru magazin, pentru barcă şi pentru oficiul 
poştal. În trecut au existat, într-adevăr, câteva plângeri în 
legătură cu vizitatorii care stricau zidurile sau călcau 
culturile în picioare când străbăteau terenurile oamenilor, 
dar o furtună ca asta de acum poate să producă uşor 
aceleaşi pagube ca o hoardă de ornitologi. Maurice şi 
Angela administrează Centrul de aproximativ cinci ani. 
Oamenii locului par să-i aprecieze. 

— Parcă mama ta spunea că locul e administrat de o 
femeie pe nume Jane. 

— Jane e bucătăreasa. E o tipă foarte pricepută şi 
înspăimântător de eficientă. Insularii au început să-şi 
organizeze petrecerile la Centru tocmai pentru că 
mâncarea e foarte bună. 

Porniră mai departe. In faţa lor apăru un istm cu o plajă 
de nisip într-o parte şi pietre şi prundiş în cealaltă. 

— Acolo e North Haven, unde andochează Bunul Păstor, 
zise Perez. Dacă vremea era bună, ar fi fost tras la mal 
acum, dar pe furtună îl duc în sus, pe chei. Haide. Să 
mergem. Mai avem drum lung. 

Ajunseră în dreptul farului parcă din senin, după ce 
cotiră pe potecă. Descoperiră un rând de case văruite, în 
spatele cărora se înălța turnul. Întregul complex era 
înconjurat de un zid scund de piatră, dat şi el cu var. Într- 
un capăt al curţii pavate erau mai multe frânghii de întins 
rufe. 

Fran obosise după plimbarea lungă în bătaia vântului. 
Cerul era acoperit de nori şi luminile care pâlpâiau la 
ferestrele mici păreau extrem de primitoare. O duseră cu 
gândul la mult ceai, la un şemineu şi la o evadare din 
zgomotul dezlănţuit al furtunii. Nu era deloc sigură că ar fi 
fost în stare să se întoarcă pe jos în partea de sud a insulei. 

Perez deschise o uşă care dădea într-un pridvor cu un 
cuier pentru haine groase şi o banchetă pe care erau 
aşezate nişte cizme ciudate şi pantofi. Predomina un miros 
de umezeală, şosete vechi şi jachete cerate. De undeva, 
dinăuntru, se auzeau glasuri ridicate. 

— Îmi pare rău, dar este imposibil! 

Era o voce clară de femeie, vocea cuiva care se aştepta 
ca spusele să-i fie luate foarte în serios. O persoană bine 
educată, cu şcoală, de origine engleză. 

— Ai avut ocazia să pleci cu avionul de dimineaţă. i-am 
explicat foarte clar că barca nu poate ieşi în larg pe o 
vreme ca asta! Oamenii din echipaj nu-şi pun în pericol 
viaţa lor şi a pasagerilor doar pentru că nu mai ai tu chef 
să stai pe insulă. 

Fran îşi zise că femeia care vorbea era Jane, 
bucătăreasa. Avea, fără îndoială, un ton înspăimântător de 

eficient. 

— Da’ nu mi-a zis nimeni de avion! 

Vocea era tot a unei femei, de data asta, ceva mai 
tânără. Era smiorcăiala specifică unui adolescent răsfăţat. 

— S-a anunţat foarte clar la micul dejun. 

— Ştii că nu mănânc niciodată la micul dejun! Trebuia să 
mă cauţi să-mi spui! De ce nu mi-a zis tata, măcar? 

— Deja nu mai avea rost, se ocupaseră toate locurile. 

— Of, Doamne! 

Cele două cuvinte răsunară ca un bocet, dar Fran simţi 
şi o panică autentică în spatele lor, similară celei resimtite 
de ea când era convinsă că avionul urma să se 
prăbuşească. 

— Urăsc locul ăsta nenorocit! O să mor dacă mai stau o 
zi aici! 

Capitolul 4 


Perez stătea întins în dormitorul de oaspeţi al părinţilor 
săi, fosta lui cameră din copilărie. Lângă el, Fran dormea. 
Aranjamentele pentru dormit probabil că îi neliniştiseră pe 
părinţii lui. Unul dintre dormitoare era foarte mic şi, în 
clipa de faţă, găzduia computerul, un birou şi un dulap 
imens de metal, pe care Mary îl recuperase când şcoala se 
descotorosise de el. Nu mai era spaţiu nici măcar pentru 
un pat de campanie. Perez bănuia că părinţii s-ar fi 
aşteptat ca el să-şi petreacă nopţile pe canapeaua din 
sufragerie. Tatăl său avea idei de neclintit despre 
moralitatea sexuală. Pe de altă parte, dacă existase într- 
adevăr vreo dispută pe această temă, Mary câştigase. li 
invitase în camera de la mansardă cu un aer triumfător. 

— Nu mai e cum o ştiai tu, nu-i aşa, Jimmy? 

Perez observase că, într-adevăr, încăperea fusese 
transformată în cinstea sosirii lor. Patul dublu din mijloc 
era nou, la fel şi draperiile cu model floral, care se asortau 
cu lenjeria. Două prosoape albastre mari erau împăturite 
cu grijă pe scrinul vechi. Îşi zise că mama lui începuse să 
urmărească emisiuni de redecorat case când vremea era 
prea aspră ca să-i permită să lucreze afară. 

Stând culcat şi ascultând vântul care şuiera printre ţigle, 
Perez îşi aminti de prima femeie cu care făcuse dragoste. 
Imaginea ei îi apăruse pur şi simplu în minte, extrem de 
vie. Era o femeie în toată firea, în vreme ce el era încă un 
băiat. Numele ei era Beâta - o studentă din Germania, 
membră în tabăra de practică organizată de National Trust 
for Scotland. Vara, timp de o lună, tabăra preluase 
magazinul Puffin, un local vechi din piatră care vindea 
peşte în sudul insulei. El avea şaisprezece ani pe atunci şi 
se întorsese acasă pentru vacanţa de vară. Ea avea 
douăzeci şi unu. 

Era anul în care se făcuseră toate lucrările de 
construcţie la North Haven şi studenţii ţineau loc de 
muncitori, anul în care Kenneth Williamson venise la 

Springfield pe post de chiriaş. Într-o seară, la Puffin se 
organizase un grătar, iar Perez fusese invitat şi el. Işi 
amintea de sticlele de bere germană înşirate la umbra 
colibei şi de mirosul de carne care se rumenea pe jar. Se 
aşezase pe iarbă şi stătuse de vorbă cu această femeie 
care, deodată, părea să se uite la ei într-un mod bizar. Ea 
îşi închisese ochii pe jumătate şi se legănase uşor, pierdută 
- i se părea lui acum - în propria ei fantezie erotică. 

— Am chef să înot, îi spusese ea şi deschisese larg ochii. 
Unde pot să înot? 

Toţi studenţii erau deja beţi turtă şi cântau tot felul de 
bazaconii într-o limbă pe care el n-o putea înţelege. O 
dusese la Gunglesund, o piscină naturală formată între 
stânci, pe partea de vest a insulei. In timpul fluxului, 
valurile înalte o umpleau cu uşurinţă, iar soarele o încălzea 
numai bine. Era mult mai plăcut să înoţi acolo decât în 
mare. Apa era suficient de rece, însă, încât să-i facă să ţipe 
pe copiii care se încumetau să sară în ea. 

Beáta nu ţipase. Fără nicio ezitare, se dezbrăcase 
complet şi sărise în apă. Avea sânii mici, un abdomen plat 
şi bronzat şi un triunghi alb în locul în care purtase slipul. 
Părul pubian era ceva mai închis la culoare decât se 
aşteptase el. Se îndepărtase de mal cu mişcări languroase. 

Soarele se oglindea în luciul apei şi îl orbea pe Jimmy, 
care avea senzaţia că urma să leşine. Era amurgul specific 
nopţilor de vară din nord, cu acea lumină fantomatică de 
parcă ai fi asistat la o eclipsă de soare, iar astrul urma să 
iasă imediat la iveală. 

— Nu vii şi tu? îl întrebase, răsucindu-se spre el. 

Era nerăbdătoare. Poruncitoare. ) 

Jimmy ezitase. Dacă venea careva? Îşi dăduse seama 
deja că existau toate şansele să se întâmple ceva mai mult 
decât doar să înoate împreună. Fata se uitase cu poftă la el 
de când îşi făcuse apariţia la Puffin. Incepu să se dezbrace. 

Se întinseră pe hainele făcute grămadă pe una dintre 
pietrele mari de lângă apă, la umbra soarelui care 
coborâse spre asfinţit. Pofta femeii pentru el îl speriase şi 
îl flatase în acelaşi timp. Şi îl excitase teribil. Normal că-l 

excitase, doar trăise visul pe care-l avea orice adolescent. 

Când se întorsese acasă în noaptea aceea, toată lumea 
era în pat. Credea că tatăl lui avea să apară la uşa camerei 
şi să-i ţină predici despre păcatul pe care-l comisese. 
Fusese, oricum, un moment esenţial din viaţa lui Jimmy 
Perez. Cum de nu ghicise nimeni experienţa prin care 
tocmai trecuse? Părinţii îşi continuaseră somnul, însă, iar 
de dimineaţă mama lui îi pregătise micul dejun, ca de 
obicei. 

Gândul la Beâta îl consumase luni de zile. Cât timp 
tabăra de practică mai funcţionase, el bântuise locul, dar 
ea nu-l luase în seamă mai mult decât pe oricare dintre 
ceilalţi copii de pe insulă. Ochii care jinduiseră atât de 
mult la el erau acum doar amuzaţi: „Nu a însemnat nimic, 
Jimmy,” i-a spus în cele din urmă, iritată de insistenţele lui. 
„A fost doar o clipă de distracţie într-o noapte de vară.” 
Pentru Jimmy, absenţa Beâtei a însemnat că visele i-au 
devenit şi mai sălbatice. Însă nu erau niciodată numai 
fizice: în fiecare scenariu pe care şi-l imagina, ei doi 
deveneau un cuplu adevărat, fie îşi întemeiau un cămin 
într-o mansardă dintr-un oraş boem, fie mergeau sub clar 
de lună pe plajă, ţinându-se de mână. 

Probabil că furtuna reuşise să desprindă o ţiglă de la 
locul ei, fiindcă din curte se auzi zgomotul când se sparse. 
Deşi estompat de sunetul vântului, reuşi să-l aducă pe 
Jimmy brusc în prezent. De pe atunci eram dependent de 
emoții, îşi zise el. Trebuia să fiu iubit cu orice preţ. Fran se 
foi lângă el. 

Se întrebă dacă procedase corect s-o aducă aici. Era o 
femeie independentă şi probabil că o deranja teribil 
amestecul familiei lui în viaţa lor. Cu ce drept îşi dădeau 
părinţii lui cu părerea în privinţa nunţii lor? Mâine- 
poimâine urmau să le sugereze că era momentul să aibă şi 
un copil: „Nu e bine să-l faceţi prea târziu. Poate că nici n- 
o să fie băiat din prima încercare”. Nici nu voia să se 
gândească ce-ar fi răspuns Fran la asta. 

Vântul făcea ca totul să pară de o sută de ori mai rău. 
Chiar şi insularii, obişnuiţi cu vremea extremă, începeau să 

se certe ca nişte copii mici. Cei mai mulţi dintre ei nu 
părăseau luni de zile Fair Isle dar, când vremea era bună, 
oamenii se simțeau liberi, aveau sentimentul că puteau 
pleca oricând dacă voiau. Pe timpul verii, barca poştală 
ieşea în larg de trei ori pe săptămână, iar avionul zbura cu 
regularitate. În caz de urgenţă, puteai să rezervi un loc. 
Acum, pe de altă parte, şi insularii, şi vizitatorii erau prinşi 
ca într-o cursă. Copiii care studiau la Liceul Anderson în 
Lerwick nu se puteau întoarce acasă în vacanţa 
intersemestrială, iar părinţilor le era teribil de dor de ei. 
Ar fi trebui să aştepte venirea primăverii ca s-o aducă pe 
Fran aici. Ar fi luat-o şi pe Cassie cu ei şi ar fi vizitat insula 
în cele mai grozave ipostaze ale sale. 

Plimbarea părea că o epuizase pe Fran. Dormea 
profund. Jimmy simţea cum părul ei îl atinge pe pielea 
dezgolită a umărului. 

Maurice îi adusese cu maşina înapoi la Springfield târziu 
în după-amiaza aceea. Stătuseră înghesuiți toţi trei în 
partea din faţă a Land Rover-ului, înfriguraţi şi lipsiţi de 
suflu chiar numai după goana de la far la maşină. Perez îl 
considerase întotdeauna pe administratorul Centrului de 
cercetare ca fiind un individ amabil, relaxat şi cu picioarele 
pe pământ, dar astăzi până şi el părea cuprins de 
tensiunea generală de pe insulă. Fusese tăcut şi posomorât 
tot drumul. Nici urmă de conversaţia jovială pe care Perez 
şi-o amintea din întâlnirile anterioare. 

— S-a întâmplat ceva? 

Perez regretase imediat întrebarea. Era în concediu. 
Dacă apăruseră într-adevăr probleme la Centrul de 
cercetare, nu era nicidecum treaba lui. Fran îi zâmbise 
forţat, în timp ce Rover-ul trecea pe deasupra unui opritor 
de vite montat pe şosea. Chiar nu te poți abtine, nu-i aşa? 
Considera că această curiozitate a lui era un fel de viciu de 
care n-avea cum să scape şi că devenise detectiv numai ca 
să aibă posibilitatea să-şi bage nasul în vieţile oamenilor. 

Maurice nu se grăbise să-i răspundă. 

— Nişte probleme de familie, spusese el în cele din 
urmă. Cred că se vor rezolva de la sine. 

Maurice se născuse în Birmingham şi încă mai avea 
accent continental. Urmase un alt moment de tăcere în 
timp ce se concentrase să menţină maşina pe şosea. Apoi 
îşi reluase ideea, dar ochii îi rămăseseră aţintiţi înainte. 

— E vorba de fiica mea cea mică, Poppy. Întotdeauna am 
avut de furcă cu ea. Soţia mea a crezut că i-ar prinde bine 
să rămână câteva săptămâni pe insulă, să stea departe de 
influenţele nocive de acasă, dar lucrurile n-au mers deloc 
cum trebuie. Poppy vrea cu disperare să plece. 
Deocamdată nu poate, bineînţeles. A trebuit să le dau 
prioritate la avion vizitatorilor care doreau să se întoarcă 
acasă. Se simte prizonieră aici. Nu pricepe că nu putem 
face nimic în acest sens, aşa că a început să le facă 
probleme tuturor, în special Angelei. 

Întins în pat, Perez se gândea la povestea asta. La 
problemele clasice din cadrul unei familii, la faptul că fiica 
lui Fran, Cassie, l-ar vedea ca pe un tată vitreg rău odată 
însurat cu mama ei şi, mai ales, la ce-ar fi însemnat pentru 
el să aibă propriul copil. O iubea pe Cassie până-n pânzele 
albe. Căsătoria lui eşuase în parte şi pentru că soţia lui 
pierduse copilul destul de târziu în timpul sarcinii. Dacă ar 
fi trăit, ar fi fost cam de aceeaşi vârstă cu Cassie. Oare va 
simţi aceeaşi afecţiune dacă el şi Fran ar avea un copil? 
Oare Cassie s-ar simţi respinsă, dată deoparte? 

În cele din urmă probabil că adormi, pentru că se trezi 
de dimineaţă pe o lumină cenuşie în care stropii de ploaie 
răpăiau ca nişte gloanţe în fereastra de lângă el. 

Mai târziu ieşi cu tatăl lui ca să evalueze stricăciunile 
produse de furtună. Câteva ţigle căzuseră, iar acoperişul 
magaziei care găzduise cândva o vacă zburase cu totul. Nu 
era prea grav. Când se întorseseră în bucătărie, uzi şi 
şfichiuiţi de vântul plin de nisip şi de sare, Fran se trezise 
şi ea. Stătea în capotul mamei lui, şi cuprinsese cu ambele 
mâini o cană de cafea. Cele două femei stăteau de vorbă, 
iar Jimmy, care rămăsese în pridvor ca să-şi scoată 
ghetele, auzi la un moment dat un val de chicoteli. Prima 
lui soţie, Sarah, nu reuşise niciodată să se destindă în felul 
ăsta când vizitau insula. Dintr-odată, starea lui de spirit se 

îmbunătăţi. Poate că totul avea să fie bine, până la urmă. 
Totuşi, Fran era suficient de puternică încât să le facă faţă 
părinţilor lui. Deocamdată nu se gândi la posibilitatea de a 
se stabili permanent pe insulă. 

Petrecură cea mai mare parte a zilei în casă. Mary lucră 
la maşina de tricotat care era montată într-un colţ în 
camera de zi. Toată dimineaţa auziseră foşnetul şi 
ţăcănitul maşinii când femeia împingea lâna în fuiorul 
mecanic. Fran citise. Făcuseră focul cu resturi de lemn 
adus de valuri şi cărbune, iar vântul vuise în şemineu. Mai 
târziu, Fran începu să se pregătească pentru petrecere. 

— Hai cu mine, Jimmy. Ajută-mă să aleg ceva de 
îmbrăcat. 

În cameră, draperiile albastre şi albe ascundeau furtuna 
de afară. Au făcut dragoste în linişte, ca nişte adolescenţi 
în casa părinţilor, atenţi să nu fie surprinşi asupra faptei. 
Apoi Fran îşi scoase hainele din dulap şi le înşiră pe pat. 

— Ce să aleg, Jimmy? Oamenii se îmbracă elegant aici? 

El clătină din cap, mirat de agitația ei. Ar fi fost 
frumoasă indiferent ce alegea. Iar în Fair Isle nu exista nici 
pe departe ideea de ţinută obligatorie pentru petreceri. 

— E important, Jimmy. Vreau ca oamenii de aici să mă 
placă. Şi vreau să fii mândru cu mine. 

În cele din urmă alese o fustă lungă din denim şi un 
cardigan roşu aprins, iar în picioare - balerini albaştri. Se 
privi o vreme în oglindă şi dădu din cap mulţumită: 

— Nu e prea elegant, dar suficient cât să se vadă că m- 
am străduit. 

Mary voia să ajungă la far devreme ca să-i poată 
întâmpina pe toţi invitaţii pe măsură ce ajungeau. Părea un 
pic tensionată. Perez n-ar fi spus niciodată despre mama 
lui că ar fi o femeie timidă, dar acum părea stânjenită în 
calitate de gazdă la Centrul de cercetare, departe de 
ambianța familiară de acasă. Poate că ţinea morţiş ca totul 
să fie special pentru el şi Fran. 

Mai mult ca sigur că toată lumea urma să vină cu 
maşina. Nu era nicidecum vremea potrivită pentru o 
plimbare de cinci kilometri în nordul insulei. Perez se 

întrebă care aveau să fie consecinţele. Alcoolemia ridicată 
la volan nu era o chestiune luată în serios într-un loc în 
care poliţia apărea doar în caz de urgenţă sau ca să ţină o 
prelegere la şcoală. Dar toată lumea ştia ce meserie avea 
mirele. li plăcea să creadă că erau destule persoane care 
nu consumau alcool şi care să fie capabile să-i ducă şi pe 
ceilalţi acasă. Mary nu bea niciodată mai mult de un pahar 
mic de vin la toast şi puteau să mai înghesuie pe cineva în 
maşina lor. 

La Centrul de cercetare, mesele fuseseră deja mutate ca 
să amenajeze ringul de dans. Când casa farului căpătase 
actuala destinație, pereţii fostelor camere ale 
administratorilor fuseseră dărâmaţi, astfel că spaţiul creat 
pentru activităţi în comun era acum mult mai mare. Jane 
era în bucătărie. Perez intră la ea să-i mulţumească din 
nou pentru efortul depus. Femeia îi zâmbi şi-i strânse 
mâna, dar părea distrasă. 

— Aşadar, servim mâncarea cum am hotărât ieri? Pe la 
nouă, ca de obicei? 

— Cum merge treaba? o întrebă el şi îşi dădu brusc 
seama că vorbea ca o babă disperată după noutăţi 
mondene. 

Ce jalnic! De ce nu putea să-şi vadă de ale lui? Dacă 
sperase să obţină mai multe informaţii despre Maurice şi 
fiica lui adolescentă, rămase dezamăgit. Ar fi trebuit să-şi 
dea seama că Jane avea să fie discretă. 

— A fost un sezon foarte bun, îi răspunse ea cu un 
zâmbet scurt. 

Din sala de mese răzbăteau primele acorduri ale 
muzicienilor. Violonistul îşi acorda instrumentul. Se 
lansară într-un dans popular scoţian, iar el îşi simţi 
picioarele cum încep să bată ritmul de unele singure. Privi 
pe geamul din bucătărie şi o văzu pe Fran înconjurată de 
un grup de insulari. Avea capul înclinat într-o parte şi îi 
asculta pe toţi cu ochii larg deschişi, de parcă ar fi fost 
fascinată de ceea ce auzea. Apoi spuse ceva ce el nu putea 
să audă şi toţi începură să râdă. Cu siguranță o s-o 
iubească, se gândi el. Doar se pricepe atât de bine la asta. 

Cum ar putea fi altfel? 
Se apropie de ea, o prinse de mână şi o trase spre ring, 
pentru primul dans. Ştia ce se aştepta de la el. 

Capitolul 5 


În după-amiaza zilei cu petrecerea, Jane stătuse o vreme 
în camera ei, în corpul din spate al clădirii Centrului de 
cercetare. Îi plăcea foarte mult acolo. Odaia cu plafon înalt 
şi cu o singură fereastra îngustă o făcea să se gândească la 
o chilie de călugăriţe. Mobilierul era compus dintr-un 
singur pat, un dulap care încorpora şi un scrin cu sertare 
şi o chiuvetă. Pe noptieră îşi aşezase radioul fără fire (aşa 
obişnuia ea să-i spună, un aparat moştenit de la părinţii 
care erau de modă veche) fixat pe Radio 4, pe pervazul 
ferestrei aranjase un rând de cărţi, cu cotorul spre 
exterior, ca şi când ar fi stat pe un raft. Pe scrin tronau o 
mulţime de integrame Times pe care sora ei le decupa cu 
migală şi i le trimitea prin poştă în fiecare săptămână. 
Integramele erau singurul lucru de care lui Jane i se făcea 
dor în izolarea ei. Se întrebă, în treacăt, dacă surorilor din 
ordinele călugăreşti le era permis să dezlege astfel de 
jocuri. Apoi se gândi cât de multe lesbiene deveniseră 
călugăriţe în vremuri mai puţin luminate. Bănuia că era o 
modalitate bună de a evita căsătoria şi, mai ales, 
aşteptările tuturor ca la un moment dat să devii, inevitabil, 
mamă. 

Simplitatea camerei o atrăgea. Plecase în sud timp de 
trei luni pe parcursul iernii, când Centrul se închidea 
pentru vizitatori, şi cel mai mult dusese dorul acestui 
spaţiu curat şi rudimentar. Petrecuse Crăciunul cu familia 
surorii ei, iar haosul blajin şi copiii miorlăiţi înconjurați de 
hârtie de împachetat şi de ciocolată îi întinseseră nervii la 
maximum. În fiecare seară adormea cu simţurile tocite de 
alcoolul pe care trebuia să-l bea ca să rămână cu minţile 
acasă şi visa la camera ei din Centrul de cercetare, la 
cearşafurile albe călcate şi la pereţii văruiţi şi netezi. 

Era ora patru, în perioada de acalmie dintre curăţenia 
de după prânz şi aşezarea meselor pentru cină. Mâncarea 
era deja pregătită: tocana fierbea încet într-o oală în 
cuptor, iar cartofii erau spălaţi şi gata de copt. In seara 

aceea pregătea o masă simplă, fiindcă mai târziu urma 
petrecerea familiei Perez. Curând avea să se întoarcă la 
bucătărie ca să organizeze bufetul, dar terminase deja 
mare parte din treabă. Îşi scoase pantofii şi se întinse pe 
pat. Voia să se odihnească o jumătate de oră. Era 
mulţumită. li plăcea foarte mult contrastul dintre vijelia de 
afară şi liniştea din camera ei. 

Se apucase deja să aşeze mâncarea pentru petrecere pe 
nişte tăvi mari, pe care le acoperea apoi cu folie de plastic, 
când Angela veni în bucătărie. Jane asculta ştirile de la ora 
cinci la radio, dar se întinse să oprească aparatul când 
cealaltă femeie intră. Angela nu se ocupa niciodată de 
treburi domestice, iar prezenţa ei în bucătărie era ceva cu 
totul neobişnuit, ceva aparte. Habitatul ei natural era 
întotdeauna afară. Se suia ca o amazoană pe dealurile 
dimprejur, ţinând telescopul cu trepied atârnat pe umăr şi 
binoclul în jurul gâtului. În interior, părea mai degrabă 
constrânsă şi neliniştită. 

Jane crezu că voia să-i spună ceva legat de Poppy. 
Amândouă o displăceau profund pe fiica cea mică a lui 
Maurice. Era singurul lucru pe care-l aveau în comun. 
Spera că Angela născocise un plan ca s-o controleze mai 
bine, însă părea că pe directoare o preocupa altceva. 

— Voiam să stăm de vorbă despre anul următor, îi spuse 
ea. 

Jane îşi ridică privirea din tava cu patiserii. 

— Bineînţeles. 

Era uluită. Angela lăsa întotdeauna chestiunile de 
personal în seama lui Maurice. 

— Mă gândeam să vin mai devreme la începutul 
sezonului următor. Bucătăria trebuie curățată zdravăn şi 
nu mai am când să fac asta după ce încep să apară 
vizitatorii. Şi aş mai putea umple congelatorul cu pâine şi 
pateuri ca să nu mai fim aşa presaţi când se aglomerează 
locul. 

Cum nu primi un răspuns imediat, Jane adăugă: 

— Nu trebuie să mă plătiţi pe toată perioada, desigur. 

De fapt, ea s-ar fi oferit să facă munca asta şi gratis, dar 

ştia că Angelei i s-ar fi părut un gest bizar. Jane se gândi 
cât de mult s-ar bucura de câteva săptămâni aici, la 
începutul de sezon. Îşi imagină cum ar arăta bucătăria 
după o curăţenie temeinică: podeaua de gresie roşie ar 
sclipi, iar aragazul şi cămara ar rămâne fără pată. 

Angela se holbă la ea. 

— Tocmai despre asta e vorba. Nu cred că mai avem 
nevoie de tine la anul. 

— Nu mai aveţi nevoie de bucătar? 

Jane îşi dădu seama că se panichează şi că gândurile i se 
împotmolesc. Se uita cu gura căscată la femeia mai tânără 
de lângă ea, care-şi purta părul negru desprins pe umeri, 
ca o pelerină. 

— Bineînţeles că avem nevoie de bucătar! Dar nu de 
tine. 

Tonul Angelei era oarecum amuzat, puţin nerăbdător. 
Avea treburi mai bune de făcut. 

— Nu înţeleg. 

Ăsta era purul adevăr. Ştia că era cel mai bun bucătar 
care lucrase vreodată la Centru şi n-avea nevoie de 
complimentele vizitatorilor sau de comentariile lui Maurice 
la finalul unei săptămâni pline ca să fie deplin conştientă 
de asta: „Nu ştiu ce ne-am face fără tine, habar n-am cum 
am funcţionat înainte de venirea ta!” 

— Preşedintele asociaţiei de acţionari vrea s-o angajăm 
pe nepoata lui. Tocmai a terminat Facultatea de 
Gastronomie. E ultra-calificată. 

— Atunci mi-ar putea fi ajutor, pentru început! 

Jane ştia că ar fi fost un calvar. l-ar fi plăcut un ajutor 
care să facă doar ce-i spunea ea şi care să se mulţumească 
să pregătească legumele şi să facă lucruri de rutină. 
Ultimul lucru pe care şi-l dorea era o fiţoasă care să aibă 
senzaţia că le ştie pe toate. Îi plăcea foarte mult să fie 
singură în bucătărie. Se bucurase din tot sufletul când 
ultima fată care lucrase pe post de ajutor, o fată veselă din 
insula Orkney, pe nume Mandy, se îmbarcase săptămâna 
trecută pe Bunul Păstor. 

— Am propus şi noi asta, zise Angela cu superioritate, 

dar nu le convine. 

— Dar asta numai Maurice poate decide, nu comitetul de 
acţionari. 

— Teoretic. 

Angela zâmbi. 

— Însă Christopher s-a oferit să facă şi o donaţie 
substanţială Centrului. Ne-ar permite să actualizăm 
biblioteca şi să înlocuim calculatorul vechi din birou. In 
condiţiile astea, nu putem să-i refuzăm propunerea pentru 
postul de bucătar. 

Christopher Miles avea propria afacere în nordul 
Angliei. Jane îl văzuse pe fugă când acţionarii se reuniseră 
pe insulă pentru întâlnirea anuală. li  plăcuseră 
entuziasmul său şi lipsa lui de infatuare. Bănuia că oferta 
de muncă pornise, de fapt, de la Angela, ca o modalitate de 
asigurare a sponsorizării. Nepotismul nu era stilul lui. 

— Maurice ce părere are despre asta? 

— Repet, nu prea depinde de el. Cu toţii suntem numiţi 
aici de acţionari. 

Se uită la Jane. 

— Oricum, contractul tău prevede o perioadă 
determinată. Nu suntem constrânşi să te primim înapoi în 
fiecare an. Eşti o femeie cu şcoală. Mă gândeam că oricum 
te-ai fi plictisit de genul ăsta de muncă, la un moment dat. 

Angela se întoarse pe călcâie şi ieşi cu paşi mari din 
bucătărie. Claia de păr flutură în urma ei. 

Cu gesturi reflexe, Jane continuă să aşeze pe tavă feliile 
de quiche. Abia după câteva minute îşi dădu seama că o 
podidise plânsul. 

* 

De obicei, Jane se bucura din plin de dansurile din casa 
farului. li aminteau puţin de petrecerile lui Dee. Nu că 
prietenii din media ai lui Dee ar fi apreciat vioara şi 
acordeonul sau ar fi dansat dansuri populare, dar Jane 
avea aceeaşi senzație că ținea frâiele evenimentului. li 
plăcea să vadă că oamenii se distrau şi să ştie că mâncarea 
şi pregătirile ei au făcut să se întâmple asta. 

Hotărâse să n-o lase pe Angela să-i vadă supărarea. Era 


e 33» 


o petrecere şi n-avea de gând s-o strice tocmai ea. În plus, 
de ce i-ar fi dat unei femei arogante şi manipulatoare 
satisfacția că a câştigat? Nu-i venea să creadă că Maurice 
i-ar fi permis Angelei s-o dea afară. Jane îi uşura viaţa 
acestui om, iar lui îi plăcea o viaţă uşoară. 

Îl privea pe Jimmy Perez în timp ce-şi conducea 
logodnica pe ring pentru primul dans şi trăi un moment de 
invidie pentru intimitatea şi zâmbetele lor complice când 
Fran se împiedică la un pas. Eu n-am avut asta niciodată, 
nici măcar cu Dee. 

Fiica adolescentă a lui Maurice, Poppy, îşi făcu apariţia 
în pauză, tocmai când era adusă mâncarea. Deşi părea să 
aibă mereu tot felul de probleme, de lipsă de poftă de 
mâncare nu suferea niciodată. Era îmbrăcată complet în 
negru, intenţionând evident să şocheze. Fusta pe care o 
purta era extrem de scurtă. Jane îşi zise că fata nu avea 
deloc picioare potrivite pentru o astfel de ţinută şi că 
părea mai degrabă ridicolă, aproape jalnică. Era însoţită 
de un cuplu de tineri insulari - elevi care veniseră în Fair 
Isle pentru vacanţa intersemestrială, înainte ca vremea să 
se strice de tot. Jane îşi închipuia că Poppy îi întreţinuse 
până atunci în camera ei. li cunoştea deja din alte excursii 
pe insulă. Era evident că toţi trei băuseră, dar încă se 
comportau bine. Copiii de pe insulă n-ar fi făcut o scenă în 
faţa părinţilor şi a bunicilor lor, iar Poppy le urma 
deocamdată exemplul. Se aşezară la rând pentru mâncare. 
Din spatele mesei, Jane o privi pe fată şi-i păru rău pentru 
ea. 

Muzica începu din nou şi Maurice o invită pe Jane la 
dans. Pentru cineva care nu era într-o formă fizică grozavă, 
Maurice dansa bine. Mereu se îmbrăca elegant la astfel de 
ocazii. Purtând papion şi pantofi negri lăcuiţi, arăta ca o 
caricatură a lui însuşi. Jane aflase încă din primul ei an 
acolo cât de importantă era muzica tradiţională în viaţa 
insulei şi se hotărâse să înveţe paşii cât mai repede. li 
urmărise pe localnici, reţinuse mişcările şi le exersase în 
camera ei. Acum reuşea să-i execute automat. Nu mai avea 
nevoie să ţină ritmul în minte. 

— Angela mi-a spus că nu vreţi să mă întorc anul viitor. 

Se aflau amândoi în mijlocul unui cerc de oameni care 
aplaudau frenetic. Se ţineau de mâini, cu braţele 
încrucişate şi cu coatele îndoite. Incepură să se 
învârtească, lăsându-se pe spate din cauza vitezei de 
mişcare. El n-apucă să-i răspundă înainte să se separe şi să 
iasă din cerc, dar Jane zări o urmă de furie în privirea lui şi 
se simţi mai bine. Câteva clipe mai târziu, se regăsiră pe 
ring, se prinseră din nou de mâini şi porniră în pas de dans 
de-a lungul sălii, alături de celelalte cupluri. In faţa lor, 
Mary şi James Perez dansau cu mişcări uşoare şi 
sprintene, părând că aveau să reziste toată noaptea. 

— Nu e nimic hotărât, îi spuse Maurice. N-avea niciun 
drept să discute despre asta cu tine. 

— Cred că am dreptul să ştiu ce se petrece. 

Jane îşi zise că avea o atitudine rezonabilă. 

— Am şi eu planurile mele. 

— Mă ocup eu. O să rezolv. 

Muzica se opri. Toţi dansatorii băteau din palme şi 
zâmbeau încântați. Afară, în schimb, furtuna se înteţise. 

Poppy îşi pierdu cumpătul la sfârşitul serii, când cei mai 
mulţi oaspeţi se pregăteau de plecare. Până atunci, Jane 
chiar se gândise că urmau să petreacă seara fără vreo 
problemă. Criza ei de furie mocnea de câteva zile. Jane o 
vedea ca pe un copil de doi ani enorm, dolofan, smiorcăit şi 
cu un limbaj de neînțeles. N-ar fi mirat-o deloc s-o vadă 
tăvălindu-se pe podea, dând din picioare şi urlând. Cum se 
putea să ajungi la şaisprezece ani şi să nu te poţi controla 
câtuşi de puţin? 

Fusese rândul Angelei să facă o tură de serviciu la bar - 
tot personalul Centrului de cercetare făcea de serviciu în 
serile cu evenimente. Ea refuzase să-i mai dea băutură lui 
Poppy. Fusese limpede că era deja beată când coborâse, 
dar Jane bănuia că Angela îi interzisese orice gură în plus 
de alcool ca s-o provoace. 

Angela n-o plăcea deloc pe fată şi nu-i plăcea nici faptul 
că atenţia lui Maurice era permanent distrasă de ea. Seara 
era pe sfârşite şi probabil că se plictisea. In plus, era şi 

mare amatoare de isterii. 

Brusc, Poppy începu să înjure. Se aplecă peste bar şi îi 
zbieră în faţă mamei ei vitrege: 

— N-ai niciun căcat de drept să-mi spui mie ce să fac! 

Apoi înşfăcă un pahar de bere lăsat pe bar lângă ea şi-l 
aruncă spre Angela. Jane observă cu oarecare satisfacţie 
că lichidul i se împrăştie în tot celebrul ei păr. 

Oaspeţii întârziaţi dispărură imediat în hol ca să-şi ia 
hainele şi să-şi schimbe pantofii. Erau vizibil jenaţi de 
situaţie. Jane li se alătură ca să le spună la revedere, să le 
ţină uşa şi să-i avertizeze să aibă grijă pe drumul spre sud. 
Jimmy Perez a fost ultimul care a plecat. Părea interesat 
de scena care se desfăşura în camera unde fusese 
petrecerea şi rămăsese să privească prin uşa deschisă. 
Numai Mary reuşi să-l urnească de-acolo. Urmă un val de 
mulţumiri pentru Jane. Mary îi strigă: 

— Trebuie să vii la noi la cină în Springfield, înainte ca 
Jimmy şi Fran să plece acasă! _ 

Apoi se auzi zgomotul unui motor de maşină. În lumina 
farurilor se vedea că încă turna cu găleata. 

După ce toţi oaspeţii plecară, Jane rămase o clipă pe 
gânduri. Uşa grea de la intrare începuse să se izbească de 
perete. Probabil că vântul îşi schimbase direcţia: încă sufla 
din vest, ceea ce ornitologii urau, dar se simţea şi o 
influenţă nordică. Jane închise uşa şi o încuie. În sală era 
din nou linişte. Bănuia că Maurice şi familia lui ciudată şi 
disfuncţională se retrăseseră în apartamentul lor, trecând 
prin bucătărie. 

Se apucă de curăţenie. Turiştii rămaşi se aşteptau ca 
micul dejun să fie servit a doua zi, ca de obicei. De regulă, 
Maurice rămânea în urmă s-o ajute, dar era clar că-n seara 
asta avea alte lucruri pe cap. Şi Ben, asistentul 
administratorului, păruse grăbit să plece. Jane stivui 
farfuriile în maşina de spălat vase şi adună toate paharele 
din sala de petrecere. Mesele puteau să aştepte până a 
doua zi. În chip ciudat, se simţea fericită. Angela calculase 
greşit. Nu fusese o mişcare inteligentă s-o întărâte pe 
Poppy să se dea în stambă. Nu era deloc pe placul lui 

Maurice. Apoi în minte i se strecură un gând, asemenea 
unui vierme care refuza să plece. Nu trebuia să-i lase pe 
Maurice şi Angela să se despartă. Dacă se despărţeau, 
Angela ar fi rămas la casa farului. Până la urmă, ea era 
directorul, un naturalist celebru, persoana care atrăgea 
potenţialii finanţatori. Rolul lui Maurice l-ar fi putut prelua 
oricine. lar pentru Jane n-ar fi existat niciun loc în lumea 
nouă a Angelei. 


e 37 -- 


Capitolul 6 


În noaptea aceea, Perez adormi imediat, netulburat de 
amintirile primei sale iubiri sau de neliniştea în privinţa 
actualei. Parcă trecuseră cu bine de prima încercare de 
calvar. Fran supravieţuise petrecerii, ba chiar se simţise 
bine. În maşină, pe drumul de întoarcere la Springfield, 
remarcase ce seară minunată petrecuseră: „Îţi mulţumesc 
foarte mult, Mary, că ai organizat totul atât de bine.” Iar 
Mary, care se târa efectiv cu 20 de kilometri la oră cu 
maşina din pricina rafalelor înnebunitoare de vânt şi stătea 
aplecată toată peste volan ca să vadă mai bine drumul, se 
întorsese o clipă spre ei şi zâmbise cu gura până la urechi. 

Jimmy se trezi înainte să se lumineze. Furtuna continua 
să se dezlănţuie dincolo de ferestre, ca o prezenţă de-acum 
obişnuită în peisaj. Auzi o bătaie în uşă, apoi vocea tatălui 
său, care încerca să-şi păstreze cumpătul: 

— Jimmy, trebuie să te trezeşti. A 

Se gândi imediat că se petrecuse un dezastru. Îşi aminti 
cum fusese trezit în tinereţe, când bătrâna Annie se 
îmbolnăvise şi avea nevoie de un zbor la spital în toiul 
nopţii. Toţi bărbaţii insulei lucraseră la unison şi 
aprinseseră făclii de-a lungul pistei ca să ajute avionul să 
aterizeze. Femeile rămăseseră în case să vadă de copii. 

Fran se agită lângă el, dar nu se trezi. În bucătărie, tatăl 
lui pregătea ceaiul. Purta un cardigan peste pijama, lucru 
care i se păru ciudat lui Perez. De ce nu se îmbrăcase 
deja? Tatăl său era considerat un fel de conducător al 
insulei şi ar fi trebuit să fie primul acolo ca să-i coordoneze 
pe oameni dacă apărea vreo problemă. Apoi se gândi că, 
poate, mamei lui îi era rău şi o aşteptau pe asistentă care, 
din fericire, locuia pe insulă. Sub nicio formă nu se puteau 
aştepta ca un doctor să ajungă acolo într-o dimineaţă ca 
asta. 

— E nevoie de tine la Centrul de cercetare, îi spuse în 
sfârşit James, întrerupându-i şirul gândurilor. Poţi să iei 
maşina, eu n-am nevoie să merg prea departe azi. 

— Ce s-a-ntâmplat? întrebă Jimmy luându-şi o cană cu 
ceai şi doi biscuiţi de casă, cu ghimbir. 

Era încă pe jumătate adormit. 

— De ce au nevoie de mine? 

— Eşti poliţist, nu-i aşa? 

James îl privi în ochi. 

— A avut loc o crimă. 

* 

Perez trebui să lovească puternic în uşa casei farului ca 
să reuşească să intre, fiindcă era încuiată. Era încă 
întuneric, iar fasciculul de lumină din turn se învârtea pe 
deasupra capului său. Faptul că uşa era încuiată i se păru 
neobişnuit. Poate că cineva se uitase prea mult la seriale 
polițiste şi credea că era important să ţină oamenii departe 
de scena crimei. Jane sosi imediat să-i deschidă. Era 
îmbrăcată cu o pereche de blugi şi un pulover, deşi nu era 
nici şapte şi jumătate. În interior, toate luminile erau 
aprinse. Farul era prea departe de celelalte case pentru a 
fi conectat la reţeaua electrică, iar zumzetul generatorului 
ajunse la Perez din depărtare. Jane era palidă, dar încă 
stăpână pe sine. 

— Pe aici. 

Deschise larg uşa care ducea direct în holul principal. 

— E în camera de păsări. 

Perez rămase în prag şi privi înăuntru. Era un spaţiu 
mic, pătrat. Avea o singură fereastră, orientată spre est. 
Bănuia că tot echipamentul depozitat acolo avea de-a face 
cu ornitologia: tuburi de plastic acoperite cu inele metalice 
de diferite dimensiuni agăţate de unul dintre rafturi, cleşti, 
un cântar mic, un morman de saci de bumbac mici, cu 
margini ajustabile. Predomina mirosul de lemn specific 
podelelor Centrului de cercetare, completat de un iz 
organic care, presupunea el, provenea de la păsări, de la 
uleiul cu care le erau unse penele, de la găinaţul din saci. 

Sub fereastră erau un birou de lemn şi un scaun rotativ 
pe care stătea o femeie. Angela părea prăbuşită peste 
birou, de parcă ar fi adormit în timp ce lucra. Numai că în 
spate avea înfipt un cuţit. Mânerul de fildeş se oprise în 

bluza de mătase stacojie purtată cu o seară înainte la 
petrecere. Nu cursese prea mult sânge şi nu se vedea 
vreun semn de luptă. Cuţitul intrase în corp prin stânga 
coloanei vertebrale, chiar sub omoplat. Direct în inimă. 
Criminalul era pregătit, sau fusese o lovitură norocoasă. 
Norocoasă pentru el, cel puţin. În părul ei negru şi des, 
Perez observă un cerc de pene albe, ca o ghirlandă, care-i 
dădea femeii un aer frivol, amintindu-i de faimoasele 
pălării vaporoase pe care femeile la modă le purtau la 
cursele de cai. Angela cu siguranţă nu purta pene în păr 
când o văzuse ultima oară şi îşi dădu seama că toate ar fi 
căzut dacă ea ar fi putut să se ridice. Prin urmare, 
aranjamentul fusese făcut după ce fusese ucisă. 

— Cine a găsit-o? 

Perez încă se străduia să se convingă că nu visa. Totul se 
petrecea prea aproape de casă şi părea desprins din 
poveştile cu detectivi de modă veche, cu care se delecta 
mama lui. Chiar şi penele parcă veneau din altă epocă. 

— Ben Catchpole, asistentul administratorului. Era 
rândul lui să verifice capcanele şi a intrat aici ca să ia nişte 
saci pentru păsări înainte să iasă. 

— Unde e Maurice? 

— În bucătărie. L-am trezit ca să-l anunţ. Şi Ben e tot 
acolo. 

Perez privi mai de-aproape silueta nemişcată. 

— Oare Maurice nu s-a gândit că e ceva în neregulă 
când a văzut că Angela tot nu vine la culcare? 

— Nu e în stare să discute detalii, răspunse Jane aspru, 
parcă reproşându-i. Nici nu l-am întrebat. 

— Încui mereu uşa principală de la intrare? 

Perez vorbea de parcă nu ar fi fost decât vag interesat 
de obiceiurile casei, de parcă astfel de amănunte nici nu 
contau, de fapt. 

— Nu, bineînţeles că nu. Doar că vântul bătea atât de 
tare aseară, că o tot izbea de pereţi. Am încuiat-o înainte 
de culcare, ca să nu mai bubuie întruna. 

— Angela era în camera de păsări atunci? 

Jane tăcu. Perez bănuia că femeia înţelegea foarte bine 

implicaţiile întrebării şi se gândea să mintă. În cele din 
urmă, ea răspunse: 

— Nu, uşa era deschisă şi se vedea foarte bine înăuntru. 
Nu era nimeni. 

Deci nu era opera vreunui locuitor de pe insulă. 
Ucigaşul se afla deja în casa farului când Jane încuiase uşa 
de la intrare. 

Perez rămase nemişcat câteva clipe. Gândurile îi goneau 
prin minte. În primul rând, avea nevoie de cafea. Nu se 
îmbătase cu o seară înainte, dar avea o uşoară durere de 
cap şi creierul parcă îi mergea cu încetinitorul. Dormise 
prea profund. Apoi se trezise în mijlocul unui adevărat 
coşmar. Oare cât ar fi durat să aducă un medic legist pe 
insulă? Cel puţin două zile, conform celor mai recente 
previziuni ale lui Dave Wheeler, meteorologul de serviciu 
din Fair Isle. Corpul ar fi trebuit să rămână nemişcat până 
atunci? Voia să sune la echipa din Inverness să se consulte 
cu ei. Dar, mai întâi, trebuia să bea o cafea şi să stea 
câteva minute de vorbă cu Maurice. Probabil că povestea 
era foarte simplă - o ceartă în familie. Inţelegea foarte 
bine cum se poate întâmpla asta în atmosfera tensionată şi 
claustrofobă din timpul unei furtuni, însă asta nu explica 
prezenţa penelor în părul lung şi negru al lui Jane. 

— Putem încuia uşa de la camera de păsări? 

Jane îl privi neîncrezătoare, apoi dispăru şi reveni câteva 
clipe mai târziu cu un maldăr de chei greoaie, de modă 
veche. 

— Astea atârnă în pivniţă de când am venit eu. 

A treia cheie pe care o încercară se potrivi. Perez încuie 
uşa şi o urmă în bucătărie prin sala de petrecere unde 
băuseră şi se distraseră cu o seară înainte. 

Aici era, evident, domeniul lui Jane. Cei doi bărbaţi 
aşezaţi la masă îşi ridicară privirea când ea intră. Prezenţa 
ei păru să-i liniştească. Jane scoase cafea din frigider şi 
pregăti ibricul. Maurice era în pijama şi halat. Nu se 
bărbierise şi avea ochii injectaţi. 

— Nu-mi vine să cred, spuse el. Vreau s-o văd din nou, 
trebuie să fie o greşeală. 

— Mă tem că nu e nicio greşeală. 

Perez se aşeză lângă el. Nu părea genul de bărbat care 
să aibă de mărturisit o crimă. Şi, chiar dacă ar fi fost 
rezultatul unui conflict în familie, fiica ar fi fost, cu 
siguranţă, un suspect mai probabil. Maurice se ridică pe 
jumătate în picioare, ca şi cum ar fi fost pe cale să ceară să 
fie dus la Angela, apoi păru să-şi dea seama că efortul era 
prea mare pentru el şi se lăsă să cadă greoi pe scaun. 

Ben Catchpole era un tip deşirat, cu un păr roşu zburlit. 
Perez îl întâlnise pentru prima dată la petrecerea din 
noaptea precedentă. Era din West Country şi avea un uşor 
accent rural. Perez încercă să-şi amintească ce vorbiseră 
în seara petrecerii. Despre ce discutaseră? Despre declinul 
numărului de păsări marine, tema de doctorat a lui Ben, 
deşi lui Perez i se părea că puştiul abia intrase la facultate, 
nicidecum că îşi luase deja doctoratul. Era foarte pasionat 
de subiect, chiar protestase împotriva politicienilor şi 
ecologiştilor pentru laşitatea cu care abordaseră problema. 
Fran se alăturase conversaţiei şi Perez remarcase că ea îl 
plăcea pe tânăr. Ceva mai târziu, Perez îl auzise spunându- 
i lui Fran că fusese membru activ al Greenpeace în 
perioada studenţiei. Işi amintise ceva despre o scurtă 
călătorie pe mare pentru monitorizarea pescuitului de ton. 

Cu toţii rămaseră în tăcere. Jane turnă apă în cafetieră. 
Perez îşi dădu seama că mintea îi era atât de obişnuită cu 
sunetul vântului de afară, că nici nu-l mai sesiza. Incepea 
să se lumineze. 

— În curând o să coboare oaspeţii la masă, spuse Jane. 
Le-am spus că o să le servesc micul dejun puţin mai târziu 
ca de obicei, pe la nouă, din cauza petrecerii şi a vremii de 
afară. Cum crezi că ar trebui să procedez? 

— Pregăteşte-le micul dejun, îi spuse Jimmy. Bineînţeles. 
O să profit de ocazie ca să stau de vorbă cu ei. 

Se întrebă dacă Fran se trezise şi mânca o porţie de 
musli organic pe care mama lui îl cumpărase special 
pentru această ocazie. Ce-o să creadă când o să vadă că 
plecase aşa, în crucea nopţii, că munca îl urmărea chiar şi 
acasă, pe insulă? 

— Dar stai puţin jos, te rog. Aş vrea să vorbesc mai întâi 
cu voi. 

Jane le turnă cafea, aduse o cutie de lapte pe masă şi se 
aşeză lângă ei. 

— Dacă cineva ştie ceva despre moartea Angelei, începu 
Perez, acum e momentul potrivit să-mi spuneţi. 

Toţi trei îl priveau cu o expresie pierdută. Jimmy îşi dădu 
seama că lucrurile aveau să fie ceva mai complicate decât 
îşi închipuise. 

— Unde e Poppy? 

Întrebarea stârni câteva reacţii. Maurice îşi întoarse 
privirea spre ferestrele mânjite de sare. 

— Doar nu crezi că are vreo legătură cu ce s-a 
întâmplat! 

— S-au certat aseară. Nu mi se pare că e o presupunere 
hazardată. 

—E un copil, zise Maurice. Are probleme 
temperamentale, într-adevăr. Dar asta nu Înseamnă că e o 
criminală. 

Însă Perez observă o urmă de nesiguranță în vocea lui. 
Poate că Maurice ajunsese în sinea lui la aceeaşi concluzie. 
Oare cum o fi să-ţi bănuieşti copilul de crimă? 

— Povesteşte-mi ce s-a întâmplat după plecarea noastră. 

— Ai auzit cearta din sala de petreceri, când Angela a 
refuzat să-i mai dea de băut lui Poppy? 

Perez aprobă din cap. 

— Câţiva oaspeţi erau încă la etaj. L-am rugat pe Ben să 
vadă de bar şi am dus-o pe Poppy în apartament. Cred că 
ştii că avem un apartament al nostru în aripa de vesta 
Centrului. 

— Angela unde era? E 

— Era deja în apartament. Işi usca părul. Poppy îi 
turnase bere în cap. 

Maurice îl privi în ochi pe Perez. 

— Se îmbătase. A fost un gest copilăresc, jalnic. N-a fost 
o răutate şi, în orice caz, nu a fost un gest criminal. 

— Poppy cum se simţea când aţi ajuns în apartament? 

Maurice zâmbi uşor. 

— Tot furioasă. Nu-i părea rău. E aici împotriva voinţei 
ei. Avusese probleme la şcoală. Nimic grav, dar a fost dată 
afară două săptămâni. Maică-sa a crezut că i-ar prinde 
bine să plece o vreme de acasă. Eu credeam că o să se 
bucure. Când era mică îi plăcea foarte mult aici, dar se 
pare că o fetiţă băieţoasă de treisprezece ani gândeşte 
complet diferit faţă de o tânără domnişoară de 
şaisprezece. 

Făcu o pauză. 

— Are un prieten acasă. I-a intrat în cap că vrem cu tot 
dinadinsul să-i ţinem departe unul de altul. Furia ei e mai 
degrabă îndreptată spre mine decât spre Angela. 

— Ele două cum se înțelegeau? 

Perez îşi terminase cafeaua din cană şi spera să mai 
găsească în cafetieră. 

— Angela n-avea nici urmă de instinct matern în sânge. 
Poppy nu făcea decât s-o irite. Dar ştia că e o situaţie 
temporară. 

Perez era uluit de onestitatea observaţiilor. De regulă, 
oamenii tind să vorbească mai amabil despre cei morţi. 
Mai ales despre partenerii de viaţă. Maurice îi observase 
uimirea: 

— Sunt istoric de profesie, Jimmy. Adevărul e un defect 
profesional. 

Perez dădu din cap. 

— Ce s-a întâmplat când ai ajuns cu Poppy în 
apartament? 

— Am întins-o în pat şi m-am dus să-i aduc un pahar cu 
apă. Când am revenit, deja dormea buştean. l-am scos 
pantofii şi câteva dintre haine şi am învelit-o. Abia s-a 
mişcat. Era inconştientă. Ar fi fost imposibil să se ridice şi 
s-o înjunghie pe soţia mea, darmite să-i mai şi pună pene în 
păr. De unde ar fi avut ea aşa ceva? 

— De ce n-ai căutat-o pe Angela când ai văzut că nu vine 
la culcare? 

— Mi-a spus că mai voia să lucreze. Era tânără, Jimmy, 
părea că nu oboseşte niciodată. Avea de pregătit o lucrare 
şi ştiu că se apropia termenul de predare. Eu m-am culcat 

şi am adormit imediat, nici măcar n-am observat că 
întârzie. 

Îşi ridică privirea spre Perez. Ochii îi erau goi. 

— Am iubit-o, să ştii. Din prima clipă în care am 
cunoscut-o. Pe atunci era o tânără absolventă absolut 
strălucită. Ştiam că făceam o nebunie, dar pur şi simplu nu 
mă puteam opri. Aveam o căsnicie fericită, o viaţă liniştită, 
iar eu am stricat totul prin nişte decizii autodistructive 
luate perfect conştient şi care mi-au înstrăinat copiii şi 
prietenii. Chiar şi acum, când Angela a murit, n-aş schimba 
absolut nimic. 

Se ridică. 

— Mă duc s-o trezesc pe Poppy şi să-i spun ce s-a 
întâmplat. E în regulă, Jimmy? Pot să fac asta? 

Perez dădu din nou din cap şi îl privi cum iese din 
cameră. 

Capitolul 7 


Dougie Barr venise în Fair Isle pentru păsări, nu pentru 
cultura locului. Petrecerea din seara precedentă îl lăsase 
rece. Băuse câteva pahare, apoi plecase la culcare. li 
plăcea muzica, nu-şi imagina un drum lung cu maşina fără 
un CD dat la maximum, dar prefera genul techno, ceva cu 
ritm puternic. Nu înţelesese niciodată ce putea să-i atragă 
pe oameni la muzica populară, la jalea din sunetele de 
scripcă sau la urletele cântăreților. Avea nevoie ca 
zgomotul şi ritmul să-l ţină treaz în timpul unei curse şi ca 
adrenalina să fie la cote înalte înainte să ajungă la păsări. 

Cât despre lista sa de specii de păsări observate în 
Marea Britanie - era în top, printre cei mai buni. Il 
respectau. Ori de câte ori îşi făcea apariţia la vreo 
expediţie în căutare de specii rare, oamenii ştiau cine era. 

Nu îşi putea permite să facă nicio greşeală. Venea în 
Fair Isle de când era mic şi se cazase mereu la baza 
insulei, în North Haven. El era cel care descoperise aici 
primul muscar maroniu, în 1992, când avea cincisprezece 
ani şi chiulise de la şcoală la finalul semestrului de vară 
împreună cu un grup de prieteni mai mari, dar cu aceleaşi 
preocupări, năucind-o complet pe maică-sa cu un astfel de 
comportament. În regiunea în care trăiau ei, copiii erau 
interesaţi de droguri şi de furtul de maşini, nu de istorie 
naturală. Amintirea acelei zile glorioase de iulie, senzaţia 
pe care o avusese când îşi dăduse brusc seama că se uita 
la ceva cu adevărat fantastic luminau încă orele mohorâte 
petrecute în call center-ul în care lucra. De atunci, 
dezvoltase un fel de superstiție pentru acest loc şi revenea 
aici aproape în fiecare an, aşteptând încă o raritate care să 
se ridice la înălţimea celei dintâi. Pentru el, emoția reală 
consta în descoperirea propriului său exemplar. Nici vorbă 
să simtă acelaşi entuziasm când alerga după păsările 
altora. 

Amicii lui îl luau mereu peste picior. De ce cheltuia 
atâţia bani pentru asta? Dacă voiai să cauţi păsări în 

Shetland, nu era mai logic să rămâi pe continent şi să iei 
un avion până în Fair Isle dacă apărea vreun exemplar 
îndeajuns de rar încât să merite efortul? În felul ăsta, îţi 
păstrai şi toate opţiunile. Însă Dougie revenea în fiecare 
sezon la Centrul de cercetare, convins că, în cele din urmă, 
loialitatea lui avea să fie răsplătită. Ţinea un blog şi visa cu 
ochii deschişi la fotografiile pe care urma să le posteze 
acolo, fiecare cu o descriere foarte exactă şi cu date 
despre specia rară pe care o descoperise pe insulă. 
Trebuia să fie o premieră pentru Marea Britanie, sau poate 
chiar pentru Palearcticul de Vest. Atunci, prietenii lui 
aveau să-i citească blog-ul şi să se zgârie pe ochi de ciudă. 

Nu se căsătorise niciodată. Unii dintre amicii lui 
plecaseră în Thailanda ca să-şi găsească o mireasă şi, la un 
moment dat, fusese şi el tentat să încerce marea cu 
degetul. Îşi imaginase o femeie mărunţică, manierată şi 
recunoscătoare că fusese adusă în Marea Britanie. Ar fi 
fost eroul ei: la urma urmei, o salvase de la sărăcie, poate 
chiar de la o viaţă petrecută pe străzi. În schimb, ea i-ar 
oferit companie, ar fi râs la glumele lui şi l-ar fi însoţit în 
goana după specii rare de păsări. Ar fi făcut şi sex. 
Regulat, chiar. Numai că miresele thailandeze ale amicilor 
lui se dovediseră a fi nişte femei puternice şi impunătoare. 
Râdeau de soţii lor şi le făceau viaţa amară, aşa că Dougie 
hotărâse că îi era mai bine singur. Măcar nu avea pe 
nimeni altcineva la care să se gândească când pagerul 
piuia, anunțând apariţia unei păsări rare în celălalt capăt 
al ţării. Putea pur şi simplu să-şi pună binoclul în jurul 
gâtului, să încarce telescopul în maşină şi să plece. 

Din când în când avea fantezii cu câte o femeie de la call 
center-ul în care lucra. De ceva vreme ajunsese 
supraveghetor şi cea mai mare parte a echipei pe care o 
coordona era formată din femei. Le asculta convorbirile şi 
vocile plăcute şi convingătoare în timp ce vorbeau cu 
clienţii anonimi de la celălalt capăt al firului şi-şi imagina 
că, de fapt, încercau doar să-i facă lui pe plac. 

O dată sau de două ori îşi adunase suficient curaj s-o 
invite pe câte una dintre ele în oraş, dar toate întâlnirile 

păreau sortite eşecului. Chiar dacă ea era de acord să 
meargă cu el la cină sau la film, avansurile stângace pe 
care le făcea la finalul serii conduceau la o nouă umilinţă. 
Apoi îşi imagina că fata respectivă avea să vorbească cu 
celelalte colege. În timpul sesiunilor de pregătire avea 
impresia că toate râdeau de el pe la spate. Hotărâse să nu 
se mai supună singur unor asemenea cazne: agitația de 
dinainte să facă invitaţia, respingerea, paranoia inevitabilă 
care urma. Era mai bine să rămâne la DVD-urile cu filme 
porno pe care şi le cumpărase în excursiile pe continent. Şi 
la ornitologie. În lumea aceea, cel puţin, avusese succes. 

Vântul bătuse dinspre vest din prima zi în care aterizase 
pe insulă. Cele mai multe păsări rare ajungeau în Fair Isle 
pe vânturile estice. Erau abătute de la rutele lor de 
migraţie obişnuite şi trebuiau să cocolească prin 
Scandinavia, Rusia sau Siberia. In primele câteva zile 
reuşise să-şi păstreze optimismul. La urma urmei, şi 
vânturile de vest mai aduseseră specii rare pe insulă. Se 
trezea când se crăpa de ziuă şi parcurgea kilometri întregi, 
având la el un pachet cu mâncare, ca să petreacă toată 
ziua în partea de sud a insulei, unde apăreau cele mai 
multe păsări migratoare. Ba mai mult, mergea alături de 
Angela şi Ben ca să verifice rutele cu capcane, în cazul în 
care vreo pasăre rară ar fi căzut de nicăieri în cutie. 
Uneori se mai întâmplau şi minuni de genul ăsta. De data 
asta, însă, vânturile vestice reuşiseră să-i strice complet 
dispoziţia. Prognoza privind transportul maritim, pe care o 
asculta în fiecare seară, îl deprima şi mai tare. Avea să se 
întoarcă la muncă după două săptămâni fără ca 
perseverenţa să-i fie răsplătită. Şi asta dacă reuşea să 
plece de pe insulă. Era perioada în care cei mai mulţi 
prieteni ai lui îşi făceau veacul pe insulele din Sicilia. Se 
delectaseră deja cu nişte păsări rare venite din State şi îi 
trimiteau sms-uri pline de entuziasm. 

Lui Dougie îi era mai simplu să se gândească la păsări 
decât la celelalte aspecte ale vieţii sale. Nu prea dormea 
bine în general, iar în ultimele zile aproape deloc. Se 
întoarse pe partea lui de pat şi auzi respiraţia lui Hugh. De 

la plecarea avionului cu două zile mai înainte, Hugh Shaw 
rămăsese singurul ornitolog vizitator care era, ca şi el, 
necăsătorit, aşa că împărțeau un dormitor. Dougie rămase 
să asculte respiraţia tânărului şi gândurile i-o luară din 
nou la sănătoasa. 

Hugh era un tip ambițios, inteligent - un ornitolog genial 
pentru cineva atât de tânăr. Ornitologia era singurul lucru 
pe care-l aveau în comun. Dougie terminase şcoala locală 
şi lucrase într-o fabrică înainte să ajungă în vânzări. Hugh 
fusese exmatriculat de la un internat de fiţe, după care 
începuse să călătorească. În ciuda ruşinii provocate de 
exmatriculare, părinţii lui îi finanţau călătoria în jurul 
lumii. Când vorbiseră despre asta, Hugh rânjise larg şi fără 
grabă. „Sperau că experienţa avea să mă maturizeze. Se 
pare, însă, că nu m-am ales decât cu o listă uriaşă de 
păsări rare.” În serile lungi şi întunecate în care aşteptau 
ca vântul să-şi schimbe direcţia, Hugh povestea întâmplări 
din călătoriile sale: cum fusese jefuit în Vientiane sau cum 
îl urmărise un elefant în India. Vorbea laconic, cu un 
accent de modă veche, tipic şcolii de stat, care făcea ca 
aceste poveşti să pară ireale. Îşi purta părul lung şi ciufulit 
şi avea un zâmbet autoironic, astfel că era imposibil să-ţi 
dai seama cât de mult adevăr era în spusele lui. 

„Şi ce-o să faci acum?” 

Dougie fusese fascinat de stilul de viaţă al tânărului său 
coleg. El fusese întotdeauna nevoit să-şi câştige traiul. Mai 
invoca uneori câte o boală inventată când se zvonea că 
apăruse în zonă o pasăre rară, dar nu şi-ar fi permis 
vreodată să-şi piardă slujba. 

„Mă gândeam să mă angajez ghid de tururi ornitologice. 
Ce naiba, cât de greu poate fi?” 

Şi, din nou, schiţase zâmbetul acela ironic. Dougie se 
gândise la câtă responsabilitate presupunea chestia asta, 
la toate cerinţele vizitatorilor aflaţi în locuri străine, şi 
decisese că era mai simplu la call center. Ar fi fost ciudat 
să amestece serviciul şi pasiunea lui pentru păsări. În plus, 
se pricepea foarte bine la vânzări, ştia că vorba dulce mult 
aduce şi întotdeauna simţea punctul în care putea să-şi 

înhaţe prada. 

În dormitor, Dougie se întoarse cu faţa în sus. Sub ei, 
undeva în casa farului, auzi cum o uşă se închide, apoi 
sunetul unor glasuri răzbătu până la el. De obicei, în 
aceste ore de nesomn de dinainte de zori, îşi omora timpul 
cu fantezii sexuale despre Angela. Dintotdeauna îl 
îngrozise şi îl fascinase în acelaşi timp, cu picioarele ei 
smede, cu sânii plini şi părul lung şi negru, care-l făcea să 
se gândească la o vrăjitoare sau la un vampir. Poate că ea 
era unul dintre motivele pentru care tot revenea pe Fair 
Isle. Îi spusese odată că el era cel mai bun observator de 
teren din câţi cunoscuse. Încă îşi mai amintea 
complimentul şi îl preţuia. 

Însă azi nu găsea nicio alinare în gândurile despre 
Angela şi se bucură când alarma de la ceas porni într-un 
sfârşit. Deşi ceasul zbârnâia şi ţopăia pe noptieră, Hugh 
continua să doarmă şi nu schiţă niciun gest, nici chiar 
atunci când Dougie aprinse lumina. Hugh părea chiar mai 
tânăr aşa, culcat. Avea gene lungi şi închise la culoare. 
Dougie îl privi pe ascuns pentru o clipă, de parcă ar fi 
făcut ceva ruşinos, după care se ridică din pat. 

Sala de mese era goală, deşi totul era pregătit şi, prin 
trapa de servire, o putea vedea pe Jane în bucătărie. Simţi 
mirosul ademenitor de costiţă prăjită. Localnicul a cărei 
logodnă o sărbătoriseră cu o seară în urmă stătea la masa 
din bucătărie, cu o cană mare de cafea alături. Dougie îşi 
zise că bărbatul petrecuse noaptea la Centru. Acum că 
farul era aproape gol, era destul loc dacă unii dintre 
petrecăreţi s-ar fi distrat prea tare şi ar fi hotărât să 
rămână peste noapte. Bărbatul se uită la Dougie cu o 
privire fixă, după care dădu scurt din cap în semn de salut. 
Nici urmă de zâmbet. Dougie credea în sinea lui că toţi 
insularii erau nişte nemernici ciudaţi. Îşi puse un bol de 
cereale. Jane veni în sală şi sună clopoţelul, astfel ca toţi să 
ştie că masa era gata. 

John şi Sarah Fowler îşi făcură apariţia aproape imediat. 
Dougie nu pricepuse niciodată ce căutau ei, de fapt, la 
Centrul de cercetare. Toată lumea auzise de John Fowler: 

fusese un ornitolog renumit la vremea lui. Nu era cu mult 
mai în vârstă, dar Dougie îl considera ca făcând parte 
dintr-o generaţie anterioară, din trupa care-şi petrecea 
timpul pe coasta de nord din Norfolk la începutul anilor 
'70. Acum, Fowler era mai faimos ca proprietar de 
anticariat şi colecţionar de cărţi de istorie naturală. Nu 
prea îl mai vedeai pe teren şi, dacă totuşi îşi făcea apariţia 
pe acolo, se găsea mereu cineva care să-l ia peste picior 
pentru asta. De-a lungul anilor, făcuse câteva greşeli de 
identificare cu adevărat monumentale. La un moment dat, 
îi pusese pe jar pe toţi ornitologii din Shetland ca să treacă 
pe la Virkie doar pentru o fâsă de luncă, cu penaj 
întunecat! Sigur, toată lumea greşea, dar Fowler îşi 
câştigase reputaţia de trompetă răsuflată, un tip care în 
mod regulat pretindea că vede păsări imposibil de rare. 
Dougie îşi zicea că, dacă oamenii ar fi vorbit despre el aşa 
cum vorbeau despre Fowler, n-ar mai fi călcat niciodată pe 
un teren de cercetare ornitologică. Probabil că s-ar fi 
sinucis. Chiar şi aici, la Centrul de cercetare, i se părea 
ciudat să stea de vorbă cu Fowler - propria lui reputaţie ar 
fi fost în pericol dacă se apropia prea mult. Putea să fie 
politicos, să-i ofere dulceaţa şi untul când era rugat, dar în 
rest să nu arate niciun fel de interes pentru viaţa de 
dincolo de insulă a cuplului. 

Acum, când cei doi Fowler se aşezaseră la masă, Dougie 
observă cât de mult semănau unul cu altul. Păreau mai 
mult frate şi soră decât soţ şi soţie. Aveau acelaşi păr 
castaniu decolorat dezordonat şi aceleaşi buze subţiri. Şi 
parcă nici nu se comportau ca vreun alt cuplu căsătorit pe 
care-l ştia. Erau prea atenţi unul cu celălalt, prea 
politicoşi. Nici urmă de ironiile şi miştourile pe care le 
observa la prietenii lui căsătoriţi. Şi nu râdeau deloc. Oare 
fuseseră întotdeauna aşa sau se întâmplase ceva încât 
relaţia lor să fie atât de tensionată? Sarah părea să 
depindă de soţul ei, fără să se bucure, în schimb, de 
compania lui. Şi, din această perspectivă neobişnuită, 
Dougie îşi zise că, poate, cei doi veniseră pe Fair Isle să-şi 
repare căsnicia. 

Jane îşi băgă capul pe uşă la un moment dat şi-i 
întrerupse şirul gândurilor: 

— Vrei, te rog, să-l strigi şi pe Hugh, Dougie? Jimmy 
vrea să vorbească cu toată lumea. 

Dougie ezită. Ştia că Hugh n-avea să fie deloc încântat 
să fie târât jos ca să asculte ce avea să le spună un insular 
oarecare. Era un tip destul de politicos, dar făcea numai ce 
voia el. 

— Te rog, Dougie! 

Jane avea un fel de-a vorbi care te făcea să te 
conformezi imediat. 

* 

Jimmy Perez se aşeză lângă ei, dar nu scoase o vorbă 
până când nu terminară cu toții de mâncat. Nu schiță 
niciun gest. Doar rămase aşezat, privi şi ascultă. Chiar 
dacă Dougie îl remarcase şi cu o seară înainte la 
petrecere, abia acum îl recunoscu. Îşi aminti că îl întâlnise 
atunci când Perez lucrase pe feribot. Şi-l amintea ca pe un 
tip întotdeauna liniştit, cu părul negru şi pielea tuciurie, ca 
şi căpitanul. In general, Dougie venea pe insulă cu barca 
poştală. Nu-i plăceau avioanele mici şi, oricum, călătoria 
din Grutness cu Bunul Păstor făcea parte din ritual. Aşa 
ajunsese prima oară pe insulă, în vara în care găsise 
muscari. 

Fusese aranjată o singură masă, astfel că toţi se 
aşezaseră împreună. Jane era singura membră prezentă 
din partea personalului de la Centrul de cercetare, iar lui 
Dougie asta i se păru ciudat. Unde erau Maurice şi Ben? 
Poate din cauza prezenţei lui Perez, un observator tăcut, 
conversaţia era anevoioasă. 

Nimeni nu întrebă cine era noul venit şi de ce se afla 
acolo. Nici chiar Hugh, care de obicei reuşea să deschidă 
conversaţia, nu avea mare lucru de spus în dimineaţa 
aceea. Cu toţii oftară uşuraţi când Perez se ridică într-un 
final şi începu să vorbească. 

Vorbi ciudat de formal. 

— Mă aflu aici în calitate de inspector în cadrul 
Departamentului Highland & Islands al Poliţiei Scoţiene. 

Vorbea rar, de parcă s-ar fi temut că nu i-ar înţelege 
accentul. Dougie îşi aminti imediat că bărbatul plecase în 
sud ca să se facă poliţist. Il auzise la un moment dat pe 
bătrânul Perez vorbind despre asta pe Bunul Păstor, 
bombănind că fiu-său nu rămăsese cu el să-l ajute la fermă 
sau cu barca poştală. In ziua aceea văzuseră balenele 
ucigaşe imediat ce ieşiseră în larg din portul din Shetland. 

— Angela Moore a murit. 

Cuvintele insularului spulberară imaginea balenelor 
uriaşe care înotau cot la cot cu barca. Il privi imediat pe 
Hugh, care clipi doar o dată. Apoi, în sală se făcu linişte 
totală. 

— Sunt convins că veţi coopera cu noi ca să aflăm cum s- 
a întâmplat. 

Se sprijini de o masă, parcă aşteptând o reacţie din 
partea lor. 

— Cum a murit? 

Dougie era uimit că tocmai John Fowler adresase 
întrebarea. De obicei, participa foarte puţin la conversaţie. 

— A fost ucisă. Cred că înţelegeţi de ce nu pot să ofer 
mai multe detalii în acest moment. 

— Cine a ucis-o? întrebă Fowler din nou. 

— Asta trebuie să aflăm. 

— Dar e evident! 

Hugh se uită în jur. Cu toţii îl aşteptau să vorbească mai 
departe. Avea un fel aparte de a-i face pe oameni să-l 
asculte. Era un povestitor, aşa cum spusese Angela odată. 
Sau „povestitorul meu”, când voia ca el să o amuze, să se 
aşeze lângă ea în sala comună şi să retrăiască una dintre 
aventurile sale. Cu toate astea, Dougie nu era sigur ce 
părere avusese Angela cu adevărat despre Hugh. Amândoi 
jucau un joc periculos. Amândoi iubeau riscul, aventura. 
Acum, vocea tânărului era relaxată şi lină, de parcă se 
pregătea să înceapă una dintre povestirile sale de 
călătorie. Purta blugi şi o bluză de rugby gri. Era ciudat 
cum lui Dougie i se fixaseră în minte atât de multe detalii 
despre ceilalţi vizitatori de la Centru. Se simţea de parcă 
ar fi fost pe teren, în căutarea unei păsări noi, şi îi contura 

cu exactitate imaginea în memorie. Hugh continuă: 

— Poppy şi Angela s-au certat aseară, doar eram de faţă 
cu toţii. Poppy şi-a mai pierdut o dată cumpătul şi probabil 
că asta s-a întâmplat şi ieri. 

Se opri şi repetă, aproape scuzându-se: 

— E evident. 

Perez ezită şi îşi alese cu grijă cuvintele: 

— O, nu, zise el. Nu cred că e deloc adevărat. Nu e 
evident. Într-o anchetă criminalistică, nimic nu e vreodată 
aşa de simplu. 

Capitolul 8 


Perez se opri în faţa apartamentului lui Maurice şi ai 
Angelei şi ascultă. Nimic. Bătu uşor la uşă şi intră într-o 
cameră spațioasă, cu un şemineu de pe vremuri, orientat 
spre uşă şi cu ferestre mari pe ambele laturi. Prin una 
dintre ele se vedea spre sud, prin golul din zidul 
înconjurător, până la piscina naturală pe care insularii o 
numeau Golden Water. Cealaltă fereastră dădea spre 
mare. Preţ de o clipă, Jimmy privi spectacolul de afară: 
cerul, vântul şi apa. Când vorbise cu vizitatorii în sala de 
mese se concentrase intens asupra lor, încât făcuse 
abstracţie de locul în care se afla - ar fi putut foarte bine 
să se afle în oricare dintre camerele austere în care 
intervievase martori de-a lungul carierei sale, iar afară să 
fie drumuri şi şosele din oraş. Îşi zise iar că acest caz era 
prea aproape de casă. Într-un alt context, s-ar fi retras din 
toată afacerea, ar fi predat ancheta unui coleg mai puţin 
implicat. Nu era deloc bine. Simţea că situaţia era ciudată 
şi nefirească. 

Maurice Parry şi fiica lui stăteau pe o canapea mică, 
acoperită cu o cuvertură ţesută. Chipul le era luminat doar 
de becul slab al unei lămpi aşezate pe masa de lângă ei. 
Afară abia începea să se lumineze. Podeaua era acoperită 
de un covor maro simplu şi de câteva carpete din piele de 
oaie. Perdelele erau aceleaşi ca şi în camerele comune ale 
Centrului de cercetare. Cu toate că acest apartament ar fi 
trebuit să fie spaţiul personal al Angelei şi al lui Maurice, 
cei doi nu făcuseră mai nimic pentru a-l personaliza. Poppy 
purta un halat roz, prea mic pentru ea. Poate că rămăsese 
aici de când era copil. Machiajul din seara precedentă îi 
lăsase urme stridente pe faţă, iar părul îi era încă năclăit 
de gel. Plângea, iar Maurice o ţinea în braţe. Omul se 
încruntă când văzu că Jimmy îi privea. 

— Nu puteai să mai aştepţi puţin? 

Perez dădu din cap. 

— Scuze. 


e 55» 


Dacă Poppy avea de gând să mărturisească faptul că-şi 
omorâse mama vitregă, cel mai bine era s se întâmple 
repede. Apoi, el ar fi dat imediat telefon la Procuratură şi 
le-ar fi explicat că nu exista niciun mister, niciun fel de 
tevatură. Fusese vorba doar de o adolescentă instabilă 
care avusese un cuţit, atâta tot. În marile oraşe era o 
chestiune aproape banală. Puteau să se ocupe să o ia în 
custodie pe Poppy până când hotărau ce avea să se 
întâmple cu ea ulterior. Apoi ar fi urmat în linişte 
procedurile necesare privind cadavrul Angelei. 

— Îmi pare foarte rău. 

Fata îşi ridică privirea spre el, cu nişte pete ca de urs 
panda sub ochi. Perez tăcu. Aştepta să spună ea ce avea de 
spus, cu propriile ei cuvinte şi în ritmul ei. Işi zise că ar fi 
fost potrivit să-i spună cum urma să folosească 
informaţiile, dar până la urmă nu era chiar un 
interogatoriu oficial, iar tatăl ei era de faţă ca să-i apere 
drepturile. 

— V-am stricat petrecerea de logodnă, rupse ea tăcerea. 
N-am vrut. A fost o prostie, o copilărie. 

— Angela a murit, zise el. E mai important ca 
petrecerea. 

— Îmi pare rău şi în legătură cu asta. 

Se uită la tatăl ei. 

— N-o plăceam prea tare, dar nu merita să fie omorâtă. 
Dar pentru asta nu pot să-mi cer iertare. N-am făcut-o eu. 
Nu sunt eu vinovată. 

Vorbea încet, dar părea cu capul pe umeri. Era greu de 
crezut că ea fusese adolescenta isterică şi răsfăţată care 
făcuse scandal în seara petrecerii. 

— Ştiu, draga mea, îi spuse Maurice şi îi îndepărtă o 
şuviţă de păr de pe faţă. Ştiu că n-ai fi în stare să faci aşa 
ceva. 

Perez îi urmări în tăcere. Îşi imagină cât de tensionată şi 
de  claustrofobică trebuie să fi fost atmosfera în 
apartament în zilele de dinainte ca Angela să fie ucisă. Era 
un spaţiu închis în interiorul spaţiului închis al farului. 
Locuiau izolaţi prin două rânduri de ziduri de restul 

insulei. Iar înăuntrul acestui spaţiu - trei oameni ţinuţi 
laolaltă de legăturile de familie, dar complet separați de 
dorinţe şi nevoi total diferite. Îşi zise că stresul trebuia să 
fi fost de nesuportat. Probabil că nici n-avea sens să-şi 
vorbească. Mintea lui zbură din nou la fetiţa care urma să 
fie în curând copilul lui vitreg. Fiica lui Fran, Cassie, avea 
şase ani şi era în vacanţă cu tatăl ei. Oare ar fi fost în stare 
s-o iubească la fel de mult dacă ar fi fost o adolescentă 
mare şi stângace? 

— Angela îşi dorea copii? 

Întrebarea îi era adresată lui Maurice, peste creştetul lui 
Poppy. Apucă s-o rostească înainte să-şi dea seama că era 
lipsită de tact în prezenţa fetei. 

— Nu. i-am spus şi mai devreme, Angela nu avea 
instinct matern. Era mult prea egoistă. 

Maurice zâmbi, dar mai mult pentru sine. 

— Şi acum mă uitam la ea tot ca la un copil. Un copil 
strălucit, adorabil şi foarte precoce. 

— Trebuie să vorbim despre Angela. Despre eventuale 
motive pentru care ar fi vrut cineva s-o ucidă. 

— Normal că trebuie, Jimmy, îi spuse Maurice. 

Folosise un ton superior. Parcă ar fi zis: „Normal. Hai să 
ne jucăm, dacă asta te amuză.” 

— Doar e important şi pentru tine. 

— Să aflu cine a omorât-o? Nu neapărat, nu chiar acum. 
Încă încerc să-mi dau seama cum o să supraviețuiesc fără 
ea. Răzbunarea poate să mai aştepte. 

Nu despre răzbunare e vorba, îşi zise Perez, ci despre 
dreptate. Dar nu putea să spună asta cu voce tare. Ar fi 
sunat mult prea pompos. Ar fi vrut să vorbească pe rând cu 
Maurice şi Poppy, dar îşi dădea seama că nu era momentul 
potrivit şi că întrevederile între patru ochi cu fiecare dintre 
ei trebuiau să mai aştepte. Cei doi se agăţau unul de altul 
şi era imposibil să-i despartă. Lui Perez i se păru că nu 
durerea era cea care-i adusese împreună acum pe tată şi 
pe fiică. Absența bruscă a Angelei din viaţa lor făcuse 
posibilă apropierea, limpezise şi întărise relaţia dintre ei. 
Parcă se ridicase brusc o vrajă. Când părăsi camera, îşi 

zise că nici n-o să-i observe plecarea. 

Camera comună a Centrului era mobilată la fel ca 
sufrageria din apartamentul lui Maurice şi al Angelei, doar 
că într-un colţ era amplasată o bibliotecă: rafturi înalte 
până la tavan care adăposteau cărţi de istorie naturală şi 
un teanc de romane aşezate pe o masă joasă. Perez se 
asigură că pe scaunele cu spătar înalt nu stătea nimeni, 
apoi îşi sună pe mobil un prieten de la Paza de Coastă. 
Semnalul era destul de slab, dar linia fixă a Centrului avea 
mai multe extensii şi nu voia să rişte să fie ascultat. Se opri 
lângă fereastră şi privi marea. 

— Ştiu că azi n-o să vină până aici vreun avion sau vreo 
barcă, dar mă întrebam dacă un elicopter al Pazei de 
Coastă n-ar putea, totuşi, să răzbată. 

— Nicio şansă. Până la urmă nu-i o chestiune de viaţă şi 
moarte. Nu risc siguranţa echipajului pentru un cadavru. 

După aceea sună la Inverness. 

— Am o problemă. 

Ceruse să i se facă legătura cu şeful lui direct, un englez 
vesel care se mutase în Scoţia pentru pescuit şi care era şi 
mai vesel acum că pensionarea se apropia cu paşi mari. 

Perez îi explică problema: 

— Simt că sunt prea apropiat de acest caz, deşi niciunul 
dintre membrii familiei mele nu este implicat şi nici şanse 
nu prea sunt să fiu înlocuit de altcineva în următoarele 
douăzeci şi patru de ore. 

— Atunci, flăcău, cazul îţi aparţine! 

Frank începuse să folosească expresii bizare care i se 
părea că sună scoţian. 

— Bănuiesc că ai să-l şi rezolvi până se domoleşte 
furtuna. Până la urmă câţi suspecți să fie? Ar fi bine s-o 
anunţi şi pe Doamna de Fier. 

Doamna de Fier. Rhona Laing, procurorul general, cu 
sediul în Lerwick, pe insula principală din arhipelag. O 
femeie care avea ambiţii politice şi un talent înnăscut de a- 
şi asigura spatele în orice situaţie. 

— Mai întâi fă-mi legătura cu Vicki Hewitt. 

Nu era sigur că putea să vorbească deocamdată cu 

Rhona Laing. Întâi de toate era nevoie să ştie exact ce avea 
de făcut. Asta însemna să-şi dea seama cum să gestioneze 
scena crimei. Vicki era coordonatorul cercetărilor medico- 
legale pe insule şi în Scoţia. Era o tipă lucidă din 
Yorkshire, cu un simţ al umorului remarcabil şi care 
lucrase într-o echipă englezească mare înainte să ocupe 
actualul post. Bănuia că situaţia lui avea s-o amuze teribil: 
urma să se distreze pe seama lui când avea să afle că lucra 
fără ajutoare. 

— De data asta ce ai pentru mine, Jimmy? Să-mi fac 
bagajele şi să-mi iau pastilele pentru rău de mare? 

— Nu încă. De cazul ăsta trebuie să mă ocup singur. Am 
o femeie moartă cu un cuţit în spate şi n-am cum să fac 
rost de niciun fel de sprijin medico- -legal. 

Îi povesti toată situaţia. Îşi imagină cum îl asculta cu 
coatele sprijinite pe birou, luându-şi notițe, zâmbind pe 
sub mustăţi din pricina buclucului în care intrase Jimmy, 
cu invariabila cutie de Cola Diet lângă ea. 

— Prin urmare, ce ar trebui să fac? Nu pot s-o las acolo 
la nesfârşit. Elicopterul s-ar putea să ajungă mâine, dar n- 
am nicio garanţie. 

— Aminteşte-ţi de instrucţiunile de la ultimul curs de 
gestionare a scenei crimei, Jimmy. 

Chiar ea susţinuse acel curs, unul dintre puţinele pentru 
care Perez considerase că merita să bată drumul spre sud. 

— Tu ce crezi că ar trebui să faci mai întâi? 

— Fotografii, o mulţime de fotografii. 

— Care sunt cu atât mai importante dacă experţii nu pot 
ajunge imediat acolo. 

Jimmy ştia că-l tachina şi era ironică, dar nu-i păsa de 
asta acum. 

— Şi cadavrul? 

— Pune-l cu grijă în sac şi pune-l undeva la frig. Crezi că 
poţi găsi pe insulă o cameră frigorifică sau un frigider 
suficient de mare? 

— Găsesc pe cineva cu un congelator mare. 

— Nu, îi spuse ea. Congelatorul nu e bun. Nu vrem să 
apară cristale de gheaţă în corp. Dacă nu ai un frigider 

suficient de mare, du-o într-o magazie afară. Îţi trebuie un 
loc în care să nu intre apa şi în care să fie rece. 

În timp ce apăsa pe butonul telefonului mobil ca să 
încheie conversaţia, Jimmy se întrebă unde ar putea să 
găsească un sac suficient de mare în care să încapă o 
tânără în formă. 

Secretara Rhonei Laing îi făcu imediat legătura. Rhona 
cerea eficienţă şi, de regulă, o primea. 

— Da? 

Procurorul general avea cam cincizeci de ani şi se 
îmbrăca impecabil, precum avocatul din Edinburgh care 
fusese odinioară. Şi-o putea imagina stând la biroul ei 
impunător. 

— Credeam că eşti în concediu, inspectare, în vizită la 
părinţi. 

O altă caracteristică a Rhonei. Părea să aibă spioni peste 
tot. 

— A avut loc o crimă. 

— Unde? 

Nu era impacientată. Perez nu auzise să fie vreodată 
şocată de ceva. 

— Aici, pe insulă. 

— Eşti Ingerul Morţii, inspectare. Violenţa pare să te 
urmeze peste tot. Mai întâi în Whalsay, acum în Fair Isle. 

Lui Perez i se păru nedreaptă remarca ei. Sandy Wilson, 
colegul lui, fusese cel care descoperise cadavrul din 
Whalsay. 

— Victima este o tânără, continuă el, administrator al 
Centrului de cercetare din Fair Isle. Făcuserăm cunoştinţă, 
dar nu o ştiam foarte bine. Din moment ce sunt aici şi nu 
sunt şanse ca echipa de experţi din Inverness să ajungă pe 
insulă din pricina vremii, cred că pot să demarez ancheta 
fără să mă aflu în conflict de interese. 

— Victima este Angela Moore? 

Tonul lui Laing fusese aspru. 

— E vedetă la televizor! O cheamă să vorbească despre 
toate minunile, de la fermele eoliene din Shetland la 
scăderea populaţiei de tigri. Presa o să fie călare pe 

subiect. 

— Dacă află... 

— Nu fi naiv, inspectare! Cu siguranţă că cineva deja a 
încercat să vândă povestea presei naţionale. Ori unul 
dintre localnici, ori vreun vizitator. Lucrurile trebuie 
rezolvate rapid. Trebuie să avem un suspect arestat înainte 
să se îndrepte vremea şi să aibă reporterii ocazia să 
invadeze insula. 

În final o sună pe Fran. La Springfield, în fundal se 
auzea Radio 4. Recunoscu vocea lui Kate Adie şi emisiunea 
De la corespondentul nostru. Încă ceva ce Fran şi Mary 
aveau în comun: ambele ţineau radioul pornit. Era ca un 
fel de fond sonor pentru orice făceau. 

— Îmi pare foarte rău. 

Îşi dădu imediat seama că nu făcuse decât să repete 
aproape cu exactitate cuvintele şi tonul folosite de Poppy. 

— Nu te-am adus până în Fair Isle ca să te abandonez. 

— E datoria ta să fii acolo. N-aveai încotro. 

— Ce-ai mai făcut? 

Acasă, Fran îşi găsea de lucru ore întregi cu schiţele şi 
picturile ei. Avea o putere de concentrare pentru care o 
invidia. El îşi pierdea imediat atenţia. Însă nu credea că 
Fran ar fi putut să lucreze ceva cu părinţii lui de faţă. Mary 
avea mereu chef de vorbă şi era plină de întrebări. Poate 
că de-aici mi se trage şi mie curiozitatea asta, îşi zise el. 
Sunt la fel de băgăcios ca maică-mea. 

— Am rugat-o pe Mary să mă înveţe să folosesc maşina 
de croşetat. Mereu mi-am dorit să văd cum se face. Nu e 
atât de simplu pe cât pare. 

Ea râse. 

Brusc, Perez se simţi departe de ea, ca atunci când 
plecase la Londra să-şi viziteze părinţii şi el rămăsese 
singur în Lerwick. Nu-i venea să creadă că îi separau doar 
câţiva kilometri. 

— Mă străduiesc să ajung la cină. 

— O să termini până atunci? 

— Nu ştiu. La început părea ceva simplu. Acum nu mai 
sunt sigur. 

Capitolul 9 


Jane îl auzi pe Perez vorbind în sala comună în timp ce 
aranja mesele pentru prânz. Deşi nu o caracteriza să tragă 
cu urechea, încerca să audă ce spunea, dar nu putea 
desluşi cuvintele. Nu-şi dăduse seama nici măcar cu cine 
vorbea. Se întrebă dacă ar fi trebuit să-i povestească 
despre ultima ei discuţie cu Angela. Într-un loc ca ăsta nu 
existau secrete. Cineva urma să-i spună, la un moment dat, 
că Angela o ameninţase să nu-i reînnoiască contractul; 
Maurice, de exemplu, ar spune orice ca să-şi protejeze 
fiica. Era mai bine să afle direct de la ea. 

Mirosul de pâine coaptă începuse să se răspândească 
din bucătărie. Era reconfortant de normal, dat fiind 
contextul. Masa de prânz consta în supă şi chifle, turte de 
ovăz, brânză, pateuri şi prăjituri. Astăzi aveau nevoie mai 
mult ca oricând de mâncare de consolare. Era 11:30. Avea 
timp suficient să stea de vorbă cu Perez înainte să 
servească prânzul. Bătu la uşa camerei comune şi privi în 
interior. Perez era singur şi ţinea telefonul în mână. 
Terminase conversaţia şi părea dus pe gânduri. Jane se 
uită pe fereastră, urmând direcţia în care privea şi el. Se 
aflau într-o zonă ceva mai expusă aici, orientată spre nord, 
iar furtuna se auzea incredibil de puternic. 

— Aş fi vrut să vorbesc ceva cu tine. Despre Angela. 

— Sigur. 

Jimmy păru să facă un efort considerabil ca să revină cu 
mintea în prezent. 

— Să mergem într-un loc mai retras. 

Jane ezită: 

— Am putea merge la mine în cameră. E cam înghesuit, 
dar n-o să ne deranjeze nimeni. 

Nu mai invitase pe nimeni în camera ei şi fu uluită că 
tocmai ea venise cu propunerea. În drum spre scări, 
trecură pe lângă camera păsărilor. 

— Angela e încă înăuntru? 

De unde îi venise întrebarea asta morbidă? Jane avea 

senzaţia că o prezenţă străină i se strecurase sub piele şi 
că vorbea în locul ei. 

Perez o privi de parcă ar fi evaluat în minte ce şi cât era 
bine să-i spună. Probabil că ajunse la aceeaşi concluzie la 
care ajunsese şi ea mai devreme: în locul ăsta nu puteau să 
existe secrete. 

— Mă gândeam să intru când e toată lumea la masă. O 
să-i mut corpul după-amiază şi o să-l duc la Springfield. 
Avem un şopron care poate fi închis cu lacăt. E răcoare 
înăuntru. Sper ca vremea să se mai îmbuneze mâine, ca să 
poată ajunge elicopterul. 

Tăcu o clipă, apoi zise: 

— Nu ai din întâmplare un aparat foto digital, nu? M-ar 
scuti de un drum până acasă. 

— Nu am, îmi pare rău. 

Ar fi vrut să-l întrebe de ce avea nevoie de un aparat de 
fotografiat, dar îşi aminti imediat de un serial american 
care îi plăcea mult surorii ei: nişte tineri extraordinari, 
bărbaţi şi femei deopotrivă, îmbrăcaţi mereu după ultima 
modă, investigau nişte crime violente, în case grandioase 
sau pe marginea unor piscine. Întotdeauna făceau o 
grămadă de fotografii la locul crimei. Cât de încântată ar fi 
fost sora ei să ştie că era implicată într-o anchetă 
adevărată! N 

În camera ei era un singur scaun. li făcu semn să ia loc, 
iar ea se aşeză pe pat. Perez se uită în jur la cărţi şi la 
tăieturile din ziare. 

— Îţi plac cuvintele încrucişate, inspectore? 

El zâmbi. 

— Nu cred că mintea mea funcţionează în felul ăsta. 

— Cred că aş fi putut avea un motiv s-o ucid pe Angela. 

Doar nu-l adusese acolo să discute nimicuri. 

— M-am gândit că ar fi bine să ştii. 

El nu spuse nimic, aşteptând ca ea să continue. Nu 
schițează niciun gest, îşi spuse ea. E imposibil de ghicit ce 
gândeşte. 

— Ieri după-amiază, în timp ce făceam pregătirile pentru 
petrecerea voastră, am avut o discuţie cu ea în bucătărie. 

Mi-a spus că nu mai au nevoie de mine la North Light la 
anul. 

— Şi ăsta e motiv de crimă? 

Nu întrebase în batjocură, ci părea realmente încurcat. 
Jane îşi zise că bărbatul nu avea cum să fie la fel de 
pasionat de acest loc ca şi ea. 

— Aş fi omorât-o pe loc dacă aş fi fost sigură că scap 
basma curată. 

Jane îşi ridică uşor privirea şi zâmbi ca să arate că 
glumea. 

— Dar n-am făcut-o. Nu sunt suficient de curajoasă. 

Îşi dădu seama că era nevoie să explice mai pe îndelete. 

— Îmi place foarte mult viaţa aici, la far. Cred că e un fel 
de refugiu pentru mine. Câteva lucruri din viaţa mea 
personală... Mă rog, a fost o harababură totală... Iar Fair 
Isle m-a captivat din prima clipă în care am pus piciorul pe 
ea. 

— Ţi-a explicat de ce nu te mai voiau? Ai o reputaţie 
impecabilă pe insulă. Mama spune că eşti cel mai bun 
bucătar pe care l-a avut vreodată Centrul. M-aş fi gândit că 
o să te mituiască numai ca să rămâi! 

— Din ce mi-a spus Angela, se pare că altcineva o mituia 
pe ea ca să scape de mine. 

Jane îi povesti despre comitetul de acţionari, despre 
donația enormă pentru dezvoltarea bibliotecii şi înlocuirea 
calculatoarelor vechi şi despre nepoata care tocmai 
terminase Facultatea de Gastronomie. 

— Dar nu sunt sigură dacă s-a întâmplat chiar aşa. Poate 
că Angela s-a bucurat pur şi simplu de context şi i-a oferit 
chiar ea postul meu. 

— De ce ar fi vrut să scape de tine? 

Jane ezită. Îi era greu să vorbească urât despre o femeie 
care zăcea cu un cuţit în spate la doar câteva uşi mai 
încolo. Era o chestiune de maniere, de etichetă. Părea 
nepotrivit să fii nepoliticos în astfel de circumstanţe. 

— Angelei îi plăcea foarte mult să controleze totul, să fie 
permanent în centrul atenţiei. Era obişnuită să fie 
admirată. 

— lar tu n-o admirai? 

— Sunt sigură că era o cercetătoare foarte bună. 

— Dar? 

— Dar n-o plăceam ca persoană. Era capricioasă, 
încăpăţânată, hotărâtă ca lucrurile să fie făcute cum voia 
ea. Probabil că i-am arătat mai puţină deferenţă decât era 
obişnuită să primească. Sunt sigură că asta o irita. Până la 
urmă, eram doar bucătăreasa. Când preşedintele 
acţionarilor a avansat ideea unui post aici pentru nepoata 
lui, cred că Angela a considerat-o drept o ocazie excelentă 
să mă înlocuiască cu o persoană mai supusă. O persoană 
care să-i rămână datoare ulterior. 

— N-am apucat s-o cunosc foarte bine, interveni Perez, 
cu toate că am văzut-o des la televizor. 

— Ce impresie ţi-a creat? 

Jane îşi dădu imediat seama, era chiar curioasă să afle 
opinia inspectorului. Era un bărbat în raţionamentul căruia 
avea încredere. 

Perez se gândi câteva clipe şi păru că nu voia să dea 
verdicte. 

— Era foarte plăcută, dar numai când camera de filmat 
era pornită. Aveam senzaţia că nu era autentică. Părea mai 
degrabă extrem de nefericită. 

Era ultimul lucru pe care Jane s-ar fi aşteptat să-l audă. 


În timp ce lua prânzul, Jane rămase permanent 
conştientă de absenţa lui Jimmy, pe care şi-l imagina în 
camera de păsări. Cum arăta Angela acum? La fel ca 
atunci când o găsise Ben Catchpole? Cât de repede 
începea un cadavru să se descompună, să nu mai arate 
omenesc? Jane văzuse cadavrul când o chemase Ben, iar 
penele din părul femeii i se păruseră un spectacol bizar şi 
grotesc. 

Înainte să servească masa apăruse Fran Hunter, adusă 
parcă de vânt dintr-o altă lume, o dovadă că viaţa îşi 
continua cursul în afara zidurilor solide ale Centrului de 
cercetare. Femeia avea un aparat de fotografiat la gât şi 
un rucsac mic în spate. Ajunsese la Centru cu camionul lui 

Leogh Willy şi i se alătură imediat lui Perez. Jane bănuia că 
el o chemase acolo ca să-i aducă tot ce avea nevoie pentru 
fotografierea scenei crimei ca apoi să mute cadavrul 
Angelei. 

In sala de mese se vorbea puţin. Maurice şi Poppy 
stăteau departe de ceilalţi, dar Ben mânca împreună cu ei. 
Jane bănuia că toată lumea ar fi vrut să vorbească despre 
crimă, să savureze drama creată, s-o bârfească pe femeia 
care tocmai murise, dar nimeni nu se încumeta să înceapă 
discuţia de teamă să nu pară grobian. Ar fi vrut să le dea 
ea permisiunea să facă acest lucru: Hai odată, dați-i 
drumul! Ştim cu toţii că nu era vreo sfântă. Dar şi ea era la 
fel de speriată să nu pară insensibilă. 

Mai târziu, bătu la uşa apartamentului lui Maurice. El îi 
deschise. Era încă neras şi arăta ca după gripa cumplită de 
care suferise cu câteva luni înainte. Tot Jane îl îngrijise şi 
atunci. Angela era mult prea ocupată să marcheze păsările 
marine. Nu se îmbolnăvise niciodată de când o ştia Jane şi 
nu avea niciun fel de compasiune pentru bolnavi. 

— Am adus nişte supă, îi spuse Jane. Trebuie doar 
încălzită. 

Maurice luă oala din mâinile ei şi rămase în prag. 

— Ce face Poppy? 

De fapt, Jane voia să ştie cum se simţea el. Bănuia că 
Maurice va dori să plece de pe insulă imediat ce-i permitea 
vremea. Atunci, locul ăsta avea să-i rămână doar ei în 
grijă, ca să-l curețe şi să-l deretice. Noul administrator 
urma să se bucure să găsească un bucătar care ştia foarte 
bine mersul lucrurilor. 

— Am trimis-o înapoi la culcare, îi spuse Maurice. E 
epuizată. Din cauza şocului, bănuiesc. 

Îşi ridică privirea spre Jane. 

— Nu ştiu ce mă fac fără Angela. Nu-mi pot imagina 
viaţa fără ea. 

Nu era chiar genul de răspuns practic la care Jane se 
aştepta, cu toate că s-ar fi bucurat să poată sta de vorbă cu 
Maurice, chiar şi despre Angela, dacă asta l-ar fi ajutat cu 
ceva. Însă el îi închise uşa în nas. Părea şi mai tulburat 

decât atunci când aflase prima oară că soţia lui murise. 

Jane nu mai suporta să stea între pereţii Centrului. Nu 
era doar din pricina imaginii pe care şi-o crease cu Perez 
în camera de păsări; probabil că se mişca în jurul femeii 
moarte, făcând fotografii şi recoltând probe, cu mişcări 
sigure şi precise. Simţea nevoia să stea o vreme departe de 
locul ăsta. Se simţea de parcă ar fi stat săptămâni întregi 
numai în casă. Camioneta era parcată tot în faţa uşii din 
spate şi presupuse că Fran era încă în camera de păsări cu 
Jimmy. Jane se gândi să coboare până la magazin şi să 
schimbe două vorbe cu Jenny, poate chiar s-o viziteze pe 
Mary la Springfield, dacă Perez şi Fran nu se întorseseră 
până atunci. Vântul i-ar fi suflat din spate la dus, iar la 
întoarcere se gândea că ar fi adus-o cineva cu maşina. Jane 
nu-şi dorea să pară curioasă sau morbidă, dar Mary îi era 
persoana cea mai apropiată de pe Fair Isle. 

Afară, vântul îi tăie respiraţia, dar ploaia se oprise, iar 
soarele se ivea de după nori aruncând sclipiri luminoase 
bruşte pe marea verde şi pe iarba umedă. Pentru prima 
dată, se întrebă cine ar fi putut s-o ucidă pe Angela şi cum 
se derulaseră evenimentele. Ca toţi ceilalţi, la început o 
bănuise pe Poppy, dar poate că lucrurile nu erau chiar atât 
de limpezi. Departe de tensiunea şi emoţiile din interiorul 
clădirii, putea să ia crima ca pe un fel de puzzle 
intelectual. Cu siguranţă mintea ei era la fel de ageră ca a 
inspectorului; în plus, îi cunoştea pe oamenii de acolo mai 
bine decât el. Angela avusese dreptate într-o privinţă: Jane 
era gata de o nouă provocare. Îşi închipui cum ar fi fost să 
meargă la Perez şi să-l demaşte pe asasin. Ce grozav s-ar 
simţi în clipa în care el i-ar aprecia calităţile de detectiv. 

În magazin mai erau câţiva oameni. Jane îşi zise că nu 
veniseră după cumpărături, ci mai degrabă ca să stea de 
vorbă. Bineînţeles, fură încântați s-o vadă. Erau mult mai 
puţin reţinuţi la bârfă faţă de locuitorii de la North Light. 

— Cică a curs sânge cu nemiluita! 

— Jimmy a arestat-o pe fata aia? 

— Ce grozăvie! Şi încă pe insula noastră! 

Jane nu le spuse mare lucru. Inţelegea foarte bine pofta 

lor de informaţii şi noutăţi. Asistau din afară la o scenă 
dramatică. Nimeni nu i-ar fi putut acuza pe ei de crimă. Cu 
toate astea, preferă să fie discretă. Le spuse că încă nu 
auzise de nicio arestare. Şi, desigur, că toţi cei de la North 
Light erau foarte trişti şi şocaţi de ceea ce se întâmplase. 

Îşi lipi haina de trup şi se aventură din nou afară. Palele 
turbinelor eoliene de pe movila de lângă magazin se roteau 
cu furie, iar maşinăria scotea zumzetul acela specific care 
însemna că generatorul acumula energie. Copiii tocmai 
ieşiseră de la şcoală şi se îngrămădeau pe drum, râzând şi 
alergându-se, aplecaţi împotriva vântului. La Springfield 
nu se zărea nicio camionetă, nu era nici urmă de maşina 
lui Big James, aşa că deschise uşa şi intră. Mary stătea la 
masa din bucătărie şi bătea albuşuri de ou cu telul. 

— Sper să nu te deranjeze că am apărut aşa, din senin, îi 
spuse Jane. Simţeam nevoia să plec o vreme de la far. 

— Deloc, intră! îi răspunse femeia. 

Mary scutură telul. 

— Stai numai să bag astea în cuptor şi pun imediat de 
ceai. 

Turnă şi zahăr în amestec, apoi răsturnă totul în tavă. 

— Ce face Jimmy? _ 

— Nu ştiu, îi spuse Jane. Işi face treaba. 

Făcu o pauză. 

— Bănuiesc că ne consideră pe toţi suspecți. 

— Îmi fac griji pentru el, continuă Mary. Ce stare poate 
să aibă cineva care are mereu de-a face cu crime şi 
violenţă? Speram să se întoarcă acasă, poate să-şi cumpere 
o fermă. Mereu spunea că asta îşi doreşte, de fapt. Însă 
când a fost de vânzare Skerry şi avea ocazia să-şi 
îndeplinească visul, a dat cu piciorul. 

— Pare foarte priceput în meseria lui. 

— Dar în curând o să se însoare. Nu cred că soţia va 
accepta să lipsească tot timpul de acasă, să nu ştie 
niciodată când o să se întoarcă. Mă gândeam că 
săptămâna petrecută pe insulă o să-i ajute să vadă mai 
bine ce are de oferit locul ăsta. Şi uite ce s-a întâmplat! 

— Dacă vrea să-l ştie fericit, o să-l lase să lucreze... 

Dar ce ştiu eu? îşi spuse Jane. Sunt o femeie singură de 
vârsta a doua şi ideea mea de fericire înseamnă două 
săptămâni de curățenie într-un centru de cercetare gol. 

— Ei, îi întoarse Mary vorba pe un ton nerăbdător, toate 
pornim pe acest drum cu ideea că ne putem schimba 
bărbatul. Iar asta nu se întâmplă niciodată. 

Brusc, se auzi o bătaie puternică în uşa de la intrare. 
Mary se ridică palidă, cu o expresie uimită şi cu mâna încă 
pe ceainic. Se uită la Jane. Bătăile continuară. 

— Intră! strigă Mary. Oricine ai fi, lasă gălăgia şi intră! 

Uşa se deschise larg. 

— Doamne, omule, dar ce-ţi veni să baţi aşa? 

Era Dougie Barr, roşu la faţă pentru că alergase pe tot 
drumul încoace. Haina descheiată flutura în vânt, iar 
telescopul încă montat pe trepied, îi atârna de o curea pe 
umăr. La gât îi se bălăngănea binoclul. 

— Am nevoie de un telefon, îngăimă el. Mobilul nu 
funcţionează, n-am semnal. 

— Dar ce s-a întâmplat? 

Jane îşi închipuia deja un alt cadavru. Imaginaţia i-o 
luase razna. 

— Trebuie să sun la Centru! 

Observă că femeile continuau să-l privească 
încremenite. 

— În South Haven e o pasăre rară, o lebădă-trompetă! E 
prima dată când apare aşa ceva în Marea Britanie! 

Când văzu că ele nu reacţionează nicicum, zbieră din 
toţi rărunchii: 

— E prima dată în Marea Britanie! 

Capitolul 10 


Dougie Barr nu fusese în stare să-şi ia gândurile de la 
Angela toată dimineaţa. Mintea îi era invadată de imagini 
cu ea. Bineînţeles, o văzuse la televizor înainte s-o 
cunoască în realitate. Era faimoasă încă dinainte să se 
mărite cu Maurice şi să devină directorul Centrului de 
cercetare. Era unul dintre tinerii din noua generaţie 
chemaţi să prezinte emisiuni despre animale sălbatice, 
pentru ca istoria naturală să pară mai sexy şi să atragă un 
public nou. Dougie înţelegea foarte bine schema, pentru că 
se pricepea la vânzări. De atunci, Angela devenise o parte 
importantă a vieţii sale. O obsesie secretă. N 

Toată lumea şi-o amintea pe Angela pentru părul ei. Ii 
cădea pe umeri şi pe spate şi rămânea elegant şi frumos 
chiar şi după două săptămâni de camping în sălbăticia din 
Alaska sau după o expediţie în deşert. Dar lui i se 
întipăriseră în minte mâinile ei lungi, cu piele smeadă, încă 
de prima oară când o văzuse pe ecran. Le remarcase 
imediat, când Angela îşi ţinea binoclul la ochi, dar şi mai 
târziu, când se pregătea să marcheze o Alca mică. Când îl 
salutase prima oară la Centrul de cercetare, Dougie îi 
întinsese mâna ca să dea noroc şi privise entuziasmat 
mâna care-i prinsese palma: degetele lungi şi puternice 
erau exact aşa cum şi le imaginase. Credea că acel salut 
era una dintre cele mai intime experienţe din viaţa lui. In 
sfârşit o atinsese pe femeia pe care o admira mai mult 
decât pe oricare alta. 

Într-o seară, căpătând curaj după câteva beri, o 
întrebase de ce acceptase să lucreze la Centrul de 
cercetare. Angela era în sala comună şi se pregătea să 
noteze în jurnal speciile văzute în ziua aceea. Stătea 
ghemuită pe un scaun, cu genunchii la piept, şi bea bere 
dintr-o cutie. 

„Eşti celebră”, îi spusese el. „Ai putea călători peste tot 
în lume ca să faci emisiuni TV. Ai putea să te îmbogăţeşti 
din asta. De ce ai rămas în Fair Isle?” 

Ea îi zâmbise. 

„E o dependenţă. Ador să fac asta, la fel ca şi tine. Prima 
dată am venit în Shetland când eram studentă, ca asistent 
ornitolog, şi am rămas un sezon întreg ca să-mi dau 
licenţa. Am jurat atunci că într-o zi o să devin directorul 
acestui loc. Prima femeie de la conducerea Centrului.” 

Lăsă deoparte cutia de bere. 

„Emisiunile se limitează la ce-ţi spun alţii să faci. Aici eu 
decid, iar asta e foarte important pentru mine.” 

Dougie şi-o imagină moartă în camera de păsări şi îşi 
zise că acum nu prea mai avea putere de decizie. Unii 
spuneau că se măritase cu Maurice doar pentru că postul îi 
cerea să aibă un partener. Fusese singura cale prin care 
acţionarii căzuseră de acord s-o numească în funcţie. 
Dougie nu ştia nimic despre asta şi nici n-ar fi avut curajul 
s-o întrebe vreodată. Oricum, întotdeauna îi considerase 
un cuplu ciudat. lar acum îi trecu prin minte că ambiția ei 
de a conduce Centrul de cercetare din Fair Isle îi adusese 
moartea. 

Pentru el era neobişnuit să stea înăuntru când încă era 
lumină, chiar şi pe o vreme ca asta. Biroul său de la call 
center era mic şi înghesuit şi nu avea lumină naturală. 
Glumea cu amicii lui că erau aproape ca într-o închisoare. 
În vacanţă, în schimb, avea nevoie de aer liber. Dacă n- 
avea parte de asta, se simţea ca şi cum ar fi fost la 
serviciu. 

Il găsi pe Hugh citind un raport de călătorie în sala 
comună. Bărbatul mai tânăr îi întinse broşura. Era plină de 
fotografii lucioase cu jungle şi munţi, dar şi cu păsări 
colorate neverosimil. 

— Verificam variantele de lucru, îi spuse el. Aş candida 
la conducerea locului ăstuia, chiar mă atrage ideea să fiu 
plătit să stau trei săptămâni în Argentina. Mai am nevoie 
de câteva păsări de-acolo. 

Dougie şi-ar fi dorit să aibă şi el încrederea bărbatului 
mai tânăr. Hugh considera că postul era deja al lui, dacă 
voia, şi că s-ar fi descurcat excelent. Poate că ăsta era, de 
fapt, efectul unei şcoli de elită. 

— Mă duc la South Haven. Vrei să vii? 

Lui Dougie îi plăcea să aibă companie când mergea să 
caute păsări. Era plăcut să ai cu cine să bârfeşti în timp ce 
te plimbai pe insulă. La şcoală, niciodată nu făcuse parte 
dintr-o gaşcă. Prietenii lui ornitologi proveneau din părţile 
mai bogate ale oraşului. În plus, credea el, conversaţia i-ar 
fi putut distrage gândurile de la Angela. 

Hugh lăsă deoparte broşura: 

— Nu cred, vântul de vest bate de săptămâni întregi, e o 
pierdere de timp. Ar fi trebuit să plec cu avionul când am 
avut ocazia. 

Afişă zâmbetul zeflemitor caracteristic. Preţ de o clipă, 
Dougie se încordă de furie. Hugh, mai mult ca oricine, ar fi 
trebuit să fie mai respectuos faţă de această insulă şi faţă 
de ornitologie în sine. 

— Oricum, nu vreau să pierd toată agitația de pe aici. 
Nu în fiecare zi eşti implicat într-o anchetă. 

Probabil că Hugh se referea la polițistul care tot 
scotocea în camera de păsări - cu toate că uşa era închisă, 
când îşi pusese ghetele în hol auzise din interior mişcare şi 
voci şoptite. Corpul Angelei era îndepărtat de la locul 
crimei. Era genul de emoție de care s-ar fi lipsit bucuros. 
Atitudinea lui Hugh era morbidă, ciudată. 

Indreptându-se spre ferme, Dougie văzu numai un cuplu 
de fâse de luncă zburând peste opritoare şi, aproape de 
stâncă, o cioară grivă. Chiar şi aşa, starea lui de spirit era 
tot mai bună. La un moment dat, zări o siluetă pe deal şi, 
preţ de o clipă, îşi zise că era Angela: nu începuse să vadă 
stafii, pur şi simplu uitase că ea murise. La fel obişnuia şi 
ea să meargă - cu determinare, de parcă ar fi putut susţine 
ritmul pe tot parcursul zilei. Îşi spuse că mintea îi juca 
feste. Probabil că era Ben Catchpole, care cerceta dealul în 
locul Angelei. Înfăşuraţi în impermeabil, toţi ornitologii 
arătau la fel. Îşi ridică binoclul ca să verifice, dar silueta 
dispăru la orizont. 

Dougie ştia că era într-o formă proastă. Mânca aproape 
numai de la fast food şi bea prea multă bere. În serile din 
timpul săptămânii, pe care şi le petrecea în barul din 

cartier, îşi imagina că putea avea şi prieteni care să nu 
aibă nimic în comun cu ornitologia. În weekend-uri, în 
schimb, se dedica păsărilor: pleca la drumuri lungi cu 
maşina alături de colegi ornitologi, urma o scurtă perioadă 
de activitate în căutare de exemplare rare, după care 
veneau alte nopţi de stat pe canapea, cu bere şi poveşti 
despre căutări de păsări din trecut. In ultimul timp, însă, 
îşi petrecea serile singur, cu laptopul pe genunchi, 
urmărind emisiunea Surfbirds sau scriind pe blog-ul 
personal. Nu prea mai erau mulţi bărbaţi singuri pasionaţi 
de ornitologie, iar cei căsătoriţi se întorceau la familii 
imediat ce se încheia cursa după specii rare, cerându-şi 
scuze pentru întârziere şi promițând să fie mai atenţi pe 
viitor. In astfel de momente, Dougie era foarte bucuros că 
trăia singur. 

Acum, cu vântul în spate, se bucura că articulațiile i se 
dezmorţeau pe măsură ce mergea. Ar fi trebuit să se ducă 
la sală, să facă sport. Să mai dea jos din colacii din jurul 
burţii. Poate că fetele de la locul de muncă l-ar fi luat mai 
în serios. Întotdeauna se simţea mai bine când venea în 
Fair Isle, pentru că făcea mişcare şi mânca sănătos. 

La bifurcația spre sud din apropierea şcolii, Dougie alese 
drumul de pe partea de vest, ţinând Capul Malcom în 
dreapta lui. Părea să fie mai adăpostit acolo sau poate 
vântul începuse să-şi piardă treptat din putere. Pe câmpul 
de mai jos de Midway observă un stol de sturzi de vii, nou 
apăruţi în peisaj. Se ridicară în aer, ţipând când el trecu pe 
lângă ei. Păsările îi ridicară şi mai mult moralul. 
Ajunseseră pe insulă în ultimele douăzeci şi patru de ore. 
Existau toate şansele ca printre ele să fie şi o specie rară. 
Scormoni în minte după toate variantele. Începu să viseze 
cu ochii deschişi. 

La South Haven, marea arăta încă impresionant. Valuri 
uriaşe înfruntau stâncile cenugşii şi se izbeau cu furie de 
ele. Soarele apăru din spatele unui nor, desenă un 
curcubeu în stropi, apoi totul se întunecă din nou. Trecu pe 
lângă cimitirul mic, aflat atât de aproape de mare încât era 
adesea lovit de spumă. Se adăposti în spatele unui bolovan 

ca să-şi tragă sufletul şi să-şi ferească telescopul de vânt şi 
de sare. O ploaie măruntă lovea apa mării undeva în larg, 
iar el îşi ridică binoclul ca să se uite la furtună, apoi 
focaliză din nou ca să vadă mai aproape de mal. 

În apropiere de plajă, unde apa era ceva mai calmă, 
descoperi o lebădă. Stătea cu spatele la el şi avea gâtul 
ascuns sub o aripă, astfel că putea să-i vadă capul. Bănuia 
că era o lebădă sălbatică. Era o pasăre mare, iar lebedele 
erau o apariţie rară pe insulă. Apoi pasărea îşi întinse 
gâtul de parcă se pregătea să-şi ia zborul. Avea ciocul 
negru. Dură o clipă până ca Dougie să înţeleagă 
semnificaţia acestui detaliu, apoi îşi pregăti imediat 
telescopul, grăbit să monteze mecanismul trepiedului. 
Dumnezeule mare, de ce nu inventase nimeni un trepied 
decent? Trebuia să se asigure de ceea ce vedea. Poate că 
de ciocul lebedei se prinsese un smoc de alge. Era bine să- 
şi tempereze aşteptările, doar fusese dezamăgit de atâtea 
ori înainte. Dar iată că, şi prin lentila telescopului, ciocul 
era tot negru. 

Pasărea imensă bătu încet din aripi şi-şi înălţă pieptul. 
Părea să alerge pe suprafaţa apei, apoi se ridică lin în aer. 
De un picior avea prins un inel metalic gros. Cu siguranţă 
că avea şi un cod inscripţionat pe el. Dougie se trezi 
mormăind un fel de rugăciune în şoaptă: Te rog să nu 
dispari! Nimeni n-o să mă creadă! Trebuie să te mai vadă 
şi altcineva! 

Sări în picioare şi porni spre nord, pe urmele lebedei, cu 
binoclul la ochi. Pasărea zbura destul de iute, dar la mică 
înălţime. Cu puţin noroc, avea să aterizeze pe una dintre 
bălțile de la capătul îndepărtat al insulei. Lebedele 
sălbatice se opreau adesea pe Apa de Aur. Dumnezeule, îşi 
spuse, ce-ar fi zis Angela despre o chestie ca asta? I-ar fi 
plăcut teribil să treacă lebăda-trompetă pe lista britanică. 

Scotoci în buzunar după telefonul mobil. Purta mănuşi şi 
le smulse ca să se mişte mai repede. Din grabă, o scăpă pe 
una într-o baltă. Pe insulă, semnalul de mobil era, de 
regulă, foarte slab şi fluctuant, dar spera să aibă noroc. 
Voia să sune la centru după ajutoare ca să caute pasărea. 

În perioada asta a anului se întuneca foarte devreme şi ar 
fi trebuit să-i stabilească locaţia pentru ziua următoare. 
Era sigur că toţi ornitologii din Marea Britanie şi-ar fi 
rezervat locuri ca s-o vadă, în cazul în care un avion ar fi 
putut ajunge pe insulă a doua zi. lar Dougie Barr ar fi 
devenit un erou. Dar telefonul nu avea semnal deloc, iar 
lebăda dispăruse fără urmă. 

Cea mai apropiată casă era Springfield, unde locuiau Big 
James şi Mary. Işi aruncă telescopul peste umăr şi începu 
să alerge pe deal spre ea, înfruntând întreaga forţă a 
vântului. Picioarele îi alunecau întruna pe pietriş şi ochii i 
se umpluseră de lacrimi. 

Imi pasă mai mult de pasărea asta decât de faptul că 
Angela a murit. Gândul ăsta apăruse de nicăieri şi îl luă 
prin surprindere mai mult decât furtuna însăşi. Fu urmat 
imediat de un altul: Aş face moarte de om pentru aşa o 
pasăre. 

Ajunse în cele din urmă la casă. Văzu o lumină aprinsă în 
bucătărie. Incepu să lovească disperat uşa, conştient fiind 
de zgomotul pe care-l făcea. Îl auzea foarte clar, dar părea 
că-l făcea altcineva. Cele două femei dinăuntru se uitau la 
el de parcă ar fi fost nebun. Telefonul era în camera de zi. 
Era prima oară când intra într-una dintre casele de pe 
insulă, dar nici nu băgă de seamă interiorul. Formă 
frenetic numărul pentru North Light. 

li răspunse Ben Catchpole. Asistentul administratorului 
nu mai ieşise de mult timp pe teren şi n-ar fi putut să facă 
o cercetare adecvată a dealului. Dar nu asta conta acum. 
Ben avea acces la Land Rover-ul centrului de cercetare, în 
timp ce Dougie n-ar fi fost în stare să meargă pe jos zece 
kilometri spre nord, până la Apa de Aur. 

— Tocmai ce-am văzut o lebădă-trompetă! 

Tăcere. 

— Tu auzi ce-ţi spun? urlă Dougie. 

Era pe punctul de a înjura, dar ştia că femeile din 
bucătărie îi ascultau convorbirea. Nu pricepea deloc lipsa 
asta de entuziasm, de indiferenţă la urgenţa situaţiei. 

Ben continua să tacă. 

— Poţi să vii să mă iei cu maşina? A zburat spre nord, 
cred că spre Apa de Aur. Şi anunţă-i şi pe ceilalţi. Ar putea 
să meargă pe jos până acolo şi s-o găsească cât timp vii tu 
să mă iei pe mine. 

În cele din urmă, Ben răspunse: 

— Nu ştiu ce să zic... 

— Fă ce-ţi spun, ce dracu’! 

Fără să le mai bage în seamă pe femei, urlă de începu 
să-l doară în gât. 

— OK, consimţi Ben, OK. 


Hugh găsi pasărea. Era exact aşa cum o descrisese 
Dougie. Plutea singură pe balta cea mai apropiată de 
Lumina Nordului. Vântul agita suprafaţa apei. Cerul se 
acoperise din nou de nori. Prognoza meteo de la prânz 
anunţase încă o furtună dinspre vest, ultima răbufnire a 
uraganului Charlie. În lumina asta, lebăda părea ireal de 
albă pe apa cenuşie. Hugh trebuie să fi alergat tot malul de 
la Centru până la locul întâlnirii, pentru că mai gâfâia încă 
atunci când sosiseră şi ceilalţi. Ben îi luase la jumătatea 
drumului şi pe cei doi Fowler. Sarah era doar curioasă, dar 
John era la fel de entuziasmat ca şi ceilalţi. 

— Să găseşti o pasăre ca asta, remarcă el, e visul 
oricărui colecţionar. 

Deşi îl considera doar un lăudăros, Dougie îi recunoştea 
lui John meritul că înţelegea semnificaţia momentului. 
Hugh se întinsese pe burtă în iarbă, cu telescopul la ochi. 
Îi auzise venind, dar nu catadicsea să se întoarcă spre ei. 

— I-ai remarcat inelul? A păşit la un moment dat pe un 
petic de nisip şi atunci i-am văzut inelul. 

— Ai putut să vezi ce scrie pe el? 

Înainte ca Hugh să poată răspunde, Ben interveni: 

— Dar asta nu înseamnă că a fost captivă şi că a scăpat 
dintr-o rezervaţie? 

Păsările scăpate nu puteau fi bifate ca rarităţi în colecţia 
unui ornitolog, era o regulă bine ştiută. Lui Dougie îi venea 
să-i spună să nu fie nesimtit şi să-l lase pe Hugh să termine 
ce avea de spus. Cum de putea cineva atât de idiot ca Ben 

Catchpole să ajungă asistentul directorului de la Fair Isle? 
Pentru că are o nenorocită de diplomă, îşi răspunse el 
singur. Pentru că vorbeşte frumos şi e politicos cu 
vizitatorii. Acum Hugh se întoarse spre ei, cu un rânjet 
mare care-i lumina toată faţa. 

— Asta n-a fost o pasăre captivă. Poartă un însemn de la 
USGS,! i se vede codul unic prin telescop. Lebăda a fost 
marcată în State, în sălbăticie, şi putem afla cu exactitate 
data şi locul în care s-a întâmplat chestia asta. N-am nicio 
îndoială, Dougie. Felicitări, mocofane! 

Mai târziu, în timp ce se zdruncina în spatele maşinii pe 
drumul de întoarcere la North Light, Dougie se pomeni că 
o dispreţuia pe Angela. Nu i-ar fi trecut vreodată prin 
minte că ar fi fost posibil: doar fusese atâta timp o parte 
importantă din viaţa lui! Dar iată că tocmai făcuse cea mai 
mare descoperire a vieţii sale şi nu putea s-o sărbătorească 
cum se cuvine. Nu puteai să dai o petrecere la o zi de la 
moartea cuiva. Dar o descoperire ca asta merita una pe 
cinste. Spera ca măcar cadavrul să-i fi fost mutat de la 
Centru. 


1 USGS - US Geological Survey, adică Serviciul de prospectare 
geologică al Statelor Unite ale Americii (n. trad.). 

Capitolul 11 


Când Perez sunase s-o roage să-i împrumute aparatul de 
fotografiat, Fran simţise o uşurare teribilă. Mary era 
grozavă. Era o companie foarte plăcută. Chiar credea că ar 
fi putut să se împrietenească la un moment dat. Pe la 
prânz, însă, îi venise să urle de plictiseală. Oare cum or fi 
trăit femeile de pe insulă înainte să fie aduse electricitatea 
şi zborurile pe continent? Fran îşi imagina că vara ar mai fi 
făcut faţă plictiselii: era de lucru pe câmp, nopţile erau 
luminoase, iar muzica - îmbietoare. Dar în perioada asta 
din an, când vremea furtunoasă ţinea oamenii prizonieri în 
spaţii închise, îşi zicea că ar fi înnebunit până la urmă. N- 
aveai ce altceva să faci decât să stai la bârfe şi să tricotezi. 
Se închipui tricotând toată ziua la o lumină chioară, într-o 
cameră plină de copii isterici şi îşi zise că, până la urmă, ar 
fi fost în stare să omoare pe cineva. 

Oare chiar aş putea să trăiesc aici? Dacă aş avea un 
serviciu şi o casă, aş putea să-mi întemeiez un cămin? 

Încă nu găsise un răspuns. 

— Îţi aduc eu aparatul, îi spusese lui Perez imediat ce el 
îi explicase de ce avea nevoie. Cu siguranţă ai foarte mult 
de lucru acolo. 

— Nu ştiu ce să zic... îi răspunsese el. 

Se gândea, evident, la reguli, la proceduri. Era un adept 
înfocat al respectării regulamentului şi Fran ştia foarte 
bine asta. 

— Te rog, Jimmy! 

Probabil că i se simţea de la o poştă disperarea din voce. 

— OK, dar ai putea să vii cu camioneta lui Leogh Willie? 
O să vorbească mama cu el. Iar la întoarcere o poţi lua pe 
a tatei. În spatele atelierului din curte e un sul mare de 
polietilenă în care a fost livrat covorul nou din dormitor. Te 
rog să-l iei cu tine. 

— Sigur, îi spusese, sigur! 

Fără alte întrebări. Mereu avea unele de pus, dar de 
data asta chiar nu voia să-i dea motive să se răzgândească. 

Îi plăcuse la nebunie să conducă până la North Light. 
Vehiculul era atât de mâncat de rugină că-ţi venea greu să 
crezi că se mai putea urni din loc dar, odată urcată în 
cabină, Fran se simţise ca un copil într-un carusel din 
parcul de distracţii. Acelaşi zgomot de motor, acelaşi miros 
de motorină, plus o nouă perspectivă asupra peisajului din 
jur. Şi mai avea un sentiment de bucurie, stârnit de 
senzaţia că parcă ar fi chiulit de la o lecţie obligatorie. 
Tare copilă mai era uneori! Perez o aştepta cu nerăbdare. 

— Cheile sunt în maşina tatei, îi spuse el. Ar fi bine să te 
întorci cât mai repede. 

— Jimmy! 

— N-ai voie să fii aici. 

— Dar pot să ajut! Să ţin obiecte, să iau notițe. Toţi 
ceilalţi de aici sunt suspecti. Ştii că eu n-aş fi avut cum s-o 
omor. Şi promit să nu te încurc cu nimic. 

Îşi dădea seama că se miorlăia precum Cassie într-o zi 
proastă şi era sigură că avea s-o trimită de urgenţă înapoi 
acasă. Dar el cedă în cele din urmă. Poate că era o situaţie 
atât de neobişnuită că regulile nu mai contau atât de mult. 
Sau poate că Jimmy se simţea izolat în Centrul de 
cercetare, unde toţi erau englezi iar el părea un impostor 
în ţara lui. În plus, se pricepea mult mai bine ca el la 
fotografie. 

— Trebuie să sun la procurorul-şef ca să mă asigur că e 
în regulă. Ca să nu prejudiciem cu nimic ancheta. 

O lăsă să stea în picioare în hol, iar el descuie uşa 
camerei de păsări şi dispăru înăuntru. Fran pricepu că 
Perez s-ar fi simţit ciudat să vorbească cu procurorul de 
faţă cu ea. Se întrebă dacă avea să deformeze întrucâtva 
adevărul. Urma să-i spună femeii că nu putea gestiona 
ancheta fără un asistent? Nu voia ca Fran să-l audă când 
minţea. Şi-l închipui în picioare, lângă corpul Angelei 
Moore, purtând o conversaţie normală cu Rhona Laing, şi 
se întrebă cum reuşea să facă asta. Oare chiar îşi dorea să 
lucreze cu el? Mai văzuse odată o femeie moartă, iar 
imaginea o bântuise săptămâni întregi. Poate că Perez 

încerca, de fapt, s-o protejeze. 

În cele din urmă, uşa se deschise: 

— Eşti sigură? 

Parcă îi citise gândurile şi îi ghicise ezitările. 

Ea dădu din cap. Era munca lui şi voia să fie implicată în 
asta, iar altă şansă nu urma să se mai ivească prea curând. 
Se dădu la o parte ca s-o lase să intre şi încuie uşa în urma 
lor. Fran privi cadavrul femeii ca pe un model pentru o 
lecţie de pictură. Avea nevoie de o pânză mare, fiindcă era 
o femeie puternică. li atraseră atenţia textura părului şi 
umerii musculoşi. Dar şi mânerul cuţitului, neted, de 
culoare crem, în contrast puternic cu părul. Mâinile lungi 
şi osoase de pe birou căpătaseră deja un aspect cadaveric. 
Observă şi aranjamentul ciudat din pene. Lucrarea ar 
putea fi un colaj, îşi zise Fran. Impunător şi tridimensional. 

— Ce-i cu penele din părul ei? 

— Nu ştiu. Cred că au fost puse acolo după ce a murit, 
dar habar n-am de ce. 

— O fac să arate ca un copil care se găteşte într-un mod 
caraghios. 

— Crezi? răspunse el mirat. Primul lucru la care m-am 
gândit a fost că seamănă cu pălăriile alea fistichii purtate 
de cucoane la cursele de cai. După care m-am întrebat 
dacă nu cumva e un mesaj. Ceva despre laşitate, de 
exemplu? Parcă femeile le ofereau pene albe bărbaţilor 
care nu se înrolau pe frontul din Primul Război Mondial. 

Lui Fran i se părea o teorie mult prea complicată, ba 
Chiar pretențioasă. In opinia ei, penele erau pur 
decorative: 

— Penele erau deja în cameră? 

— Nu ştiu, trebuie să verific asta. 

— Dar cuțitul? 

— Era al ei. Maurice a spus că îl cumpărase chiar ea 
într-una dintre expedițiile în India, cred. Îl folosea ca să 
taie plasele în care se prindeau păsările când punea 
capcane. Îl ţinea mereu la curea când mergea pe teren. 
Când era la Centru, îl ţinea aici, în birou. Asistentul ei m-a 
asigurat că era întotdeauna foarte bine ascuţit. 

— Îşi rodea unghiile. Ce ciudat, te-ai aştepta ca oamenii 
emotivi să-şi roadă unghiile. Ea nu părea deloc aşa. 

Fran ridică privirea spre Perez. 

— Asta înseamnă că nu se poate recolta nicio probă de 
sub unghii? 

Perez ridică din umeri: 

— O să recolteze când vor face autopsia. Noi nu avem 
echipament pentru asta şi nici nu putem lăsa cadavrul la 
Centru încă o noapte. Ar însemna să mă postez în faţa uşii 
non-stop ca să mă asigur că nu distruge nimeni probele. 
Plus că trebuie s-o duc într-un loc mai răcoros. Acum am 
oprit căldura, dar a mers toată noaptea - Angela era cea 
care oprea generatorul înainte de culcare - ceea ce 
înseamnă că tot e puţin prea cald ca s-o mai ţinem aici. 

— Cu ce te pot ajuta? continuă Fran. 

Refuza să joace rolul de femeie sensibilă, dar brusc i se 
păru că simte mirosul cadavrului intrat în putrefacție şi 
avu o stare de leşin. Trebuia să se concentreze pe lucrurile 
practice. 

— Poţi să faci fotografii, îi spuse. Multe, multe fotografii 
cu tot ce e aici. Toată camera, din cât mai multe unghiuri 
şi cu cât mai multe detalii. Ai cumva mănuşi? 

Ea surâse şi scoase o pereche de mănuşi subţiri de lână 
din buzunarul hainei. 

— Poţi să-mi spui dr. Watson! 

— Poftim? 

Se întoarse spre ea, iar Fran văzu că era prea frământat 
de propriile gânduri ca să priceapă gluma nesărată pe care 
o făcuse. 

— Nu contează. 

Scoase aparatul din husă şi se pregăti să facă prima 
fotografie. 

— Nu am nici trusă de preluare a amprentelor, continuă 
el, dar nu cred că e foarte important. Toţi cei cazaţi la far 
au intrat la un moment dat aici. E locul în care Angela 
marca păsările în timp ce toţi ceilalţi asistau. 

Fran privi detaliile din cameră prin obiectivul aparatului. 
Observă echipamentul pentru marcarea păsărilor, un raft 

cu cărţi despre ornitologie, un computer şi o imprimantă. 
Raftul era plin de praf, iar podeaua era acoperită cu găinaţ 
de pasăre. 

— Nu s-a mai făcut demult curat aici. Cel puţin, nu la fel 
de recent ca în sala comună. Acolo era lună aseară. Şi cred 
că aici au şi voie să intre cu bocancii. 

Bănuia că dereticatul cădea tot pe umerii lui Jane. Părea 
copleşitor să te ocupi şi de bucătărie, şi de curăţenie în 
toată clădirea aceea uriaşă. 

— Ceea ce înseamnă că n-are sens să identificăm urme 
de ghete. 

Perez vorbea mai mult pentru sine. 

— Cum am zis, oricare dintre membrii personalului sau 
dintre vizitatori ar fi avut motive să intre aici, iar ucigaşul 
ar fi putut veni direct de la petrecere. Ceea ce înseamnă că 
el purta deja pantofi de interior, care n-au lăsat urme. 

— El? întrebă Fran, privind pe deasupra aparatului. 

— Sau ea. 

Nu-şi dădea seama dacă Jimmy avea deja o idee despre 
cine putea fi criminalul şi prefera să nu întrebe. Se gândi 
la oamenii de la petrecerea din noaptea precedentă. 
Vorbise şi se amuzase cu ei toată seara. Când îşi luase 
rămas bun, îi atinsese pe fiecare, le strânsese mâinile şi îi 
sărutase pe obraz. După care unul dintre ei îi înfipsese un 
cuţit în spate tinerei care zăcea în faţa lor, apoi îi înşirase 
cu grijă pene în păr. Incercă să-şi imagineze ce ar fi putut 
s-o supere pe ea atât de tare încât să facă un astfel de 
gest. Aş fi în stare s-o iau razna, îşi zise. Dacă cineva i-ar 
răni pe Cassie sau pe Jimmy, aş fi în stare să fac moarte de 
om. Dar, după aceea, mi-aş veni în fire. Aş dori să îndrept 
lucrurile, să cer ajutor. N-aş putea să stau pur şi simplu să 
mă uit cum o tânără sângerează din vina mea până moare. 

Işi schimbă poziţia, astfel încât să poată fotografia 
biroul. Capul Angelei era răsucit, astfel încât obrazul era 
lipit de tăblia de lemn. Fran se pomeni că se uita captivată 
în ochii holbaţi ai femeii, doar parţial acoperiţi de părul 
lung. Făcu repede fotografia şi se întoarse. 

Intre timp, Perez scosese calculatorul din priză. 

— O să iau şi computerul cu noi la Springfield ca să-l pot 
verifica în linişte. 

— Dar nu conţine şi lucruri personale? 

— Bineînţeles. Exact aceste lucruri personale mă 
interesează cel mai tare. 

Brusc, această curiozitate a lui faţă de viaţa privată a 
oamenilor morţi i se păru de prost gust. El se bucura de 
această indiscreţie pentru că putea afla amănunte private. 
Şi tocmai plăcerea asta era o problemă pentru ea: poate că 
i s-ar fi părut şi ei acceptabilă dacă Perez ar fi privit-o ca 
pe o datorie sau chiar ca pe o corvoadă. Se întrebă dacă 
tot asta era şi ea în ochii lui: un specimen suficient de 
interesant pentru a fi investigat. El îi surprinse privirea şi 
îi zâmbi, o dovadă fugitivă de afecţiune. Iar ea îl descoperi 
aşa cum îl văzuse întâia oară - cu părul întunecat, ciufulit, 
şi cu ochii obosiţi. Fu cuprinsă de o dorinţă profundă şi 
nepotrivită şi îşi zise că totul avea să fie, probabil, în 
regulă. 

Afară, pe hol, sună un telefon. Simţi cum Perez se 
încordează. 

— Nu cred că e pentru tine, îi spuse ea. Cei de la 
serviciu te sună pe mobil. 

— Angela era un fel de vedetă media. Mi-e teamă că 
Maurice sau Poppy Parry vor fi hărţuiţi de reporteri când 
vestea va începe să circule. 

Deschise uşa camerei de păsări, dar se retrase când 
văzu că Ben tocmai ridica receptorul. O vreme lăsă uşa 
întredeschisă şi rămaseră în linişte, ca să poată auzi 
răspunsurile asistentului. De îndată ce pricepu că era 
vorba despre păsări, o lebădă rară sau aşa ceva, Perez 
reveni la lucru. 

— Ai pozat aici? 

Arătă cu bărbia spre un teanc de cărţi şi hârtii aşezate 
pe birou. 

— Par aruncate la întâmplare. Ce crezi că avea de gând 
cu ele? 

— Poate că n-au nicio legătură cu crima. Or fi proiecte la 
care lucrase anterior şi pe care nu a avut timp să le pună 

la loc. Nu pare să fi fost din cale-afară de ordonată. 

Fran fotografie o carte culcată cu faţa în jos aproape de 
una dintre mâinile lungi ale femeii. Cartea era scrisă de 
Angela Moore. Pe copertă era o poză a ei în care avea 
părul prins. 

— „Pe urmele culicului cu cioc subţire”, citi Fran cu 
voce tare. „Specia pe care toată lumea o credea dispărută, 
redescoperită pe drumul de mătase din Uzbekistan. O 
poveste modernă de aventură şi explorare”. 

Ridică privirea spre el. 

— Nu s-a făcut şi un serial tv despre asta? 

— Ba da, îi spuse el aruncându-i o privire scurtă. A fost 
emisiunea care a făcut-o faimoasă. Ea a condus expediţia 
în deşert şi a descoperit câteva păsări. Imediat după ce au 
terminat de filmat emisiunea, Angela s-a mutat în Fair Isle, 
ceea ce a provocat o oarecare agitaţie pe insulă, pentru că 
nu mai avuseserăm niciodată o vedetă printre noi. 

— De ce ar fi vrut să-şi citească propria carte? 

— Nu ştiu. 

Îşi îndreptă spatele şi se gândi mai serios la asta. 

— Poate că scria o lucrare şi voia să verifice nişte date. 
Sau poate că voia doar să se relaxeze. Până la urmă, a fost 
momentul ei de glorie. 

Reveni la cercetarea minuțioasă a hârtiilor de pe birou, 
marcând cu atenţie pagina la care era deschisă cartea 
înainte s-o îndese în sacul de gunoi negru în care recolta 
probele. 

De-afară, din hol, auziră zgomotul specific care anunţa 
închiderea telefonului şi, brusc, lucrurile începură să se 
anime. Ben Catchpole striga ceva neinteligibil pe scări şi 
imediat apoi se auziră paşi grăbiţi, urmaţi de sunetul 
motorului pornit al jeep-ului. Pe fereastră, îl văzură pe cel 
mai tânăr dintre ornitologii aflaţi în vizită alergând prin 
întreaga curte şi tot mai departe pe deal. 

— Ce s-o fi întâmplat? 

Lui Fran i se părea că era ceva urgent şi era uluită că 
Jimmy putea rămâne atât de calm. 

El îşi ridică o clipă privirea din teancul de hârtii pe care 

se străduia din greu să le sorteze: 

— Probabil că e vorba de o pasăre rară, îi spuse. Aşa se 
întâmplă mereu. Ţi-am spus, e un fel de obsesie pentru ei. 

Big James sosi şi el la un moment dat la North Light ca 
să-l ajute pe Jimmy să care cadavrul Angelei în camion. 
Fran era uşurată. Tot timpul cât făcuse fotografii se 
întrebase cum naiba ar fi reuşit ea şi Jimmy să înfăşoare 
trupul femeii în polietilenă şi să-l care afară. Ştia că nu 
avea multă forţă. Işi imagina că, în timp ce încerca să 
manevreze cadavrul în partea din spate a camionetei, ar fi 
scăpat-o pe Angela în iarbă, printre excremente de oaie şi 
găuri de iepure, cu lipsa de demnitate aferentă unei 
pantomime groteşti. Măcar nu aveau martori la această 
acţiune teribilă - Centrul era golit de oaspeţi, iar Maurice 
şi Poppy se izolaseră în apartamentul lor. 

James preluă conducerea imediat ce ajunse la Centru; 
totul fu gestionat rapid şi fără incidente. Fran doar tinu 
uşa deschisă şi cobori trapa camionetei. Când vorbea cu 
tatăl său, Perez îşi schimba accentul, iar ea abia înţelegea 
ce-şi spuneau. Nu fu nevoie de prea multe cuvinte. Îşi zise 
că ei doi lucraseră împreună şi înainte, atât la fermă, cât şi 
pe barca poştei. James plecă mai departe cu camionul, iar 
Jimmy şi Fran rămaseră pe loc, privind uşa din spate a 
centrului de cercetare. 

— Aşteaptă în maşină, îi spuse el. Trebuie să vorbesc cu 
Maurice despre ultimele noutăţi. 

Se aştepta ca genul ăsta de conversaţie să dureze mult. 
Era sigură că existau foarte multe întrebări, mai ales că 
Perez era un anchetator foarte meticulos, însă el reveni la 
maşină repede. Părea îngândurat. 

— Ce s-a întâmplat? 

— Maurice e devastat. E într-o stare mult mai proastă 
decât atunci când a aflat de moartea Angelei. Am crezut că 
s-a întâmplat şi altceva care să-l zdruncine atât de tare dar 
se pare că faptul că i-au luat corpul de la North Light îl 
afectează profund. Câtă vreme o ştia în camera păsărilor, 
avea senzaţia că o parte din ea e încă prezentă lângă el. 
Abia acum a înţeles că a pierdut-o. Pentru totdeauna. 

Capitolul 12 


Pe drumul de întoarcere spre North Light, Jane trecu pe 
lângă camioneta şi maşina de la Springfield. Vehiculele 
mergeau spre sud, în direcţie opusă faţă de ea. Se opri pe 
iarba de la marginea drumului şi observă mai întâi 
camioneta condusă de Big James, apoi îi văzu pe Perez şi 
pe Fran în maşină. Toţi trei îi făcură cu mâna, dar nu se 
opriră să vorbească, ceea ce pe insulă era neobişnuit. Mai 
aşteptă câteva clipe, privind maşinile cum dispar peste 
creştetul dealului de la intrarea în Setter. Îşi zise imediat 
că era posibil ca trupul Angelei să fi fost în camionetă şi se 
întrebă ce reacţie ar fi avut femeia asta în faţa unei plecări 
atât de umile de la North Light. Camioneta era folosită, de 
obicei, ca să transporte oile la ambarcaţiunea care le 
ducea la abator. Işi aminti ce-i spusese Perez despre 
Angela, că i se părea mereu nefericită. Nu am cunoscut-o 
niciodată cu adevărat, îşi zise Jane. Am fost impotriva ei 
fără vreun motiv real şi niciodată nu m-am străduit s-o 
înțeleg. 

Aproape de far, îl zări pe Ben Catchpole îndreptându-se 
spre ea. Chiar şi în lumina slabă a serii îi distingea părul 
roşcat. Era singura pată de culoare în peisajul cenușiu. 

— Ai văzut lebăda? îl întrebă ea. Dougie a dat buzna la 
Springfield ca să folosească telefonul în timp ce beam un 
ceai cu Mary. Ce agitaţie! 

Te-ai fi gândit că mai murise careva la câtă zarvă au 
făcut, îşi zise ea în gând, reuşind să se abţină la timp şi să 
nu pronunţe cuvintele cu voce tare. 

— S-a aciuat la Apa de Aur. 

Se întoarse pe călcâie şi porniră împreună spre centru. 

Jane pricepu că el ieşise tocmai ca s-o caute pe ea. 
Bărbatul era vizibil panicat, iar ea era singura sursă de 
încredere de la care putea primi un sfat bun. 

— Nu ştiu deloc ce să fac. Dougie a anunţat deja 
descoperirea prin pager. Toţi colecţionarii din lume o să 
dea buzna aici ca să vadă pasărea. 

— Cât timp vremea e proastă, nu cred că avem de ce să 
ne temem. 

Vorbise la plural ca să-i creeze un sentiment de 
siguranţă. 

În ciuda experienţei lui bogate în activism ecologic şi a 
doctoratului în Ştiinţele naturii, Ben părea depăşit de 
gravitatea situaţiei. 

— O să luăm o decizie când se îndreaptă vremea. Poate 
că până atunci se termină şi ancheta. 

Ben dădu cu piciorul într-o bucată de şindrilă de la 
marginea drumului. 

— Cine crezi că a omorât-o? 

— Nu ştiu. 

— Se purta ca naiba cu mine, zise el. Dar eram în stare 
să-mi dau viaţa pentru ea. 

Când ajunseră la Centru, Jane îşi lăsă haina în cameră şi 
trase perdelele. Vântul se mai domolise un pic, sau poate 
doar se obişnuise cu el. Se întunecase deja. În bucătărie 
porni ochiul de aragaz de sub legumele pregătite mai 
devreme şi puse farfuriile să se încălzească. Masa era deja 
aranjată, dar numai pentru şase persoane: patru vizitatori, 
Ben şi ea însăşi. Cum luminile principale erau aprinse, nu 
putea să vadă nimic afară - doar imaginea ei reflectată în 
ferestrele mari. Era palidă şi trasă la faţă, o femeie de 
vârstă mijlocie deja stafidită. Am nevoie de o amantă, îşi 
spuse ea. O femeie caldă, cu sâni mari, dar şi cu un râs 
puternic care să-mi redea cheful de viață. Cartofii 
fierseseră, iar ea opri focul. li zdrobi ca să-i pregătească 
drept garnitură lângă jambonul la cuptor. Ben era singurul 
vegetarian rămas la Centru după plecarea ultimului avion, 
iar pentru el păstrase o bucată de quiche de la petrecere. 
Mai avea şi un pachet de fasole boabe în congelator pe 
care urma să le prepare cu un sos alb. Păcat că furtuna 
distrusese pătrunjelul din mica grădină a Centrului. Dar, în 
timp ce decidea diversele nimicuri casnice care o ajutau să 
se calmeze, mintea ei se concentra la uciderea Angelei. A 
fost ucisă din furie, se gândi. Sau din răzbunare. 

Pomi de-a lungul coridorului care lega bucătăria de 


e 387 œ» 


apartamentul lui Maurice. Pantofii din piele i se loveau de 
gresie cu ecou, dându-i impresia că era cineva pe urmele 
ei. Bătu la uşa lui şi, pentru că nu primi niciun răspuns, 
intră. Maurice stătea singur în întuneric, cu ochii larg 
căscaţi şi cu o privire fixă. Jane aprinse lampa de pe masă 
şi se aşeză pe un scaun, lângă el. 

— Unde e Poppy? 

— Nu ştiu. 

Ea îşi dădu seama că lui nu-i mai păsa de nimic. Era 
mistuit de propria suferinţă. 

— Poate o fi în camera ei. 

Jane se ridică să verifice, dar el strigă după ea. 

— Au luat-o pe Angela! 

— Ştiu. 

Poppy stătea întinsă în pat şi se uita la televizor la un 
serial australian. Pe ecran, doi adolescenţi imposibil de 
frumoşi erau întinşi pe o plajă şi se priveau unul pe 
celălalt. Preţ de o clipă, Jane îşi zise că era insensibil şi 
grosolan din partea fetei să fie atât de captivată de o 
poveste de dragoste de la televizor în timp ce tatăl ei 
suferea în camera de alături. Dar prezenţa ei nu i-ar fi 
uşurat cu nimic situaţia. Poppy nu dăduse niciodată vreo 
dovadă de afecţiune faţă de Angela. Până la urmă, şi 
ornitologii îşi petrecuseră după-amiaza urmărind pe toată 
insula o pasăre rară. În opinia ei, era un gest la fel de 
nepotrivit. Ca şi plăcerea ei secretă de a încerca să 
dezlege misterul morţii Angelei. 

— 'Ţi-e foame? 

Poppy opri sonorul, dar continuă să privească peisajul 
însorit şi pe cei doi tineri îndrăgostiţi. 

— Mor de foame. 

Se întoarse spre Jane. 

— E oribil din partea mea? Să vreau să mănânc când 
alături, în camera de păsări, zace o femeie moartă? 

— Sigur că nu. Şi nici nu mai e acolo. A luat-o Jimmy 
Perez. 

Jane se aşeză pe pat lângă ea. 

— Unde vrei să mănânci, în apartament sau vii cu noi în 

sala de mese? 

Urmă un moment de tăcere. 

— Toţi mă bănuiesc pe mine că am omorât-o? 

— Nu ştiu ce cred ei. Eu, în schimb, nu sunt deloc 
convinsă de asta. 

Episodul se termină, iar cerul senin din peisaj se umplu 
de titluri şi nume care curgeau pe ecran. 

— Aş putea să mănânc aici? Nu sunt sigură că pot da 
ochii cu tata. Plânge întruna. Nu l-am văzut niciodată 
plângând. 

— Sigur, îţi aduc ceva. 

— Avem şi desert? 

— Tartă de lămâie cu bezea. 

— Îmi aduci şi mie o porţie? 

Jane îi zâmbi şi dădu aprobator din cap. 

x 


La masă nu se vorbea decât despre lebădă. Între 
vizitatori îşi făcuse loc un teanc impresionant de cărţi. 
Dougie Barr era euforic, parcă se drogase, nu era în stare 
să mai păstreze un ritm inteligibil al cuvintelor. 

— Din când în când vezi o pasăre şi pur şi simplu ştii! Te 
simţi ca şi cum ar fi cea mai valoroasă specie pe care o vei 
găsi vreodată, descoperirea pe care o vei lăsa moştenire 
lumii întregi! 

Lăsă deoparte cuțitul şi furculita şi întoarse o altă 
pagină din cartea mare de lângă el, apoi luă o doză, dar nu 
de bere, ci cu o băutură acidulată extrem de colorată. Jane 
îşi zise că zahărul contribuia mult la starea lui de 
surescitare, transformându-l într-un copil hiperactiv. 

— Nici nu ştiam că lebăda-trompetă migrează, dar o 
face, scrie aici. Uite! Populaţia din Alaska e migratoare. 
Deci pasărea mea a venit tocmai din Alaska! 

„Pasărea mea”. De parcă o născuse el. 

Începu să mănânce din nou cu repeziciune. Mici bucăţi 
de alimente îi zburau din gură. Probabil că, la un moment 
dat, îşi aminti că în Centru avusese loc o crimă şi adăugă: 

— Angela m-ar fi înţeles foarte bine. Ştia ce înseamnă să 
descoperi un exemplar rar. Toată reputaţia ei pe asta se 

baza. 

— Pe asta şi pe păr, completă Sarah Fowler. 

Remarca fusese atât de neaşteptată şi de răutăcioasă 
încât, pentru moment, Jane nu ştiu cum să reacționeze. Nu 
ştia nici dacă ironia fusese sau nu intenţionată. Stătuse de 
vorbă cu familia Fowler când ajunsese prima dată la 
Centru după călătoria cu Bunul Păstor. li considera nişte 
oameni plăcuţi, liniştiţi şi inofensivi. Nu-şi mai amintea ce 
făcea John în viaţa de zi cu zi. Sarah era un fel de asistent 
social care se ocupa de copii şi familii. Acum ridică 
surprinsă privirea şi, întâlnind-o pe a lui Sarah, zâmbiră 
una la alta. Erau două femei care împărțeau un moment de 
perfidie, bucurându-se de el cu atât mai mult date fiind 
circumstanţele. Două femei reţinute, politicoase, care 
aveau o anumită vârstă şi nimeni nu s-ar fi aşteptat la aşa 
ceva din partea lor. Sarah chicoti discret în şerveţel, în 
timp ce Jane avu senzaţia că, în scurt timp, urmau să se 
dezlănţuie cu toţii. 

Însă în jurul lor conversaţia despre lebădă continuă 
nestingherită. 

— S-ar părea că vântul se potoleşte mâine după-amiază, 
interveni Hugh Shaw. 

Jane ştia că farmecul său era o artă pe care o 
perfecţionase încă de la naştere. Era evident că băiatul 
fusese dintotdeauna adorat de femei - de mama şi bunica 
lui cu siguranţă, probabil şi de vreo bonă. Ea însăşi era 
cucerită de el. Era atât de drăguţ şi avea un zâmbet atât 
de galeş şi de atrăgător! Trebuie să fi muncit din greu ca 
să obţină reacţia dorită, aşa că ea considera că băiatul îi 
merita toată admiraţia şi toate chicotele. 

— Ştiu ornitologi care au plecat deja spre Shetland, în 
speranţa că vor putea ajunge în Fair Isle ca să vadă 
lebăda. 

Jane se uită la Ben. Nu părea atent la conversaţie. 

— Chiar dacă se domoleşte vântul, nu cred că e timp să 
mai ajungă avionul mâine, interveni ea. Deja se întunecă 
foarte devreme. 

Spera din tot sufletul să fie aşa. Era îngrozitor dacă 

avionul plin cu vizitatori sosea târziu în după-amiaza 
următoare şi pleca imediat, fără ei. Ar fi trebuit să facă 
rost de câte o cameră pentru toţi şi să le pregătească 
masa, ceea ce i se părea absolut imposibil dacă Maurice şi 
Poppy se încăpăţânau să rămână ascunşi la ei în 
apartament. Şi dacă ornitologii puteau să ajungă pe insulă, 
la fel de uşor puteau să ajungă şi jurnaliştii. Brusc îşi 
închipui casa farului înconjurată de o mulţime de camere 
de filmat îndreptate spre ferestre. Văzu imaginea lui 
Maurice cu capul în mâini pe primele pagini ale ziarelor de 
scandal. Poate că ea ar trebui să ia decizia să le interzică 
noilor oaspeţi accesul în Centru, deşi reporterii ar găsi cu 
siguranţă un loc de cazare altundeva pe insulă. Jane spera 
ca vremea să se strice din nou, cel puţin în timpul 
următoarelor zile, până când Perez descoperea criminalul. 
Sau până când îl descoperea ea. 

Conversaţia despre lebede lâncezea, aşa că profită de 
răgaz ca să-i observe mai bine pe cei de la masă. Dougie 
ajunsese la desert şi molfăia cu gura plină bucăţile de tartă 
de lămâie cu bezea. Cei doi Fowler discutau cu glasuri 
joase. Jane observă că John îi prinsese mâna Sarei pe sub 
masă şi, din nou, îşi simţi propria singurătate ca pe o 
lovitură de cuţit. Nu am pe nimeni care să mă mângâie, 
nimeni care să mă cuprindă în braţe şi să mă aline. Hugh 
se lăsase pe spate în scaun, cu ochii pe jumătate închişi şi 
cu un zâmbet de mulţumire întipărit pe faţă. Ben îşi făcea 
de lucru cu şervetul de hârtie şi era pierdut pe gânduri, cu 
privirea fixată spre întunericul de afară. 

Cineva din această clădire e un criminal, îşi spuse ea. 
Chiar în clipa asta iau masa cu un criminal. Când era mică, 
citise o carte scrisă de Agatha Christie. Era vorba despre 
câţiva oameni pe o insulă. Mureau unul câte unul. În sala 
de mese era cald. Făcuse un foc mare de lemne care să-i 
înveselească şi să-i facă să se simtă confortabil în camera 
comună. Cu toate astea, o trecu un fior. N 

Se întoarse în bucătărie ca să le pregătească o cafea. În 
timp ce ibricele fierbeau, puse farfuriile în maşina de 
spălat vase şi adăugă câteva linguriţe de cafea instant într- 

un termos. Era ritualul ei de seară. Ultima sarcină înainte 
de sfârşitul zilei de lucru. Brusc îşi dădu seama că acela 
putea fi ultimul ei an de lucru la Centru. La primăvară n- 
avea să mai revină pe insulă. Nu ar mai fi fost la fel şi, 
oricum, se simţea deja pregătită să meargă mai departe. 
Devenind o victimă a violenţei, Angela Moore îi făcuse un 
serviciu. 

Simţi o mişcare în spatele ei şi se întoarse, aşteptându- 
se să-l vadă pe unul dintre vizitatori, poate pe Sarah, care 
să se ofere s-o ajute cu cafeaua. Dădu nas în nas cu Perez. 
Îşi scosese bocancii şi haina şi rămăsese în picioare 
nemişcat, aproape de umărul ei. Simţi că îi creşte pulsul. 
Oare toată lumea se impacienta în preajma poliţiei? Oare 
toată lumea îşi amintea de contravenţiile, faptele 
răutăcioase, poate nu criminale, dar inumane, când 
stăteau faţă în faţă cu un detectiv ca Perez? Cu toții avem 
senzaţia că omul ăsta vede pur şi simplu prin noi. Că ştie 
ce gândim, de parcă am sta dinaintea lui Dumnezeu la 
Judecata de Apoi. Turnă cu grijă apa clocotită în termos. 
Mâna îi era destul de sigură. Sunt ridicolă. De vină sunt 
vremea şi dramatismul situaţiei. Avea din nou impresia că 
trăieşte într-un roman. Dacă nu al Agathei Christie, atunci 
în ceva gotic şi exagerat. 

— Îmi pare rău că te deranjez, îi spuse Perez. 

— Nu-i niciun deranj. Hai să bei cafea cu noi. 

O urmă în sala de mese. Cu toţii erau încă la locurile lor, 
aşa cum îi lăsase. Afară se dezlănţuia o altă furtună, iar 
ploaia bătea cu furie în fereastră. Nimeni nu scotea o 
vorbă. Jane se simţea datoare să le asigure tuturor 
confortul. La fel se întâmpla şi la faimoasele lor petreceri 
din Richmond: Dee obişnuia să invite indivizi ciudat de 
nepotriviţi în casa ei, pe care după aceea îi ignora complet. 
Jane trebuia să-şi asume rolul de matroană. 

— Cu toţii suntem destul de agitaţi, spuse ea. La Apa de 
Aur şi-a făcut apariţia o pasăre extrem de rară, o lebădă- 
trompetă. Nu s-a mai văzut aşa ceva în Marea Britanie 
până acum. N 

Perez continua să tacă. Işi trase un scaun şi se aşeză 

între Dougie şi Hugh. 

— E o situaţie neobişnuită, într-adevăr. 

Perez părea să-şi cântărească atent cuvintele. Jane se 
întrebă dacă nu cumva el ştia deja cine o omorâse pe 
Angela. Poate că exista o formulă magică prin care 
elucidase misterul în timpul petrecut în camera de păsări. 
Oare venise să aresteze pe cineva? Işi dădu seama că ar fi 
fost dezamăgită şi uşurată în acelaşi timp dacă ăsta ar fi 
fost scopul vizitei lui. Încă era intrigată de misterul crimei. 
Se simţea ca atunci când încercase să dezlege un careu de 
cuvinte încrucişate şi cineva se aplecase peste umărul ei şi 
îi dăduse răspunsul la un indiciu criptic. 

Insă Perez nu părea să fi avansat în anchetă cu nimic 
mai mult decât ea. 

— De regulă, într-o astfel de situaţie intervine o echipă 
mare de specialişti care iau declaraţii şi verifică trecutul 
fiecărui martor. Aici sunt numai eu. De aceea, v-aş fi foarte 
recunoscător pentru cooperare. Am nevoie de o declaraţie 
de la fiecare şi pentru asta trebuie să discut cu fiecare în 
parte. 

Privi înjur. 

— Şi cât mai repede, cât amintirile sunt încă proaspete. 

— Cum rămâne cu Maurice şi Poppy? interveni Hugh. 
Bănuiesc că o să vorbeşti şi cu ei. 

Ridică din umeri şi zâmbi deferent, de parcă nu voia să 
supere pe nimeni şi aruncase doar o vorbă în vânt. 

Pe bune, Hugh, se gândi Jane. Până la urmă chiar eşti în 
stare de răutăţi! Şi eu care te credeam un tânăr aşa de 
simpatic. 

— O să vorbesc cu toată lumea, i-o tăie Perez. Eu conduc 
ancheta asta şi o fac în felul meu. Vom începe chiar din 
seara asta. 

Le întinse câteva coli. 

— Intre timp, v-aş fi recunoscător dacă aţi scrie absolut 
tot ce vă amintiţi despre seara trecută. O să am nevoie să 
ştiu programul fiecăruia după petrecere, precum şi orice 
alte amănunte care ar putea fi relevante. Poate că aţi auzit 
o discuţie care acum, după moartea Angelei, capătă alte 

înţelesuri. Sau poate aţi observat mişcări ciudate noaptea 
târziu în jurul casei. Vă rog să nu discutaţi între voi şi nici 
n-aş vrea să faceţi speculaţii. Am nevoie de sinceritate. 
După cum spuneam, e o situaţie aparte, şi chiar nu-i de 
joacă. 

Apoi se întoarse către Jane şi, pentru prima dată de când 
venise, zâmbi. 

— Crezi că mi-ai mai putea da o cafea? O să fie o noapte 
lungă. 

Capitolul 13 


I se părea de departe cel mai dificil caz la care lucrase 
vreodată. Aici, blocaţi în far, era ca şi cum ar fi lucrat într- 
o ţară străină. Chiar părea că martorii vorbeau o limbă 
neştiută şi el se chinuia să o desluşească. Înţelegea pentru 
prima oară cât de dificil trebuie să fi fost pentru Roy 
Taylor, colegul său de la Inverness, să vină în Shetland şi 
să se ocupe de o anchetă. Probabil că i se păruse că a 
ajuns pe altă planetă. Perez ştia cum gândeau oamenii din 
Shetland, putea să vadă lumea prin ochii lor. Dar 
personalul Centrului de cercetare şi oaspeţii acestuia erau 
cu toţii englezi şi aveau cu totul alte ambiţii şi preocupări. 
Într-o fantezie bruscă, i se păru că tot Centrul era de fapt 
un avanpost al Imperiului Britanic în timpul Raj-ului? şi că 
el era un oficial nativ, forţat să stabilească o punte de 
comunicare între cele două culturi. 

Mută pe toată lumea în camera comună. Stăteau mult 
mai bine acolo şi putea, în felul ăsta, să folosească sala de 
mese pentru discuţia cu fiecare dintre martori. Prefera să 
stea pe un scaun cu spătar, având masa între el şi 
intervievatul său, decât să stea tolănit pe o canapea, cu 
genunchii atingându-se de cei ai suspectului. Pentru că la 
momentul respectiv cu toţii erau suspecți - era singurul 
mod în care îi putea trata. Ştia că era puţin probabil să nu 
vorbească între ei în sala comună. Din contră, aveau să-şi 
formuleze teorii despre ce se întâmpla imediat ce el 
părăsea camera. Asta însemna că declaraţiile scrise aveau 
să fie compromise. Însă, dată fiind situaţia, era tot ce 
putea face. 

Fran se oferise să vină înapoi la Centru cu el: „Aş putea 
să te ajut. Sunt atentă. Pot să-i observ şi să ascult ce spun, 
să iau notițe despre concluziile fiecăruia.” Dar el nu era 
sigur că informaţiile strânse astfel ar fi putut fi considerate 
drept probe. Plus că o femeie fusese ucisă deja - nu avea 


? Literal, conducere, în limba hindi, perioada cuprinsă între 1858-1947 
în care subcontinentul indian a fost sub stăpânire britanică (n. red.). 

de gând s-o pună în pericol din nou pe Fran. 

Il rugă pe John Fowler să fie primul care i se alătură în 
sala de mese. De ce făcuse această alegere? Fusese o 
decizie întâmplătoare, în parte pentru că oamenii liniştiţi îi 
stârneau mereu interesul, iar Fowler abia dacă scosese o 
vorbă la cafea. În plus, părea un tip prietenos şi Perez 
prefera să înceapă seara cu o conversaţie care nu se 
anunţa a fi ostilă. 

Incepură să vorbească având zgomotul maşinii de spălat 
vase în fundal. Perez aşeză pe masă între ei un mic 
reportofon pe care-l împrumutase de la Stella, 
învăţătoarea, când plecase în sudul insulei să depoziteze 
cadavrul Angelei. Făcu un semn cu capul spre aparat. 

— Sper că nu te deranjează. Nu e un interogatoriu, dar 
n-am pe nimeni care să mă ajute cu notițele. 

Când ascultă mai târziu înregistrarea, sunetul maşinii de 
spălat vase avea să-i dea o stare de nelinişte şi să-i 
amintească de dificultatea cu care adresase întrebările 
importante. 

Începu cu amănuntele pe care le ştia deja: găsise 
numele şi adresele oaspeţilor de la Centru în computerul 
din camera de păsări, iar colegii din Lerwick îi verificaseră 
pe fiecare în parte dacă aveau cazier. Fowler era curat. Cei 
doi locuiau în Bristol. John avea patruzeci şi nouă de ani, 
iar Sarah patruzeci şi unu. Bărbatul stătea aşezat în faţa 
lui. Părea destul de relaxat dată fiind situaţia. Avea părul 
prea lung pentru cineva de vârsta lui şi era îmbrăcat în 
blugi şi un pulover tricotat. Nu era nimic neobişnuit sau 
impresionant la el. Genul de personaj care era mereu 
trecut cu vederea într-un grup de identificare. 

— De ce ai venit astă-toamnă în Fair Isle? îl întrebă 
Perez. 

— Pentru păsări. 

Zâmbi. 

— Şi noi suntem la fel ca toţi ceilalţi nebuni care vin 
până aici. Am mai fost vreo două sezoane în Shetland, dar 
n-am ajuns niciodată până în Fair Isle. Era un vis pentru 
mine. Pentru ornitologi, locul ăsta are o semnificaţie 

mistică. E un loc unde se poate întâmpla orice. Şi iată că 
azi chiar aşa a fost - am văzut lebăda-trompetă. In plus, 
Sarah avea nevoie de o vacanţă. 

— De ce avea nevoie soţia ta de o vacanţă? 

— Mai contează? 

Zâmbetul dispăru şi fu înlocuit de o expresie încruntată, 
de parcă Perez încălcase o normă binecunoscută a bunelor 
maniere. 

— Probabil că nu. 

Perez nu era sigur de ce îl întrebase asta, însă acum era 
cu atât mai intrigat de răspunsul lui Fowler. 

— Dar tot mă interesează. 

Fowler ridică din umeri: 

— A pierdut o sarcină. Nu mai aveam nicio speranţă că 
am reuşi să facem un copil. Am încercat de toate - am 
făcut toate testele, am făcut fertilizare in vitro. La un 
moment dat am aflat că era însărcinată. Imediat după 
aceea, a pierdut sarcina. Nu ne-a explicat nimeni de ce. 
Copilul ar fi trebuit să se nască aproximativ în perioada 
asta. A fost tare greu pentru amândoi. Trebuia s-o duc 
undeva. 

— Îmi pare rău. 

Prima soţie a lui Perez, pe care o chema tot Sarah, 
pierduse şi ea o sarcină. El credea şi acum că acesta 
fusese motivul principal pentru care se despărţiseră. El 
însuşi nu suferise niciodată mai tare ca la pierderea 
copilului. Înţelegea perfect, iar acum se simţea ca un 
bădăran care intră cu bocancii în viaţa altuia. 

— Ei să nu-i pomeneşti nimic despre asta. 

Fowler se uită cu speranţă la el. Perez îşi zise că avea 
aerul unui profesor blând, parcă dintr-o altă lume. 

— Sigur că nu. 

Maşina de spălat vase piui, anunțând că îşi terminase 
programul. 

— O ştiai pe Angela Moore înainte să veniţi pe insulă? 

— Am întâlnit-o o dată, cred, la petrecerea unei edituri. 
Pe vremuri scriam articole pentru reviste de specialitate. 

— Eşti ziarist? 

Perez îl privi sever. 

— Discuţiile astea sunt confidenţiale. Nu vreau ca 
lucrurile care se spun aici să apară mâine în vreun ziar. 

— N-aş putea să-i fac familiei ei aşa ceva. 

Fowler se uită pe fereastră la întunericul de afară. 

— În plus, în ultimul timp nu m-a mai rugat nimeni să 
scriu. Se pare că nu mai sunt apreciat. lar pentru cotidiane 
am scris foarte rar, poate doar câte un articol de istorie 
naturală, din când în când. 

Perez nu putea decât să-l creadă pe cuvânt, dar ştia că 
un jurnalist ar da orice pentru un articol într-un ziar de 
renume, cu un titlu de-o şchioapă şi cu numele autorului 
scris alături cu litere îngroşate. Iar chestia asta i-ar fi adus 
lui Fowler toată aprecierea după care tânjea în cazul în 
care colegii de breaslă aflau de prezenţa lui acolo. 

— Dar Angela? Ea de ce a fost invitată la petrecerea 
editurii? 

— Ca să-şi sărbătorească lansarea cărţii. Sperau să 
creeze cât mai multă publicitate şi să atragă comentarii 
sau recenzii. 

— Atunci i s-a publicat cartea despre culic? 

Perez avea impresia că trebuia să-i smulgă cuvintele cu 
cleştele. Poate că fusese o greşeală să aducă reportofonul, 
poate că discuţia ar fi fost mult mai relaxată fără el. 

— Da. 

— Şi ai scris şi tu o recenzie la carte? 

— Aşa e. Mă tem că nu în cei mai generoşi termeni. 

— Nu ţi-a plăcut? 

— Va trebui s-o citeşti tu însuţi, inspectore, ca să-ţi 
formezi o opinie. 

Zâmbi. 

— Crezi că Angela te-a recunoscut când ai venit pe 
insulă? întrebă Perez. 

Încă nu ştia unde voia să ajungă cu întrebările. Nu ştia 
nimic despre oamenii ăştia sau despre lumea lor. Putea să 
vorbească ore întregi cu fermierii despre recolte şi turmele 
de oi, sau cu pescarii despre puietul de peşte; în schimb, 
scriitorii şi ornitologii erau specii complet necunoscute 

pentru el. 

— Îmi ştia numele, dar nu cred că-şi amintea că ne-am 
cunoscut. 

— Vă înţelegeaţi bine, în ciuda recenziei critice? 

— Sigur că da, inspectore. Devenise deja o celebritate, 
nu avea niciun motiv să ţină ranchiuna. Nu mai avea 
nevoie de laudele mele. 

Lui Perez i se părea că, din contră, Angela fusese genul 
de femeie care nu uita niciodată o vorbă sau un gest 
nepotrivit la adresa ei. Se uită la foaia de hârtie de pe 
masă şi observă că nu scrisese nimic. 

— Şi acum cu ce te ocupi? 

— Tot cu cărţile, inspectore, doar că acum le colecţionez 
şi le vând, nu mai scriu despre ele. Am o mică librărie 
specializată în cărţi de istorie naturală. Mare parte din 
munca mea se desfăşoară pe internet, evident, dar există 
încă pasionaţi de domeniu care au plăcerea să răsfoiască o 
carte. Cred că sunt foarte norocos să-mi urmez pasiunea şi 
să şi câştig ceva din asta. 

Perez se întrebă pentru o clipă dacă afirmaţia era 
adevărată şi în cazul lui. Oare el chiar îşi urma pasiunea, 
sau măcar curiozitatea caracteristică, prin ceea ce făcea? 

— Aseară ai fost la petrecere. 

Familia Fowler se prezentase, îi felicitaseră pentru 
logodnă şi apreciaseră faptul că toţi oaspeţii Centrului 
fuseseră invitaţi la eveniment, dar nu-şi amintea să-i fi 
văzut dansând. Poate că rămăseseră ceva timp din politeţe 
şi apoi se retrăseseră la culcare. 

— Cum ţi s-a părut Angela aseară? 

Fowler ridică din umeri: 

— Ca întotdeauna. Ambiţioasă, ostentativă, cu chef de 
petrecere. 

— De ce crezi că ar fi vrut cineva ca ea să moară? 

Dincolo de spectacolul bizar cu penele, Perez considera 
crima ca fiind un act profund raţional. 

Se părea că nu fusese agresată sexual şi el nu credea că 
fusese opera vreunui nebun devenit violent din pricina 
furtunii. 

— Nu cred că sunt omul potrivit să răspundă, 
inspectore, rosti Fowler pe un ton distant, deşi la fel de 
politicos ca până atunci. 

Părea că interviul îl plictisea. 

— Habar n-aveam cine era femeia asta. 


Perez luă o pauză înainte de a-l chema în sala de mese 
pe următorul martor. Îşi turnă încă o cană de cafea şi ieşi o 
clipă afară, încercând să se învioreze. Se opinti cu toată 
puterea ca să deschidă uşa şi, chiar şi la adăpostul clădirii, 
forţa vântului reuşi să-i taie respiraţia într-o clipită. Marea 
mugea şi vuia în depărtare, făcându-l pe Jimmy să nu se 
poată concentra. Brusc, fu cuprins de un sentiment de 
disperare. Nu pot să fac asta. Nu de unul singur. 
Considerase întotdeauna că interogatoriile, adică sesiunile 
de întrebări sterile şi răspunsuri defensive ale unor 
martori încolţiţi, nu erau utile. Mai mult, nu controla 
absolut deloc situaţia şi habar n-avea ce gândeau suspecţii. 
Era pe insula lui, dar North Light era teritoriul scriitorilor, 
al oamenilor de ştiinţă şi al ornitologilor. Ei erau în 
avantaj. Trebuia cumva să schimbe echilibrul de putere. 

Reveni cu un suflu nou în camera comună. Cei dinăuntru 
îi auziseră paşii pe pardoseala de lemn şi, când intră în 
sală, Perez găsi o linişte deplină. Cu toţii păreau să se 
concentreze pe hârtia din faţa lor. Îşi ridicară imediat 
privirile, nerăbdători să afle cine era următorul. 

— A intervenit o schimbare de planuri. 

Glasul i se păru neobişnuit de puternic. 

— Trebuie să mă întorc la Springfield. Am primit un 
telefon de la Inverness. Continuăm mâine, dar o să ne 
instalăm la sala de festivități a comunităţii, ca să afectez 
cât mai puţin buna funcţionare a Centrului. O să vă sun 
când e pregătit totul. O să iau şi declaraţiile... 

Adună toate foile într-o mână, ca un profesor al unei 
clase dificile care se străduieşte din răsputeri să-şi 
păstreze autoritatea. Abia ce ajunsese la maşină, când Jane 
strigă în urma lui. O văzu în lumina care se revărsa afară 
din hol. Îşi aruncase o haină pe umeri, însă rămăsese în 

picioare cu papucii de interior. Femeia alerga în urma lui. 

— Jimmy, pot să vorbesc ceva cu tine? Mi-am amintit 
ceva. Poate că nu e important, dar cred că ar fi bine să ştii. 

Rămaseră o vreme în maşina mâncată de rugină a lui 
Big James, zdruncinată uneori de rafalele puternice de 
vânt. Perez trebui s-o roage să vorbească mai tare fiindcă 
nu auzea ce spunea. 

— E ceva ce-a zis Angela la masa de prânz, cu o zi 
înainte să moară. 

Jane se uita afară prin parbriz, cu toate că era beznă. 

Perez aprinsese becul din interior al maşinii, vădit 
surprins că funcţiona, aşa că stăteau de vorbă într-o 
lumină difuză. 

— A spus că cineva intrase în camera de păsări şi-i 
deranjase hârtiile. Era vorba despre un proiect la care 
lucra de ceva vreme. Se înfuriase de-a dreptul. Era 
turbată. Nu era o noutate pentru nimeni că uneori făcea 
crize nervi doar pentru că se plictisea, dar asta era una 
adevărată. 

— Îţi aminteşti amănunte? 

— Parcă spunea ceva de o hârtie care-i lipsea. Ne acuza 
pe noi că i-am fi luat-o. 

— A acuzat pe cineva anume? 

O privi pe femeia de lângă el. Avea un chip uscăţiv, dar 
care arăta forţă. De ce era atât de importantă chestia asta 
pentru ea? 

— Nu cred că se referea la cineva anume, cel puţin 
atunci nu mi-am dat seama. 

— Mulţumesc. 

Credea că Jane urma să coboare odată ce conversaţia se 
încheiase, dar ea continua să stea pe loc, fără să schiţeze 
nicio mişcare. Aşteptă. Ştia că răbdarea era una dintre 
calităţile lui. Se pricepea la asta mai bine ca oricine. 

— Cred că ar trebui să stai de vorbă cu Ben Catchpole, îi 
spuse ea în cele din urmă. Poate şi cu Hugh. Angela avea o 
slăbiciune pentru tinerii frumuşei. 

— Vrei să spui că se culca cu ei? 

Îşi dădu imediat seama de neîncrederea şi uimirea din 

propria voce. Ce l-ar mai fi ironizat Fran dacă ar fi fost de 
faţă! Mereu îi spunea că avea viziuni învechite, că era 
puritan. Dacă discuţia ar fi fost despre un bărbat, oare ar fi 
fost la fel de şocat de subiect? 

Nu primi un răspuns direct. 

— Era un animal de pradă, continuă Jane. Avea nevoie 
permanentă de admiratori. Nu sunt sigură în privinţa lui 
Ben sau Hugh, dar anul trecut cu siguranţă s-a întâmplat 
ceva. S-a încurcat cu un tânăr vizitator. L-a înnebunit la 
propriu. 

Jane continua să privească în întunericul din afara 
maşinii. 

— Care a fost reacţia lui Maurice? 

— Cred că se prefăcea că habar n-are. Lui Maurice îi 
place să ducă o viaţă comodă, fără complicaţii. Şi, mai mult 
ca orice, voia s-o ştie fericită. 

— Mulţumesc pentru informaţii, îi spuse el din nou. 

De data asta, Jane cobori din rabla lui James. Perez o 
văzu în luneta maşinii cum alergă spre luminile Centrului 
de cercetare. 

La Springfield, toată lumea se uita la televizor. 
Draperiile groase erau trase la geam ca să protejeze casa 
de furia rafalelor de vânt. Focul din turbă şi scânduri era 
făcut. Simţi aroma caracteristică imediat ce păşi înăuntru. 
Mama lui se ridică imediat ce-l auzi intrând şi îi pregăti o 
cafea, pe care i-o aduse alături de o farfurie cu turte de 
ovăz şi brânză. Tatăl lui îi turnă un pahar de whisky. Fran 
stătea singură pe canapea, cu picioarele ghemuite sub ea. 
El se aplecă şi o sărută pe creştet. Şamponul pe care îl 
folosea întotdeauna se amestecase cu mirosul de turbă. 

— Nu credeam că o să te întorci aşa repede, îi spuse ea. 
Ai terminat? 

— Nu, dar nu mai eram în stare de nimic. Nu ajungeam 
nicăieri cu discuţiile. Mâine o să am o zi plină. 

— Tocmai ce-am ascultat prognoza, interveni tatăl lui. 
Vremea începe să se îndrepte de dimineaţă. O să crească 
presiunea. 

— Crezi că o să poţi scoate barca? 

— Încă nu, probabil că marea o să mai fie agitată o 
vreme. Şi nici avionul nu cred să zboare prea curând. 
Poate doar elicopterul. De poimâine o să se circule bine, o 
să revenim la normal. 

Doar că, îşi spuse Perez, în şopronul nostru există 
cadavrul împachetat în polietilenă al unei femei şi încă nu 
ştiu cine a omorât-o. Nu e nimic normal în asta. 

Capitolul 14 


Dougie Barr asculta prognoza maritimă la radioul cu 
tranzistori din dormitorul lui. Acasă, vocea limpede care 
enumera zonele marine îl ajuta mereu să doarmă. 

Când mergea la serviciu, puţin îi păsa de cum bătea 
vântul. Aici, în schimb, conta foarte mult. În următoarele 
zile, vremea urma să se schimbe. Urma o perioadă liniştită, 
dar rece, numai bună pentru cocoşari, sturzi şi presuri de 
zăpadă. Mai mulţi ornitologi începuseră să se adune în 
Shetland şi aşteptau ca vântul să scadă în intensitate 
pentru a se putea îmbarca în avioane şi bărci care să-i 
ducă pe Fair Isle. Cu siguranţă că ascultau şi ei prognoza. 
Aproape că-şi dorea să fi fost acolo şi să aştepte în barurile 
din Lerwick sau în hotelul Sumburgh, pălăvrăgind despre 
urmăririle de odinioară, despre rateuri, dar şi despre 
descoperiri întâmplătoare. Abia aştepta să-şi 
împărtăşească entuziasmul şi tensiunea cu cineva. Dar n- 
ar mai fi găsit lebăda-trompetă, iar numele lui n-ar fi 
apărut în „Raportul Păsărilor Rare” din Marea Britanie. Şi 
n-ar mai fi fost invidiat de toţi ornitologii britanici. 

Întins în pat, îşi descheie cămaşa. Auzi frânturi de 
conversaţie din camera comună de sub el. Ben şi Hugh 
stăteau la băutură. Amândoi izbucniră în râs. 

Dougie se simţea exclus, dat la o parte. Vechea lui 
paranoia: Își râd de mine. Pentru că nu sunt la fel de 
inteligent ca ei. Pentru că trebuie să lucrez ca să-mi câştig 
traiul. Aceeaşi poveste de când era mic. El era băiatul 
dolofan de la locul de joacă, tachinat şi hărțuit de ceilalţi. 
Se ridică şi, privind pe fereastră, simţi un impuls copleşitor 
să spargă sticla cu pumnul. Işi imagină zgomotul, durerea 
când cioburile i-ar fi străpuns pielea până la os, răcoarea 
care i s-ar fi strecurat în rănile proaspete. Cu un efort 
uriaş, îşi scoase pantalonii şi îi plie pe spătarul unui scaun, 
apoi se ghemui sub plapumă, închise ochii şi se gândi la 
părul negru şi mătăsos al Angelei şi la mâinile ei lungi şi 
bronzate. Îşi închipuia trupul ei gol. Dar vechea vrajă nu 

mai funcţiona. Îi vedea ochii sub giulgiul de polietilenă - 
amănuntele despre felul în care arăta când fusese scoasă 
din casă se răspândiseră imediat, bineînţeles. Dar de data 
asta erau goliţi de viaţă. 

La parter, discuţia celor doi continua. Alte hohote de 
râs. Dintr-un impuls, Dougie se ridică şi se îmbrăcă din 
nou. leşi din cameră ca o furtună, la fel cum făcea şi mama 
lui când încă locuia la ea şi făcea imprudenţa să-şi invite 
prietenii. Apărea în pragul uşii de la sufragerie în capot şi 
papuci, cu chipul roşu de indignare şi jenă: „Te deranjează 
dacă te rog să faci mai puţină gălăgie, dragă Dougie? Unii 
dintre noi mai şi merg la serviciu mâine dimineaţă.” De 
parcă el nu mergea la serviciu! 

Generatorul electric era oprit pe timpul nopţii, aşa că 
Dougie folosi o lumânare ca să vadă unde calcă în timp ce 
cobora pe scări. Pe o masă din camera comună era o 
lampă Tilley, iar cineva aprinsese lumânări pe şemineu. 

Focul fusese alimentat cu turbă, dar centrala se oprise, 
iar aerul din cameră era rece. 

Se aşteptase să-i găsească la taclale doar pe Hugh şi 
Ben, dar John Fowler era şi el acolo, ceea ce-l surprinse pe 
Dougie. Bărbatul era mai în vârstă decât el astfel încât nu i 
se mai păru deloc potrivit să facă scandal şi să se plângă 
de zgomot. Ar fi dat impresia că nu stătea bine cu nervii, 
ba chiar că era prost. Hotări să-şi toarne un pahar de 
whisky şi li se alătură, ca şi cum nici n-ar fi încercat să 
doarmă. 

Nu obişnuia să bea mult. Prefera gustul sucului acidulat 
pe care Jane îl cumpăra special când ştia că urma să 
sosească el. Poate că tocmai din pricina whisky-ului îşi 
aminti mai târziu, ca prin vis, de momentul acesta. 

Îşi zise că probabil Hugh începuse jocul. Era stilul lui. Pe 
masă era o sticlă de vin goală. Hugh o aşeză la orizontală 
şi începu s-o învârtă. Lumina lămpii Tilley se reflecta în 
sticla verde. 

— Aţi jucat vreodată jocul adevărului? 

Oare chiar fusese ideea lui Hugh? li văzu şi zâmbetul 
ironic. Însă cu toţii băuseră, iar mai târziu Dougie îşi zise 

că, de fapt, oricare dintre ei ar fi putut veni cu ideea. Mai 
puţin el însuşi. El n-ar fi sugerat niciodată să joace un 
astfel de joc. Îşi amintea de tachinările pe care fusese 
nevoit să le îndure la şcoală, de întrebările la care refuza 
de obicei să răspundă: „Ai avut vreodată o prietenă, 
Dougie Grăsanul? Sau eşti încă virgin? Cine să se uite la 
tine?” 

Nimeni nu-i răspunse lui Hugh, dar el nu băgă de seamă. 
Învârti din nou sticla, mai violent de data asta. Când se 
opri, gâtul ei era îndreptat spre Ben. 

— Eşti prima victimă, Ben! îi spuse Hugh rânjind. Avem 
dreptul să-ţi punem fiecare o întrebare! 

— Dar n-avem nicio garanţie că o să spună adevărul! 

John Fowler se lăsă pe spate în scaun, cu chipul în 
umbră. 

— Cum am putea şti dacă minte sau nu? 

— Oh, vom şti cu siguranţă, le spuse Hugh. Cei mai 
mulţi oameni mint foarte prost. 

Poate din pricina contextului, poate din pricina luminii 
lumânărilor care pâlpâiau în curentul inevitabil, poate din 
pricină că-şi aminteau de corpul Angelei care zăcuse în 
camera de alături, poate din pricină că se temeau să-l 
provoace pe Hugh - cert este că niciunul dintre ei nu 
refuză să joace. Nimeni nu spuse: „E un joc ridicol, hai să 
mergem la culcare.” 

Ar trebui să sărbătorim descoperirea unei noi păsări, îşi 
spuse Dougie. În schimb, stăm ca nişte babe nebune la o 
şedinţă de spiritism. După ce-i murise tatăl, mama lui 
dezvoltase o pasiune pentru spiritism şi începuse să aducă 
nişte oameni ciudaţi în casă. Obişnuiau să stea pe 
întuneric şi să se ţină de mâini, ghemuiţi în sufrageria 
casei lor din suburbii, crezând cu tărie că evocă spirite. 

— Am eu o întrebare. 

John Fowler se aplecă în faţă. Lumina caldă a lumânării 
îi alunecă pe frunte şi apoi pe bărbie. 

— Tu ai ucis-o pe Angela Moore? 

Ben ridică brusc capul. Preţ de o clipă, Dougie crezu că 
tipul voia să-i ardă un pumn lui Fowler. 

— Nu, nu i-aş fi făcut niciodată vreun rău. 

— E rândul tău, Dougie, îi spuse Hugh rânjind. 

Dougie nu se uita la el, dar ştia bine că rânjetul era la 
locul lui, cu dinţii ăia albi care străluceau în întuneric. 
Habar n-avea ce să întrebe, era paralizat de teamă la 
gândul că ar putea deveni o victimă la rândul lui. 

— Ai făcut vreodată ceva de care să-ţi fie ruşine? 

Asta ce mai fusese? Ben se întoarse spre el. 

— O singură dată, îi spuse. Mi-am trădat nişte prieteni. 

— Când s-a întâmplat asta? interveni John Fowler. 

Se vede că omul e jurnalist, îşi spuse Dougie. Putea 
adulmeca o ştire de la o poştă. 

— Am răspuns la întrebare, bine? Nu trebuie să dau 
detalii. 

La lumina lumânării, părea că părul lui Ben luase foc. 

— Dar tu, Hugh? Tu ce-ai vrea să ştii? 

— Ai iubit-o? 

— Pe cine? 

— Pe Angela, normal. Toţi ne gândim numai la ea. 

Nicio ezitare: 

— Da. 

Ah, îşi zise Dougie. Ce i-ar mai fi plăcut ei să audă asta! 
Nimic nu-i plăcea Angelei mai mult decât devotamentul 
total, necondiţionat. În acelaşi timp, tot asta dispreţuia cel 
mai tare. 

John Fowler se întinse şi răsuci sticla cu un gest iute pe 
care Dougie, tensionat cum era, îl asemănă cu mişcarea pe 
care o faci ca să suceşti gâtul unei găini. Rămase cu ochii 
pironiţi la sticla care se învârtea până văzu că se opreşte. 
Era la jumătatea distanţei dintre el şi Hugh, dar voia să 
scape mai repede de chestia asta. Nu mai putea să aştepte. 

— E rândul meu, spuse. 

Simţea că se sufocă. Urmau să-l întrebe despre sex. Sau 
despre Angela, ceea ce era acelaşi lucru. Hugh se uită fix 
la el: 

— Tu ai ucis-o pe Angela Moore? 

Dougie răsuflă uşurat: 

— Nu. 

Fusese o întrebare simplă, iar Hugh era capul răutăţilor. 
Dacă cineva ar fi avut chef să-l facă de râs, cu siguranţă că 
Hugh ar fi fost acela. 

Se întoarse să-i confrunte pe ceilalţi. Ce era mai rău 
trecuse şi aproape că se bucura să fie în centrul atenţiei. 
John Fowler îl urmărea cu privirea. Era ciudat ca bărbatul 
să se afle aici, jucând un joc stupid, de adolescenţi. De 
obicei, Fowler mergea la culcare devreme. Imediat după 
ce-şi bea ceaşca de cacao cu biscuiţi şi îşi făcea 
însemnările în jurnalul de cercetare. De ce era aici? Doar 
nu-şi închipuia că or să-l placă, că or să-l accepte din nou 
şi că or să-i creadă balivernele doar pentru că se oprise o 
seară ca să stea la băut cu ei! Dar Fowler nu scoase o 
vorbă. Ben puse întrebarea următoare. 

— Ştii cine a ucis-o pe Angela? 

Dougie rămase tăcut o vreme: „a bănui” nu era totuna 
cu „a şti”. 

— Nu. 

Se uită din nou la John, aşteptând ultima întrebare. 

— Ai minţit vreodată în legătură cu o pasăre rară? 
întrebă Fowler. S-a întâmplat să pretinzi că ai văzut ceva 
fără să fii sigur, de fapt? 

Era ultimul lucru la care s-ar fi aşteptat. Fowler era 
mincinosul, nu el. 

— Ei bine? continuă Fowler cu blândeţe. 

Hugh îl privea atent, zâmbind. Dougie era tentat să 
mintă, dar simţea cum se înroşeşte deja. 

— Da, spuse el în cele din urmă. 

— Vrei să ne povesteşti? continuă Fowler. 

Parcă era un preot care îl încuraja să se spovedească. 

— Nu. 

Dougie se întinse şi răsuci sticla. Când se opri, era 
îndreptată direct spre Hugh. Dougie se trezi că-i trec prin 
minte numai întrebări tâmpite, înjositoare. Genul de 
întrebări pe care le-ar fi pus golanii de la şcoala lui: „Ai 
făcut vreodată pe tine? Ţi-ar plăcea să ţi-o pui cu un tip?” 
În cele din urmă, însă, alese o întrebare care tocmai ce-i 
fusese adresată şi lui: 

— Tu ai fost vreodată trompetă răsuflată, Hugh? 

— Din câte ştiu eu, nu. 

Minte, îşi spuse Dougie. Cu toții am exagerat la un 
moment de când suntem ornitologi. În lumina difuză, Hugh 
părea sculptat în gheaţă. 

— Ai fost vreodată îndrăgostit? îl întrebă Ben, care se şi 
aplecă spre el peste masă. 

— Nu, îi răspunse el pe un ton iute şi dispreţuitor. 

— Urăşti pe cineva? 

Întrebarea lui Fowler era pusă pe un ton politicos, 
interesat. Hugh tăcu o vreme şi Dougie îşi imagină că se 
gândea foarte bine dacă să răspundă sau nu. Era evident 
că ştia răspunsul din prima clipă, doar se întreba dacă ar fi 
fost bine să se destăinuie. 

— Da, le spuse în cele din urmă. Îl urăsc pe tata. Toată 
viaţa l-am urât. 

Hugh întinse mâna şi Dougie crezu că urma să învârtă 
din nou sticla, deşi era clar că îi venise rândul lui Fowler. 
În schimb, Hugh ridică sticla şi o aşeză în picioare lângă 
scaunul său. 

— Destul, spuse el. E vremea să mergem la culcare. 

— Hei! 

Fowler se uită la fiecare în parte. 

— Cu mine cum rămâne? Nu-mi vine şi mie rândul? 

— Nu ne interesează persoana ta, răspunse Hugh cu 
vocea unui ţânc răsfăţat. Tu n-ai nimic interesant de spus. 

Capitolul 15 


De îndată ce se lumină, Dougie se înfiinţă la Apa de Aur 
ca să verifice că lebăda era încă acolo. Pe Hugh îl lăsase să 
doarmă mai departe. Telefonul mobil al tânărului era pe 
noptiera de la marginea patului, setat pe silențios, dar 
vibra în momentul în care Dougie se ridicase din pat. 
Impins de curiozitate, se uitase cine îl apela, zicându-şi că 
putea fi vreun ornitolog în căutare de noi informaţii. Pe 
ecran scria „lata”. Părintele pe care Hugh pretindea că-l 
urăşte. Tatăl care-i plătise călătoriile şi şcoala de fiţe şi 
care, probabil, îi subvenţiona şi sejurul de la North Light. 
Puşlama răsfăţată, îşi spuse Dougie. 

Norii se mai risipiseră, iar vântul nu mai era atât de 
puternic ca în ziua precedentă: apa din balta naturală era 
încă învolburată, dar nu la fel de agitată ca în ziua 
precedentă. Lebăda era în partea de est a lacului. O zări 
imediat şi încercă să-şi dea seama ce simte. Oare era 
mulţumit de faptul că ornitologii care aşteptau să intre pe 
insulă aveau încă o şansă s-o vadă sau se simţea mai 
degrabă dezamăgit? Oare importanţa păsării ar fi scăzut 
dacă o vedeau mai multe persoane? Decise că era 
mulţumit. Cel mai rău scenariu era ca lebăda să zboare 
spre insula principală din arhipelag, caz în care ornitologii 
ar fi observat-o chiar şi fără să mai vină pe insulă. 

Ataşă aparatul foto digital la telescop şi începu să 
fotografieze lebăda. Stabilizatorii de imagine reuşeau să 
elimine tremurul cauzat de vânt. Avea să facă fotografii 
clare şi valoroase, numai bune de publicat în revistele de 
specialitate. Işi zise că urma să obţină un onorariu 
suficient de mare încât să mai facă o excursie pe insulă. Pe 
drumul de întoarcere la far se întâlni cu Ben şi Hugh. 
Mergeau spre sud, probabil ca să vadă şi ei lebăda. 

— Hei, îi strigă Hugh, trebuia să mă trezeşti, veneam şi 
eu cu tine! 

Se purta de parcă jocul din seara trecută, episodul bizar 
cu sticla învârtită, nu se întâmplaseră niciodată, de parcă 

era un cu totul alt om. 

— Pasărea e încă acolo, le spuse Dougie. 

Işi auzi propria voce sunând tăios şi dur, lăsând să se 
simtă furia din spatele ei. Dădu din cap către cei doi 
bărbaţi mai tineri. Tocmai se pregătea să-şi reia drumul 
către North Light ca să mănânce micul dejun când îşi 
aminti de apelul telefonic de mai devreme. 

— Te-a sunat tatăl tău. Ai văzut apelul? N 

Dougie ştia că era răutăcios, dar nu se putea abtine. În 
acelaşi timp, îl rodea şi curiozitatea. Ce se întâmpla între 
Hugh şi tatăl lui? 

— Sper că n-ai răspuns, se stropşi Hugh la el. 

— Sigur că nu, doar era apelul tău. 

x 


Dougie rămase mut de uimire când ajunse la Centrul de 
cercetare şi o văzu pe Poppy în bucătărie, rezemată de 
bancul de lucru, cu un bol de cereale într-o mână şi o 
lingură în cealaltă. Aproape că uitase de Maurice Perry şi 
de fiica lui, de vreme ce se ascundeau de atâta vreme în 
apartamentul lor. Părea mai mică decât îşi amintea, mai 
puţin agresivă. Aproape atrăgătoare fără machiaj şi toate 
prostiile pe care şi le prindea în păr. Se uită lung la ea 
câteva clipe, după care îi strigă din sala de mese: 

— Eşti bine? 

Ea dădu repede din cap, dar nu scoase o vorbă. Poate că 
avea gura plină. Jane dădu buzna voioasă în sala de mese, 
aducând ceai şi pâine prăjită. Peste blugi purta un şorţ 
lung, albastru. Lui Dougie i se părea că ar fi putut foarte 
bine să lucreze într-unul dintre cafe-barurile elegante din 
centrul oraşului, unde mai ieşea uneori cu vreo colegă de 
serviciu. 

— Ai întârziat, îi spuse ea. Ceilalţi au terminat deja. 

Se întrebă dacă nu cumva Jane îi făcea avansuri. 
Probabil că nu. 

— Costiţă şi ouă? 

El dădu din cap. _ 

— Dacă nu-i deranj... Imi pare rău, am fost plecat la Apa 
de Aur ca să mai văd lebăda. 

Îşi turnă o cană de ceai şi rămase în picioare, ca să 
poată vorbi cu ea prin uşa de la bucătărie. Jane îi păstrase 
o bucată caldă de costiţă şi aşeză tigaia pe foc ca să 
pregătească ouăle. 

— Încă e acolo? 

Turnă un strop de ulei în tigaie, după care se uită la el, 
părând cu adevărat interesată de subiect. 

Poppy, în schimb, se freca pe faţă, fără să spună nimic. 

— Deja au început să sune ornitologii, continuă Jane. Azi 
nu sunt programate zboruri, dar mâine se anunţă vreme 
bună şi pentru barcă, şi pentru avion. 

Sparse două ouă în tigaie. 

Uleiul sfârâi. Dougie se pomeni întrebându-se dacă n-ar 
putea să gonească lebăda. Poate găsea un localnic care să 
aibă o armă şi să tragă foarte aproape de ea, iar pasărea 
să se sperie şi să-şi ia zborul de pe insulă. Işi imagina tot 
felul de ornitologi aroganţi revărsându-se din avion şi 
luând-o la sănătoasa spre Apa de Aur doar ca să descopere 
că lebăda dispăruse. Încercă să-şi controleze zâmbetul 
care-i înflorea pe chip. Până la urmă, nu-şi dorea asta cu 
adevărat. 

Poppy îşi lăsă castronul deoparte şi plecă. Jane se 
încruntă, dar nu încercă s-o oprească. j 

— Jimmy Perez vrea să stea de vorbă cu tine. In sală, la 
ora zece. 

— N-am ce să-i spun. 

Dougie se aşeză la masă. 

— Chiar nu ai? 

Jane îi aşeză farfuria în faţă. 

— Aveam impresia că Angela obişnuia să ţi se 
destăinuie, spuse ea şi rămase câteva clipe lângă el, parcă 
încercând să sublinieze ceva. 

El nu mai spuse nimic. Înfipse cuțitul în gălbenuş şi privi 
cum lichidul galben se împrăştie în farfurie. 

x 


Ajunse în sală mai devreme. Punctualitatea era unul 
dintre blestemele lui, moştenit de la mama sa, care se 
agita mereu pentru orice fleac şi mai ales de teamă să nu 

întârzie undeva. Copil fiind, mai râdea de ea: „Da' ce crezi 
c-o să păţeşti? O să te aresteze că ajungi cu două minute 
mai târziu la dentist?” Acum, însă, o înţelegea mai bine. 
Căpătase aceeaşi senzaţie de panică când timpul părea că 
zboară pur şi simplu pe lângă el şi era în întârziere. Avea 
senzaţia că cerul şi tot universul urmau să-i cadă în cap. 

Perez era şi el acolo. Pregătise o masă mică într-un colţ, 
aproape de ringul de dans. Clădirea mirosea a lac şi a 
dezinfectant. Dougie se întrebă dacă se făcuse curat 
special pentru ocazia asta, dacă tocmiseră o femeie de pe 
insulă să şteargă praful şi să dea cu mopul pentru 
interogatoriile lui Perez. 

Detectivul îi făcu semn cu mâna: 

— Vrei cafea? Pot să-ţi aduc. 

Părea mai relaxat decât fusese în casa de la far cu o 
seară înainte. Dougie dădu din cap. Se panica de fiecare 
dată când oamenii încercau să se împrietenească cu el. 
Numai Angela reuşise să i se strecoare pe sub piele şi uite 
unde se ajunsese. 

Perez avea declaraţia scrisă de Dougie în camera 
comună a Centrului. Toată lumea fusese tensionată în 
acele momente, iar Dougie fusese copleşit la rândul său. 
Simţeam un fel de vină colectivă, îşi spuse acum. Ca şi cum 
toţi ar fi fost într-un fel sau altul răspunzători de moartea 
Angelei. Cu toţii eram speriaţi de ea. Fascinaţi, dar 
îngroziți în acelaşi timp. Pentru că niciunul dintre noi n-ar 
fi fost în stare s-o înfrunte vreodată. 

— Povesteşte-mi despre Angela, îi spuse Perez. 

Dougie nu se aşteptase la începutul ăsta. Se gândea că 
detectivul pregătise o listă de întrebări, ca un fel de 
scenariu pe care-l folosea el la call center. 

— Cred că ai cunoscut-o foarte bine, continuă Perez. 
Doar vii pe insulă de mult timp. 

— Era un ornitolog foarte bun, spuse Dougie. 

Era primul lucru care-i trecuse prin minte. Îşi zise că era 
genul de compliment pe care şi Angela l-ar fi apreciat. Nu, 
se gândi el apoi. Si-ar fi dorit mai mult de atât: 
„extraordinar”! „Cea mai bună din generaţia ei”! Dar el n- 

ar fi mers atât de departe. 

— Dar foarte competitivă, continuă Perez. Nu se 
descurca prea bine în echipă. Nu părea genul de persoană 
cu care să te înţelegi uşor. Cel puţin asta e impresia pe 
care mi-a creat-o mie. 

— Ştia foarte clar cât de bună era în meseria ei, 
conchise Dougie. Şi nu prea tolera novicii. 

— Dar tu? O admirai? 

Dougie se gândi o clipă. Oare o admira? Devenise un fel 
de obsesie pentru el, dar nu era acelaşi lucru. 

— Ne înţelegeam destul de bine. 

Perez se aplecă peste masă: 

— Vezi tu, motivul crimei este extrem de important. 
Oricare dintre voi, cei cazaţi la Centru, aţi fi avut ocazia s- 
o omorâţi. Cu toţii aţi avut acces la cuțitul ei, nici măcar n- 
ar fi fost nevoie de premeditare. Cuţitul era acolo, la 
îndemână, în camera de păsări. Dar de ce ar fi făcut cineva 
asta? 

— Avea darul să ameţească oamenii, spuse Dougie. 

Termină cafeaua şi aşeză cana cu atenţie pe masă. 

— Ce vrei să spui? A 

— Tachina şi insista până obținea un răspuns. li plăcea 
la nebunie să-i necăjească pe alții. I se părea amuzant. 

— Crezi că a mers prea departe la un moment dat? Să fi 
provocat pe cineva atât de tare încât s-o fi omorât? 

— E posibil, spuse Dougie. Cu toţii eram cu nervii întinşi 
la maximum din cauza vremii şi a faptului că eram blocaţi 
aici. 

— Pe tine te-a tachinat vreodată în felul ăsta? Te-a 
înfuriat? 

— Nu, nu prea merita să-şi bată capul cu mine. „Dougie 
Grăsanul” - o ţintă prea comodă. Dimpotrivă, m-a luat sub 
aripa ei ocrotitoare. 

Încerca să explice cât mai clar tipul de relaţie pe care-l 
avusese cu Angela. 

— Se întâmplă: o femeie extraordinar de frumoasă se 
împrieteneşte cu un tip foarte urât. Cineva care să nu fie o 
ameninţare pentru ea, în care să aibă încredere. Asta eram 


e 114 


eu pentru Angela, prietenul ei cel urât. 

— Chiar dacă veneai la centru doar o dată pe an? 

Dougie ezită. Nu era sigur cât de multe ar fi trebuit să-i 
spună lui Perez. Hotărâse să se limiteze la răspunsurile la 
întrebări, fără să-i ofere detalii suplimentare, dar Perez 
punea întrebări mai personale şi mai delicate decât se 
aşteptase. În plus, şi Jane intuise cum stăteau lucrurile 
între el şi Angela şi i-ar fi spus oricum poliţistului. 

— Păstram legătura, spuse în cele din urmă. Pe e-mail, 
în mare parte. Câteodată vorbeam şi la telefon. 

— ȚŢi se părea în regulă? Felul în care te folosea, vreau 
să spun. 

Pentru că Dougie nu răspundea, Jimmy îşi continuă 
ideea: 

— Sau poate că nu te simţeai folosit? Pentru tine era OK 
să fii prietenul urât? 

— Ştiam că nu pot să fiu altceva vreodată, spuse Dougie. 
Era mai bine aşa decât nimic. 

Tăcu din nou. Nu credea să-i poată mărturisi cuiva 
sentimentele lui pentru Angela. Şi, în cinci minute, 
insularul ăsta cu păr negru, un străin, fusese în stare să-i 
smulgă informaţii pe care le tăinuise mereu. Îşi imagina că 
aşa trebuia să fie şi sub hipnoză. Perez nu mai spunea 
nimic, aştepta ca el să continue, aşa că se simţi obligat să 
vorbească. 

— Îmi plăcea la nebunie când mă suna, de obicei 
noaptea târziu. Mi-o imaginam în camera păsărilor, cu 
privirea pierdută pe deasupra stâncilor. Mă incita. Şi ea 
ştia că mă incită. Poate că o făcea doar când avea nevoie 
de un stimul pentru orgoliu. Nu-mi păsa, chiar dacă de 
obicei voia să vorbim despre căsnicia ei sau despre alţi 
bărbaţi. Mă simţeam flatat doar pentru că mă alegea pe 
mine pe post de confident. 

— Mai existau şi alţi bărbaţi în viaţa ei? 

Dougie aprobă din cap. Se aşteptase la alt gen de 
întrebări, la informaţii punctuale, dar interesul lui Perez 
era de altă natură. 

— Ce spunea despre căsnicia ei? 

— Că Maurice era un om bun, dar câteodată o plictisea 
de moarte. Nu era convinsă că putea să continue în felul 
ăsta. Mai spunea şi că era oribil la pat. 

Dougie avea senzaţia că trebuia să se scuze în numele 
Angelei. Nu o spunea din răutate, nu chiar. Uneori spunea 
nişte enormităţi, doar ca să mă facă să râd. Avea impresia 
că Perez pricepea foarte bine chestiile astea. 

— Crezi că se gândea serios să divorţeze? 

— Nici poveste! Maurice era numai bun pentru ea. Era 
cineva dispus să aibă grijă de treburile casei pentru ca ea 
să aibă tot timpul din lume ca să hoinărească după păsări. 
Relaţia cu el era mult prea confortabilă ca să renunţe. Plus 
că omul era absolut captivat de ea, era în stare să-i ierte 
orice. 

— Ai intrat cumva la ea, în camera de păsări, în seara în 
care a murit? 

Dougie era şocat. Omul ăsta era un fel de magician? 
Citea gândurile oamenilor? 

— Te întreb pentru că e genul de vizită pe care prietenii 
o fac de obicei, continuă Perez. Tocmai ce avusese loc 
cearta cu Poppy, iar Angela era cu siguranţă supărată. Mă 
gândesc că ai trecut s-o vezi înainte de culcare ca să te 
asiguri că era în regulă. 

— Am auzit când a intrat în camera păsărilor, spuse 
Dougie. Nu puteam să dorm. Adusesem o sticlă de whisky 
cu mine pe insulă. Eu nu prea beau, dar alţii o fac. 

Iar tu încă simţi nevoia să cumperi prietenia oamenilor, 
nu-i aşa, Dougie? 

— Am luat sticla şi am coborât, l-am oferit ceva de băut, 
dar m-a refuzat: „Eu nu vreau, Dougie, dar tu poţi să-ți 
torni un pahar.” N-am stat mult, avea de lucru. Şi m-a 
făcut să înţeleg foarte clar că o deranjam. Prietenia 
noastră, sau ce-o fi fost ea, se derula întotdeauna în funcţie 
de toanele ei. 

— Şi ţi-ai turnat acel pahar? Era vreun pahar pe birou? 

— Nu, n-am mai băut nici eu. Cum spuneam, nu prea îmi 
place să beau. 

— Ţi-a spus la ce lucra? 

— Nu. Am vorbit despre Poppy. Mi-a zis că dacă vântul 
nu avea să se schimbe repede şi tot nu putea să scape de 
adolescenta infernală, urma să aibă loc o crimă. 

Îşi ridică privirea spre inspector. Nu voia să-şi închipuie 
că se ţinea de glume morbide. Polițistul părea să se 
concentreze la hârtiile din faţa lui. 

Perez îşi ridică şi el privirea: 

— Era vie când ai plecat? 

— Da. 

Dougie simţi că se aprinde la faţă. Oare va considera 
asta un semn de vină? Nu se putea abţine. 

Într-o situaţie limită, mereu roşea ca o fată. La un 
moment dat i se păru că aude în depărtare zgomotul unui 
motor de avion. Jane spusese că avionul n-avea cum să 
ajungă azi, dar poate că înţelesese greşit. Oare insula 
urma să se umple de ornitologi? Voia să meargă cât mai 
repede pe deal, să-i întâmpine, să-i ghideze el însuşi până 
la descoperirea lui. Doar că Perez mai avea întrebări: 

— Ai observat pene în birou? Poate vreun proiect la care 
lucra Angela şi pentru care avea nevoie de pene? 

— In seara aceea? Nu. 

— Dar altă dată? 

Dougie ştia la ce se referea inspectorul. Ben le povestise 
tuturor despre penele din părul Angelei. 

— Nu văd de ce ar fi avut astfel de pene. Numai să nu fi 
lucrat la vreo cercetare de care nu mi-a spus. 

— Hugh dormea când te-ai întors în cameră? 

— Da. 

— Crezi că l-ai fi auzit dacă ar fi plecat din cameră în 
noaptea aia? _ 

— Nu, spuse Dougie. Îmi ia mult să adorm, dar când 
reuşesc, dorm buştean. 

Capitolul 16 


În bucătăria Centrului de cercetare, Jane pregătea o 
plăcintă ţărănească. Era simplu de preparat şi era 
preferata lui Maurice. Pentru Ben pregătea o porţie de 
chilii cu legume. Jane începuse să-şi facă griji în legătură 
cu Maurice. Bărbatul rămăsese în apartament şi nu 
mâncase nimic din ziua precedentă. Asistenta venise la 
centru în dimineaţa când Angela fusese găsită moartă şi îi 
oferise sedative, dar Maurice refuzase să fie consultat: „N- 
am nevoie de pastilele ei. N-am nevoie de tranchilizante. 
Nu vreau să-mi uit soţia.” 

Acum, Jane se întreba dacă n-ar fi trebuit s-o aducă, 
totuşi, pe asistentă înapoi. Femeia avea o gură cât o şură şi 
devenise, probabil, sursa multora dintre zvonurile despre 
asasinarea Angelei. Ar fi fost încântată să fie chemată 
înapoi. Dar era puţin probabil să-l convingă pe Maurice s-o 
vadă, iar Jane nu voia să pună paie pe focul bârfelor din 
Fair Isle. Aşeză plăcinta în cămară ca să se răcească şi o 
sună pe Mary Perez. Mary fusese asistentă medicală 
înainte să devină fermier cu normă întreagă, iar Maurice 
se simţise întotdeauna bine în preajma ei. Jane nu vedea 
niciun motiv pentru care să n-o invite la North Light la o 
cafea şi să încerce să-l convingă pe Maurice să iasă din 
apartament. 

În timp ce o aştepta să sosească, urcă la etaj ca să 
aranjeze paturile şi să facă ordine în camere. În vârf de 
sezon angajaseră o tânără din Belfast care să se ocupe de 
curăţenie, dar acum Jane avea grijă de toate treburile 
domestice. Săptămâna aceea nu era complicată. 

Avea de dereticat doar două camere: dormitorul mic 
unde dormeau Dougie şi Hugh şi camera dublă care 
aparţinea familiei Fowler. Membrii personalului îşi păstrau 
singuri curăţenia, dar Jane se îndura uneori de Ben 
Catchpole şi îi spăla rufele. 

Dormitorul păstra un miros de aer închis şi transpiraţie 
specific bărbaţilor, deşi două dintre paturi erau goale iar 

cei doi locatari dormeau la capetele opuse ale camerei. 
Jane întinse cearşafurile şi împături cuverturile, spălă 
chiuveta şi deschise fereastra doar cât să poată aerisi. Se 
întrebă dacă Perez intrase aici. Ar fi fost o procedură 
normală într-o anchetă? Cu siguranţă că ar fi trebuit să 
primească mai întâi permisiunea s-o facă şi cu siguranţă că 
pe ea nu o întrebase dacă se putea uita în camera ei. Îşi 
zise că şi-ar fi dat seama dacă Perez ar fi intrat să-i 
scotocească prin sertare şi prin obiectele personale. Din 
nou, simţea ancheta ca pe un fel de provocare, ca pe un 
puzzle impersonal care nu avea nimic de-a face cu 
realitatea uciderii Angelei. Jane fusese întotdeauna 
competitivă, iar acum voia să-şi măsoare inteligenţa cu a 
lui Perez, să descopere identitatea ucigaşului înaintea lui. 
Devenise un fel de detectiv amator, ca personajul din 
povestirile polițiste pe care le citea în copilărie. 

Bineînţeles, era pură fantezie să creadă că ar fi putut 
reuşi înaintea poliţiei dar, pe de altă parte, avea acces la 
amănunte pe care inspectorul nu ar fi putut să le afle. Cine 
ar şti, de exemplu, dacă s-ar uita prin bunurile personale 
ale oaspeţilor? Ea avea tot dreptul să intre în camerele lor. 

Scrinul de lângă patul lui Dougie conţinea lenjerie de 
corp, câteva tricouri împăturite şi o grămadă de şosete. În 
partea de sus, lângă o sticlă de whisky golită pe trei 
sferturi, era un ghid de identificare a păsărilor din 
America. Era singurul tip de lectură de seară a lui Dougie. 
Lucrurile lui Hugh, în schimb, erau ceva mai interesante. 
Erau încă îngrămădite în rucsac, atât de neîngrijite şi la 
întâmplare că nu şi-ar fi dat seama în veci că cineva îşi 
băgase nasul acolo. Un dosar din carton roz se rupsese şi 
alunecase într-o parte, pe o grămadă de haine. Jane îl trase 
afară. Ezită o clipă înainte să-l deschidă. Într-adevăr, ce 
drept avea s-o facă? Dar era atât de curioasă încât îi era 
imposibil să-l pună la loc fără să vadă ce era înăuntru. În 
plus, avea senzaţia că aici, în casa farului, trăiau în afara 
regulilor obişnuite. Ştia că Hugh plecase deja la discuţia 
cu Perez. N-avea cine s-o deranjeze. 

Dosarul părea să conţină toate scrisorile primite de 

Hugh în ultima vreme. Descoperi un extras de cont în 
plicul lui original. Fusese redirecționat de acasă şi sosise 
cu acelaşi avion ca Jimmy Perez şi Fran. Jane luase toată 
corespondenţa de la poştă în ziua aceea. Nu era deloc 
obişnuit ca vizitatorii să primească plicuri, iar ea îl ţinuse 
minte. Extrasul arăta că Hugh depăşise cu mult limita de 
credit până să ajungă pe Fair Isle şi că în contul său 
fuseseră transferate 2500 de lire sterline. Părinții 
îngăduitori îl scot din nou din belea, îşi zise Jane. Erau şi 
câteva exemplare din CV-ul său. Jane lucrase în domeniul 
resurselor umane şi remarcă imediat lipsa lui de 
experienţă şi lacunele inexplicabile, în ciuda descrierii 
creative a scurtei sale vieţi ca adult. Nu l-ar fi angajat nici 
măcar ca lider de tur. La finalul dosarului exista o 
scrisoare scrisă de mână de la tatăl lui Hugh, în care 
acesta îi spunea că îl sprijinise financiar cam mult. 
Bineînţeles, urma să continue să-i acorde sfaturi şi sprijin, 
dar era momentul ca Hugh să-şi câştige propria existenţă. 
Scrisoarea era din urmă cu câteva luni. De ce o păstrase 
Hugh? Şi atunci de unde proveneau cele 2500 de lire 
sterline? Oare Hugh reuşise să-şi convingă părinţii să-i 
facă un ultim cadou? Sau era plătit pentru ceva ce chiar 
muncise? Reveni la extrasul de cont. Căuta un nume, dar 
suma părea să fi fost depusă în numerar. Era ceva ce 
poliţia ar fi putut verifica destul de uşor. Îndreptându-se de 
spate, îşi zise că trebuia să-l informeze pe Perez. Dar asta 
însemna să-şi recunoască indiscreţia. Gândul la asta o făcu 
să roşească. Dacă poliţia căuta motive, urma să verifice 
oricum şi conturile bancare ale suspecţilor. i 
Camera familiei Fowler era întotdeauna ordonată. Îşi 
făceau singuri paturile în fiecare dimineață, iar cămaşa de 
noapte a Sarei era întotdeauna împăturită pe pernă. În 
paharul de pe raftul de lângă chiuvetă se aflau periuţe de 
dinţi asortate. În sertarul noptierei de lângă patul Sarei se 
afla un jurnal. Jane nu-l atinse - în ciuda tentaţiei de a-l 
răsfoi, i se părea că ar fi fost prea mult. Ceva din expresia 
defensivă a Sarei, din iritarea ei permanentă, o făcea pe 
Jane să creadă că femeia suferise o tragedie în viaţa 

personală. Nu mai vizitaseră niciodată Fair Isle şi era puţin 
probabil să aibă legătură cu Angela Moore. Părea că John 
continua să lucreze şi aici, de vreme ce un laptop stătea 
sprijinit de perete şi o grămadă de foi şi cărţi erau aşezate 
în teanc pe noptieră. Dosarele conţineau articole de 
revistă, pagini imprimate care păreau a fi proiecte în lucru. 
După ce căută printr-o jumătate din teanc, Jane se opri. Nu 
era bine să petreacă prea mult timp aici. Cineva ar fi putut 
s-o caute şi, deşi ştia că Perez urma să-i interogheze pe cei 
doi Fowler, nu putea să suporte gândul de a fi prinsă în 
timp ce cotrobăia prin lucrurile altora. Mai văzu şi un 
catalog al anticariatului lui Fowler, pe care îl denumise cu 
un cuvânt fantezist din greaca veche şi care nu însemna 
nimic pentru Jane. Cât de arogant, îşi spuse ea, uitându-se 
năucă la unele dintre preţurile pe care le cerea pentru 
cărţi rare şi care nu se mai publicau. Jane bănuia că 
bărbatul lucra în special cu distribuitori. 

Jane deschise capacul laptopului şi îl porni. Nu avea 
parolă. Deschise fişierul de „Documente recente”. 
Descoperi o adresă scrisă de John, care promova un articol 
despre dieta păsărilor de vânătoare unei reviste ştiinţifice. 
Părea entuziasmat de un nou studiu asupra greierilor din 
bazinele cu apă sărată din Orientul Mijlociu. Restul 
scrisorii n-o interesă. La Centru nu exista încă Wi-Fi, deci 
nu-i putea verifica şi e-mailurile. Se simţi uşurată. I s-ar fi 
părut o intruziune teribilă. 

De pe hol se auzi cum cineva trânti o uşă. Era uşa de la 
ieşirea de incendiu aflată în capătul de sus al scărilor. 
Chiar dacă avea toate motivele din lume să se afle aici, 
Jane simţi acea teroare incitantă pe care nu o mai simţise 
de când se juca de-a v-aţi ascunselea în copilărie. Ce s-ar fi 
întâmplat dacă familia Fowler s-ar fi întors mai devreme de 
la interviul cu Perez şi ar fi găsit-o în cameră? Aşeză 
calculatorul la loc în husă, şterse chiuveta cu o cârpă, ca 
să-şi justifice prezenţa, şi plecă. Coridorul era gol. Probabil 
că Dougie sau Hugh trecuseră pe-acolo în drum spre 
dormitor. 

Mary sosi imediat ce Jane ieşi în hol. O adusese şi pe 

logodnica lui Perez cu ea. I se părea că Perez şi 
englezoaica formau un cuplu tare ciudat: Perez, atât de 
ţeapăn şi de tăcut, un scoţian tipic din Shetland, în ciuda 
părului întunecat şi a tenului măsliniu; Fran, pe de altă 
parte, era atât de plină de energie şi de întrebări, elegantă 
într-un fel boem. Ar fi putut fi cu uşurinţă una dintre 
colegele lui Dee, s-ar fi potrivit perfect cu petrecerile din 
Richmond. 

— Sper că nu vă deranjează că am venit şi eu, îi spuse 
Fran de la intrare. Ştiu că am apărut aşa, pe nepusă masă. 

— Sigur că nu deranjezi! Chiar ne bucurăm să mai avem 
pe cineva cu care să stăm de vorbă. 

lşi zise că s-ar putea împrieteni cu Fran. Gândul o 
entuziasma. Le conduse în bucătărie şi aşeză pe foc ibricul 
cu cafea. 

— Mă duc să văd dacă-l pot convinge pe Maurice să ni 
se alăture, le spuse şi se uită la Mary. Mi-e teamă pentru 
el. N-a mâncat deloc şi n-a mai ieşit din apartament de 
când Jimmy a luat cadavrul Angelei de aici. Mă gândeam 
că poate stai tu puţin de vorbă cu el. 

Mary dădu din cap şi Jane pricepu că nu trebuia să-i 
explice de ce se afla aici. Mary înţelegea perfect situaţia. 

Jane bătu la uşa apartamentului şi, pentru că nu primi 
niciun răspuns, intră. Perdelele din camera de zi erau încă 
trase. Le dădu deoparte şi fu aproape orbită de o rază de 
soare. Norii se despărţiseră exact cât era nevoie ca pe 
suprafaţa mării să se întindă o dâră luminoasă. Arăta ca o 
imagine biblică. Din camera lui Poppy se auzea televizorul. 

— Ce cauţi aici? 

Vocea lui Maurice părea nefiresc de dură. Jane tresări. 
Maurice stătea pe unul dintre fotolii, probabil încă de ieri. 
Nu îşi schimbase hainele. 

— Am bătut la uşă înainte să intru. Am făcut cafea şi m- 
am gândit că ţi-ar prinde bine o cană. 

— Nu, mulţumesc. 

Glasul lui era agresiv, chiar violent. 

— Nu e bine să zaci aici toată ziua. O să te îmbolnăveşti 
şi trebuie să ai grijă de Poppy. 

Vorbesc ca o vacă arogantă, îşi zise. Nu ştiu cum naiba, 
dar mereu ajung să mă port ca o dădacă de vârsta a doua. 
Se vedea că Maurice plânsese. Chiar şi acum îi curgeau 
lacrimi pe obraz. Scoase un şerveţel din buzunarul şorţului 
şi i le şterse. El rămase tăcut şi nemişcat, ca un copil 
supus. 

— Haide. O schimbare de peisaj o să-ţi facă bine. A venit 
în vizită Mary Perez. Mereu ţi-a făcut plăcere s-o vezi. În 
rest, nu mai e nimeni la Centru, n-ai cu cine să dai ochii. 

Îl prinse de braţ ŞI- -l obligă să se ridice. Îi simţi 
amorţeala din trup şi îşi zise din nou că, probabil, zăcuse 
acolo toată noaptea. 

În bucătărie, Jane turnă cafea pentru toată lumea, după 
care tăie un pateu proaspăt, îl unse cu unt şi i-l aşeză pe 
farfurie. 

— Barca o să iasă în larg mâine, spuse Mary. James şi 
băieţii merg mai târziu în port ca s-o pună pe apă. 

Apoi se întoarse spre Maurice şi-i spuse cu o voce 
blândă: 

— Pleci şi tu cu prima cursă? 

— Nu ştiu. 

— Poate că ar fi mai bine să pleci o vreme cu Poppy. 

Mary se întinse să-şi mai toarne o cană de cafea. 

— Aveţi unde să staţi, aveţi unde să mergeţi? 

— Poppy o să se întoarcă acasă la maică-sa. 

Jane aprecia subtilitatea inteligentă a lui Mary, care 
încerca să-l determine să vadă partea practică a lucrurilor, 
să genereze gânduri constructive care să-l scoată din 
disperarea în care se afla acum. 

— Au discutat deja despre asta. O să vină cineva în 
Shetland ca s-o preia. O să sun din nou după-amiază să mă 
asigur că totul e stabilit. 

Fran îşi termină cafeaua şi se ridică în picioare. Privi pe 
fereastră de-a lungul zidului, spre porturi. Jane îşi zise că 
Fran ar fi preferat să fie acolo, să se plimbe pe plajă şi să 
se caţere pe pietre până la Buness. I se părea că femeia n- 
ar fi fost niciodată mulţumită cu şirul nesfârşit de vizite de 
curtoazie specifice vieţii insulare, mai ales pe timpul iernii. 

Nu s-ar fi acomodat vreodată aici. 

— Crezi că lui Poppy i-ar plăcea să petreacă restul zilei 
cu noi? întrebă Fran, întorcându-se din nou către ei. Poate 
i-ar face bine să iasă câteva ore pe insulă, mai ales dacă 
mâine pleacă. Cred că e-n regulă, Mary, nu-i aşa? Poate să 
ia masa de prânz cu noi? Să mai iasă puţin la aer şi să se 
îndepărteze de far. Cred că aici e o atmosferă destul de 
ciudată pentru ea. Nu are pe nimeni de vârsta ei. 

— Da, spuse Maurice, cred că i-ar plăcea şi ei. Eu nu 
prea sunt în stare s-o ajut. 

— Mă duc s-o întreb. Pe unde e camera? 

Înainte ca Maurice să-i răspundă, Fran pornise deja pe 
hol, spre apartament. Jane se întrebă ce era, de fapt, în 
capul lui Fran. Oare Perez o pusese să facă asta? Sau juca 
propriul ei joc? Dar n-ai să ajungi la răspunsul corect 
înaintea mea, îşi zise Jane. Tocmai îi venise o idee în timp 
ce discuta cu Maurice, la fel de surprinzătoare ca razele de 
soare care mângâiau valurile verzi. 

În bucătărie se lăsase liniştea. Mary se întoarse spre 
Maurice. 

— Dar tu? îl întrebă ea. Ce planuri ai? Cu siguranţă ai 
nişte prieteni la care poţi sta. 

— Nu ştiu. Am pierdut o mulţime de prieteni când m-am 
însurat cu Angela. Mi-au zis că sunt nebun că-mi las soţia, 
că renunţ la serviciu şi că mă mut aici. Mi-au zis că Angela 
m-a vrăjit, că mi-a pus ceva în mâncare. 

— Dar cred că s-ar bucura să îţi dea o mână de ajutor în 
astfel de momente, insistă Mary. 

— Adică acum că Angela nu mai e? 

Maurice o privi în ochi. 

— Oh, da, zise el cu amărăciune, sunt foarte mulţi 
oameni care se bucură că e moartă. 

Continuă să-şi bea cafeaua şi să-şi mănânce pateul. 

Telefonul sună. Era Perez, care-i anunţa că elicopterul 
Pazei de Coastă se apropia de insulă ca să ridice cadavrul 
Angelei. Voia să ştie dacă Maurice ar fi vrut să fie prezent. 
Jane îl întrebă, iar omul clătină vehement din cap: 

— N-aş putea, n-aş fi în stare să fac faţă. 

Capitolul 17 


Perez stătea la South Light şi privea cum elicopterul 
descria cercuri în timp ce se pregătea de aterizare. Când 
Paza de Coastă sunase mai devreme, se întrebase dacă 
sergentul său, Sandy Wilson, urma să fie cu ei în elicopter, 
dar zburaseră de la Sumburgh, iar operaţiunea fusese 
aranjată prea repede ca să primească aprobări şi pentru 
pasageri. În sfârşit, măcar îi luau trupul Angelei de pe 
insulă şi urmau să efectueze expertiza medico-legală. In 
ziua următoare putea să aterizeze şi avionul. În vreme ce 
elicopterul decola din nou, Jimmy strânse din ochi ca să se 
ferească de curentul stârnit de palele rotorului, visând 
pentru o clipă să plece şi el. Îşi dorea brusc să părăsească 
Fair Isle şi să lase în urmă cazul şi toate complicațiile lui. 

Pe drumul de întoarcere spre sala de festivități a 
comunităţii, observă că vremea era pe cale să se schimbe. 
Vântul sufla încă, dar nu la fel de puternic, oprindu-se 
uneori aproape complet, iar cerul începea să se 
limpezească. Ajuns în sală, o aşteptă douăzeci de minute 
pe Sarah Fowler. Femeia ajunsese la ora stabilită dar, 
când auzise elicopterul în timp ce stătea de vorbă cu 
Dougie, Perez o trimisese înapoi la Centrul de cercetare. 

— Du-te înapoi şi bea o cafea, te rog. Imi pare rău. Nu 
ştiu cât o să dureze, îi spusese el. 

Nu voia ca preluarea corpului să aibă loc cu martori. 
Doamna Fowler intră val-vârtej, cu un zâmbet jenat pentru 
că îl făcuse să aştepte. 

— Ne-a adus cineva cu maşina. Farul este atât de 
departe de orice, nu crezi? 

Soţul ei rămăsese în pragul uşii din hol şi se uita în 
urmă. Ea se întoarse şi îi făcu semn cu mâna, de parcă l-ar 
fi asigurat că totul era bine. Perez îşi zise că bărbatul ar fi 
vrut să intre cu ea, să-i stea alături şi s-o ţină de mână în 
timp ce îi erau adresate întrebările, dar Fowler se întoarse 
şi închise uşa în urma lui. Pe parcursul interviului, Perez îl 
văzu cu coada ochiului cum aştepta afară. Stătea nemişcat, 

răbdător. Din când în când îşi ducea binoclul la ochi. 

Inăuntru, Perez stătea în faţa Sarei Fowler, încercând să 
abordeze lucrurile astfel încât ea să se relaxeze puţin. El 
însuşi era tensionat. Poate din pricina numelui, dar ceva la 
ea îi amintea prea mult de prima lui soţie ca să fie în stare 
s-o preseze cu întrebări despre moartea Angelei Moore. 
Nu era vorba de aspectul fizic - Sarah a lui era mai plinuţă 
- ci de starea de nelinişte, de nefericire chiar, pe care le 
răspândea. Starea ei de încordare era contagioasă şi, când 
îşi pregăti stiloul pentru însemnări, observă că mâna îi 
tremura uşor. 

— Îmi pare rău că vă stric vacanţa cu astfel de lucruri. 

Ea îl privi cu atenţie. Nu era începutul la care se 
aşteptase. : 

— Nu tu ai comis crima, inspectare. Îţi faci doar datoria. 

Vorbele sunau bizar dat fiind contextul, dar Perez bănui 
că răspunsul bolovănos se datora faptului că era 
emoţionată. Inţelegea de ce soţul ei simţea nevoia s-o 
protejeze. 

— Te-a deranjat faptul că a fost nevoie să-ţi prelungeşti 
şederea aici? Bănuiesc că ai o slujbă la care trebuie să te 
întorci. Sau lucrezi alături de soţul tău? 

Perez avea senzaţia că discuţia lor semăna mai curând 
cu încercarea de a însăila o conversaţie banală cu un 
necunoscut reticent decât cu un interogatoriu din cadrul 
unei anchete. 

— Doamne, nici vorbă! Din comerţul cu cărţi abia 
câştigă cât să se întreţină pe el. 

Făcu o pauză. 

— Eu conduc Centrul „Sure Start” pentru copii, o 
instituţie a Primăriei din Bristol. E o muncă grea, dar îmi 
place ce fac. 

Se opri iar. 

— Cel puţin până de curând, când situaţia s-a îngreunat 
considerabil. Nu e deloc simplu să ai pe umeri 
responsabilitatea coordonării unei instituţii, chiar dacă 
bucuria copiilor merită tot acest efort birocratic. Şi am şi 
un personal grozav care mă ajută mult. 

Perez nu ştia cum să continue, ce să găsească de spus. 
Pierderea sarcinii fusese aproape de nesuportat pentru 
această femeie care se bucura atât de mult de compania 
copiilor. Îi venea greu să şi-o imagineze aşa timidă în rol 
de şef al unui centru probabil foarte agitat şi gălăgios. 
Parcă citindu-i gândurile, Sarah continuă: 

— S-au obişnuit să funcţioneze şi fără mine. Am avut 
câteva luni bune de concediu medical anul ăsta. Am făcut 
depresie. 

— Îmi pare rău. 

— Soţul meu şi cu mine am trecut prin momente foarte 
dificile în ultimul timp. Vacanţa asta e, de fapt, o încercare 
de a ne repara relaţia, de a ne apropia din nou unul de 
celălalt. Credeam că nu-i o idee prea bună să venim pe 
Fair Isle, mai ales că John e considerat un soi de clovn în 
lumea  ornitologilor din cauza unor greşeli intens 
mediatizate. E foarte jenant pentru el, mai ales că pe 
vremuri se bucura de o reputaţie excelentă. Ştiu că n-ar 
trebui să-mi pese de ce crede lumea, dar mie lucrurile 
astea mi se par foarte greu de îndurat, mai mult decât lui. 
In chip surprinzător, însă, ne-am simţit bine aici. Asta până 
a murit Angela. 

Ridică privirea spre el. Perez înţelese că ea abia de 
acum înainte aştepta întrebările esenţiale. l-ar fi plăcut să 
afle mai multe despre motivele pentru care veniseră pe 
insulă, dar era conştient că trebuia să meargă mai departe 
cu discuţia. 

— O cunoşteai pe Angela Moore înainte să veniţi pe 
insulă? 

— N-am întâlnit-o niciodată, spuse Sarah. Auzisem de 
ea, bineînţeles, şi o văzusem la televizor. Şi îi citisem 
cartea, adăugă ea după câteva momente. 

— Ce impresie ţi-a făcut cartea? 

— Interesantă. 

Făcu o pauză. 

— Oarecum egocentrică. 

— Dar Fair Isle cum ţi se pare? 

Sarah zâmbi brusc, atât de neaşteptat că parcă i s-a 

schimbat fizionomia. 

— Acum că a ieşit soarele, e frumos. Cred că eşti foarte 
norocos că ai copilărit într-un astfel de loc. 

Schimbarea bruscă de dispoziţie îl încurcă teribil. Îi era 
greu să-şi facă o părere despre ea, cum i-ar fi descris-o lui 
Fran, de exemplu? 

— Spune-mi, ce impresie ţi-a făcut Angela Moore după 
ce v-aţi cunoscut personal? 

Zâmbetul dispăru. Sarah rămase o vreme pe gânduri, 
încruntată. Pentru ea era foarte important să se exprime 
cât mai precis cu putinţă. Perez se întrebă care era 
trecutul ei profesional: sănătate? Educaţie? Servicii 
sociale? 

— Nu prea avea timp să ne observe. Era foarte 
carismatică, bineînţeles, cum te-ai fi aşteptat, de altfel, de 
la o vedetă de televiziune, dar nu era o persoană prea 
amabilă. Cred că era destul de agresivă cu oamenii care 
lucrau pentru ea. 

— Ai observat când a plecat să lucreze în camera de 
păsări, după petrecere? 

— Nu. Au fost nişte momente foarte frumoase şi ne-am 
simţit foarte bine, dar aveam senzaţia că suntem oarecum 
intruşi la o petrecere privată. Am plecat la culcare imediat 
după cină. 

— Ai idee cine ar fi putut s-o ucidă? 

Perez se gândea că, dintre toţi oaspeţii de la casa 
farului, femeia ar putea avea o bănuială legitimă. Era 
evident că avea un talent aparte să observe oamenii şi să 
le înţeleagă pornirile. Nu era genul care să se implice, să 
participe, ci care prefera să stea undeva, într-un colţ, în 
timp ce alţii dansau, observând pur şi simplu dinamica 
grupului. 

— Cum spunea şi Hugh, cred că suspectul cel mai 
probabil e fiica vitregă a Angelei. Mi-o pot imagina făcând 
o criză de isterie adolescentină şi apucând orice îi venea la 
îndemână. Pare o fiinţă nefericită, imprevizibilă. 

Perez nu spuse nimic. Părea că toţi adulţii s-ar fi bucurat 
ca Poppy să fie găsită vinovată de crimă. Cei mai mulţi o 

displăceau profund pe Angela Moore, iar moartea ei îi 
şocase şi îi întristase, dar mai ales îi făcuse să se simtă 
vinovaţi că n-o plăceau foarte tare. O rezolvare rapidă a 
cazului le-ar fi uşurat semnificativ situaţia şi i-ar fi ajutat 
să treacă mai repede peste ea. Nu mai avea ce s-o mai 
întrebe şi, în timp ce femeia se îndepărta, i se păru că 
interogatoriul fusese un eşec. Ar fi vrut s-o cheme înapoi şi 
s-o ia de la capăt, să-i adreseze toate întrebările irelevante 
care i se plimbau prin minte. Şi s-o înţeleagă mai bine. 


Hugh Shaw aştepta afară şi fuma o ţigară. Probabil o 
văzuse pe Sarah Fowler când părăsise sala şi, deşi ştia că 
era rândul lui să fie interogat, prefera să aştepte să fie 
chemat. Perez îl văzu prin uşa deschisă şi se simţi brusc 
cuprins de nerăbdare. Oare tânărul încerca să 
demonstreze ceva prin indolenţă, prin felul cum se 
sprijinea de perete şi-şi savura ţigara deşi ştia că 
detectivul îl aştepta? Sau genul ăsta de atitudine îi intrase 
atât de tare în obişnuinţă încât nu se mai putea abtine? 
Perez nu mai era în stare să rămână acolo şi să aştepte 
răspunsuri de la individul arogant, care se purta de parcă 
avea lumea la degetul mic. Îşi luă haina şi rucsacul şi ieşi 
afară. 

— Haide, vreau să-mi arăţi şi mie lebăda asta rară 
despre care vorbeşte toată lumea. Putem să discutăm pe 
drum. 

Deja se simţea mai bine, chiar şi numai pentru simplul 
fapt că mergea pe jos. După ploaie, culorile peisajului - 
iarba, noroiul şi lichenul de pe pereţi - erau intense şi 
strălucitoare. Il conduse pe Hugh departe de drumul 
principal, spre pista de aterizare. Nu voia să întâlnească 
pe nimeni de la far şi, mai ales, avea ambiția să-i 
demonstreze puştiului că acesta era locul lui. Şi că, chiar 
dacă urma să vină aici în fiecare toamnă pentru tot restul 
vieţii lui de-acum înainte, Hugh tot n-ar fi înţeles insula aşa 
cum o înţelegea Perez. Puştiul, pe de altă parte, nu părea 
deloc derutat de tehnica neobişnuită de interogare. Părea 
să se simtă în largul lui. Se îndreptară spre nord, peste 


e 129 œ» 


deal. Reuşea să ţină pasul cu Perez în timp ce mergeau pe 
pajişte. 

— Te culcai cu Angela Moore? 

Din nou, poate că sperase că-l va lua pe băiat prin 
surprindere, că-i va zdruncina încrederea de sine pe care 
Perez o percepea drept o barieră. N-a funcţionat. 

— Cu siguranţă nu în sensul că dormeam cu ea. 

Hugh se opri şi privi în urmă, peste insulă. De aici se 
vedeau toate fermele, răspândite peste tot prin ţinut de 
parcă le desenase un copil. Claritatea luminii făcea ca 
panorama să pară cumva greşită. Totul era aplatizat şi 
parcă prea mare. Hugh îşi scoase o ţigară. Era singurul 
gest care i-ar fi putut trăda nervozitatea. 

— Cum ţi-ai dat seama? 

— Mi-a spus cineva că Angela avea o pasiune pentru 
tinerii simpatici. 

— M-a agăţat din prima noapte în care am ajuns aici. 

Hugh afişa un zâmbet larg şi sincer, dar în glas i se 
strecură o umbră de amărăciune. Perez avea senzaţia că 
băiatului îi era imposibil să trateze lucrurile cu seriozitate. 

— Rămăsesem ultimul treaz din sala comună. Băusem 
toată seara. Voiam să ajung aici de prima dată când am 
auzit de Centrul de cercetare din Fair Isle şi era atât de 
bine că, în sfârşit, reuşisem! Sărbătoream momentul. 
Angela a ieşit la un moment dat din apartament şi m-a 
găsit acolo. „Hai să-ţi arăt insula!”, mi-a spus. Era o noapte 
senină, liniştită, chiar înainte să înceapă rafalele din vest. 
Era şi destul de frig, parbrizul era plin de gheaţă. Destul 
de neobişnuit pentru acea perioadă a anului, se pare. M-a 
dus pe stâncile din vest şi mi-a arătat în depărtare luminile 
de pe Foula. 

— Aţi făcut sex? 

— De două ori în noaptea aia. O dată în spatele Land 
Rover-ului pe care îl parcase pe pista de aterizare, apoi 
încă o dată într-o cameră liberă de la North Light când ne- 
am întors. Abia pe la trei dimineaţa ne-am despărțit. 

Se opri o clipă, plin de admiraţie. 

— Dar în zori era gata să inspecteze capcanele. 

— Şi în alte ocazii? 

— Nu chiar în fiecare noapte. Mi-a spus destul de clar că 
relaţia noastră urma să decurgă în propriii ei termeni. De 
regulă, mă căuta ea când avea chef de mine. 

Nu părea să-i poarte ranchiună pentru asta. Nu era 
deloc aceeaşi situaţie ca a lui Perez cu prima lui iubită; 
Hugh părea să nu aibă vreun interes să construiască relaţii 
permanente. Chiar şi aşa, zâmbetul îi era nelipsit. 

Ajunseseră pe vârful unei stânci şi acum se bucurau de o 
panoramă largă spre nord. Singurul semn de civilizaţie de 
aici era farul, şi el aproape ascuns de o denivelare de 
teren. Doar turnul şi lentila erau vizibile. Perez îşi aminti 
de vremurile în care farul era încă operat manual de un 
grup mic de oameni: odată, la far locuiseră un cuplu din 
Glasgow cu un băieţel care venise la şcoala de pe insulă şi 
un marinar pensionat. Toţi patru trăiseră în clădirile albe 
de la poalele farului. Apoi, clădirea fusese preluată de 
Centrul de cercetare, care strânsese şi suma necesară 
pentru restaurare. Din locul ăsta, Perez îşi dădu seama cât 
de izolat era farul. 

— Şi te-a mai căutat? 

— Oh, da, dar aleatoriu, când avea chef. Odată ne-am 
întâlnit în mijlocul zilei, când toţi ceilalţi erau la masa de 
prânz. Dougie ar fi putut să intre oricând peste noi. Dar 
aşa îi plăcea ei cel mai mult, cu adrenalină şi emoție. Cu 
riscuri şi pericol. 

_ Dar ţie? Ar fi vrut să întrebe Perez. Jie iți plăcea aşa? 
Insă ştia că Hugh ar fi considerat întrebarea ca fiind 
complet ridicolă. Normal că-i plăcea şi lui. Sex fără 
complicaţii - nu-i ăsta visul oricărui tânăr? De ce n-ar 
trebui să se bucure şi o femeie de asta, în aceeaşi măsură? 
Perez ar fi vrut să discute cu Fran despre atitudinea 
Angelei faţă de bărbaţi. Bănuia că Fran ar fi acceptat-o. 
Foarte puţine lucruri reuşeau s-o şocheze. În opinia lui, 
apetitul Angelei pentru băieţi simpatici nu era atât şocant, 
cât mai degrabă trist. Ce spunea asta despre căsnicia ei? 
Că se plictisea? Că trebuia să-şi găsească pasiunea în altă 
parte? Iar faptul că gândea aşa oare nu-l transforma şi pe 

Perez într-un tip plictisitor, cu toate planurile sale pentru 
căsătorie şi pentru o familie stabilă? Oare Fran urma să-l 
considere obositor peste câţiva ani? 

Acum, ambii rămăseseră fără suflu şi se opriră. Perez 
scoase un termos de cafea dintr-un rucsac mic şi-i oferi lui 
Hugh o felie de ciocolată lipicioasă pe care insularii o 
numeau turbă. Maică-sa preparase o tavă cu o seară 
înainte. Se aşezară pe o stâncă plată ieşită din pajişte ca 
un guler pleşuv. Privi în jos spre marea strălucitoare şi 
valurile albe, sălbatice. 

— Vorbea des cu tine? 

— Bineînţeles că stăteam de vorbă. 

Hugh îl privi cu un amuzament arogant. 

— Ne înţelegeam foarte bine, chiar deveniserăm prieteni 
buni. 

— N-ai părut foarte afectat de moartea ei. 

Hugh ridică din umeri: 

— Sincer să fiu, ştiam foarte bine că relaţia asta n-avea 
cum să dureze prea mult. Până la urmă nu era ceva serios, 
nu? Vreau să spun că nu-mi imaginam că o să păstrăm 
legătura după ce plecam de pe insulă. Îmi pare rău că a 
murit, dar nu pot să mă prefac devastat. Nu suport 
sentimentalismele de faţadă, superficiale. 

Perez se întrebă dacă nu cumva exact asta era Hugh - 
un individ sentimental şi superficial. O aventură urmată de 
indiferenţă totală nu era ce înţelegea el prin ideea de 
prietenie. 

— Ţi s-a părut îngrijorată de ceva anume? Se temea 
pentru siguranţa ei? 

Perez se aştepta la un răspuns rapid, dar Hugh căzu 
câteva momente pe gânduri. g 

— Da, ceva o sâcâia, răspunse în cele din urmă. In 
ultimele două zile părea foarte încordată, nu era deloc ea 
însăşi. 

— De ce? 

— Nu vorbea despre asta. Mi-a zis că nu era treaba mea, 
ceea ce nu m-a deranjat prea tare. Nu aveam chef să-mi 
bag nasul unde nu-mi fierbe oala. M-am gândit că poate 

vremea era de vină pentru starea ei proastă. Sau poate 
lipsa unor specii interesante de păsări. Sau Poppy. Fata 
asta o enerva îngrozitor. 

— Vorbea cu tine despre soţul ei? 

Perez privi peste apa învolburată. Aerul era atât de 
limpede, încât putea să vadă insula principală din 
arhipelag. Conturul ascuţit de la orizont era vizibil pentru 
prima dată de când veniseră pe insulă. Priveliştea era 
reconfortantă pentru el. În sfârşit exista o punte către 
restul lumii. A doua zi, barca avea să iasă în larg, iar Vicki 
Hewitt şi Sandy Wilson urmau să vină înapoi cu ea. Nu mai 
era singur. 

— Nu, Maurice n-o deranja cu nimic, remarcă Hugh cu 
un zâmbet larg. Maurice o lăsa să facă absolut orice atâta 
vreme cât era măritată cu el. 

— Ştia despre aventurile ei? 

— Probabil că da. Sau nu se sinchisea prea tare tocmai 
ca să nu afle prea multe. Cum spuneam, Angela nu suporta 
deloc prezenţa lui Poppy. Cred că a fost prima dată când 
Maurice a avut suficient tupeu s-o înfrunte. Angela îi 
spusese că nu e deloc potrivit ca fata să vină în vizită 
toamna - după marcarea păsărilor, era cea mai solicitantă 
perioadă pentru ea. El a insistat, i-a spus că de data asta 
trebuia să aibă prioritate starea de bine a fetei. Angela a 
fost şocată de atitudinea lui, pentru că de obicei lucrurile 
se întâmplau cum îşi dorea ea. Dar nu cred că din cauza 
asta era îngrijorată. Până la urmă, şederea lui Poppy era o 
chestiune temporară. Într-un final, vremea urma să se 
îndrepte, iar fata putea să plece bine mersi la ea acasă. 

Hugh se ridică şi-şi scutură firimiturile de pe haină. 

— Credeam că vrei să vezi lebăda. 

Îşi etală din nou zâmbetul şi porni cu paşi repezi de-a 
lungul țărmului, spre Apa de Aur. Perez fu nevoit să alerge 
ca să-l prindă din urmă. Lebăda se afla pe o fâşie de plajă, 
pe una dintre marginile bălții naturale. Lui Perez i se păru 
că arăta ca oricare dintre lebedele care veneau iarna pe 
insulă în stoluri mari. 

— Explică-mi ce-i cu toată agitația asta, spuse el. 

Hugh îşi instală telescopul pe trepied şi-l îndemnă să 
privească. 

— Ciocul negru e toată şmecheria. Asta şi faptul că 
poartă un inel american, ceea ce demonstrează că nu a 
scăpat dintr-o rezervaţie privată. 

Se ridică şi se îndreptă de spate. 

— Probabil că pe Shetland s-au adunat deja sute de 
ornitologi de pe continent care abia aşteaptă să poată 
ajunge aici ca s-o vadă. 

Perez îşi închipui un fel de armată invadatoare care se 
pregăteşte de atac. Se întrebă cum ar fi afectată ancheta 
de un val neaşteptat de vizitatori. Putea să facă ceva ca să 
prevină astfel de interferenţe? 

— Ar fi în stare să bată atâta drum doar ca să vadă 
lebăda asta? 

— Crede-mă, îi spuse Hugh, unii sunt în stare să ucidă 
ca să-şi treacă pasărea asta pe listă. 

Capitolul 18 


Fran o găsi pe Poppy în dormitorul ei, cu căştile de la 
iPod în urechi. Stătea întinsă în pat, încă în pijama, şi se 
uita la tavan. Perdelele erau trase, în cameră era 
semiîntuneric, dar Fran observă imediat o grămadă de 
haine murdare aruncate într-un colţ, o masă de toaletă 
acoperită cu prostioare de fete - farduri, brățări, şiruri 
lungi de mărgele negre. Când o văzu pe Fran intrând, 
Poppy îşi scoase căştile din urechi şi se ridică în capul 
oaselor fără să scoată o vorbă. 

— 'Ţi-ar plăcea să ieşi puţin de aici? 

Fran se opri în dreptul uşii. Nu voia ca fata să aibă 
senzaţia că se bagă în sufletul ei. 

— Vine avionul? 

Nerăbdarea cu care-i adresase această întrebare o făcu 
pe Fran să înţeleagă cât de nefericită era Poppy. Se 
ascundea, pur şi simplu, în dormitor, aşteptând ocazia să 
scape de pe insulă. 

— Nu, nu ajunge azi. Probabil mâine. Iar barca pleacă 
sigur mâine dimineaţă. Ce voiam să spun era să ieşi puţin 
afară, să pleci de la Centru. Să-ţi petreci ziua cu Mary şi cu 
mine, de exemplu. 

Poppy ezită. Dură câteva momente până să-şi revină din 
dezamăgirea că nu putea pleca imediat de pe Fair Isle. 

— Bine, îi spuse în cele din urmă. De ce nu? 

— Te las câteva minute să te speli pe ochi, OK? 

Fata avea cu siguranţă nevoie de un duş. 

— Eu şi Jane te aşteptăm în bucătărie. 

Când ieşi din apartament, Poppy purta o pereche de 
blugi cu o măsură mai mici decât i-ar fi trebuit şi un 
pulover gri lung. Avea încă părul ud de la duş, dar nu lăsa 
deloc impresia că s-ar fi săpunit pe îndelete. În schimb, nu 
se mai chinuise să se machieze şi părea foarte tânără. Era 
un copil cam plinuţ, cu o paloare deloc sănătoasă şi cu 
tenul mâncat de acnee. Cu toții arătam aşa în adolescenţă, 
îşi zise Fran. Sau aşa credeam, cel puţin. 

Se pomeni gândindu-se la Poppy ca la o versiune puţin 
mai mare a lui Cassie. Are nevoie de aer proaspăt şi de 
ceva mişcare. 

— Mergem pe jos la o plimbare, bine? Şi apoi ne 
întâlnim cu Mary la Springfield şi mâncăm de prânz. 
Trebuie să mă opresc la poştă ca să cumpăr nişte timbre. 

Poate că Poppy era prea obosită ca să obiecteze sau se 
bucura, pur şi simplu, că altcineva lua decizii în locul ei, 
fiindcă o urmă pe Fran fără nicio obiecţie. Merseră o 
vreme în tăcere. Poppy îşi strânsese haina pe ea şi-şi 
îndesase mâinile în buzunare. 

— Cum e să fii cu un copoi? 

Intrebarea venise din senin când coteau spre North 
Haven, fie ca o încercare a lui Poppy de a-şi impune 
personalitatea, fie ca o provocare. 

— Nu mă gândesc la el ca la un copoi. E un om bun cu o 
meserie foarte grea. 

Fran încercă să-şi păstreze tonul cât mai calm şi mai 
stabil. Până la urmă, prietenii ei din Londra îi puseseră 
aceeaşi întrebare, cu aproape aceleaşi cuvinte. Se lăsă din 
nou tăcerea. 

După încă o bucată de drum, Fran observă la est celebra 
Sheep Rock şi nu-şi putu lua ochii de la ea. Fusese pictată 
şi fotografiată de nenumărate ori, dar ceva din forma ei, 
păşunea înclinată din vârf, felul în care domina insula o 
atrăgeau inevitabil. Jimmy îi povestise că, în copilărie, 
obişnuia să ducă oile la păscut pe stâncă. Bărbaţii 
ajungeau până la poale cu o barcă mică, apoi urcau mai 
multe coline ca să ajungă până în vârf. Oare ea ar fi reuşit 
să aducă ceva nou imaginii? Il întrebase pe Perez ce cadou 
ar fi potrivit să le facă lui Mary şi lui James. „Pictează-le un 
tablou”, îi spusese el. „Le-ar plăcea mai mult ca orice.” Nu 
găsise nimic potrivit să le aducă din colecţia de acasă, iar 
acum se gândea să picteze ceva care să le ofere 
perspectiva ei asupra insulei, asupra renumitei Sheep 
Rock. Trebuie să o pictez exact în lumina asta, îşi spuse ea, 
aşa limpede cum e acum, după ploaie. 

Avea deja tabloul în minte şi se concentra atât de mult 

pe el, că următoare întrebare a lui Poppy o luă complet 
prin surprindere. Aproape că uitase că fata era cu ea. 

— Toată lumea crede că eu am omorât-o pe Angela, aşa- 
i? 

— Habar n-am ce crede lumea. 

— Am urât-o, continuă Poppy. Mă bucur că a murit. 

— Cred că a fost dificil pentru tine să treci prin divorţul 
părinţilor. Erai foarte mică. 

Dar nu la fel de mică precum Cassie când Duncan şi cu 
mine ne-am despărțit. Fa pare să fi trecut destul de bine 
prin asta. 

O chinuia încă eterna vină a părintelui rămas singur. 
Poppy se opri în mijlocul drumului: 

— Să ştii că n-o uram pentru că părinţii mei s-au 
despărţit din cauza ei. Adică da, şi asta m-a ofticat destul 
de tare, mai ales că-mi imaginam că mama şi tata erau 
fericiţi împreună. Dar asta e, se întâmplă, n-am făcut o 
dramă din povestea asta. Am foarte puţini prieteni care 
încă locuiesc cu ambii părinţi. Nu, pe Angela o uram pur şi 
simplu. 

— De ce? 

— Era o vacă şi-l trata pe tata ca pe-un rahat. 

Fran nu ştia ce să spună. Era curioasă, bineînţeles. 
Pentru prima dată înţelegea fascinația lui Perez pentru 
detaliile muncii sale, această voluptate de a observa 
problemele din viaţa altora. Dar, serios acum, ce drept 
avea ea să-şi bage nasul? Nici măcar nu se putea scuza cu 
profesia sau cu funcţia. Până la urmă nu fu nevoie să 
spună nimic. Poppy continuă de una singură. 

— Ştiai că Angela s-a măritat cu tata doar ca să obţină 
postul de director aici, pe insulă? Pe bune, uită-te şi tu la 
el, ce-ar fi putut ea să vadă la un bărbat ca el? 

— E un om bun şi înţelegător. 

— E bătrân şi obosit. Poartă pantaloni de trening şi 
pulovere de lână. Ba a mai început să şi chelească. 

Fran zâmbi. Poppy îi surprinse privirea şi chicoti la 
rândul ei. Poate că nu era chiar aşa complicat să ai o fiică 
la vârsta adolescenţei. Chiar atunci, Mary apăru cu maşina 

în urma lor. Se opri şi le strigă, întrebându-le dacă nu 
voiau să meargă cu maşina spre Springfield. 

— Putem merge în continuare pe jos, nu-i aşa? întrebă 
Fran. 

— Sigur. 

Poppy zâmbi iar. 

— Mama spune mereu că am nevoie să fac mai multă 
mişcare. 

Ceea ce crezi şi tu. 

— De ce voiai atât de mult să pleci de pe insulă? 
continuă Fran. Doar pentru că nu te înţelegeai bine cu 
Angela”? 

Poppy nu răspunse imediat. 

— Înainte, când tata abia se mutase aici, îmi plăcea 
foarte mult să vin în vizită. Era un fel de aventură pentru 
mine. Mama mă ducea cu trenul până în Aberdeen, unde 
ne întâlneam cu tata, care mă prelua. Apoi mergeam cu 
feribotul. Eram cel mai mic copil acasă şi mi se părea că 
mereu eram lăsată deoparte, că nu mă implicau suficient, 
aşa că timpul petrecut cu el mă făcea să mă simt specială. 
Mergeam cu feribotul toată noaptea, apoi luam avionul 
până în Fair Isle. Plus că, la început, Angela se străduia 
foarte tare să se înţeleagă cu mine. Mereu mă lua cu ea ca 
să marcăm păsări. Mergeam la Zodiac să numărăm 
păsările marine. 

— De ce n-au mai mers lucrurile între voi? 

Poppy ridică din umeri. 

— Cred că pentru că am crescut eu. Vedeam cum se 
purta cu tata. Îl trata ca pe un servitor. La naiba, omul a 
fost profesor universitar, era un nume important în 
domeniul lui înainte să se căsătorească cu ea. N-avea 
niciun drept să-i vorbească aşa. 

— Înţeleg. Prin urmare, de data asta n-ai venit din 
proprie iniţiativă pe insulă. 

— Nu. Îi cam încurcam şi voiau să scape de mine. 

— Cine anume? 

— Mama şi cei de la şcoală. Devenisem o bătaie de cap 
pentru ei, aşa că au hotărât să mă alunge aici, în nord. E 

ca un fel de închisoare rusească. Parcă aş fi un nenorocit 
de prizonier politic. 

Fran nu spunea nimic, doar asculta. Asta ar face şi 
Jimmy, ar aştepta. E atât de furioasă, că ar fi în stare să se 
destăinuie oricui dispus s-o asculte. 

Deasupra lor se învârtea un corb. Fran îi auzi 
croncănitul înainte să-l vadă, iar sunetul o făcu să se 
înfioare, să-şi amintească de  grozăvii din trecut, 
distrăgându-i iar atenţia de la fata care vorbea lângă ea. 

— Nu-l plac deloc pe prietenul meu, zise Poppy. E mai 
mare ca mine, e din alt gen de familie. Se prefac că sunt 
deschişi la minte şi cu viziuni moderne, dar îl desconsideră 
pentru că lucrează cu braţele şi vorbeşte simplu, nu cu 
pretenţii, ca noi. Şi pentru că, vezi Doamne, părinţii lui n- 
au fost în stare să-i plătească o şcoală de fiţe. Tot pe el dau 
vina fiindcă o iau eu razna uneori. Ei sunt, de fapt, cei care 
mă enervează cel mai tare şi din cauza lor am crize de 
isterie tot mai des. 

— Uneori nu strică să petreceţi ceva timp departe unul 
de celălalt. 

Doamne, îşi zise Fran, parcă sunt la rubrica de sfaturi 
amoroase dintr-un tabloid de doi bani. 

— Am tot încercat să-i trimit mesaje şi să-l sun, dar nu 
mi-a răspuns. Cred că deja şi-a găsit pe altcineva. 

Fran pricepu imediat că acesta era, de fapt, motivul 
principal de supărare, care o afecta mult mai tare decât 
moartea Angelei şi decât durerea tatălui ei: se simţea 
abandonată. Era disperată să plece mai repede de pe 
insulă şi să afle de ce prietenul ei, mai mare decât ea, nu-i 
răspunsese la telefon. Când îşi petrecea nopţile cu ochii în 
tavan în dormitorul din apartament, ascultând muzică 
deprimantă şi uitându-se la nesfârşit la seriale TV, se 
gândea, de fapt, la el, nicidecum la felul violent în care 
murise mama ei vitregă. 

— Angela ştia, continuă Poppy. Ştia că Des nu-mi mai 
răspunde la mesaje şi mă tachina încontinuu cu chestia 
asta: „Ce-ar putea să vadă la tine un bărbat ca ăsta?” Nu- 
mi spunea lucruri din astea de faţă cu tata, evident, dar 

când eram singure se lua întruna de mine: „Ceva veşti de 
la prietenul ăla al tău? Tot nicio reacţie?” Mă înnebunea, 
pur şi simplu. Era şi mai rău să fii închis tot timpul în 
apartamentul ăla, cu rafalele de vânt care urlau la 
fereastră, şi să n-ai nicio persoană normală cu care să poţi 
vorbi. Am visat că o omor şi, când s-a întâmplat de- 
adevăratelea, chiar mă gândeam că poate eu o făcusem, de 
fapt, atât de tare mi-am dorit să se întâmple. Băusem şi nu 
mai tineam minte nimic din seara petrecerii voastre. Cine 
ştie, poate chiar am omorât-o eu. 

Se întoarse spre Fran, care îşi dădu seama cât de 
speriată era Poppy. 

Era evident că fata avea nevoie să fie asigurată de 
nevinovăția ei, dar Fran nu era în stare să-i ofere aşa ceva. 
O cuprinse pe după braţ şi intrară împreună în magazin. 

— Ciocolată, concluzionă Fran pe tonul lucid pe care-l 
folosea cu Cassie atunci când fetiţa avea vreun coşmar. Ai 
nevoie de ciocolată. 

Se aşezară pe banca din faţa magazinului ca să mănânce 
dulciuri. 

— Ai idee cine ar fi putut s-o omoare, totuşi? 

Fran nu reuşea sub nicio formă să se abţină. 

— Doar ai fost acolo în fiecare zi. 

Poppy scutură din cap. 

— Toată săptămâna a avut o stare ciudată. Vreau să 
spun, era mai ţâfnoasă decât de obicei. Ceva o speria şi o 
scotea din minţi. Se purta cu toţi ceilalţi cum se purta şi cu 
mine - era nesuferită şi băgăcioasă, intra cu bocancii în 
viaţa tuturor. Putea fi oricare dintre ei. 

Mai târziu, ea şi Mary o distrară pe Poppy cu partide 
lungi de Scrabble şi Cluedo. Se aşezară la masa din 
bucătărie. Puteau, în sfârşit, să audă behăitul oilor şi 
tipetele pescăruşilor. James era în port şi supraveghea 
întoarcerea Bunului Păstor pe apă. La fermă, Poppy se 
retrăsese iar în sine şi existaseră multe perioade lungi de 
tăcere. Poate că, la un moment dat, chiar plânsese. Fran 
avea senzaţia că fata trecea de la stadiul de femeie la cel 
de copil şi invers în doar câteva secunde. Se întrebă cum 

ar trebui să reuşească un părinte să gestioneze toate 
aceste schimbări de dispoziţie. Înţelegea perfect de ce 
mama lui Poppy avea uneori nevoie de o pauză. 

La ora patru, Fran se oferi să o ducă pe Poppy cu maşina 
înapoi la North Light. Spera să se întâlnească acolo cu 
Perez, chiar şi numai pentru câteva minute. Îşi dădu seama 
că era la fel de îndrăgostită de el pe cât era biata 
adolescentă de prietenul ei nepotrivit. Dar Poppy prefera 
să meargă pe jos. 

— Eşti sigură? E mult de mers până acolo şi o să se 
întunece până ajungi. 

— Cum ai spus şi tu, am nevoie de mişcare. 

— Atunci vin cu tine. 

Fran se ridică în picioare. 

— Nu, îi răspunse fata repede. Chiar am nevoie de ceva 
timp singură. 

Brusc deveni aproape reverenţioasă. 

— Cred că înţelegi prin ce trec. O săptămână întreagă 
am stat închisă între zidurile acelea cu toţi oamenii de 
acolo. ţi mulţumesc mult pentru ziua de azi. M-am simţit 
foarte bine şi mi-a fost de ajutor. 

Fran rămase în prag şi se uită cum fata mergea pe 
drumul de est spre Kenaby. Era o siluetă mică, întunecată, 
cu gluga trasă pe cap, care dispărea în depărtare. Începea 
să se întunece şi, chiar înainte s-o piardă din ochi, Fran 
simţi un impuls puternic să alerge după ea. Poate că ar fi 
trebuit să insiste s-o însoţească. Perez n-ar fi lăsat-o să 
plece singură nici în ruptul capului. Dar Poppy avea nevoie 
să-şi ia propriile decizii, aşa că Fran se răsuci pe călcâie şi 
se întoarse în casă. 

Capitolul 19 


În timp ce angajaţii şi oaspeţii centrului de cercetare 
luau prânzul, Perez plecă în port ca să stea de vorbă cu 
tatăl lui. Şi acum simţea neliniştea dinaintea oricărei 
întâlniri cu el. Crescuse cu sentimentul că nu avea să-i 
împlinească niciodată aşteptările. Big James îşi dorea un 
fiu insular, care înţelegea tradiţiile şi sensibilităţile locului. 
Mai mult, îşi dorea un băiat care să nu-i pună vreodată la 
îndoială autoritatea. 

Echipajul coborâse barca de pe cala de lansare în apă. 
Perez ar fi fost bucuros să-i ajute, dar operaţiunea se 
încheiase deja înainte ca el să ajungă la debarcader. 
Prietenii vechi din şcoală îi zâmbeau ironic. 

— Ai venit la timp, Jimmy. Te oferi să vii cu noi mâine? 

Toţi ştiau că i se făcea rău dacă apa era foarte agitată. 
Le plăcea la nebunie să-l tachineze. Oare chiar fusese 
dintotdeauna ţinta glumelor lor? Cu siguranţă nu era din 
pricina numelui - aici, în Fair Isle, a fi un Perez era un 
semn de onoare - ci pentru că el era altfel: mai atent, mai 
gânditor. Cu toţii rămăseseră surprinşi când anunţase că 
voia să se facă poliţist. Era ultimul lucru la care s-ar fi 
aşteptat de la el. În opinia lor, motivele pentru care făcuse 
această alegere erau greşite: nu-şi dorea urmăriri cu 
maşini şi acţiune palpitantă, nu-şi dorea nici măcar să aibă 
un salariu regulat. Nu - el avea un ideal romantic: să 
îndrepte lucrurile. 

— Corpul femeii ucise la casa farului a fost preluat de 
elicopter, le răspunse zâmbind, pentru că ştia că glumele 
lor nu erau răutăcioase. N-are sens să mai vin cu voi pe 
barcă. Şi nu vă mai chinui nici pe voi cu prezenţa 
cadavrului. 

— Nu ne-ar fi deranjat cu nimic. Oamenii vii sunt cei 
care fac probleme. 

Mary îi pregătise lui Perez sandwich-uri, suficient de 
multe cât să hrănească o armată. Păşi pe puntea Bunului 
Păstor şi le oferi tuturor din ele. Tatăl lui se afla în 

timonerie şi îi făcu semn cu mâna lui Perez, dar nu ieşi să 
se alăture grupului. Chiar şi pe barcă simţea nevoia să 
păstreze distanţa. El era căpitanul şi toţi ştiau asta. 

— Ce părere v-aţi făcut despre Angela Moore? îi întrebă 
Perez şi se sprijini mai comod de balustradă. 

Soarele ieşise din nou şi-i simţea căldura pe faţă. Tinerii 
se uitară unul la altul şi apoi spre James ca să se asigure 
că nu-i putea auzi. Căpitanului nu-i plăceau deloc glumele 
deocheate şi limbajul vulgar. 

— Ştia al naibii de bine să se distreze, spuse precaut 
unul dintre ei. 

Până la urmă, Jimmy era de la poliţie dar, mai mult chiar 
decât asta, era făcut din acelaşi aluat ca şi tatăl lui. 

— Asta e doar aşa, un fel de a spune! 

Tammy Jamieson era cel mai tânăr membru al 
echipajului. Era bufonul grupului, foarte simpatic şi 
generos. Încă nu era în stare să aprecieze discreţia. 

— Şi-ar fi tras-o cu orice mişca dacă era suficient de bine 
făcut pentru asta! 

A fost suficient pentru ca toţi să-şi dea drumul la gură cu 
povestiri despre poftele Angelei, despre flirturi şi beţiile 
pentru care i se dusese buhul. Vorbiseră întruna despre ea 
de când auziseră prima oară despre crimă. De exemplu, 
povestiseră despre ziua când nava de croazieră tocmai 
acostase, iar Angela dispăruse sub punte cu ofiţerul de 
intendenţă. Sau despre politicianul care venise cu avionul 
ca să vorbească o oră la o întâlnire a consiliului local al 
insulei şi care două zile mai târziu era încă la North Light; 
mare parte din timp şi-l petrecuse în patul ei. 

— Măcar atunci bărba'su nu era acasă. 

— Dar cu un insular s-a întâmplat să aibă vreodată o 
aventură? 

Membrii echipajului  redeveniră brusc  precauţi. 
Chicoteau şi se foiau, dar ezitau să răspundă. Perez 
insistă: 

— Trebuie să fi existat măcar zvonuri despre asta. 

— Ei, ştii cum e locul ăsta! Mereu umblă zvonuri despre 
oricine. 

Altceva nu mai reuşi să afle de la ei. Era deja ora două. 
Stabilise o întâlnire în sala mare a centrului comunitar cu 
asistentul directorului de la North Light, Ben Catchpole. 
Spera să-l prindă mai târziu pe Tammy singur. Poate după 
câteva beri i s-ar fi dezlegat limba. 

Când porni la drum, Perez se gândi o vreme la Angela. 
Nu-şi dăduse seama de reputaţia pe care femeia asta şi-o 
câştigase pe insulă. Tatăl său ar fi spus despre ea că era 
femeia îmbrăcată în purpură şi stofă stacojie din Biblie. 
Perez o cunoscuse ca pe o celebritate, o ştia drept cineva 
pe care insula ar fi fost mândră s-o recunoască drept 
rezident. Ce auzea acum erau poveşti despre o cu totul 
altă femeie, pe care nu putea să o priceapă. Sarah Fowler 
şi Angela Moore: două femei de neînțeles. Simţea că 
pierde controlul asupra situaţiei. Îşi zise că ar fi fost util să 
stea de vorbă cu familia Angelei. Nu ştia nimic despre 
mamă, însă avea date despre tată, care se pare că o 
crescuse. Bărbatul trăia singur în Ţara Galilor. Poliţia 
locală îl anunţase despre moartea Angelei, dar Perez nu 
primise informaţii despre reacţia lui. Şi-ar fi dorit să fie de 
faţă când polițistul de acolo îi bătuse la uşă, dar nu era 
sigur ce ar fi putut să-l întrebe: „Fiica ta a fost 
dintotdeauna un prădător sexual”? Îşi propuse să-l 
contacteze pe ofiţerul galez care vorbise cu tatăl Angelei. 

Ben Catchpole îl aştepta pe Perez în afara sălii. Perez îi 
observase de la distanţă silueta înaltă. La şcoală era pauza 
mare, iar copiii se jucau în curte. Două fete învârteau o 
frânghie lungă şi ceilalţi săreau peste ea. Perez le făcu 
semn cu mâna celor pe care-i recunoştea, iar ei râseră şi 
chicotiră şi salutară şi ei. 

Ajuns în sală, aşeză reportofonul pe masă şi-l întrebă pe 
Ben dacă prezenţa aparatului îl deranja. Omul scutură 
puternic din cap. Perez observă că era atât de îngrozit, 
încât aproape că încremenise şi nu mai scotea nicio vorbă. 

— De cât timp lucrezi la North Light? 

O întrebare simplă, concisă, inofensivă. 

— Sunt la al treilea sezon. 

— Nu e cam neobişnuit? 

Din experienţă, Perez ştia că majoritatea asistenţilor de 
la Centru rămâneau în funcţie doar un an. Se uită la 
declaraţia lui Ben. Deşi părea doar un puşti, avea aproape 
treizeci de ani. 

— Până la urmă, e un contract sezonier. N-ai căutat un 
post permanent? 

— Îmi sugerezi să mă aşez la casa mea, inspectare? 

Perez nu răspunse nimic, aşa că Ben continuă: 

— Am crescut într-o familie ciudată. Bine, când eram 
copil nu părea ciudată, doar diferită de cea a altor copii. 
Mama a fost una dintre femeile din tabăra Greenham’ şi nu 
s-a mulţumit cu un trai casnic nici după ce a părăsit 
tabăra. Era întotdeauna o bătălie de purtat, erau străini 
care ajungeau să locuiască la noi, discuţii nocturne despre 
politică şi justiţie şi despre mediu. Cred că pentru mine 
viaţa în comun este, mai degrabă, normalitatea. 

— Ţi-am verificat cazierul. Ai fost găsit vinovat de 
distrugere de bunuri. Potrivit hârtiilor din dosar, ai mare 
noroc că nu ai fost şi condamnat. S-a petrecut aici, în 
Scoţia? 

Probabil că Ben se aştepta la întrebări de acest gen. 
Totuşi, ezită înainte să răspundă: 

— Era comemorarea scufundării  petrolierului MV 
Braert. Ştii, petrolierul care s-a scufundat la Quendale, 
lăsând în mare o dâră de petrol de kilometri întregi. 

Perez dădu aprobator din cap. Sigur că ştia - tragedia 
rămăsese în atenţia presei săptămâni la rând, iar locuitorii 
din Shetland făcuseră avere de pe urma jurnaliştilor care 
transmiteau de la faţa locului. 

— Nici acum nu s-a schimbat nimic. Vreau să spun că 
oamenii nu iau nici acum în serios problemele de mediu. 
Atunci am intrat cu forţa în terminalul din Sullom Voe. 

— Şi ai provocat pagube de mii de lire bunurilor 


3 Tabără pentru pace înfiinţată în 1982 de femei din Țara Galilor ca 
protest împotriva bazei militare americane de la Greenham Common, 
care urma să găzduiască arme nucleare. Tabăra a fost activă timp de 
19 ani, fiind desfiinţată în anul 2000 (n. trad.). 

 Petrolier scufundat în dreptul insulei Shetland din Scoţia, în ianuarie 
1993. (n. trad.) 

companiei. 

Pe atunci, Perez lucra în sud, dar poliţiştii din Shetland 
încă vorbeau despre acest episod când intrase în rândurile 
lor. 

— Şi ei câte pagube au produs vieţii sălbatice din 
Shetland? 

Ben se lăsă pe spătarul scaunului, fără să aştepte cu 
adevărat un răspuns. 

— Şi mama a venit la tribunal. Nu mai fusese niciodată 
atât de mândră de mine. 

Perez nu distinse clar sentimentele ascunse în spatele 
acestei remarci. Oare Ben ar fi preferat o mamă 
convenţională? Aşeză declaraţia scrisă de Ben pe masă, 
între ei. 

— Mai ai ceva de adăugat la ce ai scris aici? 

— Nu ştiu la ce te referi. 

— Cred că erai destul de apropiat de Angela. Era mai 
mult decât o şefă pentru tine, nu? Şi, totuşi, nu pomeneşti 
nimic despre asta în declaraţie. 

Preţ de o clipă, Ben se uită la Perez şi păru că urma să-şi 
păstreze indiferența şi aparenta încredere în sine. Apoi nu 
mai reuşi să se stăpânească. Chipul i se schimonosi. Se 
încruntă, iar gura i se strâmbă ca a unui copil care încerca 
să nu plângă. Perez continuă: 

— De ce nu-mi povesteşti acum? 

— Numai la asta mă gândesc, zise Ben. La cum arăta 
când am găsit-o în camera păsărilor. La început am crezut 
că adormise. Muncea foarte mult şi se mai întâmpla să 
adoarmă la birou. Dimineaţa devreme, înainte să inspectez 
capcanele, intram în camera păsărilor şi o găseam încă în 
faţa calculatorului. N-am putut să închid ochii de când a 
murit. 

— Tot nu mi-ai răspuns la întrebare. 

Perez înţelesese că Ben era pregătit să vorbească, acum 
că renunţase la aparenta indiferenţă faţă de moartea 
femeii. 

— Descrie-mi relaţia ta cu Angela. 

— O veneram. 

Brusc, Perez îşi aminti când era el elev şi o urmărea cu 
pasiune pe studenta nemţoaică de colo-colo pe insulă, 
declarându-şi devotamentul etern. 

— Ea ce părere avea despre asta? 

— Bănuiesc că mă considera jalnic, ridicol, dar nu-mi 
păsa câtuşi de puţin. 

— Ţi-a spus vreodată că erai jalnic? 

— Nu, îmi spunea că sunt dulce, răspunse el ironic. 

— Te-ai culcat cu ea? 

Ben roşi brusc şi dramatic. 

— Da... 

Se luptă să fie sincer până la capăt: 

— ...deşi nu foarte des în ultimul timp. 

— Avea relaţii sexuale şi cu alţi bărbaţi din Centrul de 
cercetare. Şi nu doar de la Centru. Şi cu vizitatori şi chiar 
cu localnici. 

Asistentul prefera să nu spună nimic. 

— Cum te simţeai ştiind asta? 

— N-aveam niciun drept să simt ceva, răspunse Ben, 
care părea să-şi fi venit în fire. 

Părea că purtase discuţia asta în minte de nenumărate 
ori până atunci. 

— Nu îmi aparţinea, n-aveam niciun drept să îi spun eu 
cum să se poarte cu alţi bărbaţi. 

— E o atitudine extrem de raţională. 

— Sunt om de ştiinţă, e firesc să fiu raţional. 

Perez ar fi izbucnit în râs la replica asta, pentru că în 
aroganţa lui nu era absolut nimic raţional. 

— Când a început relaţia voastră? 

— În primul meu sezon aici, îi spuse Ben după câteva 
momente de ezitare. Nici nu-mi venea să cred. Nu mai 
întâlnisem nicio femeie ca ea până atunci. 

— V-aţi cunoscut prima oară aici la Centru, când ai 
început să lucrezi? 

— Da, îi spuse el şi îl privi în ochi. Unde altundeva aş fi 
putut s-o cunosc? 

— Din pricina ei ai revenit an de an? 

— Nu. 

— Unde vă întâlneaţi de obicei? Bănuiesc că era destul 
de complicat la Centru, cu ceilalţi angajaţi şi vizitatori 
mişunând permanent prin preajmă. 

— Ne întâlneam la Pund. Era locul nostru special. 

Perez dădu din cap. Pund era o fermă dărăpănată. Odată 
funcţionase ca tabără pentru vizitatori, care foloseau 
mansarda cu paturi. Înainte de război fusese ocupată de 
naturalişti aristocrați, dar în ultimul timp se deteriorase 
considerabil şi nu mai era locuită. Cu siguranţă era un 
refugiu romantic pentru o întâlnire amoroasă ilicită, iar 
Perez înţelegea perfect entuziasmul tânărului pentru o 
escapadă secretă în acel loc, unde soarele pătrundea doar 
prin câteva găuri din tavan, în timp ce el era din ce în ce 
mai surescitat când auzea paşii Angelei apropiindu-se. 

— Ştii că se culca şi cu Hugh, da? 

— Da, a făcut şi el câteva aluzii în sensul ăsta. 

Ben se străduia să-şi păstreze tonul calm, indiferent. 

— Mai fuseseră şi alţi vizitatori înaintea lui, doar că el în 
mod special era genul care-i plăcea ei. 

— Ai discutat cu el despre asta? 

— Bineînţeles că nu, doar nu era treaba mea. 

Perez încercă să-şi imagineze atmosfera de la North 
Light în săptămâna de dinaintea morţii Angelei, când 
vântul şi ploaia le creau oamenilor impresia că erau 
prizonieri în propria casă. Angela manipula evenimentele 
doar ca să se amuze, întărâtându-i pe tineri unul împotriva 
celuilalt, alimentând resentimentele lui Poppy şi sugerând, 
deloc discret, că Jane nu era binevenită să se întoarcă pe 
insulă în anul următor. Dar Maurice? Cum reacţionase la 
tensiunea în creştere, la jocurile Angelei? Ar fi privit-o ca 
pe o modalitate să-şi alunge plictiseala, să se asigure că 
avea să rămână alături de ea? Perez îşi închipuia că 
situaţia trebuie să fi fost greu de tolerat. 

— Ai idee care dintre localnici era iubitul ei? 

— Nu! 

Ben era şocat. 

— N-am fi vorbit despre aşa ceva. N-ar fi suportat să-mi 
bag nasul în viaţa ei. 

Făcu o pauză. 

— Numai dacă aş fi îndrăznit să întreb despre asta şi 
sunt sigur că ar fi întrerupt orice relaţie între noi! 

— Ştii dacă lucra la un proiect anume în ultimul timp? 

— Lucra la recensământul de vară al păsărilor. Nu ştiu 
să fi avut şi vreun alt proiect. 

Ben se încruntă: ce relevanţă aveau proiectele Angelei? 
Părea complet nemulţumit de faptul că subiectul 
conversaţiei nu se mai concentra pe relaţia lui cu Angela. 
Tânjea după orice oportunitate să vorbească despre asta. 

— Ştii ceva despre vreun proiect pentru care să aibă 
nevoie de pene? 

— Te referi la penele din părul ei? 

— Mă întreb dacă se aflau deja în camera păsărilor. 

Dacă nu, înseamnă că asasinul le-a adus cu el, îşi zise 
Perez. De ce ar face cineva asta? Ce înseamnă gestul ăsta? 

— Nu cred, nu-mi amintesc să le fi văzut înainte. Dar 
asta nu înseamnă că nu se aflau deja în birou. Angela era 
foarte discretă în privinţa proiectelor ei. Uneori devenea 
chiar paranoică, se temea că oamenii ar putea să-i fure 
ideile, să le publice înaintea ei. 

— Ce-ar fi putut să descopere din studiul penelor? 

Ben ridică din umeri. Nu era prea interesat de subiect. 
Se concentra încă pe propriile sentimente. Perez se gândi 
cât de egocentrici puteau fi unii, cât de preocupaţi să 
creeze tot felul de drame în care să joace rolul principal. 

— Există o analiză care poate să le identifice cu 
certitudine, continuă Ben. Prin ADN. Tot analiza asta îţi 
poate spune de unde provine pasărea respectivă prin 
izolarea elementelor specifice unui anumit mediu. 

Rămaseră amândoi pe gânduri. Perez simţea că-şi pierde 
concentrarea. Se uită în jur. Sala era locul preferat al 
localnicilor pentru petreceri de nuntă. Îşi imagină cum ar fi 
fost s-o aducă pe Fran aici după ce se căsătoreau pentru 
tradiționalul home-farin, ritualul de întoarcere acasă. Ea ar 
fi trebuit să poarte rochia de la ceremonia cununiei - aşa 
era datina. Locul ar fi fost decorat cu flori şi baloane şi cu 
un afiş mare montat deasupra ringului de dans: „Jimmy şi 

Fran”. Muzică. Dans. Am vrut să mă căsătoresc cu ea din 
clipa în care am văzut-o. Era o idee complet nouă pentru 
el. Când îşi dădu seama de ea, i se tăie respiraţia. Nu 
credea că era în stare să spună cuvintele astea în faţa ei. I- 
ar fi râs în nas. Superficial şi sentimental, îşi zise. Asta 
sunt. 

— De ce ţi-era teamă să stai de vorbă cu mine? îl întrebă 
pe Ben. Chiar erai speriat, nu-i aşa? 

Ben ridică iar din umeri: 

— Din cauza aşteptării. Parcă aveam de dat un examen 
sau aşa ceva şi eu nu m-am priceput niciodată să dau 
examene. Aproape că leşinam înainte de examenele orale. 

— Crezi că ar mai fi ceva de spus? 

— Credeam că ştiai deja despre relaţia noastră. Şi 
despre toţi bărbaţii din viaţa ei. Bănuiesc că e şi ăsta un 
motiv pentru crimă. 

— Gelozia? Erai gelos? 

— Cumplit de gelos. 

Temerile de început ale lui Ben dispăruseră aproape 
complet. Acum părea vesel. Oare am omis ceva?, se 
întrebă Perez. De ce era atât de îngrijorat la început, de ce 
se simţea vinovat? Ben continuă: 

— Dacă ştiam să comit crima perfectă, pe Hugh Shaw l- 
aş fi omorât, nu pe Angela. Ei nu i-aş fi făcut niciodată 
vreun rău. 

Capitolul 20 


Perez rămase în sală după plecarea lui Ben Catchpole. 
Se gândea la Angela. Răzbunările, intrigile permanente, 
indiscreţia cu care se juca cu emoţiile bărbaţilor din 
Centrul de cercetare - toate astea ar putea conduce la 
izbucnirea violentă care s-a sfârşit cu moartea ei. 

Ce spun eu, de fapt? Că a căutat-o cu lumânarea? Ideea 
îl şoca. Întotdeauna fusese uluit când colegii lui sugerau că 
victimele, în special femeile, contribuiau într-o anumită 
măsură la crimele comise împotriva lor. Era curios în 
privinţa Angelei Moore şi voia să o înţeleagă mai bine. 
Încerca să şi-o amintească pe femeia pe care o întâlnise la 
evenimentele din insulă. Niciodată nu-i dăduse impresia că 
ar fi interesată să flirteze cu el. Deşi era o femeie plină de 
viaţă şi sigură pe sine, nu se simţise niciodată atras de ea 
şi îi era greu să-şi explice adoraţia manifestată de Ben 
Catchpole sau haosul provocat în viaţa oamenilor din casa 
farului. 

Poate că nu eram genul ei. Sunt prea bătrân. Prea 
plictisitor. Fără să vrea, simţi o înţepătură de invidie. 

După câteva apeluri, reuşi să afle numărul de acasă ai 
lui Bryn Pritchard, polițistul care îl anunţase pe tatăl 
Angelei despre moartea ei. 

— El e agentul local, îi spuse sergentul din Newtown. De 
ani de zile. N-a vrut niciodată să avanseze în carieră, însă 
ştie locurile astea ca-n palmă. 

Îi răspunse o femeie. Astupă receptorul cu mâna, dar 
Perez o auzi strigând: „Bryn, pe tine te caută! E ceva de 
birou! Pare să fie un străin!” Avea vocea ca o sirenă pentru 
ceaţă. Bryn avea chef de vorbă şi ar fi stat la telefon toată 
ziua. Probabil că la un moment dat nevastă-sa îi adusese 
ceva de băut, fiindcă Perez îl auzea sorbind între două 
răspunsuri. 

— Familia nu e de prin partea locului. S-au mutat în 
localitate când Angela avea unşpe sau doişpe ani. Pe mamă 
nu am văzut-o niciodată. Bănuiesc că a existat la un 

moment dat, dar eu n-am întâlnit-o. Se zvonea că a dat bir 
cu fugiţii pentru că profesorul era un ticălos greu de 
suportat, dar puteau fi speculaţii. Au existat multe bârfe de 
genul ăsta pentru că nimeni nu ştia exact ce se întâmplase 
cu adevărat. lar ei s-au ţinut mereu departe de comunitate. 
De exemplu, Angela nu a mers la şcoală deloc. Profesorul 
venea acasă, ceea ce e destul de obişnuit pentru familiile 
engleze de aici. Avem darul ăsta să atragem prin partea 
locului tot felul de oameni cu apucături bizare. 

Bărbatul se opri ca să respire şi să ia o gură de ceai. 

— Profesorul? 

— Da, asta e taică-su, profesor. Sau a fost, cel puţin, 
până când s-a retras şi a venit să locuiască în comunitatea 
noastră. Profesor de biologie la Universitatea din Bristol. 

— Înseamnă că era destul de în vârstă, pentru o fată atât 
de mică, remarcă Perez, imaginându-şi cum ar fi arătat pe 
atunci viaţa fetei, prinsă între patru ziduri cu un profesor 
universitar în vârstă, fără niciun prieten de vârsta ei. 

Bryn avea propria lui părere: 

— Archie Moore avea cam cincizeci şi cinci de ani când 
s-au mutat aici. Nu era ceva normal. Habar n-am ce 
servicii sociale au permis să se întâmple chestia asta. Cum 
să fie el în stare să răspundă nevoilor unei adolescente? 
Pentru că asta era când a plecat de acasă. Dar ei spuneau 
că în felul ăsta primea o educaţie echilibrată. Într-adevăr, 
fata îşi luase toate examenele cu un an mai devreme, luase 
printre cele mai mari note din ţară. Dar educaţia nu 
înseamnă doar examene, nu-i aşa? El o tot forţa. Nu doar 
la şcoală, ci şi cu muzica. A trimis-o la Newtown pentru 
lecţii de pian şi, dacă treceai seara pe lângă casa lor, o 
auzeai repetând. Nu avea niciun fel de viaţă socială, nici 
măcar cu ceilalţi copii de la şcoală. Nu ştiu de unde-i 
cumpăra hainele, dar arăta ca o femeie de vârstă mijlocie. 
Cine ştie ce fel de monstru crea, de fapt? 

Perez nu spuse nimic. Bryn continuă: 

— Nu-i de mirare că a luat-o razna la un moment dat. 

— Cum adică a luat-o razna? 

— S-a întâmplat în ultima vară înainte să plece la 

facultate. Se înhăitase cu cei mai renumiţi golani din oraş. 
Părea să n-aibă nicio prietenă. Nu făceau rău nimănui, cel 
puţin nu a fost acuzată de ceva, dar obişnuiau să bea şi, 
probabil, să se drogheze. Într-o seară, Archie a anunţat la 
poliţie că Angela dispăruse. Până la urmă a apărut două 
zile mai târziu, mahmură, cu o faţă de parcă nu dormise 
de-o săptămână. 

— Unde fusese? 

— N-a spus decât că fusese cu un tip. Umbla vorba că 
plecase mai devreme la facultate ca să facă un avort. 

Perez nu întrebă de unde ştia Bryn asta. Şi el trăia, până 
la urmă, într-o comunitate asemănătoare, în care 
informaţiile personale aveau obiceiul să devină publice. 

— S-a întors vreodată să-şi viziteze tatăl? continuă 
Perez. Poate în vacanţele de la facultate sau după 
absolvire? 

— Nu. 

Urmă o clipă de tăcere. 

— Ultima oară când a văzut-o cineva a fost când s-a 
urcat în microbuzul din Newtown spre Universitate. Mereu 
m-am gândit cât de greu trebuie să-i fi fost. Nu mi-a plăcut 
niciodată de el în mod deosebit, dar îmi tot spuneam că se 
străduise să facă tot ce era mai bine pentru ea. Să-i ofere o 
educaţie. N-ar fi avut niciodată atâtea şanse fără el. Şi ea 
nici măcar la nuntă nu l-a invitat. 

— Ai idee de ce a ales Angela să nu-l mai vadă deloc? 

Alt moment de tăcere. 

— Te gândeşti la un posibil abuz? întrebă Bryn. La asta 
îţi zboară mintea? 

— Mă întrebam doar. 

— Pe atunci m-am întrebat şi eu, dar nu, nu cred că din 
cauza asta nu s-a mai întors acasă. N-a suferit genul de 
abuz la care te gândeşti tu, oricum. Pur şi simplu n-avea 
motive să se întoarcă. Bătrânul se transformase într-o 
legumă ursuză. Sprijină scaunele de la barul Lamb de la 
ora ceaiului până la închidere şi stă la taclale cu oricine 
are răbdare să asculte despre faimoasa şi 
nerecunoscătoarea de fi-sa. Aici n-are niciun prieten. lar 

ea probabil că şi-a scos locul ăsta din minte. 

— Cum a reacţionat când a aflat că a murit? 

— M-am dus la el imediat ce am aflat. Pe la prânz, deci 
era încă relativ lucid. Locuieşte în aceeaşi casă unde a 
crescut şi fata, un bungalou urât de la marginea satului, 
construit probabil prin anii cincizeci - acum n-ai obţine 
niciodată autorizaţie de construcţie pentru aşa ceva. Lily 
Llewellyn merge din când în când să deretice prin casă, 
dar n-ai zice că se străduieşte prea tare. E o mizerie de 
nedescris. Nu poate arunca nimic, pur şi simplu. Camera 
de zi, de exemplu, e plină peste tot de teancuri de ziare, 
inclusiv pe jos. Şi încă pare să facă experimente. Bufetul 
din bucătărie e plin de borcane şi eprubete, cu tot felul de 
chestii care cresc în interior. Are şi un microscop. În 
schimb, nu are televizor. N-au avut niciodată. 

Dacă Sandy Wilson ar fi fost în locul lui, l-ar fi zorit pe 
Bryn să spună esenţialul. Perez, în schimb, era teribil de 
recunoscător pentru detalii. Îşi crease deja în minte 
imaginea casei. Se simţea de parcă fusese alături de Bryn 
când intrase în cameră, îşi curăţase un scaun ca să se 
poată aşeza şi simţise podeaua lipicioasă sub picioare. 

— I-am dat vestea direct, continuă Bryn: Angela a murit 
şi se pare că a fost omorâtă. A rămas aşezat şi m-a privit. 
Fusese un tip foarte bine făcut în tinereţe şi îşi păstrează 
încă alura, deşi a slăbit teribil de mult. Apoi a început să 
plângă: „Speram că într-o zi va înţelege tot ce-am făcut 
pentru ea”, mi-a spus. „Credeam că îmi va fi 
recunoscătoare. Acum nu va mai avea ocazia s-o facă.” 
Intotdeauna a fost un tip dur, nu prea aveai loc de întors 
cu el. Angela fusese un fel de proiect pentru el - renunţase 
la facultate pentru ea. M-a impresionat să-l văd plângând, 
dar cred că lacrimile erau mai degrabă pentru el însuşi, nu 
pentru ea. 

— Nu ţi-a cerut detalii? întrebă Perez, aşteptându-se ca 
un om de ştiinţă să-şi dorească să afle detalii despre 
moartea fiicei lui. 

şi educase fiica să pună accent pe gândirea raţională. 
Chiar bătrân fiind, n-ar avea nevoie de fapte, de date 

concrete? 

Bryn ezită câteva clipe: 

— Mi-a spus doar că nu-l mai miră nimic: „Nu era genul 
care să ducă o viaţă liniştită şi comodă. Doar îl moştenea 
pe taică-su.” 

Perez închise telefonul. Oare chiar aflase ce-şi 
propusese? O educaţie excentrică pentru Angela. Fără 
sentimente, doar cu obiective. Nu era deloc surprinzător 
că nu devenise o femeie care să-şi facă prieteni cu 
uşurinţă. Copil fiind, nu avusese parte de astfel de relaţii. 
Incercă să-şi imagineze ce putea să simtă o fată crescută 
într-o comunitate mică, care arăta şi vorbea complet diferit 
de ceilalţi. Şi, peste toate astea, nu avusese nici mamă, nici 
televizor. Dacă erau şi alţi copii prin preajmă, cu siguranţă 
că ea era subiectul glumelor şi al bârfei lor. Reprezenta o 
ţintă uşoară, un tap ispăşitor. Nu era de mirare că 
dezvoltase alte modalităţi de a atrage atenţia şi afecțiunea 
celor din jur. În acelaşi timp, însă, conversaţia cu Bryn 
Pritchard nu-i dădea niciun element nou care să explice 
moartea violentă a femeii. 

Prin fereastră observă câteva mame care-şi aşteptau 
copiii în curtea şcolii. Mama Angelei era cu siguranţă mai 
tânără decât Archie Moore. Oare unde era acum? Dacă 
urmărea cariera fiicei sale de la distanţă, oare văzuse 
ştirile despre moartea Angelei? Perez formă numărul 
secţiei de poliţie din Lerwick şi obţinu legătura cu Sandy 
Wilson. 

— Eşti pregătit să ajungi mâine pe insulă? Vezi să ajungi 
devreme la Grutness. I-am rugat pe băieţi să iasă din timp 
cu Bunul Păstor mâine, ca să te poată prelua. Pe insulă a 
apărut o pasăre rară şi nu vreau ca locul să se umple de 
ornitologi. 

Perez spera să-i ţină în frâu şi pe reporteri deşi, dacă 
vântul continua să se domolească, nu mai era nicio 
problemă ca avioanele să ajungă pe insulă. 

— Voiam să te mai rog ceva pentru după-amiaza asta. 
Vreau s-o găsim pe mama femeii care a murit. Din câte 
ştiu, n-au mai ţinut legătura de când Angela avea 

unsprezece ani. Tatăl ei a fost profesor la Universitatea din 
Bristol, deci poţi să începi de acolo căutările. 

Sandy căscă. Perez ştia că era genul de sarcină pe care 
tânărul o ura, pur şi simplu. Oamenii pe care-i suna nu 
erau niciodată în stare să-i înţeleagă accentul şi, în plus, 
orice persoană cu un nivel superior de educaţie îl intimida 
profund. Se maturizase destul de mult în ultimii doi ani, 
dar pragul de la care începea să se plictisească era încă 
destul de uşor de trecut. Perez simţi nevoia să-i explice de 
ce nu putea s-o caute el însuşi pe mama Angelei. 

— Eu mă întorc la far ca să vorbesc cu Maurice. O să-l 
întreb şi pe el dacă are idee unde poate fi această femeie, 
dar tu ai acces la date pe care eu nu le pot obţine aici. 

— Chiar e atât de important s-o găsim? Până la urmă, 
pare cam greu de crezut că ar fi putut s-o omoare, nu? 
Pentru că nu era acolo. Chiar tu ai spus că a omorât-o 
cineva care se afla pe insulă, la Centrul de cercetare. 

— Cu siguranţă are dreptul să ştie că fiica ei a murit. 

În contextul anchetei, însă, Perez îşi zise că Sandy avea 
dreptate. Era o pierdere de timp, o distragere a atenţiei. 
Nu voia să recunoască faţă de el însuşi că n-avea nicio 
bănuială cu privire la asasinul Angelei Moore. Maurice 
locuia cu Angela de cinci ani. li acceptase toate aventurile 
şi continua s-o adore. Probabil că o înţelegea mai bine ca 
oricine. Cum Poppy era plecată o vreme la Springfield, cu 
Fran şi Mary, Perez avea în sfârşit ocazia să stea de vorbă 
cu el între patru ochi. 

Capitolul 21 


Perez dădu peste Maurice Perry în bucătăria centrului 
de cercetare. Bărbatul nu păru deloc surprins să-l vadă 
acolo. Era livid şi fără urmă de vlagă în priviri. 

— O căutam pe Jane, îi spuse Maurice. Bănuiesc că n-ai 
văzut-o. Poate e la ea în cameră. Văd că cina e pregătită, 
dar nu reuşesc să dau de ea. Şi nici n-am pe cine să-ntreb. 
Cred că-s plecaţi cu toţii. 

Părea foarte dezorientat că Jane nu era acolo pentru el. 
Se uita în jur ca un copil confuz care cerea atenţie şi 
mângâiere. Văzându-l în starea asta, lui Perez îi fu greu să- 
şi amintească de omul competent şi afabil care conducea 
cu atâta îndemânare Centrul. 

— S-a întâmplat ceva? 

— Nu, îi spuse Maurice. Nu chiar. Voiam să mă ajute să-i 
pregătesc bagajele lui Poppy. O trimit mâine acasă cu 
barca şi m-am gândit că ar fi bine să-i strâng lucrurile. A 
ieşit mai devreme la plimbare cu logodnica ta şi încă nu s-a 
întors. 

Vorbea pe un ton plângăcios, de parcă Perez ar fi fost de 
vină şi pentru faptul că Poppy întârzia. 

— Tu nu pleci cu ea în sud? 

— Nu, n-aş şti unde să merg. Asta e singura casă pe care 
o am. 

Se uită pierdut în jur. 

— Cred că ar mai fi nişte prieteni dispuşi să mă 
primească o vreme, dar sunt o prezenţă insuportabilă în 
perioada asta. 

— Pot să te ajut cu ceva? se oferi Perez. 

Se pricepea foarte bine la împachetat, în orice caz mult 
mai bine ca Fran. În plus, ar fi avut ocazia să stea de vorbă 
cu soţul Angelei într-un context mai informal. 

Maurice, pe de altă parte, nu părea în stare să ia o 
decizie. 

— Poate ar fi mai bine s-o aştept pe Poppy. Nu contează 
dacă uită ceva. Oricum, se întoarce curând şi o să strângă 

ea. 

Se uită la inspector, dar fără să-l vadă cu adevărat. 

— Vrei nişte ceai? 

— Da, mi-ar prinde bine o cană de ceai. 

Se aştepta ca Maurice să-l ducă în apartament, dar 
bărbatul se întoarse şi puse ceainicul pe foc în bucătăria 
Centrului. Poate că acolo se simţea pe teritoriu neutru. 
Perez credea că Maurice avea întrebări cu privire la 
anchetă. În schimb, avea parte de o conversaţie politicoasă 
pe care o ai în mod normal despre prognoza meteo sau 
despre perspectiva unei seri liniştite. Lacrimile şi depresia 
care-l marcaseră în primele ore după crimă lăsaseră loc 
unei atenţii lipsite de sens la tot felul de detalii. O altă 
cale, îşi zise Perez, ca să se împace cu moartea Angelei. 

— Mă întrebam dacă mă poţi ajuta cu nişte informaţii 
din trecutul Angelei. 

ll întrerupsese pe Maurice, care tocmai îi povestea 
despre creşterea recentă a presiunii atmosferice. Urmă un 
moment de tăcere. În cele din urmă, Maurice puse câte un 
plic de ceai în fiecare cană. 

— Nu ştiu prea multe detalii despre viaţa ei dinainte să 
se mărite cu mine. Nu se înţelegea deloc cu familia ei. 

— Totuşi, trebuie să-ţi fi spus câte ceva. 

— Taică-su a fost om de ştiinţă. Profesor. Un tip cu idei 
bizare despre educaţie, care a preferat s-o educe singur 
acasă în loc s-o lase la şcoala din comunitate. 

— Ai idee de ce s-au despărţit părinţii ei? 

— Angela n-a vorbit niciodată despre asta, îi spuse 
Maurice. Doar dădea întruna vina pe maică-sa pentru că-i 
părăsise. A crescut cu sentimentul că fusese abandonată. 

— Cum se înţelegea cu tatăl ei? îl întrebă Perez. 

Îşi puse ambele mâini pe cana cu ceai. 

Maurice ridică din umeri. 

— Erau foarte apropiaţi cât ea a fost mică. Apoi Angela a 
ajuns să-l considere prea posesiv, prea obsedat de control. 
Am senzaţia că era genul autoritar, abuziv, care încerca 
să-şi trăiască viaţa prin ea. A întrerupt orice legătură cu el 
când a plecat la facultate. 

— Asta a fost decizia ei? Să nu-l mai vadă niciodată? 
Pare un gest destul de extrem, mai ales dacă au fost 
apropiaţi la un moment dat. 

— Nu m-a interesat prea tare. Până la urmă, ea era cea 
de care-mi păsa cel mai mult. Doar nu mă însurasem cu 
toată familia. 

— Dar mama ei? Cu ea a mai vorbit, se mai vedeau? 

— Nu cred. 

Maurice deschise o cutie de biscuiţi cu ghimbir făcuţi de 
Jane, din care-i oferi şi lui Perez. 

— N-o pomenea niciodată, iar eu n-am întrebat. 

* 

Pe drumul de întoarcere spre Springfield, Perez îşi dădu 
seama că vântul aproape că nu se mai simţea şi că brusc 
se făcuse foarte frig. Maurice avea dreptate în legătură cu 
presiunea ridicată. Cerul era senin, iar în noaptea aceea 
avea să fie îngheţ. Ce vreme ciudată avuseseră tot anul! 
Furtuni urmate de această răcire bruscă. Se întuneca 
repede. Curând urma să vină cea mai scurtă zi din an, apoi 
nebunia cu Up Helly Aa, festivalul focului din Lerwick. O 
altă iarnă în Shetland. Pe Fran o întâlnise prima oară în 
miezul iernii. Îi plăcea să se gândească la ea mergând prin 
zăpadă, aprinsă la faţă de efort şi trăgând-o pe Cassie cu 
sania spre casa din Ravenswick. 

Coti brusc de pe şoseaua care ducea la Feelie Dyke şi se 
îndreptă spre vest, spre Pund. Dacă Angela se întâlnea 
acolo cu amanţii ei poate că existau şi alte secrete în acel 
loc: un jurnal, informaţii despre părinţii ei, resturi din viaţa 
pe care nu dorea să o cunoască Maurice. Perez încercă să- 
şi imagineze cum s-ar simţi dacă ar hotări să renunţe la 
mama şi la tatăl lui şi să nu mai aibă de-a face cu ei. 
Existaseră momente când se gândise că acest lucru i-ar fi 
făcut viaţa mai puţin complicată, dar ştia că nu le-ar putea 
întoarce spatele. Era construit să se simtă vinovat, era o 
parte din ceea ce prima lui soţie numise „incontinenţă 
emoţională”. O legătură pe care n-ar fi putut s-o rupă. Se 
simţea groaznic dacă nu răspundea chiar şi o zi la 
apelurile mamei lui. 

Ferma Pund era mai dărăpănată decât îşi amintea el. Pe 
vremuri, fusese o casă solidă şi rezistentă la intemperii, 
întărită cu lemn. Acum nu mai avea decât un dormitor la 
mansardă, unde se ajungea cu o scară, iar locul era 
îmbâcsit şi avea un miros de umezeală. Deschise uşa. Era 
prea întuneric ca să mai poată vedea înăuntru şi nu luase 
cu el nicio lanternă. La ultima rază de lumină care venea 
prin uşa deschisă zări o lumânare lipită pe o farfurie 
murdară de pe o masă improvizată dintr-o cutie de carton. 
Locul arăta precum ţarcul unui copil. Lângă farfurie era şi 
o cutie de chibrituri. Aprinse lumânarea. La lumina ei reuşi 
să observe câteva detalii din jur - în şemineu fusese aprins 
de curând un foc - încă se vedeau nişte lemne 
contorsionate şi bucăţi de cărbune; într-un colţ, o sticlă de 
vin şi două pahare, iar pe un raft - o cutie de biscuiţi. 

Avu din nou senzaţia că nimerise într-o casă de păpuşi, 
într-un loc de joacă. Cineva măturase de curând pe jos. Pe 
pervazul ferestrei era un borcan de dulceaţă umplut cu 
flori uscate. Era puţin probabil ca nişte copii de pe insulă 
să fi intrat să se joace aici. Aceasta era camera Angelei, 
locul în care ea fugea de viaţa de la Centrul de cercetare şi 
unde, probabil, îşi trăise fanteziile cu tinerii ei amanti. 
Locul ăsta crea o perspectivă complet nouă asupra femeii. 
Aici îşi descoperise o latură domestică a personalităţii ei, 
chiar romantică. 

Perez începu să meargă prin casă cu lumânarea în 
mână. Căuta o ascunzătoare secretă. Angela - vedeta de 
televiziune şi directorul Centrului de cercetare din Fair 
Isle - n-ar fi avut nimic de-a face cu sentimentele sau cu 
nostalgia, dar femeia care decorase acest spaţiu ar fi putut 
păstra amintiri din trecutul ei. Perez spera să găsească o 
scrisoare de la mama ei. Încă i se părea de neconceput că 
mama îşi abandonase complet fiica. Dar nu părea să fie 
nimic de găsit. Ciocăni în pereţi, gândindu-se că ar putea 
da peste un spaţiu între construcţia de piatră şi lambriurile 
de lemn. Inima îi bătu mai repede când descoperi o cutie 
de lemn lustruit, ascunsă în spatele raftului cu sticle de 
vin. Însă când îi deschise capacul descoperi doar o pereche 

de cercei de argint şi o brățară din acelaşi material. Poate 
erau daruri de la unul dintre amanți. 

Se urcă pe scară în mansardă, încercând să-şi păstreze 
echilibrul. O adusese aici pe Sarah, fosta lui soţie, înainte 
să se căsătorească. Era o zi plăcută de vară, iar parfumul 
de iarbă tăiată şi flori de câmp te ademenea prin uşa 
deschisă. Atunci credea că nu avea să mai iubească pe 
nimeni altcineva în viaţa lui. Acopereau vechea saltea de 
paie cu carpete din piele de oaie şi petreceau acolo cea 
mai mare parte a după-amiezii, mângâindu-se, sărutându- 
se şi şoptindu-şi jurăminte de amor. Nu făcuseră niciodată 
dragoste acolo. Sarah era foarte credincioasă şi de modă 
veche şi îi ceruse să aştepte. Pe atunci crezuse că, 
aşteptând, făcea un lucru extraordinar de dificil dar, de 
fapt, amânarea momentului amplificase emoția şi, în 
acelaşi timp, îi definise percepţia că ea era femeia 
perfectă. Când sexul a început să fie permis, s-a petrecut 
ceva prea puţin impresionant. Pe atunci nu fusese în stare 
să recunoască asta, nici chiar sieşi. Bineînţeles, nici în faţa 
ei. 

Pe pat erau şi acum carpete din piele de oaie. Albe şi 
negre, adunate grămadă, cu siguranţă mai multe decât în 
după-amiezile leneşe petrecute aici cu Sarah. Perez le 
observă încă de pe scară. Se aplecă să lase lumânarea pe 
podea ca să-şi poată folosi ambele mâini în timp ce urca la 
mansardă. În acelaşi timp, văzu şi trupul femeii care zăcea 
pe jos, pe carpete, cu sângele care înroşise lâna de oaie de 
parcă ar fi fost vopsită. Apoi observă şi penele mici şi albe 
care-i acopereau pielea ca nişte fulgi de zăpadă. 

Perez încremeni o clipă, şocat de tabloul din faţa lui. 
Mâinile parcă îi îngheţaseră pe balustrada scării. Un 
curent de aer lovi flacăra lumânării şi o făcu să tremure. 
Apoi, lumina se înteţi. Aşa reuşi să vadă dârele de sânge de 
pe pereţii de lemn ai mansardei: la un moment dat, 
ucigaşul străpunsese o arteră. Era o crimă destul de 
diferită de prima, care fusese planificată şi executată cu 
calm. Cea de aici, în schimb, era un gest de sălbăticie. 
Dacă fusese comisă de aceeaşi persoană, însemna că 

ucigaşul intrase în panică şi începea să-şi piardă controlul. 


e 162 » 


Capitolul 22 


Aşezat la masa improvizată de la parterul casei Pund, 
Perez începu să dea telefoane. Vocea lui era serioasă şi 
trăda gravitatea situaţiei. Colegii de la capătul liniei abia îl 
recunoscură. Perez pe care-l ştiau ei era un tip relaxat, cu 
voce moale. Nu obişnuia să latre ordine sau să urle la 
obiecțiile lor. Primul apel a fost la Sandy. 

— A venit Vicki Hewitt de la Aberdeen? 

— A venit, aşteaptă barca de mâine dimineaţă. 

— Vreau să găsiţi un avion şi să veniţi amândoi în Fair 
Isle acum. 

— Dar n-am cum să găsesc un avion în seara asta. 

Perez ştia că lui Sandy i-ar fi plăcut teribil agitația unui 
zbor de urgenţă. Doar că nu-şi dădea seama cum putea să 
facă ceea ce i se cerea. 

— Deja s-a întunecat. 

— Nu mai bate vântul deloc şi e senin, se vede luna. O să 
aprindem focurile pe pista de aterizare. O să facă asta 
pentru un zbor de salvare. 

— Dar care e urgenţa? 

— A mai avut loc o crimă. Vreau o analiză medico-legală 
la scena crimei înainte ca indiciile să fie compromise. Nu e 
acelaşi gen de crimă ca prima. Şi victima asta a fost 
înjunghiată, dar nu la fel de curat şi de calculat. Sunt mai 
multe răni şi, din câte îmi dau seama, sunt urme de luptă, 
dar tabloul a fost aranjat teatral, ca la Centru. 

Se opri o secundă să respire. 

— Şi vreau ca suspecţii să fie interogaţi cum trebuie de 
data asta. Nu mai pot să fac asta singur. Am nevoie de voi 
doi aici, în seara asta. Într-o oră, dacă se poate. 

Perez închise înainte ca Sandy să poată protesta. 
Rămase o vreme nemişcat în lumina lumânării. O lumânare 
înaltă şi groasă. Din când în când, ceara topită ameninţa să 
înghită fitilul, iar el era nevoit s-o încline şi să verse 
lichidul ca să aibă lumină până la sosirea avionului. Atunci 
urma să aibă un generator, lanterne puternice, 

echipamentul şi forţa de muncă necesare ca să prevină o 
altă crimă. 

Apoi sună la Springfield, în speranţa că tatăl său urma 
să răspundă la telefon. Avea nevoie de o echipă de oameni 
care să aprindă focuri de-a lungul pistei de aterizare şi să 
ghideze avionul, iar tatăl lui era cel mai potrivit ca să 
organizeze asta. În clip aceea nu era în stare să vorbească 
cu Fran. l-ar fi pus o mulţime de întrebări şi nu ştia ce să-i 
spună. Vezi, există violență peste tot. Nici măcar în Fair 
Isle nu suntem complet feriţi de asta. 

li răspunse Mary: 

— Jimmy, am băut ceaiul fără tine. Când crezi că te 
întorci acasă? 

Cuvinte banale, care lui i se părură o blasfemie când se 
gândea la scena din mansarda de deasupra lui. Înainte să 
poată răspunde, mama lui strigă în casă: 

— Fran, Jimmy vrea să vorbească la telefon cu tine! 

— Hei, dragule! 

Salutul ei obişnuit. 

El se chinui să-şi găsească cuvintele, iar tăcerea lui o 
alarmă imediat: 

— Ce s-a întâmplat? 

— A mai avut loc o crimă. 

Cuvintele sunaseră ca o spovedanie, de parcă el ar fi fost 
vinovat pentru ce se întâmplase. Bineînţeles că e vina mea, 
îşi zise. Dacă aş fi fost un detectiv mai bun, aş fi fost în 
stare s-o previn. 

— Cine? 

Înainte ca el să-i răspundă, Fran zise: 

— E Poppy, nu-i aşa? Am lăsat-o să plece singură pe jos 
la North Light. N-a vrut să mă lase să merg cu ea. 

— Nu! îi spuse el imediat. 

Ultimul lucru pe care şi-l dorea era ca şi ea să fie 
măcinată de vină. Suferea el destul pentru amândoi. 

— E Jane Latimer, bucătăreasa de la Centru. 

Altă pauză. Nicio reacţie isterică. 

— Îmi plăcea de ea, spuse Fran în cele din urmă. Mi-ar fi 
plăcut s-o cunosc mai bine. Am fi putut fi prietene. Pot să 

ajut cu ceva? 

— Nu. Rămâi la Springfield şi spune-i mamei să încuie 
uşa. Aş vrea să vorbesc şi cu tata, te rog. 

Perez îi explică lui James ce se întâmplase şi că avea 
nevoie de ajutor. 

— Va trebui să-i aştepţi pe oamenii din avion şi să-i 
aduci la Pund. Au cu ei o mulţime de unelte grele, deci e 
nevoie de o maşină care să-i poată aduce cât mai aproape. 
Împrumută Land Rover-ul de la Centru dacă e nevoie, dar 
nu-i spune lui Maurice pentru ce e. Eu vă aştept aici. Nu 
pot să las locul nesupravegheat. 

— Vrei să rămân eu în locul tău şi să-ţi întâmpini tu 
echipa? Odată ce am pregătit oamenii şi pista de aterizare, 
putem face schimb. 

Îl tenta ideea, dar încălcase deja prea multe proceduri. 
Dacă ar fi putut să le respecte de la bun început, poate că 
misterul ar fi fost deja dezlegat, iar criminalul - prins. 

— Nu, îi spuse. Trebuie să rămân aici. Dar mulţumesc 
pentru propunere. 

Era prima oară când tatăl lui se oferea să participe cu 
ceva la munca lui. 

Următorul apel fu către Rhona Laing, procurorul 
general. 

— M-ai prins pe picior de plecare, Jimmy. lau masa cu 
un grup de avocaţi la hotel Busta, îi spuse ea cu accentul ei 
elevat, specific din Edinburgh, care mereu părea puţin 
acuzator. 

— Am pregătit un zbor de urgenţă în seara asta către 
Fair Isle. Mă gândeam că ar fi bine să veniţi şi 
dumneavoastră. A avut loc o altă crimă. 

— Pare o operaţiune costisitoare, Jimmy. Ai luat 
aprobare de la Inverness? 

Se gândea la politică şi la reguli înainte ca măcar să 
întrebe cine era victima. 

— M-am gândit să aştept până decolează avionul. Atunci 
n-ar mai avea ce face. 

Laing chicoti. 

— Vai, vai, Jimmy! Te prinzi repede cum merg lucrurile. 

Sunt un mentor bun, nu-i aşa? 
x 

Stătea nemişcat. Se întunecase de-a binelea. Ar fi vrut 
să se întoarcă la mansardă, să se uite din nou la Jane 
Latimer, care era culcată pe patul acoperit cu piei de oaie. 
Deşi imaginea îi era bine întipărită în minte, poate că mai 
existau detalii pe care nu le observase. Ceva care l-ar fi 
trădat imediat pe asasin. Gândul ăsta îl frământa teribil. 
Era un om răbdător, dar îl înnebunea să stea pe loc în 
lumina rece şi bizară şi să nu facă altceva decât să aştepte. 
Însă, dacă ar fi urcat din nou pe scară, ar fi putut 
contamina scena crimei cu amprente, cu fibrele de la 
puloverul lui, chiar cu respiraţia. De data asta, ancheta 
avea să se desfăşoare ca la carte. 

Se ridică şi se opri în pragul casei de la Pund. Privi peste 
deal. De acolo nu putea să vadă pista de aterizare. Mai 
devreme avusese impresia că auzea zgomot de maşini pe 
şoseaua de lângă Setter. Şi-i imagină pe localnici muncind 
şi făcând focurile sub supravegherea tatălui său. Echipajul 
de pompieri voluntari era cu siguranţă acolo; cineva era 
mereu la datorie când venea un avion, iar acum era cu atât 
mai important. Dave Wheeler se ocupa de asta. 

La asta se pricepeau cel mai bine localnicii din Fair Isle: 
să lucreze împreună în situaţii de criză. 

Cerul era destul de senin. Putea să vadă o jumătate de 
lună şi câteva stele împrăştiate. Işi dădu seama cât de frig 
îi era şi începu să bată din picioare ca să se încălzească. 
Dar nu sunt la fel de rece ca Jane Latimer, îşi spuse. Şi-o 
imagină din nou, odihnindu-se ca o Crăiasă a Zăpezii pe 
nişte piei de oaie şi acoperită cu un strat de pene ca nişte 
cristale de gheaţă. 

În spatele liniei întunecate a dealului se ivi o strălucire 
roşie. Focurile erau aprinse şi aşteptau sosirea avionului. 
Curând îi auzi motorul şi văzu cum i se apropie luminile. 
Se uită la ceas. Trecuse o oră şi jumătate de când vorbise 
cu Sandy. Nu e rău, îşi spuse, aproape admirativ. Prietenii 
de băutură ai lui Sandy aveau funcţii înalte în Shetland. 
Probabil că apelase la nişte favoruri ca să aranjeze atât de 

repede transportul. Avionul se apropie tot mai mult. Perez 
văzu lumina din cabină şi silueta pilotului. Apoi îl pierdu 
din câmpul vizual când se apropie de pistă şi motorul se 
opri. 

Se întoarse în casă şi încercă să-şi încălzească mâinile la 
flacăra lumânării. Urma să dureze ceva ca oamenii să 
descarce uneltele şi să le aducă până la Pund, dar se 
simţea de parcă ar fi venit cavaleria. În sfârşit, nu mai 
lucra singur. 

Sandy ajunse primul, mult mai devreme decât se 
aşteptase Perez, în camioneta lui Tammy Jamieson. Tammy 
era vădit dornic să fie prin preajmă - doar era cel mai 
interesant lucru care se întâmplase în Fair Isle de când 
regina vizitase insula cu mulţi ani în urmă - dar Perez îl 
rugă să plece. Sandy, pe de altă parte, era teribil de 
încântat că reuşise să facă rost de avion în timpul indicat 
de Perez. 

— Ce coşmar! îi spuse. Nu ştiu cum, dar nişte reporteri 
au aflat că un avion e pe cale să aterizeze aici şi ne 
aşteptau deja la Tingwall. La un moment dat chiar am 
crezut că n-o să se mai dea la o parte de pe pistă. 

Tingwall era un aeroport mic din apropiere de Lerwick, 
unde operau cursele inter-insulare. 

— Au aflat şi de a doua crimă? 

— Nu, toate întrebările erau despre Angela Moore. Era 
şi o echipă de la BBC Scotland. În seara asta e posibil să 
apar la televizor. 

Sandy n-avea cum să fie prea deranjat de chestia asta. I- 
ar fi plăcut să devină un fel de vedetă, să ştie că rudele lui 
din Whalsay urmau să-l vadă la ştirile de seară. 

— Unde e procurorul general? întrebă Perez. 

Ştia că Laing zburase cu ei pe insulă în seara aceea, în 
ciuda întâlnirii de la cină cu avocaţii. Simţea nevoia 
obsesivă să controleze totul şi n-ar fi ratat ocazia să 
coordoneze operaţiunile la faţa locului. 

— Vine cu Vicki Hewitt şi cu restul echipamentului. 

Sandy fu imediat întrerupt de motoarele avionului care 
se pregătea să decoleze. Îl văzură întorcând pe deasupra 

lor şi dispărând încet spre nord. 

— Camioneta prietenului tău pute a peşte şi nu i-a plăcut 
chestia asta. Voia să ştie şi unde o să doarmă. 

— E destul loc la North Light, îi spuse Perez. Dar va 
trebui să se ocupe singură de mâncare. Toţi cei de acolo, 
de fapt. Bucătăreasa e moartă. 

Pentru prima dată îşi dădu seama cu adevărat de 
consecinţele celei de-a doua crime. Acum era sigur că 
locuitorii Centrului de cercetare urmau să insiste să plece 
cu barca de dimineaţă. Cum ar fi continuat investigația 
dacă jumătate dintre suspecți dispăreau undeva în sud, cu 
zborul către Aberdeen de a doua zi? Îşi zise că Poppy 
trebuia să plece. Era doar un copil, până la urmă, şi avea 
nevoie de mama ei. Trebuia să ajungă acasă şi să fie 
supravegheată. Urma să stea de vorbă cu ea. Pe ceilalţi 
trebuia să-i invite să rămână. N-avea cum să-i ţină acolo 
împotriva voinţei lor, dar cumva trebuia să-i facă să 
înţeleagă că plecarea lor putea compromite cazul. Ar fi fost 
mai bine pentru toată lumea dacă rămâneau pe loc până 
când se încheia ancheta. 

Farurile de la Land Rover străluciră pe colina de 
deasupra lor. Auziră motorul care uruia peste cărările 
acoperite de iarbă. La volan era tatăl lui Perez. El cobori 
primul şi le ajută pe cele două femei din vehicul să 
coboare, cu un gest pe care Perez îl găsea neaşteptat de 
galant. Laing purta cizme groase şi impermeabile, dar tot 
reuşea cumva să arate elegant. 

— Două femei moarte. Ce se întâmplă aici, Jimmy? 
Bănuiesc că e acelaşi criminal? 

— Ori asta, ori o crimă la indigo. 

Le explică detaliul cu penele. 

— Cine ştia de penele găsite prima oară? 

— Toţi. Asistentul directorului a găsit cadavrul şi a 
răspândit vestea înainte să apuc să vorbesc cu el despre 
asta. 

— Există semne de agresiune sexuală? continuă Rhona. 
Cred că la asta te-ai gândit mai întâi. 

— Nu. În ambele cazuri victimele erau îmbrăcate şi 

aveau hainele întregi. 

James îi ajută pe Sandy şi Vicki să transporte 
generatorul de la Land Rover. Deşi era micuță de statură, 
legistul insista întotdeauna să-şi care echipamentul. 
Întinse banda de izolare a scenei crimei pe nişte stâlpişori 
de metal ca să delimiteze calea de acces în Pund, iar ea şi 
Sandy li se alăturară lui Perez şi procurorului, lăsându-l pe 
James să monteze luminile. Vicki îl obligase pe bărbatul în 
vârstă să poarte costumul specific şi cizme. Perez îl privi 
cum lucra în umbră în pragul casei ruinate. 

— Aveţi nevoie de ajutor să instalaţi luminile? îi strigă 
Sandy. 

— Nu, nu, mă descurc, îi răspunse James imediat, de 
parcă Sandy ar fi sugerat că sarcina e prea grea pentru el. 

Câteva minute mai târziu, casa de la Pund era luminată 
din interior de o lumină albă, puternică. 

— Trebuie să ajung la casa farului, îi spuse Perez Rhonei 
Laing. Fiecare persoană de acolo e un potenţial suspect şi 
încă n-am avut ocazia să vorbesc cu toţi. Vreţi să veniţi cu 
mine? Îl putem lăsa pe Sandy aici cu Vicky şi putem 
investiga scena crimei de dimineaţă, după analiza medico- 
legală. 

În mod normal, ultimul lucru pe care l-ar fi dorit ar fi 
fost să deruleze un interogatoriu în prezenţa procurorului 
general. Prezenţa ei îl tensiona. Dar acum credea că o 
perspectivă diferită era de folos. Mai ales că Laing era o 
persoană din afara insulei, cu un anumit nivel de educaţie, 
ca mai toţi ceilalţi rezidenţi de la centru. James îi conduse 
cu maşina spre nord, la far. 

— Mi-am lăsat maşina acolo, merg cu voi s-o iau şi să 
plec înapoi la Springfield. Ce-i spun lui Fran? 

— Că nu ajung acasă în seara asta şi să nu-şi facă griji. 

Capitolul 23 


Dougie petrecuse multă vreme la Apa de Aur. Lebăda 
era încă acolo. Începuse deja să-şi scrie articolul despre 
descoperirea lui pentru revista Pasări britanice şi, pe 
măsură ce lumina se îmbunătăţise, reuşise să facă 
fotografii tot mai clare. Desigur, avea şi alte lucruri pe cap 
- nelinişti legate de crimă şi de anchetă - dar reuşea 
mereu să se concentreze atunci când observa păsări. Până 
la urmă, ăsta era refugiul său preferat. 

Începuse să se însereze. Porni pe drumul de întoarcere 
la far. Se opri de trei ori ca să răspundă la telefonul mobil. 
Avea deja şase apeluri pierdute. Semnalul era foarte 
instabil pe partea de nord a insulei. Toate apelurile erau 
de la ornitologi aflaţi deja pe Mainland. Voiau să se asigure 
că pasărea era încă acolo, pentru că-şi făceau planuri să 
ajungă pe insulă ca s-o vadă în dimineaţa următoare. 

— Toată ziua m-am uitat la ea, le spunea. 

Exagera, evident: nu-şi petrecuse toată ziua la Apa de 
Aur. 

— Nişte perspective uluitoare... Da, dacă vrei te aştept 
la avion şi urc înapoi cu tine, ca să te conduc. 

În atitudinea lor se observa o nuanţă de respect care 
până de curând nu exista. Toată lumea îşi va aminti de el 
de-acum încolo drept tipul care găsise prima lebădă- 
trompetă din Marea Britanie. Furtuna şi aşteptarea din 
Lerwick aveau să condimenteze în plus legenda. Era 
întuneric când ajunse la Centru. Îşi aruncă echipamentul 
în dormitor, apoi se întoarse în camera comună ca să-şi ia 
o cutie de suc. Achită preţul corespunzător la caseta de 
onestitate, pentru că la bar nu era nimeni. Centrul 
căpătase brusc aerul unui loc părăsit. Îşi dădu seama că 
din bucătărie nu se auzea niciun sunet. De obicei, Jane 
asculta mereu radioul. Nu muzică, ci dezbateri. Discuţia 
rămânea ca zgomot de fundal pentru camera comună. 
Tăcerea îl tulbura şi, deşi avea încă o senzaţie neplăcută 
când îşi aducea aminte de jocul adevărului, respiră uşurat 

când Hugh şi Ben apărură în încăpere. Imaginea pustie a 
farului îl scotea din minţi. 

— Ne-am întâlnit pe drumul din nord, îi spuse Hugh. 

Dougie îi surprinse privirea lui Ben. Se întrebă de ce 
Hugh simţea nevoia să-şi explice întâlnirea cu Ben. Era 
ceva conspirativ în felul în care se uitau unul la altul? Se 
simţea din nou ca puştiul grăsun de la locul de joacă, cel 
care nu era niciodată invitat să se alăture unei găşti ca 
lumea. Se întrebă ce puneau la cale, bănuind că ar fi putut 
să fie glume pe socoteala lui. Ben îi anunţă că prinsese 
câteva păsări migratoare în capcană, apoi discutară despre 
şansele ca vreun alt exemplar dintr-o specie rară să zboare 
pe insulă în ziua următoare. 

— Am trecut pe la toate fermele din sud în după-amiaza 
asta. 

Se întinse, vrând parcă să arate că traseul îl extenuase. 

— N-am văzut nimic special, dar lucrurile par să arate 
foarte bine pentru mâine. Mai ales dacă e şi un pic de 
chiciură în zori. 

Era genul de conversaţie pe care ar fi avut-o cu Angela. 

— Cum te-ai înţeles cu Perez? îl întrebă Dougie, uluit de 
faptul că se purtau de parcă ar fi ignorat complet faptul că 
ea fusese ucisă cu doar câteva ore în urmă şi că în cealaltă 
cameră un detectiv îşi instalase temporar un birou pentru 
derularea interogatoriilor. 

— Mi-a cerut să-i arăt lebăda, spuse Hugh. 

Lui Dougie i se păru că puştiul jubilează spunând chestia 
asta. 

— Pe bune, nu cred că ştie prea bine ce face. Acum că 
vremea s-a ameliorat, cu siguranţă vor trimite pe cineva de 
pe continent care să preia investigația. 

— Eu cred că se pricepe destul de bine, interveni Ben, 
care-şi desfăcuse o bere. Pare că e un tip care gândeşte 
încet, dar am senzaţia că ştie foarte bine ce se petrece aici. 
Eu nu l-aş subestima. 

Chiar atunci îşi făcu apariţia şi familia Fowler, proaspăt 
toaletaţi şi îmbrăcaţi pentru cină de parcă se aflau la un 
hotel extrem de elegant. Cei doi aveau mereu un aspect 

impecabil. Cu toţii aşteptau sunetul clopoţelului care să-i 
cheme la masă. În cameră se crease o tensiune bizară. Nu 
mai vorbeau despre Perez şi despre întrebările lui. Doar 
stăteau şi se uitau unul la altul. Numai Hugh părea foarte 
relaxat. Era tolănit ca de obicei în scaunul lui, şi citea un 
raport mai vechi despre păsările din Shetland. 

— Se pare că Jane întârzie în seara asta, remarcă John 
Fowler şi se uită la ceas. Nu prea îi stă în fire. Dar ceva 
miroase bine în bucătărie. 

Se lăsă din nou tăcerea. Aşezată lângă soţul ei, Sarah îşi 
mototolise batista în formă de minge şi o trecea dintr-o 
mână în alta, incapabilă să stea liniştită. Mişcarea ei 
constantă îl călca pe nervi pe Dougie. Dacă nu se opreşte 
odată, o să tip. 

Câteva minute mai târziu, din bucătărie se auzi un 
zgomot, iar uşa care dădea spre încăperile personalului se 
deschise, ceea ce le dădu tuturor un sentiment de uşurare. 
Dougie îşi dădu seama cât de mult depindeau cu toţii de 
Jane. Asta era rutina binecunoscută a Centrului de 
cercetare - turele de inspectare a capcanelor, mese şi 
înregistrări în jurnal în fiecare seară - o rutină care-i 
ajutase să n-o ia razna complet după moartea Angelei. 
Fără Jane în bucătărie, ritualul liniştitor îşi pierdea efectul. 
Acum că Jane era aici, totul era bine din nou. 

Doar că, în loc s-o vadă pe Jane dând buzna să aşeze 
masa, scuzându-se pentru întârziere, în cameră îşi făcură 
apariţia Maurice şi Poppy. 

— Ne-am gândit să mâncăm împreună în seara asta, le 
spuse Maurice. E ultima seară a lui Poppy la Centru. Jane 
unde e? 

Inainte să răspundă cineva, de afară se auzi motorul 
avionului. Părea să zboare foarte jos, pentru că zgomotul 
era puternic, mai ales că nu-l mai auziseră de zile bune din 
cauza furtunii. 

— Poate că a fost arestată. 

Vorbise Hugh. Ca de obicei, era în stare să facă o glumă 
în orice situaţie. Dougie avea senzaţia că urma s-o 
încaseze în curând din cauza glumelor lui tâmpite. 

— Ăsta o fi avionul care vine s-o ia în primire. 

— Nu fi ridicol, îi spuse Maurice, pe un ton mai agresiv 
decât auzise Dougie vreodată. 

Poate că nici el nu-şi putea închipui viaţa pe insulă fără 
Jane care să-i uşureze munca. 

— Poate a plecat în vizită la Springfield, la Mary şi Fran. 
Are şi ea nevoie de ceva timp liber, pentru Dumnezeu! 
Masa e pregătită. Cred că ne putem descurca şi singuri să 
mâncăm. 

Dougie se gândi că niciunul dintre ei nu-şi exprimase 
îngrijorarea cu privire la siguranţa lui Jane. Părea una 
dintre acele femei eficiente, capabile să-şi poarte 
întotdeauna singure de grijă. Nimeni nu se gândise la alte 
motive pentru care ar fi putut să sosească avionul. 
Presupuseseră că erau proceduri ale poliţiei. Cu toţii 
văzuseră aşa ceva la televizor. În clipa aceea părea că 
mâncarea şi cina în sine erau cele mai importante lucruri 
din viaţa lor. Sau, cel puţin, erau ceva la care să se 
concentreze, la fel cum proceda şi el, reuşind să fie atent 
numai la păsări când era tulburat. 

Intrară cu toţii în bucătărie, unde familia Fowler preluă 
imediat controlul, rugând-o pe Poppy să aşeze masa şi pe 
Ben să scoată farfuriile. John Fowler descoperi orez lăsat 
la cald în cuptor, de parcă Jane se aşteptase să întârzie. 
Sarah aşeză oala mare cu tocăniţă de pui la deschiderea de 
servire şi începu să pună mâncarea în farfurii, exact aşa 
cum ar fi făcut Jane, ba chiar purtându-i şorţul. Nimeni nu 
vorbi în timpul mesei, astfel că auziră foarte clar maşina 
care intră în curtea farului. 

Din nou, un sentiment colectiv de uşurare. 

— Jane a găsit o maşină care s-o aducă înapoi, zise 
Poppy. 

Nici nu mai era nevoie s-o spună, cu toţii gândeau 
acelaşi lucru. 

Poppy se dăduse din nou cu tuş negru la ochi şi îşi 
făcuse părul cu gel, aşa că aproape revenise la înfăţişarea 
ei clasică. Auziră cum sunt deschise uşa exterioară a 
farului, apoi uşa sălii de mese. Dougie îşi zise că toţi aveau 


e 173 + 


câte o replică pregătită pentru acest moment: Vezi, ne-am 
descurcat şi fără tine. Ai luat cina la Springfield? Pun pariu 
că nu a fost la fel de bună ca asta. Cuvinte care să nu-i 
divulge lui Jane cât de răvăşiţi fuseseră de absenţa ei. 

Dar în cameră nu intră Jane, ci o femeie ciudată care 
rămase pe loc şi se uită la ei. Avea părul îngrijit şi 
machiajul fin al unei prezentatoare de ştiri. In spatele ei 
era Jimmy Perez. Femeia se dădu un pas în lateral, 
aşteptând, evident, ca Perez să vorbească primul. 

— Doamna este Rhona Laing, spuse el. E procurorul 
general. Ea gestionează ancheta care se derulează aici. 
Sistemul juridic scoţian este diferit de cel englez, iar 
procurorul va fi implicat până la capătul investigaţiilor. 

— Aţi văzut-o pe Jane? interveni Maurice în numele 
tuturor. 

Jane părea să-l preocupe în clipa aceea mai mult decât 
apariţia unui magistrat din Lerwick. Cine s-ar mai fi ocupat 
de cafea? 

— Pare să fi dispărut. Ne-am gândit că ar putea fi la 
Springfield cu tine. 

Dougie remarcă un schimb de priviri între Perez şi 
procuror. 

— Jane Latimer e moartă, zise femeia cu asprime. De 
asta sunt aici. 

Cu toţii se uitară la ea înmărmuriţi. 

— Ce s-a întâmplat? 

Zâmbetul lui Hugh dispăruse. Dougie îşi zise că faţa lui 
părea complet schimbată fără rânjetul ăla. 

— Suntem aici să punem întrebări, nu ca să răspundem 
la ele, i-o reteză Rhona Laing. Moartea ei este suspectă. 
Asta e tot ce trebuie să ştiţi deocamdată. 

Dougie îşi zise că abordarea ei era foarte diferită de cea 
a lui Perez, dar mai uşor de înţeles. Mai directă. I se părea 
că liniştea lui Perez, calmul lui de nepătruns erau de-a 
dreptul înspăimântătoare. Femeia asta, în schimb, era în 
stare să intimideze şi să acuze, dar nu avea capacitatea 
detectivului de a citi gândurile. 

— Când aţi văzut-o ultima dată? îi întrebă Rhona. 

Stătea în capul mesei şi îi privi pe rând. Nu avea nevoie 
să le ceară să se prezinte, probabil că Perez îi dăduse deja 
toate informaţiile. Lui Dougie i se părea că femeia se 
bucura foarte mult de postura în care se afla. Poate că îşi 
petrecea majoritatea timpului într-un birou, iar zborul de 
noapte până pe insulă şi întâlnirea cu potenţialii suspecți 
constituiau o mare aventură pentru ea. 

— La prânz a fost aici, spuse John Fowler. A servit masa, 
ca de obicei, iar apoi a făcut curat. De atunci n-am mai 
văzut-o. 

— A văzut-o cineva după prânz? 

Niciun răspuns. 

— Suntem pe o insulă mică, continuă Rhona. Există 
puţine locuri în care poţi să dispari. Se pare că, la un 
moment dat în după-amiaza asta, a plecat de la Centru. Pe 
jos, nu cu maşina. Cineva trebuie s-o fi văzut. Cine era 
afară? 

Vorbea ca un profesor care încerca să obţină un răspuns 
de la o clasă deosebit de necooperantă. Nu primi niciunul. 
Telefonul lui Dougie începu să sune. Era unul dintre 
ornitologii din Bristol, membru al Comitetului de păsări 
rare. 

— Închide chestia aia! izbucni Rhona, fără măcar să se 
uite în jur. 

Işi trase un scaun şi se aşeză la masă. Era rândul lui 
Perez. 

— Trebuie să hotărâm cum procedăm mai departe, 
spuse el. Barca va putea ieşi mâine în larg. Suntem de 
acord că Poppy ar trebui să plece. Mama ei o va aştepta în 
Grutness ca să o ducă acasă şi o să ştim exact unde este 
dacă va fi nevoie să vorbim din nou cu ea. Mai e cineva 
care vrea să plece? 

— Eu am contract să fiu aici până la jumătatea lunii 
noiembrie, spuse Ben. Cineva trebuie să continue să 
marcheze păsările în timpul sezonului de migraţie. Şi aş 
vrea să pregătesc raportul anual, de vreme ce Angela nu 
mai poate s-o facă. 

— Şi eu vreau să rămân, spuse Dougie. 

Încă se simţea lezat de faptul că nu i se permisese să 
răspundă la apelul celebrului ornitolog. Vântul bătea 
dinspre est, cu uşoare influenţe sudice. Cine ştie ce alte 
păsări migratoare ar mai fi putut să apară? Sigur, păsările 
americane erau foarte bune, dar nu erau nici pe departe la 
fel de interesante ca rarităţile estice. Oricine care avea 
destui bani putea să meargă în State să vadă lebăda- 
trompetă. Păsările din Siberia, în schimb, nu erau atât de 
uşor de observat la ele acasă. 

— Mai ales că mâine vine o mulţime de ornitologi pe 
insulă. 

— Ar trebui să decidem cum gestionăm valul ăsta de 
vizitatori, zise Perez şi se uită la Rhona. 

— Nu-i poţi opri să vină! interveni Dougie. O să vină 
oricum. Dacă opriţi zborurile, o să închirieze bărci. 

— Nu le putem permite să afecteze derularea anchetei, 
spuse Rhona. 

— Dar n-o să vă încurce cu nimic! O să-i duc personal 
până la Apa de Aur şi înapoi la pistă. Nu trebuie să stea 
peste noapte. 

Rhona îl privi pe Perez: 

— Aşa ar fi în regulă? _ 

— Cred că da, îi răspunse el. Insă presa ar putea fi mai 
problematică. 

— Nu-ţi face griji în privinţa presei, îi spuse ea. Mă 
descurc eu cu ei. Cel mai bine ar fi să-i adunăm pe toţi şi 
să le livrăm aceeaşi poveste. 

Îi place să se ocupe de mass-media, îşi zise Dougie. 

— Trebuie să existe un loc unde să putem organiza o 
conferinţă de presă. Sala de festivități, poate? 

Perez dădu din cap aprobator. 

— Eu speram să putem pleca şi noi cu barca de mâine, 
interveni Sarah Fowler. 

Continua să-şi frângă mâinile. 

— Ar fi trebuit să mai stăm aici încă o săptămână, dar 
acum mi-e frică. Două crime... Două femei... Eu vreau să 
merg acasă. 

— Nu vă pot reţine aici, spuse Perez. Dar mi-ar fi mult 

mai uşor să duc la capăt ancheta dacă rămâneţi la planul 
iniţial. După descoperirea din după-amiaza asta, va trebui 
să vorbim din nou cu toată lumea. În seara asta a mai venit 
un ofiţer de poliţie. O să stea aici, la far. Veţi fi în 
siguranţă. 

— Bineînţeles că veţi fi în siguranţă, completă Rhona. 
Voi rămâne şi eu aici. 

O zisese de parcă ar fi putut să prevină o altă tragedie 
mult mai eficient decât colegul lui Perez. 

Cei doi Fowler se uitară unul la celălalt. Dougie îşi zise 
că aveau nevoie de mai mult curaj să-i spună procurorului 
că voiau să plece de pe insulă decât să rămână. Sarah îşi 
puse mâna pe braţul soţului ei. 

— Te rog, nu cred că mai pot să stau aici. 

Fowler se încruntă. Dougie îşi zise că bărbatul oscila 
între a-i îndeplini dorinţa soţiei şi a face ceea ce el 
considera că era de datoria lui. 

— Mai stăm doar câteva zile, zise el. Dacă inspectorul 
crede că e necesar. 

Sarah se uită la soţul ei şi pricepu că trebuia să renunţe. 

— În regulă, rămânem. 

— Dar cine o să se ocupe de bucătărie? întrebă Dougie. 

Pentru prima dată în seara aceea, Perez zâmbi. 

— O să rog pe cineva de pe insulă să vină să ne ajute cu 
asta. Ne vom asigura că sunteţi hrăniţi. 

Se întoarse spre Hugh. 

— Dar tu? Trebuie să te întorci acasă? 

Rânjetul se întorsese deja. 

— Vreau să rămân până când se termină totul. Până 
când e prins criminalul. 

Capitolul 24 


La Springfield, Mary şi Fran aşteptau veşti. De-a lungul 
istoriei, femeile au fost mereu cele care aşteaptă, îşi zise 
Fran. Bărbaţii se bucură de tot ce e mai simplu. Ei văd 
acțiunea şi ştiu ce se întâmplă. Femeile stau, îşi 
imaginează dezastrul şi se uită pe fereastră aşteptând ca 
bărbaţii să se întoarcă. Apoi îşi zise că devenea ridicol de 
melodramatică. Nu era iubita locotenentului francez” care 
privea la nesfârşit spre capătul digului. Acum existau 
telefoane mobile. Putea să-l sune pe Perez şi să-l întrebe ce 
se întâmplă. 

Aşteptarea ar fi fost mai suportabilă dacă ar fi putut să 
bea şi altceva decât ceai, de care se săturase până peste 
cap. Poate din pricina influenţei puritane a lui James, Mary 
părea să creadă că alcoolul era păcătos şi corupător, mai 
ales pentru femei. Dacă James bea un pahar, Mary îl 
considera un fel de tratament, dar ea nu-şi turna niciodată. 
Când mersese ultima oară la magazin, Fran cumpărase o 
sticlă de vin ca să aibă la cină când se adunau cu toţii. 
Acum, însă, părea tot mai puţin probabil ca asta să se 
întâmple în viitorul apropiat. Sticla era încă în cameră, 
ispitind-o. Mai mult, avea capac filetat, nici măcar nu era 
nevoie să şterpelească un tirbuşon din bucătărie. In mintea 
ei, începea deja să transforme toată experienţa într-o 
poveste amuzantă pe care să le-o spună prietenilor ei din 
Londra. Se imagina stând împreună într-un bar şi 
povestindu-le despre prima sa vizită în Fair Isle şi despre 
socrii ei deosebit de religioşi, despre cum se strecurase în 
dormitor şi băuse vin pe furiş, direct din sticlă. Era un bun 
povestitor. Avea să-i facă să râdă în hohote. Ca în fiecare 
seară, o sună pe Cassie. Duncan o luase cu el la Whalsay 
într-o călătorie de afaceri, iar Fran îşi dădea seama că 
fetiţa se plictisea. 

— Când veniţi acasă? o întrebă Cassie. Jimmy a promis 
> „Iubita locotenentului francez”, roman al autorului britanic John 
Fowles, publicat în 1969 (n. trad.). 

că mă duce la înot. 

— În câteva zile, promit. Nu mai stăm mult. Roagă-l pe 
tata s-o invite pe Jenny să vă jucaţi mâine. 

Jenny era cea mai bună prietenă a lui Cassie. 

Tocmai lăsase jos telefonul când Big James ajunse acasă. 
Ştia că lui Perez îi era greu să se înţeleagă cu tatăl lui. 
Discutaseră despre relaţia lor, despre părinţi şi despre 
cum să rezişti cu ei. Dar Fran credea că James era un 
drăguţ. Cu ea, cel puţin, se purta foarte frumos. Când 
Perez era ocupat, o lua la plimbare prin fermă, pe tot 
domeniul, îi arăta culturile şi îi dădea amănunte despre 
creşterea oilor. I se părea că era un bărbat care se bucura 
de compania femeilor. 

Acum, în schimb, el arăta teribil de obosit şi de 
îmbătrânit. Întotdeauna îl considerase puternic, musculos 
şi într-o formă bună, dar în seara aceea îi observă venele 
umflate de pe mâini şi pielea moale din jurul ochilor şi a 
maxilarului. 

— Nu ştiu cum poate Jimmy să lucreze în astfel de 
condiţii, îi spuse el. Ar fi prea mult pentru mine. 

Se aşeză pe scaunul lui de lângă foc şi-şi scoase cizmele. 

— Avionul a aterizat cu bine? întrebă Mary. 

— Fără probleme. Era un pilot nou, dar ştia bine ce face. 

James se ridică în picioare şi îşi turnă un pahar de 
whisky. Ridică sticla spre Fran. 

— Vrei un păhărel? 

Un semn că trăiau vremuri cu adevărat neobişnuite. Ea 
şovăi o clipă, apoi dădu aprobator din cap. James îi turnă 
cât îşi turnase şi sieşi. 

— Au arestat pe cineva? întrebă Fran. 

Se gândise că a doua crimă ar putea aduce un suflu nou 
anchetei. Cu siguranţă, Jimmy avea acum mai multe 
bănuieli în legătură cu asasinatele. 

— Nu cred, îi spuse James. Oricum, Jimmy nu are voie să 
vorbească despre caz. Pot să înţeleg asta. 

— Deci nu ai nicio veste nouă, interveni Mary, care îşi 
ridică privirile de la tricotat şi aşeză lucrul pe podea, lângă 
ea. Nu înţeleg de ce ar fi vrut cineva s-o omoare pe Jane. 

Angela asta era o persoană complet diferită. Nu mi-a 
plăcut niciodată de ea. 

Îl privi tăios pe James. 

— Ştii bine ce părere aveam despre ea. 

Fran nu o auzise niciodată vorbind urât despre Angela. 
Îşi zise că se datora felului în care crimele îi afectaseră pe 
toţi cei de pe insulă. 

— Dar Jane? Ea ce rău ar fi putut să facă? 

— Până la urmă n-o cunoşteam prea bine, spuse James. 
Nu ştiam ce fel de om e cu adevărat. 

— Am cunoscut-o suficient cât să ştiu că-mi plăcea de ea. 
Era aici când ornitologul ăla a dat buzna pe uşă cu vestea 
despre lebăda rară. Am râs împreună despre obsesiile 
bărbaţilor şi am ajuns la concluzia că femeile au mai multă 
logică. 

Rămaseră o vreme în tăcere. 

— Şi procurorul general a venit în seara asta cu avionul, 
spuse James în cele din urmă. 

Fran îşi zise că era o încercare de a-i distrage atenţia 
Mariei. 

— Pare o femeie de toată isprava. 

Fran vru să spună că Jimmy nu se înţelegea atât de bine 
cu ea, dar se opri la timp. Nu era genul de subiect pe care 
Jimmy ar fi vrut să-l discute cu tatăl lui. James se întoarse 
spre ea. Glasul îi era neobişnuit de blând. Parcă vorbea cu 
un copil. 

— Jimmy s-a gândit că ar fi mai bine să pleci cu noi pe 
vas mâine dimineaţă. Crede că ai fi mai în siguranţă acasă. 

— Nu! 

Cât de grea ar fi aşteptarea acasă la Ravenswick! Chiar 
dacă ar fi stat cu Cassie, tot n-ar fi avut răbdare. 

— Nici nu mă gândesc! 

James ridică din umeri, de parcă ar fi fost răspunsul pe 
care-l aşteptase, de parcă îi spusese deja fiului său că Fran 
n-ar fi acceptat varianta asta. 

— Ai idee când o să se întoarcă acasă? întrebă Mary. 

— A spus să nu-l aşteptăm. Ar putea să dureze toată 
noaptea. 

Fran era dezolată. Aşa urma să arate viaţa ei? Jimmy va 
avea munca lui, iar ea va sta acasă, de cele mai multe ori 
îngrijorată? Poate că nu era făcută să trăiască aşa. Poate 
că era, totuşi, mai bine să se mute pe Fair Isle. Dacă Jimmy 
se întorcea să lucreze la ferma familiei şi pe Bunul Păstor, 
nu şi-ar mai fi băgat nasul în viaţa personală a ucigaşilor. 
Iar ea nu şi-ar mai fi petrecut tot timpul gândindu-se că el 
era în pericol. 

* 

Era încă trează când Jimmy se întoarse. Trebuia să fi 
fost trecut de trei dimineața. Se tot uitase până atunci la 
ceasul deşteptător de pe noptieră. Acum că vântul se 
oprise, auzi un vehicul care se apropia, câteva cuvinte 
şoptite, apoi sunetul motorului care dispărea din nou spre 
nord. Sandy Wilson îl adusese acasă. Perez trebuia să fie 
epuizat. Înainte, nu-i apreciase capacitatea de a munci fără 
pic de odihnă. Iar faptul că se întorsese, în sfârşit, îi dădea 
un sentiment de uşurare şi îndrăznea să creadă că ar fi 
putut să adoarmă curând. 

Jimmy veni imediat la culcare. Nu bău niciun pahar de 
whisky înainte, nici măcar un ceai. Ea aprinse lumina de 
pe noptieră când îl auzi intrând, ceea ce-l făcu să 
clipească. I se păru că era dezamăgit că ea nu dormea încă 
şi că încerca să nu pară epuizat. Era prea obosit să mai 
vorbească. Nu-i puse întrebări. Nu-i reproşă că dorea s-o 
trimită de pe insulă. Rămase în tăcere, îl privi cum îşi 
scoase hainele şi-l cuprinse în braţe când se urcă în pat 
lângă ea. 

Avea tot trupul îngheţat. Ceea ce însemna că nu venise 
acasă direct de la North Light. Nu ar fi fost atât de rece. Îi 
frecă braţele ca să-i pună sângele în mişcare şi îşi încolăci 
picioarele în jurul lui. Simţi că ea însăşi începe să adoarmă 
încet-încet, dar era conştientă că el rămăsese rigid şi 
destul de treaz. Parcă suferise o pierdere, o tragedie 
personală. Nu părea un profesionist care ancheta moartea 
unui străin. 

Se trezi din nou când era încă întuneric. În casă se 
auzeau tot felul de zgomote - un robinet pornit şi zgomot 

de tigăi. James se trezise devreme ca să scoată Bunul 
Păstor la apă. Ea era singură în pat. li venea greu să 
creadă că Perez chiar se întorsese şi că îl ţinuse în braţe. 

Capitolul 25 


La North Light, stând alături de Rhona Laing şi privind 
cum reacţionau locatarii la vestea morţii lui Jane, Perez se 
simţise brusc deconectat de proces. Fusese deja o seară 
mult prea lungă. 

Stătuse o vreme cu Poppy în apartamentul 
administratorului. Perdelele nu fuseseră trase. Putea să 
vadă creasta dealului luminată de razele lunii şi de cursa 
hipnotizantă a fasciculului farului. Măcar era singur cu ea, 
în sfârşit. Maurice se afla încă în camera comună, alături 
de ceilalţi oaspeţi. Se aşezaseră amândoi pe canapea. 
Grătarul şemineului nu fusese curăţat. Era plin de cenuşă, 
de rămăşiţele unei bucăţi de lemn şi de câteva resturi de 
hârtie carbonizată. În cameră era frig. Poppy îşi pusese o 
jachetă flauşată peste pijama. 

— În seara asta te-ai întors de la Springfield pe jos, 
deschisese Perez discuţia. Te-ai întâlnit cu cineva pe 
drum? 

Poppy parcă nici nu auzise întrebarea. 

— Jane a fost foarte drăguță cu mine, spuse ea. De 
moartea Angelei nu mi-a păsat. Mi-a făcut viaţa mai 
uşoară. Dar de ce-ar fi vrut cineva să-i facă rău lui Jane? 

— Te poţi gândi la vreun motiv? 

Poppy clătinase din cap. 

— Angela era singura persoană care nu o plăcea. 

— De ce nu o plăcea Angela? 

— Pentru că lui Jane nu-i păsa că ea era mare vedetă, iar 
Angela avea mereu nevoie ca oamenii să-i spună ce 
grozavă era. Jane nu era impresionată de prostii de genul 
ăsta. 

Perez revenise la întrebarea iniţială: 

— Te-ai întâlnit cu cineva pe drumul de întoarcere de la 
Springfield? 

— Cineva se plimba pe dealul de dincolo de pista de 
aterizare. O clipă m-am speriat, pentru că am crezut că era 
Angela. Întotdeauna o vedeai plimbându-se aşa, de parcă 

putea merge kilometri întregi fără să se oprească. Dar 
bineînţeles că nu putea fi ea. Nu cred în fantome. 

Fata se cutremurase. 

— Cine era? 

Ar fi putut fi ucigaşul care se îndrepta spre Pund, îşi zise 
Perez. 

Poppy ridicase din umeri. 

— Putea fi oricine. Era doar o siluetă pe deal. Şi toţi 
ornitologii ăştia arată la fel, nu-i aşa? Haină impermeabilă, 
pălărie, mănuşi... 

— Era un bărbat sau o femeie? 

— Păi, întâi am crezut că era Angela, deci că ar fi fost o 
femeie. Dar cred, totuşi, că era un bărbat. 

Singura femeie care locuia la Centru era Sarah Fowler. 
Era la fel de înaltă ca soţul ei, iar dacă se îmbrăca într-o 
haină voluminoasă şi purta pălărie, de la distanţă era 
imposibil să-i deosebeşti. De pe deal, această persoană ar 
fi văzut-o pe Poppy foarte clar, mai ales dacă avea binoclu. 
Perez era mulţumit că fata urma să plece pe vas devreme 
în dimineaţa următoare. 

— Ţi-a spus, cumva, Angela ceva mai deosebit în 
săptămâna dinainte să moară? Ceva care ar putea explica 
de ce a fost ucisă? 

— Nu, nu-mi dădea prea multă atenţie. Adică, da, bătea 
câmpii despre prietenul meu, ca de obicei, şi despre ce 
ratată sunt, dar, dacă mă gândesc mai bine, nu cred că era 
prea atentă la ce spunea. O preocupa ceva. 

Urmase o pauză. Un moment de onestitate. 

— Cred că de-asta am şi vărsat berea pe ea. Mai bine să 
mă urască, decât să se poarte de parcă n-aş fi existat. 

La ora zece, Perez hotărâse să-i lase pe locatarii de la 
Centru în compania Rhonei Laing şi să se întoarcă la scena 
crimei. Laing nu avea nicio problemă să fie lăsată acolo şi 
organizase spaţiile de cazare pentru ea însăşi, Sandy şi 
Vicki. 

— Categoric nu în dormitorul comun, o auzise spunându- 
i lui Maurice. Cel puţin nu pentru doamna Hewitt şi pentru 
mine. Camere single. Preferabil cu duşuri. Pe adjunctul 

Wilson poţi să-l pui oriunde ai loc. 

Perez merse pe jos prin lumina lunii până la Pund. Deja 
se lăsase un frig cumplit, iar o pojghiţă subţire de gheaţă 
se formase pe suprafaţa apei din mlaştini. In minte i se 
derulau încontinuu discuţiile anterioare cu locuitorii de la 
Centru. Ce ratase? Ce provocase o altă crimă? Incă bănuia 
că ucigaşul era raţional. Acestea nu erau acţiunile unui 
psihopat din tabloide. Nu avusese loc o agresiune sexuală. 
În cazul Angelei se folosise doar atâta violenţă cât era 
necesar ca s-o ucidă. Fusese un atac atent planificat şi 
controlat, nicidecum izbucnirea unei adolescente 
debusolate. Îşi spuse din nou că era bine s-o trimită pe 
Poppy departe de insulă, în siguranţă, la mama ei. După 
discuţia cu ea, nu mai avea niciun sens s-o suspecteze. 
Credea că Jane fusese înjunghiată pentru că reprezenta o 
ameninţare pentru ucigaşul Angelei: văzuse ceva, auzise 
ceva sau descoperise identitatea făptaşului. Dar, chiar 
dacă nu fusese decât o victimă colaterală, atacul avea o 
anumită ferocitate, era complet diferit de primul, ceea ce-l 
dezorienta profund. 

Dacă Jane ar fi descoperit ascunzătoarea Angelei, asta 
ar fi fost un motiv suficient să fie omorâtă. Poate că în casa 
aceea chiar existaseră un jurnal, o scrisoare sau o 
fotografie care să trimită la criminal. Jane fusese ucisă 
pentru asta, iar dovada recuperată şi probabil distrusă. 
Asta fusese ipoteza lui încă de la descoperirea trupului lui 
Jane. Înainte să plece de la Centru, petrecuse o vreme în 
camera de păsări cu Rhona Laing şi discutaseră despre 
asta. Acum credea tot mai mult în ipoteza lui şi analiza 
implicaţiile. Avea nevoie de o echipă de specialişti care să 
facă percheziţie la North Light. De vreme ce orice dovadă 
luată de la Pund probabil că nu mai exista acolo, era 
nevoie de eforturi suplimentare ca să găsească alte dovezi. 
Ştia că acum era posibil ca avioanele să ajungă pe insulă 
toată ziua următoare. Dacă ornitologii aveau să ocupe 
toate charterele, urma să cheme din nou elicopterul de 
urgenţă. 

Când ajunsese la Pund, îl găsise pe Sandy fumând afară. 

Perez observase în întuneric strălucirea capătului de ţigară 
şi haloul alb de fum. 

— E ciudat, spusese Sandy. Credeam că aici e ca la 
Whalsay, doar că mai mic. Dar nu e, nu? E mult mai izolat. 

Whalsay era insula pe care copilărise puştiul şi care se 
afla la doar câţiva kilometri de Mainland, fiind permanent 
legată de continent printr-un serviciu regulat de feribot. Îşi 
stinse ţigara, puse chiştocul într-o pungă în buzunar, după 
care tropăi din picioare ca să se mai încălzească. 

— N-aş putea să rezist aici. Aş înnebuni într-o 
săptămână. 

— Ține de obişnuinţă. 

Dar Perez nu era nici el sigur că s-ar fi putut reobişnui 
cu locul ăsta dacă s-ar fi mutat acasă. Poate că fusese deja 
plecat prea mult timp. 

— Cum merge ancheta medico-legală? 

— Vicky spunea că a terminat de făcut fotografiile. Mai 
devreme punea probele în pungi şi îi cam stăteam în drum. 

Vorbea de parcă ar fi fost mereu în drumul cuiva. 

Perez îl lăsase pe Sandy unde era şi se oprise la uşa 
casei din Pund. Nu o văzuse pe Vicki, care probabil era în 
mansardă. O strigase: 

— Pot să urc să arunc şi eu o privire? 

— Da, am terminat. Trage un costum pe tine şi mergi 
numai între benzile de izolare. Nu trebuie să te deranjezi 
cu bocancii. O să-ţi iau oricum amprenta pantofilor înainte 
să plec. 

Perez găsise un costum chiar după uşă, îl îmbrăcase şi 
urcase pe scară. Se oprise la jumătate şi privise înăuntru. 
Trupul lui Jane zăcea aşa cum şi-l amintea. De data asta 
era luminat puternic de spotul alb. Vicki era ghemuită într- 
un colţ al mansardei, ca să evite să-i atingă un braţ întins, 
şi cotrobăia sub pieile de oaie. 

— Căutam arma crimei. 

— Tot prin înjunghiere a murit, nu-i aşa? 

— Eu aşa cred. Dar nu a fost ucisă cu acelaşi cuţit, 
bineînţeles. Pentru că acela a plecat în elicopter cu prima 
victimă. 

— De data asta e mai mult sânge. 

— Şi mai multe răni. Cred că Jane l-a auzit pe criminal 
când urca pe scară. Nu mai avea cum să scape, dar măcar 
s-a luptat din toate puterile. Există răni de apărare pe 
mâini şi pe braţe. 

Perez se întrebase ce impresie îşi făcuse ucigaşul 
descoperind că Jane era aici. Oare îl înfiorase ideea că 
trebuia să se confrunte cu femeia pe care o înjunghia? Sau 
se bucurase de ocazia ivită? 

— Ucigaşul ar putea fi o femeie? 

Oare o femeie chiar ar putea fi întărâtată de atâta 
violenţă? 

Vicki ridicase din umeri. 

— Nu văd de ce nu. 

— Ai idee ce fel de armă căutăm? 

— Hei, întreabă-l pe patolog! E plătit mult mai bine ca 
mine, îi spusese ea zâmbind ştrengăreşte. 

Nu era vreo o prețioasă sau vreo arogantă, iar el îi 
aprecia judecata mai mult decât pe cea a doctorului 
eminent care efectua autopsii în Aberdeen. 

— Ceva cu o lamă îngustă, îi spusese. Şi foarte ascuţit. 
Ucigaşul l-a scos ulterior din corpul ei. Din cauza asta aici 
e mai mult sânge decât dincolo, la far. In plus, pare să fi 
atins o arteră. Bine, şi penele sunt foarte diferite. 

— Sunt diferite? o întrebase el mirat. 

Credea că penele erau pene, oricum ar fi arătat. 

— Într-adevăr, aici par să fie mai multe. În camera 
păsărilor erau doar câteva aşezate în părul Angelei. Şi 
astea parcă sunt mai lungi. 

— Aici cineva pur şi simplu a tăiat o pernă şi i-a scos 
conţinutul, îi spusese ea. Nu te-ai bătut niciodată cu perne 
la internatul ăla al tău? 

— Pensiunea de la Anderson High nu era nici pe departe 
un internat. 

Îi spunea acelaşi lucru de fiecare dată când se întâlneau, 
dar devenise deja un fel de poantă înţeleasă doar de ei, 
care trebuia făcută neapărat: el făcuse o şcoală cu 
internat, în timp ce ea mersese la şcoala publică din 

localitate. 

— Atunci cum rămâne cu penele din părul Angelei? 

— Le-am trimis pentru analiza ADN-ului, dar nu sunt 
dintre cele care umpli pernele, asta e sigur. Se pare că 
provin de la mai multe specii diferite. 

Perez se gândise la asta. Nu înţelegea, însă, ce putea să 
însemne. 

— Ai găsit perna goală? 

— Nu-i aici. Şi cu siguranţă nici arma crimei nu-i aici. 

— O să-i cer echipei de căutare să intre în acţiune. Pot 
să demonteze locul ăsta scândură cu scândură şi apoi să 
meargă şi la North Light. E primul lucru de făcut mâine 
dimineaţă. 

Coborâse pe scară şi Vicki îl urmase. Adusese cu el un 
termos de cafea de la Centru. Rămase în picioare în faţa 
casei lângă Sandy şi îl luă din rucsac. Din buzunare scoase 
câteva sandwich-uri şi o jumătate de prăjitură cu fructe, ca 
un magician în mâinile căruia apăreau din neant panglici 
strălucitoare şi colorate. 

— Este faimoasa prăjitură cu fructe a lui Jane. Bucuraţi- 
vă de ea din plin. 

Se aşezaseră în camioneta lui Tammy Jamieson ca să 
mănânce. Bărbatul probabil plecase acasă pe jos. Pe 
parbriz apăruseră deja flori de gheaţă, dar gerul nu reuşea 
să acopere putoarea de peşte. Perez se aşeză în spate pe o 
pernă murdară. Băuse o cafea şi preferase să le lase 
celorlalţi mâncarea. 

Îi întrebă: 

— De unde aţi luat amprente? 

Lui Vicky îi plăcea cafeaua la fel ca şi lui, tare şi neagră. 
Pentru Sandy adusese un borcan cu lapte şi câteva 
linguriţe de zahăr într-o pungă de plastic răsucită la 
capete. Vicky luase o înghiţitură, înjurase fiindcă lichidul 
era prea fierbinte, după care se întorsese spre el. 

— De pe rafturi, de pe sticlele de vin şi de pe căni. Pe 
scară sunt câteva pete parţiale, dar am reuşit să prind una 
întreagă pe scândurile din mansardă. Desigur, ar putea să 
fi fost făcute fie de Jane, fie de Angela. 

— Am deschis cutia aia de lemn înainte să-i găsesc 
cadavrul. 

— Am căutat şi acolo amprente. Nu era nimic. Nici 
măcar a ta. 

I se păruse ciudat. Nu purtase mănuşi, dar poate că 
atinsese doar marginea capacului şi nu se imprimase nicio 
amprentă. Ferestrele din spate ale camionetei se 
acoperiseră deja de condens. 

— Ai clasat în pungi obiectele din cutie? 

— Care obiecte? îi răspunsese Vicky în timp ce lua o 
bucată de prăjitură pe care şi-o îndesă în gură. 

Perez strânsese ochii cu putere şi, preţ de o clipă, 
simţise că se îneacă. Şi-l imaginase pe tatăl lui îmbrăcat în 
costumul pentru recoltarea probelor instalând luminile 
puternice din interiorul casei Pund şi răspunzându-i aspru 
şi precipitat lui Sandy când acesta se oferise să-i ajute. 
Când Perez ridicase privirea din nou, Sandy întreba despre 
orarul avionului şi despre alte detalii de organizare a 
echipei de căutare. 

— Crezi că i-am putea aduce direct din Inverness? 

Perez îşi ţinea încă respiraţia şi aştepta ca Vicki să 
repete întrebarea: Ce obiecte? Dar, pentru că el nu îi 
răspunsese imediat, Vicky continuase să vorbească cu 
Sandy. Părea prea obosită de munca meticuloasă pe care o 
făcuse ca să mai ţină minte ce fusese întrebată. 

Ce să-i răspund dacă mă întreabă din nou! 

În camionetă, discuţia dintre Sandy şi Vicki continuase, 
dar el abia dacă auzise ceva. 

Să-i spun adevărul? O pereche de cercei de argint şi o 
brățară. Bijuterii făcute pe insulă de femeia aceea scoțiană 
care şi-a înfiinţat un atelier la South Light. Recunosc stilul. 
Am cumpărat şi eu ceva de la ea pentru Fran. 

— Sper că la far au căldură în camere, intervenise Vicki. 
Cum e cazarea acolo, Jimmy? E în regulă? 

— Da, e rezonabil. 

Ce obiecte? Dar Vicky nu mai repetase întrebarea, iar el 
nu-i mai amintise de ea. 

Hotărâseră să încheie ziua de lucru. Vicki spusese că 

dorea să arunce un ochi după amprente de încălţăminte pe 
aleea noroioasă din faţa casei de la Pund. Dacă vremea se 
schimba peste noapte, era posibil să le piardă. 

— Şi n-ar fi bine ca unul dintre noi să rămână aici, să 
supravegheze scena crimei? 

— O să punem bandă, îi spusese Sandy. Şi mă întorc eu 
înainte să se lumineze. Sunt convins că va fi suficient de 
sigur dacă dorm doar câteva ore. Ce zici, Jimmy? 

Perez, distras, dăduse din cap. Intrase din nou în casa 
ruinată. Deschisese el însuşi cutia de lemn strălucitoare şi 
constatase că era goală. 

Sandy pornise motorul. Perez îşi stinsese lanterna, 
alergase afară şi se urcase în spatele camionetei. Nu 
reuşise să aducă vorba despre cutia goală de lemn. Când 
coborâse din maşină zăbovise o clipă în plus, de parcă ar fi 
vrut să le mai spună ceva, dar Sandy îi strigase de la volan: 

— Haide, omule, vreau să ajung şi eu în pat! 

Perez intrase apoi în casa tăcută. Când deschisese uşa 
dormitorului, Fran aprinsese lumina. N-avea ce să-i spună, 
aşa că tăcuse. Îl acoperise cu trupul ei ca să-l încălzească, 
dar mult timp după ce îi auzise respiraţia regulată, semn 
că adormise, el rămăsese la fel de rece şi de rigid ca şi 
când ar fi dormit afară, pe pământul îngheţat. 

Capitolul 26 


Perez stătea pe colina care se ridica deasupra fermei 
Pund şi privea în jos. Avea impresia că nu mai era mult 
până ce clădirea avea să se prăbuşească. Piatra, care 
odinioară formase zidul înconjurător, fusese risipită şi nu 
se mai putea distinge acum de şirurile de roci care ieşeau 
din mlaştină. Chiar şi clădirea se dărâmase la un capăt. Un 
val dens de negură acoperea şesul de la Setter la Pund, 
aşa că în zori casa părea aproape romantică. Era un loc 
ideal de întâlnire pentru doi amanți. 

Nu dormise deloc. Când începuse să se lumineze se 
întorsese de câteva ori ca să se uite la ceasul deşteptător. 
Era surprins de cât de lent trecea timpul. Nedumerirea lui 
Vicky în legătură cu obiectele din cutie îl năucise. „Care 
obiecte?” Întrebarea i se învârtise în minte toată noaptea. 

Ştia că tatăl lui luase bijuteriile. Cine altcineva ar fi 
putut s-o facă? În niciun caz Sandy sau Vicki. Ce scop ar fi 
avut ei? Nu aveau nicio legătură personală cu ancheta. Şi 
nimeni altcineva nu apucase să intre în casă. Îşi dăduse 
seama că tatăl lui era implicat de îndată ce Vicki rostise 
întrebarea. Oare asta îl făcea la fel de corupt ca oamenii 
pe care îi dispreţuia atât de tare? Ca politicienii care 
găseau locuri de muncă pentru copiii lor, ca oamenii de 
afaceri care plăteau pentru ca regulile de planificare 
urbană să fie trecute cu vederea, sau ca vânători de teapa 
lui Duncan, care atingeau succesul folosind şantajul şi 
mita? 

James se trezise odată cu Perez. Stăteau amândoi în 
picioare în bucătăria de la Springfield, bând ceai şi 
mâncând pâine coaptă de mama lui. Dar tot acolo era şi 
Mary. În afară de prezenţa mamei lui, celălalt motiv pentru 
care Perez, nervos şi confuz după o noapte de nesomn, nu 
deschidea subiectul, era că, pur şi simplu, n-ar fi ştiut ce 
să-i spună bărbatului de lângă el. N-ar fi fost în stare să se 
controleze. După primul moment în care conştientizase ce 
făcuse tatăl lui, furia îi cotropise creierul şi-i sufocase 

raţiunea. Cum de mai putea tatăl lui, care propovăduia de 
la amvon despre neprihănire şi moralitate, să se uite în 
oglindă după o asemenea faptă? Cât de ipocrit putea să 
fie? Perez, care niciodată nu înţelesese cu adevărat 
impulsul spre violenţă fizică, era speriat de ce ar fi fost 
capabil să facă în starea pe care o avea. Îşi închipui ce-ar fi 
simţit dacă i-ar fi zdrobit tatălui său faţa cu pumnul până 
când sângele ar fi început să-i şiroiască printre degete. Aşa 
că nu scoase o vorbă şi doar dădu din cap când James se 
oferi să-l ducă în nordul insulei, împreună cu restul 
echipajului de pe Bunul Păstor. 

Îl lăsă la Setter, iar de acolo plecă la Pund pe jos. 
Tocmai începuse să se lumineze. Fiecare fir de iarbă era 
acoperit de chiciură. In timp ce se apropia de casă, 
observă pe pajişte o becaţă speriată. Se opri o clipă şi o 
privi cum zboară în zigzag, îndepărtându-se pe deasupra 
dealului. Pe vremuri, probabil că bărbaţii împuşcau astfel 
de păsări, chiar dacă nu ar fi obţinut decât o mână de 
carne. 

După primul val de şoc, Perez nici măcar nu mai era 
surprins că tatăl său luase cerceii şi brăţara sau de 
trădarea pe care o reprezenta furtul. Acum totul avea sens 
şi explica amănunte care mai înainte păreau irelevante. 
Perez îşi aminti de şovăiala băieţilor de pe barcă atunci 
când întrebase dacă Angela avea un iubit pe insulă, un 
localnic. Îşi aminti că tatăl lui se oferise să rămână lângă 
cadavrul lui Jane, ca să-l lase pe el să întâmpine avionul. 
Mai târziu, James fusese nevoit să se folosească de prilejul 
de a instala luminile în casa din Pund ca să fure bijuteriile 
cât timp atenţia lor era în altă parte. Nu-i trecuse prin 
minte că Perez cercetase deja parterul înainte să găsească 
trupul lui Jane. Lui James îi plăcuseră mereu femeile mai 
tinere. Era flatat de atenţia lor. Îi plăcea să danseze cu ele. 
lar ele îi agreau compania, fermecate de curtoazia de 
modă veche. Chiar şi Fran, cea mai pretențioasă persoană 
din lume, fusese sedusă de farmecele lui. 

Oare câte femei au existat în viaţa lui? se întrebă el 
acum, privind cerul care se lumina peste Sheep Rock. Câte 

minciuni i-o fi spus mamei? Pricepu imediat că Mary 
trebuie să fi ştiut despre aventura dintre James şi Angela 
Moore, sau cel puţin ghicise că era ceva ce nu mergea 
bine. Era o femeie foarte pătrunzătoare şi, mai mult, îi era 
soţie de mai bine de treizeci şi cinci de ani. lar James 
habar nu avea să mintă. Perez se miră că el nu remarcase 
vreodată că existau probleme în căsnicia părinţilor lui. 
Reuşiseră să-şi ţină crizele conjugale departe de el. 

Observă că Sandy se afla deja la ferma ruinată. Stătea în 
prag şi-l urmărea cu privirea. Perez spera că Vicki se află 
încă la far şi că se bucura de câteva ore bune de somn. 
Chemase elicopterul cu echipa de căutare pentru ora zece. 
Legistul putea să ia cadavrul şi probele în elicopter şi să 
ajungă la Aberdeen până în prânz. Acum voia să vorbească 
numai cu Sandy. 

În pungă avea din nou cafea, alături de sandwich-uri cu 
şuncă şi curmale lipicioase. Mama lui se trezise înaintea 
lui James ca să pregătească de mâncare pentru el şi pentru 
echipaj şi îi făcuse şi lui Jimmy un pachet. Fiecare zi pe 
barcă decurgea la fel. De ce ai mai face asta dacă ştiai că 
se furişa aici, la Pund, ca să facă sex cu Angela Moore? 
Perez credea că era vorba de mândrie şi de ambiția de a 
rămâne uniţi în faţa bârfelor de pe insulă. Trebuia să aibă 
grijă de soţul ei şi nu voia ca el să se facă de râs în ochii 
celorlalţi. 

Perez se aşeză pe prag lângă Sandy. 

— Care e atmosfera de la Centru? 

— Totul e bine. Procuroarea a spus că o să vină şi ea aici 
ca să vadă cadavrul. O să împrumute Land Rover-ul de la 
Centru. Vicky o să se asigure că procedura se respectă 
întocmai. 

— Am nevoie de un sfat. 

În ciuda a ceea ce simţea, se trezi zâmbind la uluirea şi 
mândria de pe chipul lui Sandy. În general, alţii îi dădeau 
lui sfaturi, indiferent dacă avea nevoie de ele sau nu. De 
cele mai multe ori nici nu le cerea. 

Perez îi povesti despre cerceii de argint şi brăţara pe 
care le găsise în cutia de lemn în timp ce căuta indicii prin 


< 193 + 


casa de la Pund înainte să dea peste cadavrul lui Jane. Apoi 
îi explică ce însemna dispariţia lor. 

— Tatăl tău ce spune despre asta? 

Sandy îşi mai aprinse o ţigară. 

— Nimic. Nu l-am întrebat încă. 

— Poate ar trebui s-o faci. Cine ştie, poate ai înţeles 
greşit. Nu crezi că tragi nişte concluzii pripite? 

— Nu ştiu cum ar da chestia asta. Dacă ar fi să-l punem 
sub acuzare... 

— Ei, aiurea! 

Sandy suflă fumul în aerul rece, privind cum se ridică 
deasupra lui. 

— Doar nu vrei să spui că e un ucigaş? 

— Nu. 

Exclusese aproape imediat varianta asta. Tatăl lui era la 
Springfield când Angela Moore fusese ucisă şi, dacă ar fi 
înjunghiat-o pe Jane Latimer ca s-o împiedice să vorbească 
despre aventura lui, ar fi putut să ia atunci bijuteriile din 
cutia de lemn. În plus, improvizaţia cu penele nu era stilul 
lui. 

— Atunci nu se pune problema de vreo acuzaţie, 
continuă Sandy. Pe de altă parte, dacă o ştia atât de bine 
pe femeia asta, atunci s-ar putea să aibă ceva util să-ţi 
spună. Ar fi greşit să nu-l întrebi despre ea. E un martor 
important. 

— Dar a manipulat o scenă a crimei, spuse Perez. A 
pervertit cursul justiţiei. 

— Dacă lucrurile stau chiar aşa, poate că încerca, de 
fapt, să-şi salveze căsnicia, zise Sandy. Şi să-l scutească pe 
fiul lui de un sentiment oribil de jenă, adăugă el după 
câteva momente de tăcere. 

O vreme nu spuseră nimic şi priviră cum un soare mare 
şi portocaliu se ridica deasupra mării, dincolo de Sheep 
Rock. În depărtare se auzi sunetul unui avion care se 
apropia. 

x 

Perez merse la pistă să întâmpine avionul. Probabil că 

decolase de la Tingwall la prima oră. Nu era, cu siguranță, 

un zbor regulat. Pe drum se întâlni cu Dougie Barr, 
ornitologul rotofei. Bărbatul era încins de efort în ciuda 
frigului şi abia mai respira. 

— Tocmai am fost la Apa de Aur ca să mă asigur că 
lebăda e încă acolo, spuse el icnind. 

— Şi mai este? 

După o noapte de nelinişte din pricina tatălui său, Perez 
îi percepea acum pe ornitologi ca pe o distracţie amuzantă. 
Întotdeauna le considerase obsesia puţin ridicolă. Îşi dădu 
seama că majoritatea ornitologilor erau bărbaţi. Angela 
Moore era o raritate printre ei. 

— Da, este. E exact în locul în care şi-a găsit adăpost ieri 
seară. 

— Du-i direct în nord şi pe urmă înapoi la avion. Fără 
ocolişuri, fără abateri de la traseu. Altfel, zborurile vor fi 
oprite. 

— Le-am explicat totul. 

Se dădură amândoi la o parte ca să-i permită lui Dave 
Wheeler să treacă pe lângă ei cu maşina. 

Încă se vedeau urmele pregătirilor pentru zborul de 
urgenţă din seara anterioară - cenuşa focurilor care 
fuseseră aprinse şi iarba arsă. Avionul ocoli pista de câteva 
ori, apoi ateriză lin. Soţia lui Tammy Jamieson îşi făcu 
apariţia, dar nu în camionetă - pe care o folosea încă 
Sandy - ci într-un Ford Capri auriu, cu arcuri mâncate de 
rugină. Opri lângă Perez şi cobori fereastra. Ea era de pe 
insula Fetlar. Se cunoscuse cu Tammy la şcoală. 

— Te bucuri că Tammy a putut să iasă cu barca? o 
întrebă Perez. 

— Da, e morocănos întruna dacă nu iese cu barca în 
fiecare săptămână. Acum mă bucur şi eu de ceva linişte. Il 
iubesc de nu mai pot, dar cu toţii avem nevoie de ceva 
timp singuri. 

— Aştepţi pe cineva cunoscut la avion? 

Ea îi zâmbi: 

— Nu, sunt aici pe post de taxi. Maurice a sunat noaptea 
trecută ca să mă întrebe dacă pot să-i duc pe ornitologi în 
nord şi apoi să-i aduc la avion. Se pare că vor veni toată 

dimineaţa, aşa că o să-i ajut să facă naveta. Maurice mi-a 
spus că o să mă plătească. Sper să pun ceva deoparte 
pentru vacanţă. 

Perez îşi spuse că Maurice reintra încet în rolul său de 
administrator al Centrului de cercetare. Poate că moartea 
lui Jane îl forţase să preia din nou frâiele. Sau poate că era 
vorba de influenţa Rhonei Laing. Puţini bărbaţi ar fi fost în 
stare să o înfrunte, iar Maurice prefera mereu calea 
uşoară. Aproape imediat ce se gândi la ea, telefonul sună 
şi numele lui Laing apăru pe ecran. 

— Jimmy, unde eşti? 

— Pe pistă, supraveghez sosirea primului grup de 
ornitologi. 

Îi văzuse când coborâseră din avion, încărcaţi cu 
telescoape, trepiede şi camere. Dougie îi conducea pe 
patru dintre ei în maşina care aştepta. Le putea simţi 
entuziasmul chiar şi de la distanţă. Işi  îndesară 
echipamentul în portbagaj şi se îngrămădiră pe bancheta 
din spate. Dougie se aşeză pe scaunul din faţă. 

— Puteţi să porniţi la drum pe jos, le strigă celorlalţi 
patru. Ne întoarcem după voi imediat ce îi lăsăm pe cei din 
maşină. 

— Jimmy? repetă Laing nerăbdătoare. 

— Îmi pare rău, n-am auzit ce-aţi spus. 

— Am spus că am fixat ora pentru conferinţa de presă: la 
două, în sala de festivități. 

Perez nu mai auzea cuvintele procurorului, pentru că 
avionul trecu în viteză pe lângă el şi se pregăti să decoleze. 
Bănuia că acesta, la rândul lui, funcţiona tot în sistem de 
ture, urmând să aducă mai târziu un alt grup de ornitologi 
şi să-i preia pe cei aflaţi deja pe insulă. 

— Îmi pare rău, spuse el din nou. Puteţi să repetaţi? 

— Aş vrea să te duci acolo, Jimmy. La conferinţa de 
presă. 

Chiar şi prin telefon, simţea că Laing îşi pierde 
răbdarea. Era obişnuită să primească un răspuns imediat. 

— Reporterii cum ajung pe insulă? 

— Am pregătit o cursă specială. Ceilalţi vin cu barca. 

Sper ca până atunci să scăpăm de valurile de ornitologi. 

I se părea că Laing coordonase totul excelent. 

— Deci, Jimmy? 

— Scuze, poftim? 

— Vii la conferinţa de presă? 

— Da, spuse el. Desigur. 

x 

La North Light, locuitorii luau micul dejun. Dougie 
lipsea, dar toți ceilalți suspecți erau acolo: familia Fowler, 
Hugh Shaw, Ben Catchpole, Maurice Parry. Perez se opri 
în uşă şi îi privi înainte ca ei să observe că era acolo. Unul 
dintre voi este ucigaşul. Dar cu toţii arătau atât de normal, 
atât de inofensiv, încât ideea părea ridicolă. 

Sarah Fowler preluase din nou locul lui Jane în 
bucătărie. Acum, că Poppy plecase, ea era singura femeie 
care mai locuia la Centru. Perez se întrebă ce-ar fi spus 
Fran dacă afla că Sarah Fowler îşi asuma rolul de 
bucătăreasă, dar părea că femeia muncea cu entuziasm. 
Disperarea din noaptea anterioară se risipise. Sarah stătea 
în spatele tejghelei exact aşa cum făcuse Jane, împărțind 
costiţă şi ouă prăjite pe farfurii şi ridicându-şi ocazional 
privirea ca să schimbe două vorbe cu oaspeţii. Işi dori din 
nou să găsească o modalitate de a o înţelege mai bine. Ce 
se afla, de fapt, în spatele deselor ei schimbări de 
temperament? Sigur, noaptea trecută cu toţii păruseră să 
fie în stare de şoc. În dimineaţa asta, însă, parcă 
hotărâseră să ignore violenţa şi să-şi continue viaţa la 
Centru în modul cel mai firesc cu putinţă. Poate faptul că 
moartea lui Jane avusese loc departe de Centru făcea 
lucrurile mai uşoare. 

— Vrei să mănânci, inspectore? Sau vrei o cafea? 

Sarah Fowler îl văzuse şi îl invita la masă. 

— O cafea, te rog, spuse el. Prin urmare, tu ai rămas cu 
toată treaba pe cap? 

— Mă simt mult mai bine de când am găsit ceva de 
făcut. Chiar nu e nevoie să găseşti pe altcineva să 
gătească. Prefer să fiu ocupată cu ceva. 

Nici urmă de Vicki sau de procuroare în sala de mese. 


e 197 œ» 


— Tocmai ţi-ai ratat colegii, îi spuse Sarah. Au plecat în 
Land Rover. 

S-au dus la casa de la Pund ca să ridice cadavrul lui 
Jane, iar apoi o să meargă la South Light ca să-l urce în 
elicopter. 

Perez mulţumi din cap, îşi luă cafeaua şi se aşeză la 
masă lângă Maurice. 

— Poppy a plecat cu bine cu Bunul Păstor? 

— Da. 

Maurice era ceva mai îngrijit decât în ultima vreme. 
Oare se bărbierise înainte să-şi conducă fiica la barcă? Un 
ultim efort de a încerca să păstreze aparențele de dragul 
ei? Sau fusese din nou vorba de efectul Rhona Laing? 

— De dimineaţă nu prea mai voia să plece, continuă 
Maurice. Spunea că îşi făcea griji pentru mine. Ai luat 
legătura cu rudele lui Jane? 

— Cu sora ei, spuse Perez. Părinţii lui Jane sunt destul 
de în vârstă. Sora ei o să le transmită vestea. 

Se uită la ornitologii aflaţi de cealaltă parte a mesei. 

— De ce nu sunteţi la Apa de Aur, la lebăda aia 
americană? 

— Munca de la Centrul de cercetare trebuie să continue. 
Nu suntem cu toţii în concediu, îi spuse Ben îmbufnat. 

Perez se întrebă ce îi provocase izbucnirea. Oare îl 
enervau avioanele pline de ornitologi care cotropeau 
insula? 

— Fair Isle nu înseamnă numai rarităţi, în ciuda unor 
oameni ca Dougie. Aici facem ştiinţă adevărată. 

— Fără îndoială, admise Perez şi sorbi din cafea. 

— Am inspectat capcanele, iar acum plec să cercetez 
dealurile. În lipsa Angelei, cineva trebuie să continue 
proiectele începute. 

— De pe Ward Hill se vede bine până la Pund. 

— Şi ce dacă? 

O altă străfulgerare de furie şi sfidare. 

— Mă întrebam dacă ai ajuns şi ieri pe acolo. Cineva se 
plimba pe deal. Poate ai observat ceva. 

— Am fost pe deal de dimineaţă, când Jane era încă la 

far. 

Ben se ridică şi ieşi val-vârtej, înfoindu-şi părul ca o fată. 
Poppy plecase, dar părea că Ben preluase rolul de 
adolescent sfidător. 

— Cu toţii suntem nervoşi, remarcă John Fowler. Stresul 
e de vină. Nu trebuie s-o iei personal. 

Pe masa de lângă el se afla un carnet de notițe. Prima 
pagină era acoperită cu nişte stenograme. Perez deveni 
din nou suspicios în privinţa lui. Avea de gând să 
transforme toate astea într-un articol publicat în vreun ziar 
renumit de duminică? Ar fi fost cu siguranţă o poveste 
bună, înţelegea foarte bine asta: toţi suspecţii erau adunaţi 
sub acoperişul aceleiaşi clădiri, pe o insulă izolată de 
lumea exterioară, şi se întrebau care dintre ei era 
criminalul. 

Jurnalistul mormăi ceva despre soţia lui şi se retrase în 
bucătărie. Hugh anunţă că pleacă la Apa de Aur; era o 
şansă bună să-şi întâlnească vechii prieteni şi să profite cât 
mai mult de momentul său de glorie. Perez şi Maurice 
rămaseră singuri. 

— Ştiai că era lesbiană? spuse Maurice din senin. 

De vreme ce Perez nu-i răspunse imediat, continuă: 

— Jane Latimer. Era lesbiană. Probabil că nu e relevant 
şi oricum n-a contat vreodată pentru mine, dar mă 
gândeam că ar fi bine să ştii. 

— Aţi vorbit despre asta? 

— Nu făcea mare caz de chestia asta, dar nici nu se 
ascundea. Vorbea uneori despre partenera ei - mă rog, 
fosta parteneră. Lucrează în media: televiziune, film, ceva 
de genul ăsta. 

— Crezi că începuse vreo relaţie cât a stat aici? 

— Nu ştiu să fi avut pe cineva, dar e posibil să nu-mi fi 
spus. Era foarte discretă. Dar pare puţin probabil, la North 
Light nu prea se cazează femei singure. 

Perez îşi zise că Sandy avea să fie încântat de această 
noutate. Ar fi considerat-o foarte importantă. Dar Jimmy 
tot nu credea că Jane era victima principală. Fusese ucisă 
pentru ceea ce ştia sau bănuia, dar nu pentru cine era. 

Afară se auzi sunetul puternic al unui motor. Văzu prin 
fereastra lungă elicopterul care ateriză ca să preia 
cadavrul femeii şi să-l ducă pe insula principală din 
arhipelag. Nu i se organizase o plecare spectaculoasă, dar 
ceva îi spunea că Jane şi-ar fi dorit oricum discreţie. 

Capitolul 27 


Dougie se uită la ceas. Încă douăzeci de minute şi 
ultimul grup de ornitologi trebuia să fie înapoi pe pistă. Un 
grup plecase deja. Începuseră să-şi piardă entuziasmul şi 
nu mai băgau pasărea în seamă - la început fuseseră 
concentrați, se uitaseră întruna prin telescoape, luaseră 
notițe şi făcuseră desene. Se vorbise în şoaptă. Acum, în 
schimb, făceau gălăgie: râdeau, împărtăşeau noutăţi, 
trimiteau mesaje şi fotografii prietenilor care nu erau atât 
de norocoşi să fie acolo, ca să le facă în ciudă. Hugh stătea 
în mijlocul lor. Ai fi crezut că el, nu Dougie, era cel care 
găsise lebăda şi, pentru că fusese al doilea ornitolog care o 
văzuse, numele lui urma să fie şi el trecut în 
recensământul britanic de păsări rare. Dougie ura chestia 
asta. 

Avionul trebuia să sosească în curând. I se păru că aude 
în depărtare maşina lui Tammy, care venea să preia şi 
ultimul grup. Era o uşurare. Simţea că era datoria lui să-i 
conducă pe nou-veniţi în sudul insulei la timp. Era foarte 
bine că Hugh îi ţinea ocupați cu poveştile lui - toată lumea 
voia să audă detalii despre crimă, iar Hugh era mai mult 
decât încântat să le facă pe plac - însă Dougie ar fi fost de 
vină dacă oamenii nu s-ar fi aflat pe pistă când ateriza 
avionul. Dacă Angela ar fi fost aici, ar fi râs de el. Ce 
dracu’, Dougie băiete, relaxează-te! Râsese mereu de el - 
de obsesia lui de a fi mereu punctual, de slujba lui 
plictisitoare, de faptul că se lua prea în serios. Dar și ea se 
lua în serios, îşi zise Dougie. Cel puţin în privinţa 
proiectelor ei. 

Capri-ul auriu condus de Sally Jamieson apăru de după 
colţ şi stârni un val de entuziasm. Făceau comentarii 
răutăcioase despre miros şi rugină, dar niciunul dintre ei 
n-ar fi avut chef să meargă pe jos. Grupul începu să se 
deplaseze de la marginea apei către drum. Ornitologii din 
Shetland se bucurau să se întoarcă la Lerwick, să ia masa 
de prânz într-un bar şi să bea câteva beri ca să-şi 

sărbătorească expediţia. Ceilalţi urmau să zboare mai 
departe, spre sud. Dougie mergea în urma lor. Se întoarse 
ca să se uite pentru ultima oară la lebădă. Pasărea îşi 
întinse aripile, alergă pe apă ca să decoleze şi se ridică în 
aer. Dougie se aştepta ca pasărea să zboare de câteva ori 
în cerc şi să se întoarcă pe apă. Făcuse asta de mai multe 
ori de când se stabilise la Apa de Aur. Dar lebăda se înălţă 
tot mai mult şi dispăru în nord. Ornitologii amuţiră şi 
rămaseră să se uite în urma ei până dispăru complet. Ştiau 
că nu avea să se mai întoarcă. 

Capitolul 28 


În sala de festivități era foarte cald. Probabil că Rhona 
se asigurase să fie pornită centrala. Razele soarelui 
inundau încăperea, reflectându-se pe lentilele camerelor 
video şi luminând un mic vârtej de praf dintr-un colţ. 
Scaunele fuseseră aşezate în rânduri. Laing stătea în 
partea din faţă a sălii, lângă Perez. El era încă distras de 
gândul că trebuia să-l înfrunte pe tatăl lui. Bunul Păstor 
ajunsese înapoi în Fair Isle şi nu mai putea amâna discuţia. 
Dar Jimmy avea deja îndoieli. Dacă Sandy chiar avea 
dreptate şi el interpreta greşit întreaga situaţie? Dacă îşi 
acuza tatăl de adulter, după care descoperea că făcuse o 
greşeală monstruoasă? Bărbatul n-ar mai fi vorbit 
niciodată cu el. 

Rhona deschise conferinţa de presă. Citi declaraţia pe 
care o pregătise dinainte, la far, în timp ce luau prânzul. 
Cu toţii fură surprinşi să audă de a doua crimă. Elicopterul 
venise şi plecase cu trupul neînsufleţit al lui Jane înainte ca 
ei să ajungă pe insulă. Se auzi un murmur, aproape de 
fericire, când Rhona le prezentă faptele cu vocea ei ternă 
şi măsurată. Perez îşi zise că, până la urmă, nu putea să 
condamne presa pentru că se bucura de drama din 
povestea asta. Mulţi dintre localnicii de pe Fair Isle 
reacţionaseră la fel, de parcă micuța comunitate de la 
North Light ar fi fost o telenovelă în viaţa reală, pusă în 
scenă exclusiv pentru bucuria publicului. 

Procuroarea privi în sală, mijind ochii din pricina 
soarelui. 

— Întrebări? 

Un bărbat masiv cu jachetă Barbour verde ridică mâna. 
Perez nu-l recunoscu, probabil că venise din sud. 

— Două femei au murit pe o insulă atât de mică. N-aş fi 
crezut că e atât de greu să-l găsiţi pe ucigaş. De ce 
durează atât de mult? 

Laing îi aruncă o privire rece. 

— Tocmai am explicat situaţia neobişnuită de aici. 

Vremea a împiedicat sprijinul criminaliştilor. Ne aşteptăm 
că în curând vom aresta pe cineva. 

— Veţi chema un echipaj de la Omoruri din Inverness? 

— Am toată încrederea în ofiţerii locali, asistați de 
echipa de căutare specializată care a sosit astăzi de pe 
Mainland. Desigur, dacă va fi necesar, vom cere mai multe 
ajutoare. 

Nici nu presiune pe mine, îşi zise Perez cu ironie. 
Înţelegea perfect subtextul cuvintelor ei. Termină ancheta 
repede, altfel iţi iau cazul. Cu două zile în urmă, chestia 
asta nu l-ar fi deranjat deloc. Ba chiar s-ar fi bucurat să-l 
predea şi să plece cu Fran de pe insulă. Acum, însă, i se 
părea că tatăl lui era implicat şi el. Dacă ieşea la iveală 
faptul că avusese o relaţie cu Angela Moore, presa ar 
începe să-i hărţuiască familia. 

Se ridică o femeie tânără, cu părul închis la culoare. 

— Angela Moore era o vedetă. Există informaţii că ar fi 
fost ţinta atenţiei cuiva? 

Procuroarea  preluă din nou întrebarea. Perez 
intervenise doar pentru a clarifica anumite detalii. 

— Te referi la un urmăritor? Nu, nu avem nicio dovadă. 

— Rudele doamnei Moore au fost informate? 

Vorbise un om slab, cu dinţii din faţă proeminenţi, care îl 
făceau să semene cu un şobolan. Perez bănuia că presa 
naţională îi luase deja urma lui Archie Moore. Oare îşi 
ridicaseră deja tabăra în faţa bungaloului descris de Bryn 
Pritchard? Perez şi-l închipui pe bătrân într-un pub, 
primind băutură pomană de la reporteri ca să vorbească 
despre fiica lui celebră, dar nerecunoscătoare. 

De data asta, Perez răspunse la întrebare înainte ca 
Rhona să poată interveni: 

— L-am informat pe tatăl doamnei Moore, dar încă nu 
am aflat nimic despre mama ei. l-aş fi recunoscător dacă 
m-ar contacta prin intermediul poliţiei insulare. 

Bliţurile aparatelor îl luară prin surprindere şi se simţi 
ridicol. 

Nu mai existau alte întrebări. Perez avea senzaţia că 
jurnaliştii voiau să plece de pe insulă cât mai repede cu 

putinţă. Pentru ei putea fi un subiect uriaş, dar nu voiau să 
fie blocaţi peste noapte pe o stâncă în larg. Păreau să fie 
mai puţin preocupaţi de existenţa unui criminal în libertate 
pe insulă, decât de inexistenţa unui pub. În timp ce 
aşteptau sosirea avioanelor, principalul subiect de discuţie 
era un local în care să bea ceva. 

Rhona Laing plecă împreună cu ei şi îşi croi drum 
printre reporteri ca să-şi asigure un loc în primul avion 
spre Tingwall. Poate că îşi reprogramase cina de la Busta 
House Hotel şi voia să ajungă acasă la timp să se schimbe. 

— Ţine-mă la curent, Jimmy. 

Îi aruncă un mic salut regal cu mâna. Nu îi dădu alte 
instrucţiuni, nu îi aminti să rezolve cât mai repede cazul. 
Ştia că Perez pricepuse mesajul. Încă două zile şi presa 
avea să ceară cu siguranţă ca ancheta să fie preluată de o 
echipă de la oraş. 

Al doilea avion decolă chiar la apus. Perez îl urmări în 
timp ce dispărea la orizont. Toţi vizitatorii plecaseră. În 
afară de locuitorii de la North Light, singurii străini de pe 
insulă erau membrii echipei de căutare. Ei mai rămâneau 
cel puţin încă o zi. Se hotări să meargă acasă şi să 
vorbească cu tatăl lui. Barca trebuia să fie descărcată de 
mult. Big James probabil că ajunsese acasă şi stătea în faţa 
televizorului, aşteptând rezultatele meciurilor de fotbal. 
Perez simţi un scurt moment de satisfacţie la gândul că 
întrerupea ritualul sacru al emisiunii Scorul final. 

În timp ce mergea pe pistă spre maşina împrumutată şi 
se întreba unde era Sandy, telefonul îi sună. Era atât de 
sigur că Sandy suna ca să-i raporteze rezultatele căutării, 
încât nu mai verifică ecranul şi fu surprins să-i audă vocea 
lui Maurice. 

— Eşti ocupat, Jimmy? Putem să ne vedem câteva 
minute? 

Maurice îl aştepta în apartament. Locul era mai 
neîngrijit decât îl ştia Perez. Era, cu siguranţă, mai 
dezordonat decât seara trecută, când intrase să stea de 
vorbă cu Poppy. Poate că Maurice se aranjase pentru 
apariţia în public, dar departe de ochii lumii lucrurile 

continuau să se destrame. Acum că Poppy plecase, poate 
că nu mai simţea nevoia să se ascundă. Pe masa din 
camera de zi era o scrumieră plină de mucuri de ţigară. 

Maurice ridică din umeri. 

— Mă lăsasem. Angela ura ţigările. Dar acum... 

Dispăru în bucătărie şi se întoarse cu o sticlă de whisky 
şi două pahare. 

— Bea un pahar cu mine, Jimmy. O să beau singur dacă 
trebuie, dar nu-mi place. 

Perez aprobă cu un gest din cap. Oare Maurice îl 
chemase înapoi la North Light fiindcă se simţea singur? 
Sorbi din whisky şi aşteptă. 

— Astăzi a venit barca poştei, spuse Maurice. Ştii cum e 
pe vreme rea. Ai o grămadă de plicuri şi cele mai multe 
sunt aiureli. 

Perez dădu din nou din cap: 

— Şi o parte din ele sunt pentru Angela? 

— Bineînţeles că ar fi trebuit să-mi dau seama că sunt şi 
pentru ea, dar m-a luat complet prin surprindere să-i văd 
numele pe plicuri. 

— Aş vrea să iau scrisorile cu mine, dacă e în regulă, îi 
spuse Perez. 

Ar fi trebuit să se gândească la asta şi s-o fi rugat pe 
Joanne de la oficiul poştal să pună deoparte corespondenţa 
Angelei. 

— Ţi le dau înapoi când se termină totul. Ai deschis 
vreun plic? 

— Nu scrisorile adresate ei! 

Maurice părea şocat. 

— Dar e ceva ce te-a îngrijorat? De-asta ai sunat? 

— Am primit extrasul de cont. 

Maurice se ridică şi scoase o foaie din vraful de hârtii de 
pe masă. 

— E contul nostru comun. Nu înţeleg. 

— Ce nu înţelegi? 

— De obicei nu mă ocup eu de contul nostru. Sigur, eu 
gestionez bugetul Centrului de cercetare, dar cea mai 
mare parte a veniturilor noastre provenea de la Angela - 

din emisiunile şi cărţile ei. De fapt, contul comun era mai 
degrabă al ei. Ea se ocupa de el. 

Perez se întrebă cum era să ai un partener care câştigă 
mult mai mult ca tine. Era posibil să i se întâmple şi lui 
când Fran avea să devină cu adevărat celebră. Işi spuse că 
n-ar avea nicio problemă cu asta, dar nu era aşa de sigur. 
Şi, pentru prima dată, se gândi că era foarte posibil ca 
Angela să fi fost destul de bogată. Cuplul nu avea cheltuieli 
reale. Nu plăteau chirie, iar conducerea le asigura toate 
cele necesare traiului pe insulă. Banii erau un motiv solid 
pentru crimă. 

Maurice continuă: 

— Angela a plecat o zi de pe insulă chiar înainte ca 
vremea să se strice. Avea programare la dentist. Avusese o 
durere de dinţi groaznică într-o noapte şi îşi programase o 
consultaţie de urgenţă. Extrasul de cont spune că a luat 
trei mii de lire sterline în numerar din contul comun. De ce 
ar fi făcut asta? De ce ar fi avut nevoie de atâţia bani? Aici 
nu-i dădeam decât fie pe câteva băuturi la barul din 
centru, fie pe ciocolata de la magazin. Orice altceva e 
acoperit de conducerea Centrului. 

— Banii sunt aici? Echipa de cercetare a ajuns în 
apartament? 

Perez le ceruse să înceapă la Pund şi apoi să se mute la 
North Light. 

— Nu. i 

Maurice părea realmente confuz. Incă stătea cu spatele 
la fereastră şi se uita la Perez. 

— Unde ar fi ţinut Angela banii? În geantă? În portofel? 

În camera de pasări nu era nicio geantă când îi fusese 
găsit cadavrul. 

— Folosea un rucsac mic în loc de geantă, îi spuse 
Maurice. Probabil că acolo se află şi portofelul. 

Nu făcu niciun gest să încerce să-l caute. 

— N-ar trebui să ne uităm? 

Perez vorbi încet. Din nou, îşi zise că, deşi Maurice 
reuşea să-şi păstreze cumpătul ca să menţină Centrul de 
cercetare pe linia de plutire, îi era greu să facă faţă 

situaţiei, mai ales când era singur. 

— Unde ar putea fi rucsacul? 

— In dulapul cu haine. 

Maurice era deja în picioare şi cotrobăia într-un dulap 
din lemn de pin aflat la intrarea în apartament. Scoase 
afară câteva perechi ciudate de cizme şi bocanci şi 
descoperi într-un sfârşit rucsacul. Când Perez ajunse lângă 
el, era deja prea târziu să-i mai spună că ar fi trebuit băgat 
în pungă şi considerat probă în anchetă. Maurice se aşeză 
pe jos chiar acolo şi răsturnă conţinutul pe podea. 

Valul brusc de energie părea să-l fi epuizat. Rămase pe 
jos, uitându-se la grămada de obiecte de pe covor. Perez 
îngenunche lângă el. Erau câteva resturi de hârtie şi 
câteva chitanţe peste care Perez avea să se uite mai târziu, 
un jurnal mic, un pachet de şerveţele şi un portofel mare 
de piele. Maurice văzu şi el portofelul în acelaşi timp cu 
Perez şi îl înşfăcă înainte ca detectivul să-l poată opri. 
Inăuntru erau câteva bancnote făcute sul. Maurice le 
numără. 

— Trei sute cincizeci de lire. Şi ceva mărunţiş. Ce-a 
făcut cu restul de bani? 

— Cumpărături pentru Crăciun? sugeră Perez. 

Mama lui mergea întotdeauna în Lerwick În luna 
noiembrie ca să cumpere tot ce avea nevoie pentru 
sărbători. Cei mai mulţi locuitori de pe insulă cumpărau 
cadouri online, dar Mariei îi plăcea să cutreiere 
magazinele. Şi era un prilej excelent să se întâlnească cu 
prieteni vechi. 

— Angela? Glumeşti? Angela nu sărbătorea Crăciunul! 

Dar noi o să-l serbăm, îşi zise Perez. Anul ăsta vom fi 
împreună, Fran, Cassie şi cu mine, în casa din Ravenswick. 
I se făcu ruşine dându-şi seama că se gândise la propria lui 
fericire când bărbatul de lângă el trecuse printr-o tragedie. 

Maurice îşi ridică privirea spre el, cu ochi injectaţi şi 
febrili. 

— Trebuie să aflu ce se întâmplă aici. Ştiu că am spus că 
nu-mi pasă, dar simt că înnebunesc. Sunt prea multe 
speculaţii şi posibilităţi. Pur şi simplu mi se învârtesc 

întruna în cap. 

Perez puse toate obiectele la loc în rucsac. 

— O să iau şi rucsacul cu mine. M-ar ajuta să clarific 
misterul ăsta pentru tine. Probabil că nu are nimic de-a 
face cu uciderea Angelei. În timpul unei anchete ies la 
iveală tot soiul de lucruri. De îndată ce ştiu ceva, iau 
legătura cu tine. 

Se ridică în picioare 

Maurice rămase pe podea. Perez se aplecă şi îl ajută să 
se ridice. 

x 

Sandy folosea camera de păsări drept birou. Perez îl găsi 
vorbind la telefon. Probabil că era una dintre prietenele 
lui, pentru că imediat ce-l văzu pe Perez încheie repede 
conversaţia. 

— Echipa de cercetare a găsit ceva? întrebă Perez. 

— Nu încă. 

— Vreau să dai nişte telefoane. Se pare că Angela Moore 
a avut o programare la dentistul din Lerwick în urmă cu o 
săptămână. Află dacă a fost într-adevăr acolo. Am senzaţia 
că durerea de dinţi era doar o scuză ca să plece de pe 
insulă. De asemenea, a retras trei mii de lire sterline în 
numerar de la Royal Bank of Scotland. Nu ar fi putut să 
scoată atât de mult de la un ATM. Vorbeşte cu casierul 
care i-a dat banii. Află dacă a spus de ce avea nevoie de 
bani. Şi vezi dacă poţi să afli ce altceva a mai făcut în ziua 
aia. Banii nu sunt aici. Ce-a făcut cu ei? 

Perez ar fi putut să răspundă el însuşi la aceste 
întrebări, dar ştia că ar fi durat săptămâni întregi s-o facă. 
Crescuse în Shetland, dar încă era considerat un străin în 
oraş. Oamenii ar fi fost reticenţi să-i dea amănuntele care 
l-ar fi ajutat să depisteze mişcările Angelei în afara insulei. 
Poate din pricină că lucrase o vreme într-un oraş din sud 
sau poate pentru că venea din Fair Isle. In schimb Sandy, 
chiar dacă era din Whalsay, se simţea ca la el acasă în 
Lerwick. Avea contacte peste tot. 

— Mă ocup imediat. 

Sandy se lăsă pe spate în scaun şi se uită la Perez. 

— Şi aşa n-am altceva de făcut. Ştiai că n-au nici măcar 
un televizor pentru oaspeţi? 
O spuse de parcă Perez îl adusese la capătul lumii. 

Capitolul 29 


A doua zi era duminică. Totul încremeni brusc. Orice 
activitate încetă complet. Nici urmă de avioane pline cu 
ornitologi sau jurnalişti. Nici elicoptere. Nicio crimă. Chiar 
şi vremea se îndreptase. Insula se trezise liniştită şi rece. 
Pe dealul de lângă magazin, turbina eoliană era nemişcată. 

Perez îl rugă pe Sandy să-şi petreacă ziua la Centrul de 
cercetare: rolul lui era să-i liniştească pe cei rămaşi şi să 
continue să ia declaraţii despre Jane Latimer. 

Când Perez era copil, duminica în Fair Isle era o zi 
sacră. În fiecare săptămână era dus la slujbă de două ori - 
o dată la biserica scoțiană şi o dată la capela metodistă. 
Inainte să se nască el, insularii deciseseră că nu mai 
puteau trăi cu atâtea secte şi ăsta era modul lor de a-şi 
linişti conştiinţa: indiferent de religia în care s-ar fi născut, 
cu toţii mergeau la ambele lăcaşuri de cult. Copiii erau 
bine curăţaţi, bărbaţii purtau costume sau pulovere 
tricotate manual, iar femeile veneau în fuste şi pantofi 
asortaţi. Duminica era o zi de odihnă. Nu se lucra la fermă. 
Până şi pescuitul era interzis. Pentru femei situaţia era 
oarecum diferită, desigur. Trebuiau să pregătească 
prânzul şi să curețe tigăile, dar nu aveau voie să pună rufe 
la uscat - chiar dacă era o zi bună pentru asta - pentru că 
vecinii le-ar fi vorbit de rău. 

Perez o duse pe Fran la slujba de dimineaţă în biserica 
scoțiană. Ştia că mama lui avea să fie fericită să-i vadă 
acolo, iar el se bucura de acest răgaz ca să-şi ţină 
gândurile departe de anchetă. Il lăsase pe 

Sandy să preia conducerea o vreme. Simţea că Fran 
trebuia să înţeleagă mai bine ce însemna viaţa pe insulă - 
încă avea idei romantice despre un trai armonios în 
comun. Nu era sigur că ar fi acceptat cu braţele deschise 
rolul foarte important pe care îl avea religia în păstrarea 
acestei armonii - tipul de religie propovăduit de tatăl său, 
cel puţin. 

Se gândea încontinuu la tatăl lui, încă de când se 

trezise, iar asta îi amintea permanent de cât era de laş. 
Perez nu deschisese nici până acum subiectul privind 
relaţia sa cu Angela Moore. Cu o seară înainte, nu găsise 
niciun moment potrivit. Jimmy se întorsese la Springfield 
la timp pentru o cină târzie, iar familia petrecuse toată 
seara împreună. Dacă l-ar fi chemat pe tatăl lui afară 
spunând că aveau ceva important de discutat, Mary ar fi 
intrat în panică şi, chiar dacă ar fi bănuit că soţul ei o 
înşela cu Angela, s-ar fi îngrozit să afle că aventura lui 
devenise parte din anchetă. In timpul mesei, James fusese 
jovial şi se purtase ca o gazdă bună. Perez îşi zise că tatăl 
lui era relaxat acum. Luase bijuteriile de la Pund şi credea 
că secretul lui era în siguranţă. Oare ce făcuse cu ele? Le 
aruncase din barcă în drumul spre continent? Sau poate că 
James era mulţumit că Angela murise. Ispita fusese 
îndepărtată. 

Plecară devreme la biserică pentru că James urma să 
ţină predica şi o luară pe drumul lung, deoarece pământul 
mustea încă de apă. Fran credea că Dumnezeu era la fel de 
real ca Zâna Măseluţă. Ea provenea dintr-o familie de laici, 
pentru care credinţa era de neînțeles. Dar astăzi îşi 
propusese să se poarte frumos. 

Se îmbrăcase sobru, într-o fustă maronie lungă şi o 
jachetă din tweed, asortate cu cizme maronii. Chiar când 
intrară pe uşa bisericii, îi şopti: 

— Sper că ştii că sunt aici numai pentru că te iubesc, 
Jimmy Perez. Ceea ce înseamnă că îmi eşti dator. 

Apoi îi zâmbi şi se aşeză lângă Mary. 

Ori de câte ori discutau despre religie, Perez ajungea să 
fie de acord cu Fran. Povestiri şi metafore, asta era Biblia 
de fapt. Dar, în adâncul sufletului, nu era în stare să 
respingă atât de uşor învăţăturile tatălui său. Crescuse cu 
noţiunea de păcat şi-şi petrecuse adolescenţa bântuit de 
sentimentul de vinovăţie. Credea că vinovăția era un fel de 
vierme care trăia - şi creştea - înăuntrul lui. 

Abia se aşezaseră când John şi Sarah Fowler intrară şi 
ei. Toată congregația se întoarse să se uite la ei. Vizitatorii 
erau întotdeauna bineveniţi la slujbă, dar reprezentau un 

element de noutate. John îi saluta pe cei din jur, dar Sarah 
părea încă tensionată. Perez îşi zise că ea se simţea cel 
mai bine în bucătăria din Centrul de cercetare. Departe de 
far, părea pierdută. 

Tatăl său alesese textul despre rodul Duhului din 
Galateni 5:22. La început, Perez lăsă cuvintele să-i treacă 
pe lângă urechi. Încă se gândea la dublul asasinat şi căuta 
legături între cele două crime. Iniţial, bănuise că moartea 
lui Jane era un rezultat direct al morţii Angelei, dar nu 
trebuia să excludă complet şi alte posibilităţi sau să 
respingă în totalitate ideea unui ucigaş irațional care viza 
femeile de pe insulă. Echipa din Lerwick ar trebui să facă 
un control mai amănunţit al vizitatorilor şi personalului de 
la North Light. Oare în zonele în care locuiau aceşti 
oameni existau cazuri nerezolvate de violenţă împotriva 
femeilor? Îşi pipăi buzunarul de la haină în căutarea unui 
pix, ca să poate scrie câteva idei. 

Atunci, sensul predicii tatălui său îi captă atenţia. Perez 
lăsă deoparte pixul şi bucăţica de hârtie şi începu să 
asculte mai atent. Când aşeză pixul pe suportul îngust al 
băncii din faţa lui, observă că mâna îi tremura. De furie. 
Abia se abţinea să nu iasă din sală. 

James vorbea despre autocontrol. Unul dintre roadele 
duhului. Poate că era ultimul de pe listă, dar în niciun caz 
nu era cel mai puţin important. James se aplecă în faţă şi 
repetă cuvintele ca să le sublinieze importanţa: 

— În niciun caz. 

Întoarse o foaie de hârtie aşezată pe pupitru. James lua 
foarte în serios predica de duminică şi mereu îşi pregătea 
notițe. 

— În Proverbe aflăm că e mai greu se te înfrânezi decât 
să cucereşti o fortăreață împrejmuită de ziduri. Un om 
trebuie să aibă stăpânire asupra comportamentului său. 
Dacă nu s-ar putea înfrâna, ar fi ca un oraş ale cărui ziduri 
au fost distruse - fără apărare. 

Ultima parte sunase ca un tunet, dar păru să aibă un 
impact modest asupra publicului, aşa că James căută o 
imagine ceva mai familiară. 

— Gândiţi-vă cum ar fi dacă aţi fi într-o barcă mică şi 
şubredă pe furtuna de care am avut parte în ultimele zile. 
Ar fi suficient de rău şi pe un vas ca Păstorul, care e 
construit pentru astfel de momente. Dar imaginaţi-vă că aţi 
fi pe una dintre bărcile acelea pneumatice pe care copiii se 
joacă vara lângă mal. Şi mai închipuiţi-vă că vântul ar bate 
de zece ori mai tare. V-aţi îneca. Aţi fi pierduţi pentru 
totdeauna. 

Publicul dădu din cap, înțelegând exemplul. În acelaşi 
timp, cu toţii se uitară la ceas. Un sfert de oră. Big James 
nu vorbea niciodată mai mult de atât. Părea să se apropie 
de final: 

— Fără  înfrânare, celelalte roade ale spiritului, 
bunătatea, blândeţea, răbdarea şi pacea ar fi imposibil de 
obţinut. Toate ar fi luate pe sus şi înecate de dorinţe şi 
emoţii egoiste. 

Muzica începu şi cu toţii începură să intoneze imnul. 
Sarah Fowler avea un glas plăcut şi ştia cuvintele. Cuplul 
stătea chiar în faţa lor, iar Perez putea să le distingă vocile 
în restul congregaţiei. Lângă el, Fran cânta şi ea, dar nu 
avea ureche muzicală. Era ceva de care se amuzau 
amândoi. 

După slujbă, localnicii obişnuiau să mai rămână afară la 
soare să vorbească. Nimeni nu pomeni nimic despre crime. 
Se vorbea în general despre momentul în care copiii 
urmau să intre la Liceul Anderson şi despre o petrecere 
aniversară de şaizeci de ani care urma să fie organizată în 
sala de festivități. Poate că prezenţa familiei Fowler îi 
făcea pe localnici să nu se simtă în largul lor. Cuplul 
rămăsese la marginea mulţimii. Erau vizibil stânjeniţi. 

Fran se apropie de ei: 

— Aţi venit tot drumul pe jos de la North Light? 

— E o zi minunată, spuse John. Şi am vrut să plecăm o 
vreme de acolo. Sunt convins că înţelegi. 

— Vă duc eu înapoi cu maşina, le spuse Fran. E în 
regulă, Mary? Pot să iau maşina? 

Mary îl căută din priviri pe James, de parcă decizia nu 
era în mâinile ei, dar Perez răspunse în locul lui: 

— Sigur, nicio problemă. la-o. Dar întoarce-te direct 
acasă, altfel întârzii la prânz. 

Nu-i plăcea ideea ca Fran să meargă la casa farului fără 
el. Era încă furios din pricina ipocriziei tatălui său. Cum 
îndrăznea să predice despre înfrânare? Perez simţea că nu 
mai putea să stea la aceeaşi masă cu el până nu discutau 
despre Angela Moore. 

Chiar dacă înţelesese greşit şi se înşela, chiar dacă s-ar 
fi făcut complet de râs, trebuia să ştie, să aibă o 
certitudine. 

Mary se grăbi să plece după ce schimbă câteva cuvinte 
cu prietenii ei. Acasă, friptura era pregătită să intre la 
cuptor. Fran o urmă împreună cu soţii Fowler. li şopti lui 
Perez: 

— Dacă nu scap curând de hainele astea, o să ajung să 
cred că sunt profesoară la şcoala de duminică sau că sunt 
membră în Institutul Femeilor. 

— Rămân să-l aştept pe taică-miu, îi spuse Perez. Sper 
să nu te superi. 

— Sigur că nu. Şi aşa nu îl vezi destul de des. 

James nu-şi ieşise încă din rolul de pastor. Strângea 
mâini şi adresa întrebări despre turma sa. În cele din 
urmă, restul adunării se îndepărtă şi cei doi bărbaţi 
rămaseră singuri în lumina soarelui de toamnă. Umbrele 
lor lungi desenau forme ciudate pe iarba bogată. 

— Predica asta... 

James se întoarse spre el şi începură să se îndepărteze 
încet de biserică. 

— Da? îi răspunse James, încântat de interesul fiului său. 

— Chiar nu ştiu cum ai avut tupeul. 

— Ce vrei să spui? 

Chipul lui Big James era întunecat şi impasibil. Nu făcu 
decât să se încrunte puţin. 

— Ai ştiut să te înfrânezi şi cu Angela Moore? 

Tatăl lui se opri brusc. La ce se aştepta Perez? La negări 
vehemente? La explicaţii plauzibile, care l-ar face pe el să 
pară ridicol? Cu siguranţă nu se aşteptase la această 
tăcere. Se opri şi el. Niciun răspuns. Se uită la chipul 

bărbatului de lângă el. James se străduia să-şi revină. Nu 
mai rămăsese nici urmă din predicatorul fluent, liderul 
spiritual al insulei. James nu-şi găsea cuvintele. 

Perez continuă să aştepte. Toată viaţa lui fusese speriat 
de acest bărbat, iar acum tatăl lui se bâlbâia ca un copil 
prins cu mâţa-n sac. 

— Aveaţi o aventură, spuse în cele din urmă Perez. 

— Nu! 

— Te-ai culcat cu ea. 

— O dată, mărturisi James, cu vocea sugrumată de 
emotie. 

Apoi, mai stăpân pe sine: 

— Da, m-am culcat cu ea o dată. Dar nu a existat niciun 
fel de relație. 

—lI-ai dat cadouri. Bijuterii. _ 

— Am crezut că mă îndrăgostisem de ea. Însă era vorba 
doar de poftă. Acum înţeleg asta. 

Începu să meargă repede. Perez se grăbi să-l ajungă din 
urmă şi începură să meargă umăr la umăr. 

— Şi mama ce părere a avut despre asta? S-a bucurat 
tare mult că era vorba doar de poftă, nu? 

James se opri brusc: 

— Nu ai dreptul să-ţi bagi nasul în căsnicia altui bărbat. 

— Am tot dreptul! 

Perez îşi dădu seama că strigase aşa de tare că îl durea 
gâtul. 

— Anchetez o crimă, iar tu eşti martor. Ai compromis 
scena crimei! 

— Întotdeauna faci pe detectivul, nu-i aşa, Jimmy? Nu 
poţi lăsa poliţia deoparte măcar o dată? 

Rămaseră pe loc. Se uitară unul în ochii celuilalt, 
alimentându-şi ostilitatea dintre ei. 

— În regulă, spuse Perez în cele din urmă. Să lăsăm 
ancheta deoparte. Cel puţin deocamdată. Să rămânem la 
latura personală. Toată viaţa mi-ai ţinut predici despre 
moralitate, despre vinovăţie. Spune-mi cum justifici să te 
culci cu altă femei. Cum poţi să trăieşti cu tine însuţi după 
ce ai făcut chestia asta? 

— În mintea mea ştiam că e un lucru ruşinos şi stupid, 
dar femeia asta era cu totul altceva. 

— Deci ea era de vină? Te-a forţat să faci sex cu ea? 

Perez simţi că furia se întorcea. Nu putea să suporte să-l 
vadă pe tatăl lui într-o postură atât de jalnică. Putea măcar 
să-şi asume vina pentru ce se întâmplase. 

— S-a întâmplat după un eveniment de la North Light, 
zise James. Era cam pe vremea asta anul trecut, după ce 
toţi vizitatorii plecaseră. A fost o mică petrecere. Muzică. 
Jane pregătise un ospăț senzaţional - numai trufandale. 
Era un fel de a ne mulţumi nouă, celor de pe insulă, pentru 
sprijinul acordat în timpul sezonului. Angela a susţinut că 
ideea fusese a ei, dar cred că Jane şi Maurice aranjaseră 
lucrurile. 

— Continuă. 

— Am băut câteva pahare înainte de masă şi apoi nişte 
vin. Nu sunt obişnuit cu vinul. 

Perez nu spunea nimic. Prefera să-l lase pe tatăl lui să-şi 
găsească singur justificări. 

— M-a dus în camera de păsări. A făcut mare caz din 
faptul că a încuiat uşa în urma ei. Eu... 

— Dar mama era încă în clădire! 

Perez îl întrerupse pentru că nu era în stare să audă 
amănuntele partidei de sex dintre tatăl lui şi Angela 
Moore. Era mai mult decât voia să ştie. Dar şi-o imagină. 
Mirosul lemnului şi al păsărilor, biroul tare, emoția, nevoia 
de a încheia partida înainte să li se remarce lipsa. 

— Şi asta a fost singura dată? întrebă Perez. 

Îşi zise că tatăl lui avea dreptate, până la urmă. O 
singură întâlnire pe fugă nu putea fi considerată o 
aventură. Fran şi prietenii ei de la Londra ar considera-o, 
probabil, o greşeală banală. 

— Mi-am dorit să se întâmple din nou, îi spuse James. 
Mi-am dorit asta foarte tare. Dar nu, nu ne-am mai întâlnit 
niciodată aşa. 

— Ai încercat s-o convingi? 

— M-am făcut de râs, acum înţeleg perfect. 

Se uită la Perez. 

— Mai vorbisem pe la petreceri înainte să se întâmple, 
mai flirta şi ea puţin. Nu m-am gândit că ar face asta cu 
mine dacă n-ar avea niciun fel de sentimente. 

Perez înţelese pentru prima oară că tatăl lui era un om 
fără pic de experienţă de viaţă. Când era copil, se gândise 
la James ca la un om cu experienţe şi cunoştinţe vaste. 
Dar, până la urmă, tatăl lui nu locuise niciodată departe de 
insulă. Fusese prea tânăr să fie recrutat în Serviciul 
Naţional şi nu fusese niciodată la universitate. Angela îl 
considerase, probabil, o ţintă uşoară. 

Simţea cum furia începea deja să se risipească, fiind 
înlocuită de empatie. N-ar fi vrut să empatizeze cu el - asta 
era treaba lucrătorilor sociali sau a unor indivizi slabi şi 
nehotărâţi care găseau scuze pentru comportamentul 
infractorilor. Dar nici nu putea să-l condamne. Vedea mai 
degrabă întâmplarea ca pe un eşec, un fel de laşitate. Şi 
înţelegea cum a putut fi ispitit tatăl său. O căsnicie lungă. 
O viaţă plină de rutină - ritmul vieţii de la fermă, barcă, 
biserică. Şi, la un moment dat, în viaţa lui intrase o femeie 
tânără, sexy şi faimoasă care îi dăduse de înţeles că îl 
găsea atrăgător. Normal că îşi făcuse iluzii. 

James continuă: 

— Nu făcea decât să se joace. Ajunsese într-un loc care o 
plictisea cumplit şi avea nevoie de mai multă adrenalină în 
viaţa ei. l-am spus că o iubesc, i-am cumpărat cadouri. 
Bănuiesc că se amuza teribil pe seama mea. Sau poate că 
era flatată. 

— A vorbit vreodată despre alţi bărbaţi din viaţa ei? 

Tăcere. 

— Probabil că ştiai că mai erau şi alţii. 

— Se pare că nu ştiam nimic despre ea. 

James se opri şi se întoarse din nou spre Perez, stacojiu 
la faţă: 

— l-am spus că mi-aş lăsa soţia pentru ea. 

Exact ca Maurice, îşi zise Jimmy. Şi el rostise aceste 
cuvinte. Oare înţelesese şi el, în cele din urmă, ce se 
întâmplase de fapt? Oare hotărâse că nu mai putea trăi cu 
o femeie care-l transformase într-un nebun caraghios? 

— Cum a reacţionat mama la toată povestea asta? 
continuă Perez, păstrându-şi glasul rece şi dur. 

Şi Mary fusese ispitită în trecut la rândul ei, dar nu-şi 
trădase niciodată bărbatul. 

— Ea m-a iertat. A spus că momentul poate ne-a unit mai 
tare. O să trecem peste asta în cele din urmă. 

Perez se întreba cum de era mama lui în stare să 
reacționeze astfel. James o făcuse de râs. Cu siguranţă 
nicio femeie n-ar putea să ierte aşa ceva. Va trăi cu tine şi 
Chiar va fi fericită cu tine. Dar nu va uita niciodată ce ai 
făcut. 

Capitolul 30 


După slujbă, în timp ce era în maşină, în drum spre 
nord, cu familia Fowler, Fran se simţi intrigată de cuplul 
de vârstă mijlocie. John îi punea o mulţime de întrebări 
despre familia ei, despre Perez şi despre motivele ei de a-şi 
trăi viaţa în Shetland. O întrebă şi despre arta ei. Era 
flatată că omul îi ştia lucrările şi putea să vorbească 
despre ele în amănunt şi cu entuziasm, dar se simţea 
ciudat să fie obiectul atenţiei sale. 

— Dar ce-i cu toate întrebările astea? reacţionă ea în 
cele din urmă, râzând. Vrei să scrii o carte? 

— Cine ştie? Poate într-o zi o voi face. Sunt interesat de 
natura celebrităţii. 

Fără să vrea, se simţi emoţionată că el o considera 
celebră. 

Abia după ce îi lăsase la casa farului şi se întorcea 
acasă, Fran îşi dădu seama că soţia lui Fowler nu scosese o 
vorbă. Fran avea prietene cam de-o vârstă cu Sarah, dar 
poate că ea aparţinea unei generaţii diferite. Prietenele ei 
de vârstă mijlocie din Londra se îmbrăcau fistichiu, aveau 
convingeri puternice şi râdeau foarte mult. În schimb, era 
ceva aproape victorian în dependenţa Sarei Fowler de 
soţul ei, în neliniştea şi în timiditatea ei. 

x 


După prânz, Fran şi Perez ieşiră la plimbare. Se părea 
că era un alt ritual de duminică al insularilor, pentru că, pe 
drumul spre nord, întâlniră alte familii care se bucurau de 
soare. Un cuplu de vârstă mijlocie, braţ la braţ. Apoi un 
copil pe bicicletă, care se cam chinuia, pentru că-şi 
scosese pentru prima dată roţile ajutătoare, şi o fată care 
împingea un cărucior de păpuşi, urmaţi îndeaproape de 
părinţii lor. Cu toţii erau încă îmbrăcaţi în hainele de 
biserică. 

Fran îşi dădu seama că între Perez şi James se 
întâmplase ceva grav, dar Perez nu vorbi despre asta. 
Părinţii lui Fran erau mai liberali, mai generoşi, mai 

relaxaţi. Avusese momente în adolescenţă când şi-ar fi 
dorit să aibă parte de mai multe reguli - de limite pe care 
să le încalce atunci când dorea să se răzbune şi care să o 
ţină cu picioarele pe pământ atunci când plutea. Copilăria 
lui Perez, în schimb, era marcată de reguli - regulile lui 
James - şi se întrebă ce anume schimbase balanţa puterii. 
La masa de prânz James părea supus, aproape în 
penitenţă. 

Mai devreme vorbise la telefon cu Cassie: „Nu mai stau 
mult, scumpo. Doar două zile şi mă întorc.” Fran hotărâse 
să plece cu vasul de marţi conform planului iniţial, 
indiferent dacă ancheta se încheia sau nu. „Mi-e dor de 
tine.” Uneori, se întreba cu îngrijorare dacă păstrase 
balanţa corectă în educaţia lui Cassie. Impusese prea 
multe reguli sau prea puţine? Duncan i-ar fi permis orice. 

Plimbarea îi adusese încet-încet la North Light, aşa cum 
Fran se şi aşteptase. Perez voia să vorbească cu Sandy. Nu 
rezista să stea o zi întreagă departe de anchetă. Locul era 
liniştit, camera comună era goală. În bucătărie o găsiră pe 
Sarah Fowler, care curăța de zor o tavă prea murdară şi 
prea mare pentru maşina de spălat vase. Stătea la chiuveta 
mare, cu mânecile suflecate până la coate, purtând din nou 
unul dintre şorţurile lui Jane. Pe un obraz avea o dâră de 
clăbuc. Când îi auzi în spatele ei se întoarse neliniştită. 

Ce e cu femeia asta? se întrebă Fran. Îi place atât de 
mult rolul de victimă? Soţțioara sensibilă? apoi îşi zise: E 
normal să fie cu toţii nervoşi. Dacă aş locui la Centru, şi eu 
aş fi la fel. Sarah schiţă un zâmbet: 

— Colegul tău e în camera de păsări. 

Perez dădu din cap, dar rămase pe loc. 

— Cum merge treaba? 

— Bine. 

Când fu mulţumită de cum arăta tava, o puse la scurs pe 
suportul de vase. 

— Ştiu că sună groaznic ce spun acum, dar atmosfera e 
mult mai relaxată aici fără Angela şi Poppy. 

Se încruntă. 

— Dar mi-e foarte dor de Jane. 

— Vorbeaţi des? 

Perez se sprijini de blatul de bucătărie, parcă invitând-o 
să i se destăinuie. 

Dacă aş fi criminal, cred că i-aş spune tot, îşi zise Fran. 
N-as fi în stare să mă abţin. Mi-aş dori atât de tare să-i fac 
pe plac, să-i îndeplinesc aşteptările. 

— Am vorbit de câteva ori, răspunse Sarah. Se pricepea 
de minune să-i asculte pe oameni, mai ales că nu prea 
vorbea despre ea însăşi. 

— Ai avut vreodată senzaţia că se temea de ceva, că se 
simţea ameninţată? 

Sarah căzu pe gânduri, apoi stoarse cârpa de vase şi o 
aşeză pe robinetul înalt: 

— Nu cred, nu. Nimic de genul ăsta. 


În camera de păsări, Sandy vorbea din nou la mobil. 
Fran îşi dădea seama că nu era ceva legat de serviciu. O 
femeie, îşi spuse. Bănuiala i se confirmă când el începu să 
roşească. Întotdeauna era o femeie la mijloc. 

— Ai treabă multă, Sandy, eşti ocupat? îi strigă Perez. 
Ce veşti ai pentru mine? 

Sandy îşi dădu imediat picioarele jos de pe birou şi 
înghiţi ceaiul rămas în cana pe care o ţinea în mâna 
stângă. 

— Nu prea multe. Am vorbit cu toţi locuitorii din Centru. 
Nimeni nu recunoaşte că ar fi văzut-o pe Jane Latimer 
după ce a părăsit farul în ziua în care a murit. 

— Atunci cineva minte, pentru că unul dintre ei a 
înjunghiat-o şi a lăsat-o într-o baltă de sânge. 

— Adică, excludem complet varianta ca ucigaşul să fie 
localnic? Vreau să spun, toţi oamenii ăştia de aici par să fie 
foarte civilizaţi. 

Privindu-l pe Perez, Fran observă că el respinse ideea la 
început, dar apoi se răzgândi. 

— Pe Angela Moore a omorât-o cineva din Centrul de 
cercetare, spuse el. Dar ai dreptate. E important să ne 
păstrăm mintea deschisă. Oricine de pe insulă ar fi putut s- 
o ucidă pe Jane. Avem vreo veste de la echipa de căutare? 

Au găsit cuțitul? 

Sandy clătină din cap. 

— Dar nici nu prea ar avea cum, nu? N-ai nevoie decât 
să mergi o sută de metri şi să-l arunci peste cea mai 
apropiată stâncă, ca să scapi de el. 

— Cine mai ştia că Angela îşi transformase ferma de la 
Pund într-un bârlog al plăcerilor? 

— Ben Catchpole şi Dougie Barr. 

— Nu şi Hugh Shaw? 

— El susţine că nu. Recunoaşte că a făcut sex cu Angela 
Moore, dar spune că s-a întâmplat în Land Rover şi aici, în 
Centru. 

Fran încercă să se pună în pielea şefei moarte a 
Centrului. Era visul Angelei să conducă acest loc şi îşi 
îndeplinise această ambiţie înainte să facă treizeci de ani. 
Ce altceva îi mai rămăsese de făcut? Avea o căsnicie din 
interes şi adoraţia bărbaţilor mai tineri, flataţi de atenţia 
pe care le-o acorda şi atraşi de faima ei. Probabil că se 
plictisea teribil. Oare se hotărâse că era momentul să 
meargă mai departe? Era suficient de nemiloasă încât să 
plece, lăsându-i pe Maurice şi pe ceilalţi angajaţi ai 
Centrului să se descurce cum ar fi putut. Fran îşi zise că 
lucrurile ar fi stat cu totul altfel dacă ar fi avut un copil. 
Totul ar fi fost mult mai complicat. 

Perez vorbea încă. Fran îşi zise că ambii poliţişti 
uitaseră că era şi ea acolo. De obicei, Perez era foarte 
atent la ce spunea de faţă cu ea: ştia că nu i-ar fi trădat 
vreodată încrederea, dar trebuia să respecte regulile. Să 
facă lucrurile în mod corect. 

— Mă întreb dacă nu cumva ne-am concentrat prea tare 
să găsim un motiv, o justificare. Poate că nu e vorba decât 
de un maniac căruia îi place să ucidă femei. 

— Femei puternice şi competente. 

Nu era treaba ei, dar Fran nu se mulțumea niciodată să 
fie doar văzută, nu şi auzită. 

— Există femei care sparg stereotipul feminităţii. Jane 
era lesbiană, iar Angela un prădător sexual, continuă ea. 
Prin urmare, ambele ar putea să pară amenințătoare 

pentru un bărbat. 

Perez ascultă cu atenţie ce spunea. Sandy părea confuz. 

— Las-o baltă! Niciun tip de aici nu pare genul de 
psihopat. 

— De ce nu? 

— Ai citit istoricul cazurilor şi profilurile oamenilor 
ăstora. Psihopaţii sunt singuratici. Toţi sunt nişte ciudaţi 
cu educaţie proastă. Oamenii de aici, în schimb, au 
diplome, soţii, slujbe bune. 

Perez rânji: 

— Nu toţi psihopaţii sunt aşa şi poate doar cei proşti 
sunt prinşi. Nu ştim mare lucru despre cei cu adevărat 
inteligenţi. Ei comit crimele perfect şi scapă neprinşi. 

Se uită la Sandy. 

— Ai aflat ce făcea Angela în Lerwick în ziua când a 
plecat de pe insulă? 

— Ei bine, nu a mers la dentistul ei şi nici la vreun alt 
dentist din oraş. 

— Ai verificat băncile? 

Sandy rânji. 

— Ştii că e weekend şi sunt închise? 

— Dar mai ştiu şi că ai relaţii peste tot, Sandy. Cum ar fi 
domnişoara aceea roşcată care lucrează în banca unde 
Maurice Parry şi Angela Moore au cont. Cea pe care ai 
adus-o la petrecerea din vară de la serviciu. 

— Angela a intrat în Royal Bank of Scotland din stradă şi 
a retras trei mii de lire sterline în numerar din contul 
comun. 

— Asta ştim deja. Spune-mi ceva util. 

Sandy clătină din cap. 

— Era ora prânzului. Banca era plină de oameni şi se 
formase coadă. Nu era timp de stat la taclale. A luat cea 
mai mare parte a banilor în bancnote de cincizeci de lire - 
aproape că a lăsat banca fără bancnote mari. Le-a îndoit 
pe jumătate şi le-a pus într-un buzunar în rucsac. 

Se uită la Perez. 

— Ai verificat toate buzunarele genţii? 

— Tu ce crezi? 

— Apoi a plecat din bancă. 

— S-a întors acasă cu avionul de după-amiază, continuă 
Perez. Unde o fi cheltuit mai mult de două mii cinci sute de 
lire în câteva ore? 

— Poate că nu i-a cheltuit, interveni Fran din nou. Poate 
avea un cont al ei la o altă bancă şi i-a transferat acolo. 
Uneori durează o veşnicie să primeşti aprobări pentru 
cecuri. Dacă dorea ca banii să acopere un cec pe care-l 
scrisese deja, i-ar fi fost mai simplu să folosească numerar. 

Perez se întoarse spre Sandy: 

— Poţi să verifici asta mâine dimineaţă? 

— Să ştii că pe Angela a mai văzut-o cineva în ziua 
aceea, spuse Sandy. Pe la două după-amiaza, pe stradă. 
leşea din Boots. 

— Cine? 

— Ei, o prietenă de-a mea de la şcoală. Cu ea vorbeam la 
telefon când aţi intrat, adăugă el şi rânji din nou. 

x 


Fran voia să mai amâne întoarcerea în sudul insulei la 
părinţii lui Perez. Nu mai era în stare să suporte ceaiul de 
duminică, emisiunile de la televizor, conversaţia banală şi 
plictisitoare. Ea şi Perez stăteau în afara Centrului şi se 
pregăteau să plece, când în minte îi veni o abatere de la 
planul iniţial: 

— Ai fost vreodată în turnul farului? 

— O singură dată, îi spuse Perez. Când eram copil. Au 
avut o zi a porţilor deschise şi ne-au primit pe toţi în vizită. 

— Crezi că e vreo şansă să putem arunca o privire? 
Trebuie să fie o privelişte uimitoare de sus. 

Jimmy se gândi câteva clipe. Erau vremuri când ar fi 
vrut să strige la el. Tu nu faci niciodată ceva din impuls, 
Jimmy? Ce-i cu toată prudenta asta? Dacă nu te-aş fi cerut 
eu de bărbat, te aşteptam şi acum! Dar nici el nu părea să 
se grăbească acasă. 

— Sigur, dacă e deschis. Ştiu că Bill Murray de la Koolin 
are o cheie. Are grijă de ea în numele consiliului de 
conducere de la Lumina Nordului. O dată pe an aduc 
oameni care să zugrăvească şi să întreţină reţeaua 

electrică. E 

— Maurice nu are acces aici? În cazuri de urgenţă? 

— Hai întâi să verificăm dacă e încuiat. 

Simţea că Perez îi face pe plac ca unui copil, cum i-ar 
face şi lui Cassie. La baza turnului descoperiră o uşiţă cu 
boltă. Clanţa era înţepenită, dar până la urmă se mişcă. 
Înăuntru, o scară de piatră urca în spirală pe lângă 
peretele exterior. Singura lumină dinăuntru era cea care 
răzbătea prin uşa pe care Perez o proptise ca să rămână 
deschisă şi pe o fereastră mică de mai sus. Pe Fran 
începură s-o doară picioarele şi se opri o clipă să-şi tragă 
suflul. Înaintea ei, Perez părea să nu simtă efortul şi 
continua să urce. Probabil că ajunsese în vârf şi deschisese 
uşa de la camera lentilei, pentru că interiorul turnului fu 
brusc inundat de lumină. Fran îl urmă îndeaproape. 

Avusese dreptate. Priveliştea era uluitoare. Insula se 
întindea înaintea ochilor lor ca o hartă tridimensională. 
Vârfurile abrupte de stâncă şi topografia locului se 
împleteau cu sens, iar drumul se răsucea în jurul celor mai 
nordice ferme, pe care Fran putea acum să le recunoască 
după nume. Chiar dacă nu ne întoarcem să trăim aici, îşi 
spuse ea, acesta va fi întotdeauna un loc special pentru 
mine. Într-un fel, mă simt de aici. Observă Land Rover-ul 
echipei de căutare care se întorcea la Centru. Apoi îşi 
îndreptă privirile spre vest şi văzu din nou Sheep Rock, 
dintr-o perspectivă diferită şi mai captivantă decât prima 
dată. Scoase un bloc de desen din geantă şi începu să 
deseneze, foarte repede, cu fruntea lipită de sticla farului. 

— Nu te deranjează înălţimea? o întrebă Perez. După 
ultimul zbor cu avionul, m-am temut că o să ai o problemă 
cu vertijul. 

Fran se întoarse şi îi zâmbi scurt: 

— În avion am crezut că o să mor. Şi mi-a fost teamă pe 
bună dreptate, dată fiind situaţia. 

Perez aruncă o privire scurtă pe deasupra insulei şi îşi 
îndreptă imediat atenţia spre nord şi vest. 

— De aici se văd farul de la Capul Sumburgh şi stâncile 
de pe Foula. 

Fran era atât de concentrată pe desenul ei că nu-l mai 
asculta. Când îl privi din nou, conştientă de tăcerea care se 
aşternuse în încăpere, Perez se uita sub banca de lemn 
aflată de-a lungul întregii circumferinţe a camerei. 
Probabil simţi că ea îl privea. 

— Asta ce-o mai fi? 

— Nu ştiu. O bucată de cârpă, îi răspunse ea, cu mintea 
încă preocupată de desenul pe care îl făcea. 

Îşi zise că putea fi cea mai bună lucrare a ei de până 
atunci. Oare ar fi fost posibil să o expună înainte să le-o 
ofere lui James şi Mary? 

— E bumbac alb, cu siguranţă. Ar putea fi o faţă de 
pernă? 

— Crezi că ar putea fi perna de la care provin penele 
împrăştiate peste corpul lui Jane? 

— E posibil. Până şi luminile automate sunt imaculate. 
Tipii care vin să verifice instalaţia n-ar fi lăsat asta aici. 
Echipa de căutare nu a găsit încă faţa de pernă şi le-am 
cerut s-o caute în mod special. O să-i aduc aici să 
cerceteze locul. Atinge doar strictul necesar de-acum 
încolo. S-ar putea să existe amprente. 

Fran se aşteptă ca Perez să se repeadă imediat pe scări 
ca să-i aducă pe Sandy şi pe ceilalţi ofiţeri aici, dar el nu se 
mişcă din loc. 

— Cred că ucigaşul a petrecut o vreme aici şi a observat 
totul de sus, spuse el. M-am tot întrebat cum a urmărit-o 
pe Jane la Pund. De aici poţi vedea mişcările tuturor, cel 
puţin în jumătatea nordică a insulei. Ştie exact ce facem şi 
unde suntem fiecare în orice moment. 

Ea întinse mâna şi o prinse pe a lui. 

* 


Se îndreptară spre sudul insulei. Soarele târziu de după- 
amiază era aproape călduţ. Aproape. Încă se ţineau de 
mână, ca nişte copii de şapte ani care se prefăceau a fi 
adulţi. Schimbară câteva cuvinte despre ei înşişi, despre 
cât de norocoşi erau că se găsiseră unul pe celălalt şi 
despre planuri pentru viitor. Mici nimicuri sentimentale 
care nu aveau nimic de-a face cu ancheta. Fran presupuse 

că Perez voia să rămână în turn ca să supravegheze 
percheziţia, dar el hotărâse să-i lase singuri pe membrii 
echipei. li era recunoscătoare pentru asta şi pentru faptul 
că ucigaşul nu se mai putea urca acolo sus ca să-i spioneze 
pe toţi. Se simţea rău ori de câte ori avea senzaţia că 
momentele lor intime ar fi putut fi surprinse de cineva. 

Telefonul lui Perez nu sunase toată ziua. E prea frumos 
ca să fie adevărat, îşi zise brusc Fran. 

— Telefonul tău e pornit? 

Mobilul lui era subiect permanent de glume. „E o formă 
alternativă de  contracepţie”, îi spunea ea mereu. 
„Intotdeauna sună în cel mai nepotrivit moment.” 

— Rahat! L-am oprit la biserică şi am uitat să-l deschid 
la loc. 

Se strâmbă de ciudă şi apoi apăsă butonul de pornire. 

— Cinci apeluri ratate. 

Şi aşa plimbarea romantică prin lumina caldă de toamnă 
se termină. Devenise din nou poliţist. 

— Deci spune-mi... 

Işi ţinea telefonul la ureche cu mâna stângă, iar cu 
cealaltă scotocea după un stilou şi o bucată de hârtie. Se 
opriră, iar el sprijini hârtia pe o bucată de zid de piatră 
uscată. Ea se ghemui pe un bolovan neted şi privi înapoi 
spre Sheep Rock, amintindu-şi de imaginea stâncii din turn 
şi gândindu-se din nou la desenul pe care-l făcuse. 
Cuvintele lui erau ca muzica de fundal dintr-un bar. Le 
auzea, dar nu le pricepea înţelesul. Perez mâzgăli ceva pe 
hârtie cu scrisul lui foarte strâns, apoi întoarse pagina. 
Scopul întrebărilor era mai curând acela de a-l face pe 
apelant să vorbească în continuare. 

— Cât timp? Deci ea ar fi ştiut asta? 

Fran se gândi la umbrele formate de diferitele planuri 
ale stâncilor. În lumina aceea, piatra era aproape rozalie. 
Perez termină convorbirea şi apăsă alte butoane, ascultând 
un mesaj pe căsuţa vocală. Soarele dispăru în spatele 
Ward Hill, iar pe Sheep Rock umbrele se conturară mai 
tare. 

Alt apel. Pe măsură ce soarele apunea, aerul devenea tot 

mai rece. Fran se ridică, îşi mişcă puţin picioarele şi se 
înfăşură mai strâns în haină. Perez îi şopti că nu mai dura 
mult. De data aceasta, conversaţia era ceva mai 
echilibrată. Perez punea întrebări şi asculta răspunsurile. 

— Ce face acum? 

Fran auzi un răspuns vag, o voce de femeie. 

— A spus când a vorbit ultima oară cu Angela? 

În cele din urmă, convorbirea se încheie. Se lăsă o 
tăcere deplină. Perez îi prinse mâna din nou. Nu întreba, 
îşi spuse ea. Nu e treaba ta. Dar Perez vorbea oricum. 

— Primul apel a fost de la patologul de la Aberdeen. Are 
rezultatele iniţiale de la autopsia Angelei Moore, îi spuse 
el, în timp ce se uita după o cioară cu glugă care zbura 
peste un gard. Era însărcinată. Aproximativ în opt 
săptămâni. Probabil că ştia. 

— Poate că de asta era la Boots, spuse Fran. Să cumpere 
un test de sarcină. Avea nevoie de o confirmare. 

De mai bine de un an, Fran simţea că are din nou 
instincte de cloşcă. Avea momente când îşi dorea atât de 
tare să simtă că un copil îi lovea pântecele, încât ajunsese 
că creadă că orice copil era binevenit. Dorinţa avea de-a 
face şi cu Perez. Îşi închipuia un copil cu părul negru, 
membre zdravene şi o strânsură puternică. Ar fi fost leit 
tatăl lui. Vorbise despre asta cu Perez. În trecere, nu voia 
să-i creeze o presiune în plus. Ah, sigur, un Copil, îi 
spusese. Şi el îşi dorea foarte mult. Dar să aşteptăm până 
la nuntă. În noaptea nunţii, dacă vrei. Iar ea acceptase, 
pentru că îi înţelegea nevoia de reguli şi de ordine. În plus, 
cât de romantic ar fi să conceapă în noaptea nunţii lor! 
Însă dorinţa devenise cu timpul un fel de frustrare latentă 
şi dureroasă care o însoțea pretutindeni. 

Acum se gândi la cadavrul rece, de culoarea chitului, pe 
care îl văzuse în camera de păsări. Înăuntrul lui era un 
copil mort. Oare şi Angela se simţise copleşită de instincte 
materne? Era o vârstă când până şi cele mai independente 
femei deveneau obsedate de ideea de a fi mame. 

— Maurice nu ştia nimic, îi spuse Perez. Sunt sigur de 
asta. 

— Chiar eşti sigur? Am senzaţia că nu-l pot desluşi deloc 
pe omul ăsta. Poate că nici nu era copilul lui. 

— Ar putea fi un motiv, spuse Perez, nesigur acum. Deşi 
nu ştim dacă intenţiona să-l păstreze. Poate că plecarea ei 
în sud avusese de-a face cu asta. 

— Nu a băut deloc la petrecere, îşi aminti Fran. Am 
observat şi atunci şi mă întrebam dacă exista vreo regulă 
despre consumul de alcool în timpul serviciului. Dacă ar fi 
plănuit un avort, de ce ar mai fi contat? 

Între timp, peisajul îşi pierduse orice urmă de culoare. 
Mergeau împreună pe mijlocul drumului. 

— Şi încă o noutate, adăugă Perez. Morag a găsit-o pe 
mama Angelei. 

Capitolul 31 


Ajuns înapoi la Springfield, Perez vorbi la telefon cu 
mama Angelei. Ar fi vrut să-i facă o vizită, dar femeia 
locuia în sud-vestul Angliei, într-un mic sat din Somerset. 
O chema Stella Monkton. Perez nu ştia dacă se 
recăsătorise după ce divorțase de Archie sau dacă revenise 
la numele de fată. Avea acelaşi accent ca şi Ben Catchpole, 
asistentul de la Centrul de cercetare. Vocale moi, rotunde. 
Dar era educată, Perez îşi dădea bine seama de asta. 
Vorbea cu o anumită precizie, fiecare cuvânt avea sens în 
comunicare, o însemnătate anume. 

— N-aţi aflat de la ştiri de moartea fiicei 
dumneavoastră? 

Încă era surprins de faptul că fusese nevoie ca Morag s- 
o descopere şi s-o contacteze. Femeia nu avusese niciun 
interes să-i caute. 

— Eu fac parte dintr-un cor, îi spuse ea. Timp de o 
săptămână am fost la o şcoală de muzică în Bretania. E o 
experienţă absolut minunată, iar seara ultimul lucru pe 
care ţi-l puteai dori era să te uiţi la ştirile de la televizor. 

Perez era curios de munca ei, de cum îşi câştigase traiul 
după ce fugise de la soţul ei, abandonându-şi şi copilul. Ea 
îi dădu toate aceste detalii fără să fie nevoie de întrebări. 

— Lucrez la o şcoală pentru copii cu nevoi speciale. Am 
avut noroc că excursia la şcoala de muzică a avut loc în 
vacanţa dintre semestre. 

— Înţeleg că Angela v-a contactat din nou recent. 

Un moment de tăcere. 

— Uite ce e, inspectare, cred că este foarte greu să 
discutăm la telefon. Ar fi posibil să vin şi să ne întâlnim 
acolo? Mi-ar plăcea foarte mult să văd unde a trăit şi a 
murit Angela. Chiar am căutat câteva variante de 
călătorie. Dacă plec din Bristol cu primul avion către 
Aberdeen, aş putea ajunge în Shetland mâine la prânz. Ne- 
am putea întâlni acolo? 

— Mai e şi un avion mic care zboară pe Fair Isle mâine 

după-amiază, dacă vreţi să ajungeţi la Centrul de 
cercetare. 

Perez se întrebă ce impresie urma să-şi facă femeia 
despre această călătorie. Spera ca vremea să rămână 
potrivită pentru drum. 

— Vă pot rezerva un loc. 

Alt moment de tăcere. 

— Mulţumesc, inspectare. Ar fi un gest foarte amabil. 

Apoi, deşi era duminică, o sună pe Vicki Hewitt, folosind 
numărul personal pe care i-l dăduse într-un mesaj pe 
mobil. 

— Ce veşti ai, Vicki? 

— E vorba despre pene. Cele de pe primul cadavru, nu 
cele din pernă. 

— Ce-i cu ele? 

— I le-am dat unui expert să le verifice. O parte dintre 
ele pot fi identificate cu certitudine. Sunt pene de 
kittiwake, pescăruş de hering, câteva provin de la păsări 
limicole - e destul de sigur că e vorba de culic, dar vrea să 
facă şi un test ADN ca să fie complet sigur. Altă pană e de 
lebădă. 

— 'Toate sunt păsări care trăiesc pe insulă, spuse Perez. 

Cu toate că nu credea că lebedele mai stăteau până 
toamna târziu. Singura lebădă despre care auzise în ultima 
vreme era cea rară, care provocase toată agitația de zilele 
trecute. Iar Angela era deja moartă când pasărea fusese 
descoperită. 

— Poţi să-l rogi să facă un test ADN şi penelor de 
lebădă? Nu de alta, dar să fie clar identificate speciile. 

— Pe asta o plăteşti din buzunarul tău. 

Nu-i păsa. 

În micul dormitor de la mansardă verifică din nou 
scrisorile adresate Angelei. Le citise pe diagonală cu o 
seară înainte, după ce le luase de la Maurice. Cea mai 
mare parte a corespondenţei era inutilă - note informative 
şi pliante publicitare. Mai era o scrisoare de la editorul ei, 
dar părea scrisă în aşa fel încât să ofere cât mai puţine 
informaţii: „Sunt de acord că ar trebui să ne întâlnim 

pentru a discuta problema. Să mă anunţi când intenţionezi 
să vii în sud.” Perez îşi zise că trebuia să ţină minte să-l 
contacteze pe editor a doua zi. Mai era şi un plic alb care 
conţinea nişte bilete de tren. Clasa întâi la trenul National 
Express de la Aberdeen la Londra, valid de la începutul 
lunii noiembrie. Oare Angela programase deja întâlnirea 
cu editorul? Scrisoarea era atât de întârziată încât era 
posibil. Sau exista vreun alt motiv? Poate că Maurice ştia 
ceva despre asta. 

Mai târziu, plecă înapoi la North Light cu maşina. 
Bineînţeles, trecuse prin ritualul ceaiului de duminică: 
friptură rece şi salată, urmate de una dintre prăjiturile cu 
fructe ale mamei lui. Deşi salata sosise recent cu barca, 
era moale şi deloc apetisantă. Fran părea destul de 
mulţumită să rămână la Springfield, deşi îi aruncase o 
privire ironică atunci când îi anunţase că trebuie să se 
întoarcă la lucru. Îşi scosese schiţa şi făcuse câteva 
completări în cărbune, iar acum lucra la un alt desen, 
ignorând imnurile religioase de pe fundal. 

Se îndreptă direct spre apartamentul lui Maurice, 
folosind uşa personalului din bucătărie. Nu voia să discute 
cu ceilalţi înainte să vorbească cu soţul Angelei. În 
apartament, televizorul era deschis. De data asta, se 
transmitea un meci fotbal. Maurice se ridică şi îl închise 
când îl văzu pe Perez. Nu îi deschisese uşa, îi strigase doar 
să intre. 

Pe masă erau nelipsita sticlă de whisky şi un pahar. 

— Bei cu mine un pahar, Jimmy? 

Maurice îi făcu un semn din cap, după care adăugă: 

— Nu te uita la mine aşa, omule! Nu sunt beat, dar mi se 
pare că-mi amorţeşte puţin simţurile. Şi acum că Poppy a 
plecat, ce mai contează? 

— Poate doar un deget, îi spuse Perez. 

Maurice plecă după un alt pahar. | 

— Dar Angela? continuă Perez. li plăcea să bea ceva 
anume? 

— Vin roşu, ăsta era preferatul ei. Şi bea mult, dacă era 
într-o stare de spirit bună. 

— Dar nu şi în ultimul timp. La petrecerea noastră de 
logodnă, de exemplu, n-a băut mai deloc. 

— Ce vrei să spui, Jimmy? Unde baţi cu toate astea? 

Maurice nu era beat dar, după cum el însuşi spunea, 
băutura îi amorţise simţurile. Aparent şi gândurile îi erau 
puţin leneşe şi confuze. 

— Am vorbit astăzi cu patologul, îi spuse Perez şi se opri 
o clipă ca să se asigure că îi atrăsese atenţia. Angela era 
însărcinată. 

Maurice clipi buimac. 

— Nu ştiai? 

Maurice clătină încet din cap. 

— Aranjase o călătorie în sud, continuă Perez. Iniţial am 
crezut că voia să avorteze. Dar, câtă vreme nu mai punea 
gura pe alcool şi avea grijă de ea, varianta asta nu prea 
mai are sens. 

Maurice ridică privirea. 

— Copilul nu era al meu. Am făcut o vasectomie cu ani în 
urmă. Poate ar trebui să vorbeşti cu tatăl. 

Era primul semn de cinism de la moartea Angelei. 

— Cine ar putea fi? Cu cine să vorbesc? 

— Poate ar trebui să te apropii de casă, Jimmy. Big 
James se perpelea ca un câine după nevastă-mea. 

Apoi dădu din umeri, parcă vrând să-şi ceară scuze 
pentru că-şi punea durerea pe seama celuilalt bărbat. 

— Nu, nu putea fi el. Dacă s-a întâmplat ceva între ei, a 
fost în urmă cu aproape un an, reluă Maurice. 

— Un admirator mai recent, atunci. 

— Of, toţi o admirau, spuse Maurice. Şi cine i-ar putea 
învinovăţi? Întrebarea mai grea e de care dintre ei s-a 
îndrăgostit destul încât să-i poarte copilul. Nu credeam că 
îi păsa prea mult de vreunul dintre ei. 

— Ar fi putut fi o greşeală, un accident. 

— Angela nu făcea astfel de greşeli, Jimmy. l-am găsit 
odată o pastilă-de-a-doua-zi în geantă. 

— „Nu are nicio fărâmă de instinct matern în ea”, spuse 
Perez. Aşa mi-ai descris-o prima oară. 

— Aşa am zis. Dar poate că a învins-o biologia, în cele 

din urmă. Poate că hotărâse că-şi dorea un copil, chiar 
dacă nu cu mine. Angela era obişnuită să obţină ceea ce 
dorea. 

Perez îl privi pe bărbatul de lângă el. Nu părea atât de 
uimit de sarcina Angelei pe cât se aşteptase Perez. 
Existaseră indicii despre sarcină? Greţuri de dimineaţă? La 
urma urmei, Maurice avea deja trei copii. Nu cumva 
bănuise că Angela era însărcinată, dar preferase să n-o 
întrebe pentru că nu voia să-şi confirme suspiciunile? Sau 
poate vestea ar fi fost prea mult pentru el? 

— Mă întreb dacă Jane a ghicit că Angela aştepta un 
copil, continuă Perez. 

Jane avea un spirit de observaţie foarte fin. Nimic nu se 
întâmpla în Centrul de cercetare fără ca ea să ştie despre 
asta. Dacă Jane descoperise acest detaliu, putea fi un 
motiv care să ducă la moartea ei? 

— Jane ţi-a spus ceva despre asta? Poate după moartea 
Angelei? 

— Nu! 

Răspunsul părea mai degrabă un strigăt. Maurice îşi 
ridică mâinile. 

— Îmi pare rău, Jimmy, dar nu ştiam că Angela era 
însărcinată. 

Nu trăsese perdelele, iar Perez privea acum în întuneric. 
În depărtare se vedeau luminile unei nave. După formă, 
părea un petrolier mare care mergea spre sud. Maurice se 
întoarse, un semn clar că discuţia se încheiase. Era timpul 
ca Perez să plece. 

— Am găsit-o pe mama Angelei. 

Nicio reacţie. 

— O să vină mâine în Fair Isle. l-am rezervat un loc în 
avionul de după-amiază. 

Făcu o pauză. Maurice încă nu dădea niciun semn că ar 
fi auzit. 

— Cred că ar vrea să te întâlnească. Tu hotărăşti. 

În cele din urmă, Maurice întoarse capul. 

— Bineînţeles că o să mă întâlnesc cu ea. Te ocupi tu de 
asta, Jimmy, te rog? S-o aduci aici. 

— De ce a rezervat Angela bilete de tren ca să meargă 
de la Aberdeen la Londra la începutul lunii noiembrie? 
Stabilise o întâlnire cu editorul ei, dar ştii care era 
subiectul discuţiei? 

— Nu. Oricum, am senzaţia că nu ştiam nimic despre ea. 
Era soţia mea, dar putea fi la fel de bine o străină 
oarecare. 

Îşi ridică privirea spre Perez, aşteptându-se în mod 
evident ca acesta să plece, dar Perez continua să rămână 
aşezat. 

— Turnul farului e mereu descuiat? 

— Bineînţeles că nu, Jimmy. Ar fi un coşmar pentru 
siguranţa tuturor. Peste vară avem copii care stau aici. Nu 
putem risca să-i lăsăm să alerge în sus şi în jos pe scări şi 
să se joace la lumină. 

— În după-amiaza asta am fost eu acolo şi era descuiat. 

Maurice ridică din umeri. 

— E important? 

— Ar putea fi. Aveţi pe-aici vreo cheie de la far? 

Urmă o pauză. Maurice ridică privirea de la whisky-ul 
său. 

— Da. De obicei o ţinem în mănunchiul mare de chei 
agăţat de cârligul din cămară. 

— Acelaşi mănunchi în care e şi cheia camerei pentru 
păsări? 

— Da, dar pe cele mai multe dintre ele nu le folosim 
niciodată. 

— Un vizitator de la Centru ar putea şti unde sunt ţinute 
cheile? 

— Doar dacă o întrebau pe Jane. Ea era chelăreasa. 

Perez se gândi că, iată, în cele din urmă descoperise un 
mobil al crimei. Jane ar fi ştiut că ucigaşul urcase în turn. 
Oare mai ascunsese şi altceva acolo? 

O vreme rămaseră în tăcere. 

— Nu ai fost niciodată tentat să mergi acolo? îl întrebă 
Perez. Să vezi pe unde mergea Angela, cu cine era? De 
acolo de sus poţi să vezi tot ce se întâmplă. 

Maurice trânti paharul atât de violent încât o parte din 

băutură se vărsă pe masa lustruită. 

— Chiar nu înţelegi, nu-i aşa, Jimmy? Nu am vrut să ştiu 
unde se ducea sau cu cine se întâlnea. Câtă vreme se 
întorcea acasă la mine în fiecare seară, nu-mi păsa. 

x 

Sandy era în camera de zi. Bea bere şi stătea de vorbă 
cu cei trei bărbaţi singuri. Perez spera că Sandy îşi dădea 
seama că se afla la North Light ca să lucreze. Sejurul 
petrecut aici nu era nici pe departe un fel de concediu 
neoficial de câteva zile, ca să mai scape de rutina de la 
birou. Imediat, însă, se gândi că era nedrept. De când 
venise, tânărul din Whalsay îşi luase rolul foarte în serios. 
Nimeni nu se pricepea mai bine ca Sandy să-i facă pe 
aceşti oameni să povestească despre Angela Moore şi 
relaţiile ei. 

Perez îşi luă la rândul lui o cola de la bar şi strecură 
nişte bani în caseta de onestitate. Se aşeză chiar lângă 
cercul de scaune. În mijloc, pe masa de cafea, era 
construită o piramidă din cutii de bere goale. Hugh Shaw 
tocmai ajunsese la finalul unei povestiri - ceva despre un 
ornitolog într-un bordel din Taşkent. Dădu din cap 
salutând prezenţa lui Perez şi continuă să povestească. 
Sandy aproape că se sufoca de râs. Ceilalţi erau ceva mai 
reţinuţi. Perez bănuia că auziseră anecdota şi cu altă 
ocazie. 

Sandy observă că Perez se uita la cutiile goale. 

— Nu sunt toate ale noastre, îi spuse el. Băieţii din 
echipa de percheziţie au fost aici mai devreme. Tocmai ce 
au plecat la culcare. 

— Putem schimba două vorbe, Sandy? 

N-avea niciun rost să rămână cu ei la povestiri şi bere. 
Nu l-ar fi acceptat niciodată ca pe unul de-al lor. Se 
întoarseră în camera de păsări, cel mai apropiat lucru de 
ideea de birou pe care-l aveau la dispoziţie aici. Insă 
pentru Perez amintirea cadavrului care zăcea pe pupitru 
era la fel de proaspătă. 

— Echipa a găsit ceva în turn? 

— Ai avut dreptate. Au găsit o pernă şi o faţă de pernă. 


e 237 œ» 


Există bucăţi de pene care au rămas înăuntru. Nimic 
altceva. Nici urmă de amprente. Mânerul balustradei de la 
trepte şi tot spaţiul din jurul lentilelor au fost şterse cu 
conştiinciozitate. 

— Faţa de pernă bine împăturită putea să încapă într-un 
buzunar. Probabil că ucigaşul a mers direct în turn după 
ce a ucis-o pe Jane. 

Perez şi-l imagină pe criminal privind de sus, din turn, 
întreaga insulă. Îl văzuse oare şi pe el în timp ce mergea 
spre Pund? Ştia că trupul lui Jane fusese găsit înainte ca 
Rhona Laing şi restul echipei să ajungă pe insulă cu 
avionul? Perez dădu din cap vag în direcţia camerei 
comune. 

— A recunoscut vreunul dintre ei că a fost în turn? 

— Nu, toţi zic că au crezut că era încuiat. 

Prin urmare, îşi zise Perez, nu mai trebuia decât să 
găsească o probă care să-l lege pe unul dintre locatarii 
Centrului de camera lentilelor din far şi ar fi aflat cine era 
criminalul. 

— Ce mai spun prietenii tăi de pahar despre Angela 
Moore? 

Perez se întrebă dacă cei trei bărbaţi se considerau 
rivali. Cu toţii erau vrăjiţi de aceeaşi femeie. Oare vraja se 
mai risipise puţin, acum că ea murise? 

— Spun că a fost o femeie crudă şi minunată, în acelaşi 
timp. 

— Ar fi utile detalii ceva mai clare, Sandy. 

— Am sentimentul că toţi sunt uşuraţi că a murit. Spun 
întruna cât era de fantastică, dar cred că, în acelaşi timp, 
le era teamă de ea. Nu ştiau cum să se apere, să se 
împotrivească. 

— Toţi simțeau aşa? 

— Poate că Dougie, cel gras, mai puţin decât ceilalţi. 

— De ce spui asta? 

Sandy ridică din umeri. 

— Cred că se bucura de compania ei. Nu era atât de 
intimidat. 

— Pentru că nu făcea sex cu ea, spuse Perez. Relaţia lor 

se baza mai mult pe o preocupare comună: păsările. 

— Doar că, uneori, le mai şi încurca, adăugă Sandy. 

Îşi adusese berea cu el şi luă o înghiţitură direct din 
cutie. 

— Asta mi-a spus Dougie: „Era un ornitolog bun, dar nu 
chiar aşa de grozav cum se credea ea.” 

— Mie nu mi-a spus asta. 

— Poate că nu voia să pară nerecunoscător. A mai spus 
că nu era deloc ceva neobişnuit din partea ei să-şi asume 
merite pentru identificarea unei păsări găsite, de fapt, de 
altcineva. Iar ceilalţi au fost de acord cu el. Nu e neapărat 
un mobil pentru crimă, dar ai spus că vrei detalii. 

Perez căzu pe gânduri, încercând să şi-o imagineze pe 
această femeie ambițioasă şi plină de defecte. Nu suporta 
să nu aibă dreptate. Ura să greşească. Poate că acesta era, 
totuşi, un mobil suficient pentru crimă. 

— Ce părere aveau despre Jane Latimer? 

— Că era o bucătăreasă strălucită. Nimic altceva nu 
avea importanţă pentru ei. 

— Angela Moore era însărcinată, spuse Perez. Pe care 
dintre băieţii ăştia l-ai vedea în postura de tată? 

Urmă un moment de tăcere în timp ce Sandy se gândea. 
De ceva vreme se pricepea mult mai bine să-şi ţină gura 
închisă până când avea ceva inteligent de spus. 

— Pe Hugh, spuse el în cele din urmă. Vreau să spun, 
femeia asta nu căuta un bărbat să stea lângă ea, nu-i aşa? 
Îl avea deja pe Maurice. Dacă avea de gând să obţină doar 
sperma necesară, Hugh ar fi făcut cele mai puţine 
probleme. 

— N-ar putea fi el, spuse Perez. Venise aici doar de 
câteva săptămâni, iar Angela era deja însărcinată în luna a 
doua. Doar dacă nu ne minte şi se cunoşteau, de fapt, de 
mai mult timp. Presupun că ar fi putut să-l întâlnească într- 
una dintre călătoriile sale în sud. 

— Nu le-am putea cere să facă un test de sânge? Aşa am 
şti sigur. 

Perez bănuia că ar fi fost posibil, dar nu era sigur că i-ar 
fi ajutat să descopere cine le înjunghiase pe cele două 

femei. Le considerase întotdeauna ca fiind o singură 
victimă pentru că, în ciuda îndemnului ca toţi să-şi 
păstreze mintea deschisă, era convins că asasinatele aveau 
un singur autor. 

Când Perez sosi acasă, Fran se culcase deja, dar mama 
lui era încă trează. Stătea în faţa computerului din biroul 
care fusese odinioară un mic dormitor. De curând, 
dezvoltase o obsesie pentru internet. Le trimitea e-mail-uri 
prietenilor ei din întreaga lume şi îşi deschisese chiar şi 
propriul blog: Fair Isle. James se simţise la început 
ameninţat de noile ei pasiuni, apoi se resemnase. Era 
mulţumit că Mary ţinea socotelile fermei pe calculator şi 
comanda furaje şi seminţe online. Pe de altă parte, nu era 
deloc încântat de faptul că Mary petrecea atât de mult 
timp în faţa computerului, simțind că ea descoperise o 
viaţă interesantă în care el nu juca niciun rol. Perez bănuia 
că se certaseră de câteva ori pe tema asta. 

Deschise uşa de la birou. Lui Mary îi alunecaseră 
ochelarii pe vârful nasului, iar ceaiul din cana de alături se 
răcise demult. 

— Mamă, ai devenit obsedată de internet, îi spuse el, 
glumind doar pe jumătate. Du-te la culcare. 

— Mă gândeam că poate te interesează chestia asta... 

Perez îşi trase un scaun de bucătărie lângă birou, doar 
ca să-i facă pe plac mamei lui. Ştia că se bucura de 
momentele în care rămâneau singuri. Fuseseră mereu 
apropiaţi şi îi era recunoscător că se purta atât de bine cu 
Fran. Unele mame deveneau ranchiunoase şi geloase. Era 
tentat s-o întrebe despre James. Cum putea fi atât de 
generoasă ştiind de aventura lui cu Angela? Dar probabil 
că ea n-ar fi vrut să discute despre asta şi ar fi suferit să 
descopere că Perez aflase şi el. Era mai bine să-şi lase 
părinţii să se descurce în felul lor. 

— Ce este? 

I se părea că vocea îi suna neobişnuit de vioaie. 

— Un articol despre Ben Catchpole. 

— Cum l-ai găsit? 

— L-am căutat pe Google, îi spuse şi roşi. I-am căutat pe 

toţi de la North Light. Eram curioasă, ştii. Nu poţi să te 
superi pe mine pentru asta. 

— Ai găsit ceva interesant? 

— Hmm, una-alta, nimic relevant. Mă surprinde că nu îi 
cauţi şi tu. Dar uite, articolul ăsta pare interesant, îi spuse 
şi se dădu mai în spate cu scaunul pentru ca Perez să vadă 
mai bine monitorul. 

Articolul era publicat în ediţia scoțiană online a ziarului 
Times şi fusese scris cu şase ani în urmă. Textul era 
următorul: 


Activist ecologist arestat în urma protestului 
Braer 


Pentru a comemora dezastrul ecologic provocat 
de deversarea de petrol din nava Braer în sudul 
insulelor Shetland din urmă cu zece ani. Benjamin 
Catchpole, student-cercetător şi activist ecologist, a 
intrat în terminalul petrolier din Sullom Voe şi a 
produs stricăciuni şi pagube de zeci de mii de lire 
sterline. La începutul acestei săptămâni, studentul a 
fost condamnat la închisoare cu suspendare în urma 
procesului derulat în instanţă. Surse din poliţie spun 
că Ben Catchpole ar fi avut ajutor în Shetland. Se 
bănuieşte că vor fi aduse şi alte acuzaţii. 


— Ştiu despre condamnarea asta, mamă. E unul dintre 
primele lucruri pe care le facem: verificăm cazierul 
suspecţilor. 

Insă nu ştia că Ben primise o pedeapsă cu suspendare. 
Sau, dacă ştiuse, uitase. Işi aducea aminte de caz, chiar 
dacă lucra în sud când infracţiunea respectivă provocase 
mare agitaţie în Shetland. Protestatarii aveau susţinerea 
localnicilor: tragedia provocată de Braer era încă 
proaspătă în amintirea oamenilor. Citi, totuşi, articolul 
până la sfârşit. 1 se tăie respiraţia când descoperi numele 
autorului: John Fowler. Prin urmare, toţi aceşti aşa-zişi 
străini care se instalaseră la North Light în aceeaşi 

săptămână de la sfârşitul toamnei, aveau legături din 
trecut. Catchpole era citat în articol, ceea ce însemna că 
Fowler vorbise cu el, cel puţin la telefon. Coincidenţă? 
Lumea ornitologilor era destul de mică, un cerc restrâns. 
Dar dacă adunarea de toamnă de la Centrul de cercetare 
din Fair Isle nu era deloc aleatorie, ci foarte bine 
planificată? În scopul comiterii unei crime? 

Capitolul 32 


Luni. Ultima zi a lui Fran pe Fair Isle. Îşi dădu seama că 
aştepta cu nerăbdare să se întoarcă în casa mică din 
Ravenswick. În spaţiul propriu, cu propriile ei tabieturi: 
putea să lucreze dimineaţa devreme, cât era încă în 
pijama, putea să stea la poveşti cu prietenii ei şi să bea 
mai mult decât unicul pahar de vin pe care se simţea în 
largul ei să-l bea acasă la părinţii lui Jimmy, putea să 
gătească pentru Cassie. Şi era liberă să înjure când avea 
chef s-o facă. Hotărâseră să vândă casa lui Perez şi casa 
din Ravenswick şi să cumpere una mai mare înainte să se 
căsătorească. Fran era teribil de încântată să se plimbe cu 
maşina prin Shetland, în căutare de case potrivite pentru 
ei. Credea că partea de vest a insulei principale era foarte 
drăguță dar, dacă se mutau într-o zonă ca Walls, ar fi fost 
destul de departe de biroul lui Jimmy şi de şcoala lui 
Cassie, când urma să înceapă cursurile la Anderson. Acum 
se întrebă dacă ar fi putut să suporte plecarea din 
Ravenswick. Poate că ar fi reuşit să extindă casa mică de 
acolo. Îşi imagina ceva minunat, foarte luminos şi spaţios, 
mult diferit de spaţiul iniţial: Shetland-ul vechi şi cel nou 
laolaltă. Îşi dorea şi un studio construit special pentru ea. 
Oare cerea prea mult? Işi făcea un proiect. li plăceau 
proiectele la nebunie. Urma să discute cu Jimmy după ce 
termina ancheta. Acum era inutil, n-ar fi fost în stare să se 
concentreze la altceva. 

Se întorsese destul de târziu noaptea trecută şi, când îl 
întrebase care era situaţia la Centru, Jimmy nu-i spusese 
mare lucru. Nu că n-ar fi vrut să vorbească, dar se pare că 
nu era nici el sigur ce concluzie ar fi trebuit să tragă în 
urma celor întâmplate. I se părea că toată noaptea nu 
făcuse decât să se gândească la asta. De dimineaţă îl 
găsise treaz şi îmbrăcat, umblând prin cameră ca o umbră, 
deşi afară era încă întuneric. 

— Să-ţi aduc un ceai? 

De obicei, ea adora ceaiul în pat. Era felul lui de ao 

răsfăţa. 

— Nu. Mă ridic, îi spusese. E ultima noastră zi înainte să 
mă întorc acasă. 

Aveau bucătăria pentru ei înşişi. Chicoteau şi şopteau, 
bănuind că Mary şi James erau încă în pat. Din nou, i se 
părea excitant şi ilicit să fie singuri împreună în casa 
părinţilor lui. Se imagină ca o eroină dintr-un roman din 
secolul al XIX-lea, care se chinuia să-şi păstreze buna- 
cuviinţă. Dar nu ca Sarah Fowler. Va avea întotdeauna mai 
multă vână decât femeia aceea. Perez era în spatele 
scaunului ei, prăjind pâine pe plită. Se ridică, îl cuprinse 
cu braţele şi-l sărută. Când terminară micul dejun, cerul se 
luminase. 

— Ce planuri ai pentru azi? 

Îşi promisese întotdeauna că nu avea să intervină în 
munca lui. Avea propria ei viaţă. Nu avea nevoie să se 
amestece în a lui doar ca să nu se plictisească. Dar aici, pe 
insulă, lucrurile erau diferite. În ultimele două zile, 
monotonia o cam copleşise. Încă o oră singură cu părinţii 
lui şi îşi lua câmpii. 

— Mama Angelei vine cu avionul de la prânz, îi spuse el. 

— Şi acum, de dimineaţă? 

Perez îi zâmbi larg, semn că îşi dădea seama cum se 
simte. 

— Mă întorc la North Ligh. Vino cu mine. l-am promis 
Sarei că o să-i găsesc pe cineva s-o ajute în bucătărie. 

— Deci ai nevoie de un sclav? 

— Mă gândeam că ai putea să stai de vorbă cu ea, Îi 
spuse pe un ton serios acum. Să afli dacă soţul ei ştie mai 
multe despre Angela decât lasă se să înţeleagă. Bărbatul a 
recunoscut că s-au întâlnit şi altădată, dar am simţit ceva 
aparte la el, o anumită nervozitate. 

— Crezi că a avut o aventură cu ea? Soţia lui n-ar şti 
despre asta, cu siguranţă. Nu ar fi fost niciodată de acord 
să vină cu el aici dacă ar fi bănuit că era ceva între ei. Şi, 
chiar dacă ar fi bănuit la un moment dat că erau amanti, n- 
o să discute cu mine despre asta. Nu e ceva despre care să 
vorbeşti cu un străin în timp ce speli farfuriile. 

— OK, deci nu vrei să vii cu mine? 
— Ascultă, Jimmy Perez! Numai încearcă să mă opreşti! 
x 


Vântul se înteţise din nou. Acum bătea dinspre nord. 
Fran încercă să nu se gândească prea mult la călătoria ei 
cu barca de a doua zi. In timp ce se apropiau de far, rafale 
puternice de grindină începură să cadă de nicăieri, atât de 
violente că bobiţele de gheaţă care se loveau de parbriz 
scoteau un zgomot care îi împiedică să mai vorbească. 
Curtea era albă ca după o ninsoare. Fran îşi aminti de 
prima ei întâlnire cu Perez. Şi atunci erau înconjurați de 
alb. 

Locatarii de la Centru erau încă în sala de mese şi îşi 
făceau de lucru cu bucăţi de pâine prăjită şi cafea rece. Cu 
toţii erau aşezaţi la o singură masă, astfel că în rest 
camera părea goală, părăsită. Maurice era cu ei. Purta 
aceleaşi haine ca atunci când îl văzuse Fran ultima oară. 
Pe jachetă avea încă pata aceea cenuşie, posibil o urmă de 
terci. Brusc, simţi nevoia să-l scuture zdravăn. Adună-te, 
omule, şi dă dovadă de ceva demnitate! E şi-aşa destul că 
ti-ai lăsat nevasta să-şi bată joc de tine! Perez, în schimb, 
simţea doar compasiune pentru el, era sigură de asta. Se 
gândi din nou că Jimmy se purta mai degrabă ca un 
asistent social sau ca un preot decât ca un poliţist. 

Maurice îşi ridică privirea. Avea nişte ochi roşii şi trişti. 

— Dacă-ţi cauţi colegii din Inverness, au plecat mai 
devreme. Voiau să mai cerceteze o dată terenul de lângă 
Pund. Spuneau că doamna Blake a luat amprente de 
pantofi de pe cărare, dar pajiştea e lungă şi încă nu au 
găsit cuțitul. Sandy e în camera de păsări. 

Apoi, îşi sprijini capul în mâini, ca şi cum cuvintele l-ar fi 
epuizat. 

Sarah se ridică în picioare şi începu să curețe mesele. 
Fran găsi o tavă şi începu s-o ajute. 

— Se pare că azi sunt asistentul tău, îi spuse. 

— Chiar nu-i nevoie. 

Sarah zâmbi scurt şi forţat. Să fi fost un semn de 
panică? De ce-i era frică? De exemplu, pentru că locuia în 

acelaşi loc cu un criminal. Bineînţeles că era un motiv 
suficient de bun. 

— Crede-mă, e nevoie. Încă o zi la Springfield cu părinţii 
lui Jimmy şi aş înnebuni complet. 

Aşa că Fran se pomeni în bucătăria de la Centru, 
curăţând morcovi pentru supă în timp ce Sarah frământa 
aluatul pentru pizza. 

— Nu te simţi ciudat să faci toate astea? o întrebă Fran. 

Era primul gând care-i venise în cap. 

— Vreau să spun, nu ţi se pare că joci rolul unei femei 
moarte? Întotdeauna mi s-a părut că bucătăria era în 
întregime domeniul lui Jane. 

Sarah se opri o clipă, apoi se reapucă de frământat, 
apăsând aluatul cu podul palmei. Mânecile îi erau 
suflecate până la coate. 

— Nu m-am gândit niciodată în felul ăsta, îi spuse ea. Nu 
am atât de multă imaginaţie. Poate că trebuie să lucrez ca 
să nu-mi mai fac griji în legătură cu ce s-a întâmplat aici. 
Tu ce ai face ca să mergi mai departe? 

— Vrei să spui cum mi-aş lua mai departe cina alături de 
un criminal? 

Fran îşi ridică privirea, dar nu se opri din tăiat morcovi. 
Vecina curioasă, ăsta era profilul pe care-l căuta. In plus, 
lucrase odată pentru o revistă de femei: putea să bârfească 
la fel de bine ca oricare alt localnic din Shetland. 

Sarah clătină din cap. 

— Chiar nu pot să cred că cineva de aici a ucis două 
femei. Par nişte oameni atât de plăcuţi, atât de... Se 
poticni. 

— ...de civilizaţi, de normali. 

— Deci seara nu staţi la masă cu un pahar de vin în faţă, 
uitându-vă unii la alţii şi întrebându-vă care dintre voi 
moare următorul? 

— Nu! 

Sarah era îngrozită, iar Fran se întrebă dacă nu cumva 
mersese prea departe. Uneori mai sărea calul şi se simţea 
eliberată - şi un pic răutăcioasă, într-adevăr - după o 
săptămână în care îşi cântărise cu atenţie fiecare cuvânt. 

Tocătorul era plin. Răsturnă legumele tocate într-o tigaie, 
apoi continuă cu napii. 

Sarah formă o bilă din aluat pe care o puse deoparte 
într-un castron. Apoi luă un prosop curat dintr-un sertar şi 
acoperi castronul. 

— Acum trebuie să aştept să crească. 

Lui Fran i se părea că femeia era foarte fericită în rolul 
ei casnic. Oare îi plăcea mai mult decât să lucreze cu 
familiile cu probleme? Oare se agitase atât de puţin când 
venise vorba să părăsească insula tocmai pentru că era 
fericită să stea o vreme departe de carieră? 

— Evident, nu poţi să nu te întrebi, reveni Sarah. Până la 
urmă, unii dintre noi par criminali mai mult decât alţii... 

— Şi tu la cine te gândeşti? 

Sarah se uită la ea cu coada ochiului, aproape 
conspirativ. Fran bănuia că, probabil, simţea lipsa 
companiei altor femei. De când cu moartea lui Jane şi cu 
plecarea lui Poppy, Sarah rămăsese blocată aici, 
înconjurată de bărbaţi şi, deşi unii puteau bârfi cu talent, 
niciunul nu era la fel de bun ca o femeie. 

— Bineînţeles, nu-mi pot imagina ce motiv ar fi avut... 

— Dar? 

— Hugh, spuse Sarah. El are un fel de cruzime. De fapt, 
pe toţi mi-i pot imagina ucigând-o pe Angela. 

— Chiar şi pe soţul tău? 

Fran se aşteptă să nege vehement, dar Sarah luă 
întrebarea în serios. 

— Poate chiar şi pe el. Angela avea darul să 
îmbrobodească oamenii. Pentru amuzamentul ei, atât. Sau, 
poate, doar pentru că nu avea deloc abilităţi sociale. Ştia 
ce dorea şi, pur şi simplu, cerea. În schimb, deşi pe John 
sau pe oricare dintre ceilalţi îi cred în stare s-o ucidă pe 
Angela într-un acces de furie, nu-i pot vedea omorând-o pe 
Jane. Era o persoană minunată. Complet inofensivă. 

— Chiar dacă ar fi descoperit cine e criminalul şi ar fi 
ameninţat că-l dă de gol? 

— Chiar şi aşa, spuse Sarah. Cu siguranţă. 

Fran apăsă puternic pe cuţit ca să taie o bucată groasă 

de nap. Oare de tot atât de multă forţă era nevoie ca să 
înjunghii o persoană, să-i treci cuțitul prin muşchi, grăsime 
şi os? 

— Şi crezi că Hugh ar fi fost în stare s-o facă? 

— Nu ştiu sigur, dar cred că e cel mai probabil s-o fi 
făcut el. Mi se pare că nu are nici urmă de moralitate, 
niciun fel de remuşcări în a se folosi de oameni. Seamănă 
cu Angela, cred. 

— Dar, cum spuneai, nu are niciun motiv. 

— Nu, spuse Sarah. 

Lui Fran i se păru că răspunsul venise prea repede. 

— Nu, repetă Sarah, apoi se opri. Uite ce e, am terminat 
toate pregătirile pentru prânz şi pentru cină. Nu e nevoie 
să rămâi. 

— Ce planuri ai pentru restul dimineţii? Nu scapi tu de 
mine atât de uşor. 

— Mă gândeam să schimb aşternuturile din dormitorul 
mare, unde au dormit poliţiştii din Inverness. Se pare că 
astăzi pleacă şi va fi o grijă mai puţin pentru Maurice. 

— Sună a muncă necalificată, spuse Fran. Exact ce-mi 
place! 

Dormitorul mare avea şase paturi împărţite în două 
rânduri de câte trei. Din pricina tavanului înalt, lui Fran i 
se părea că arăta ca un salon de spital de demult. Echipa 
de criminalişti îşi împachetase deja lucrurile, iar bagajele 
erau aşezate aproape de uşă. Camera era pe un colţ şi 
avea două ferestre lungi. Afară, cerul era cenuşiu. Fran 
avea impresia că iarna venise prea devreme. 

Pe fiecare dintre paturi erau două perne, deci părea 
puţin probabil ca ucigaşul să fi furat una de aici. Când 
Fran desfăcu feţele de pernă, simţi vârfurile ascuţite ale 
penelor mici dinăuntru. Arată exact la fel, îşi spuse. Deci 
perna fusese luată din Centru. Cum ar putea cineva să 
transporte o pernă la Pund fără să fie observat? În timp ce 
împăturea pilote şi lua aşternuturile de pe saltele, mintea îi 
zbura încontinuu la astfel de detalii mărunte. Asta 
înseamnă că ucigaşul a mers acolo cu maşina? Bineînțeles 
că nu. Toţi ornitologii au rucsacuri. Ar fi fost destul de uşor 


e 248 » 


să strecoare o pernă din asta subţire înăuntru. Și tot acolo 
era şi cuțitul. După ce o înjunghiase pe Jane, ucigaşul 
scosese fața de pernă şi folosise acelaşi cuţit ca să sfâşie 
căptuşeala de pânză. Apoi a împrăştiat penele peste 
cadavru. Dar de ce? De ce să-ţi baţi capul cu astfel de 
amănunte? 

Acum, toate paturile erau dezgolite, iar aşternuturile 
fuseseră adunate într-o grămadă în mijlocul camerei. 

— Acum ce facem? 

— Spălătoria e lângă bucătărie, îi spuse Sarah. Putem să 
începem să spălăm aşternuturile, dacă vrei cu adevărat să 
rămâi. 

Impărţi rufele în două grămezi şi porni în jos pe scări. 

Spălătoria era mică şi foarte călduroasă. Înăuntru erau 
două maşini de spălat industriale mari, un uscător de rufe, 
o chiuvetă, două fiare de călcat şi o masă de călcat. Pe un 
perete erau prinse mai multe rafturi largi pline cu 
aşternuturi şi prosoape. Şi perne de rezervă. 

— Oaspeţii au voie să intre aici? întrebă Fran. 

— Nu ştiu. N-am mai folosit-o, dar pare un loc liniştit. 

Sarah începu să încarce prima maşină. 

Privind în jur în încăperea excelent organizată, cu 
parfumul ei dulce, cu lenjeriile de pat atent împăturite, 
Fran îşi zise că acela era un mod mai bun de a o omagia pe 
Jane decât o ceremonie grandioasă. 

— Cu ce te ocupi în lumea de afară? o întrebă Fran. 

— Conduc un centru pentru copii mici. Lucrez cu copii, 
dar şi cu părinţi. 

Sarah îşi ridică privirea spre ea. Avea chipul roşu din 
pricina căldurii din încăpere. Porni maşina de spălat, care 
începu să huruie. 

— Mi se pare foarte interesant. Cum ai ajuns să lucrezi 
în domeniul ăsta? 

— Am pregătire de asistentă, după care am lucrat ca 
asistent medical comunitar. Mereu am preferat să 
muncesc pentru comunitate. 

Ceea ce înseamnă că putea să fi fost un sfetnic excelent 
pentru Angela. Dar dacă şefa Centrului îi spusese Sarei că 

era însărcinată, ea de ce nu informase la rândul ei poliţia 
imediat după ce trupul femeii fusese găsit? 

Uşa se deschise şi Perez se ivi în prag. 

— Deci aici te-ai ascuns! 

Tonul îi era degajat, dar Fran îşi dădu seama că bărbatul 
se îngrijorase. Nu-i plăcea s-o ştie singură la North Light. 
Ei bine, asta e! N-avea de gând să mai petreacă încă o zi 
cu părinţii lui. 

— Mă duc s-o iau pe mama Angelei de la avion, îi spuse 
el. Vrei să vii şi tu? 

— Nu, mersi, răspunse şi îi zâmbi complice Sarei. După 
toată munca asta, cred că merităm o cafea. 

Işi băură cafeaua în bucătărie, înconjurate de aroma de 
drojdie de la aluatul de pizza care creştea. 

— Angela vorbea vreodată cu tine? o întrebă Fran. Nu 
prea se înţelegea cu Jane sau cu Poppy, dar bănuiesc că se 
bucura de prezenţa altei femei. 

— Nu cred că îi plăceau foarte mult femeile. 

Rămase câteva clipe în tăcere. 

— De fapt, nu cred că plăcea pe nimeni. 

Afară, cerul se întunecase şi un nou val de grindină se 
abătuse asupra insulei, zguduind ferestrele şi năvălind pe 
horn. 

— Soţul tău e afară pe o vreme ca asta? Jimmy zicea că 
ornitologii sunt obsedaţi, dar ca să ieşi pe vremea asta 
trebuie să fii nebun. 

— Lui John îi place să stea afară. 

Sarah se uită la ea pe deasupra cănii. 

— Chiar şi pe vreme rea. Ornitologia a fost pasiunea lui 
de când era copil. Uneori nu înţeleg. Obişnuia să-i acorde 
atât de mult timp, de parcă îl definea ca om. M-am simţit 
destul de exclusă. 

— Dar acum? Ai rămas la aceeaşi părere? Până la urmă, 
eşti aici. 

— Presupun că, dacă iubeşti pe cineva, nu poţi să-i 
interzici lucrurile care îl fac fericit. 

— Aşa cred şi eu. 

Fran ridică privirea şi zâmbi. 

— Am exact aceeaşi părere despre Jimmy şi munca lui. 

— Dar nu e uşor, continuă Sarah. Uneori simţi că te 
pune pe locul doi în favoarea unei obsesii. 

— Ce părere ai despre ceilalţi băieţi de aici? [i se par 
obsedati cu toţii? 

— De Ben nu sunt foarte sigură. Pare mai mult 
preocupat de ştiinţă, de conservarea mediului, decât de 
păsările rare. John a scris odată un articol despre el pe 
când lucra pentru Greenpeace. Ben era un tip foarte 
radical pe atunci. Cred că s-a mai calmat puţin, dar 
pasiunea e încă acolo. El trăieşte lucrurile pentru care 
militează. E vegetarian, nu poartă haine din piele... Angela 
obişnuia să-l tachineze. 

— Ea consuma carne? 

— Oh, da, spuse Sarah. Era un prădător din toate 
punctele de vedere. 

— L-a vânat şi pe soţul tău? 

— Ce vrei să spui? 

Femeia ridică privirea, şocată. 

— Păi, pare să le fi făcut avansuri tuturor celorlalţi 
bărbaţi din jurul ei. lar Angela era şi ea scriitoare, nu-i 
aşa? Poate că s-au întâlnit înainte. 

Sarah zâmbi din nou forţat. 

— Oh, nu! spuse ea. I-ai fi văzut vreodată împreună? 
Angela şi John! Din câte am observat, ei îi plăceau bărbaţii 
tineri şi drăguţi, sau cel puţin folositori. În plus, l-ar fi 
speriat de moarte pe John. 

Fran zâmbi şi ea ca la o glumă bună, dar în sinea ei 
credea că John i-ar fi fost foarte util Angelei la publicarea 
primei sale cărţi. În plus, individul nu părea deloc uşor de 
speriat. 

Capitolul 33 


Perez stătea lângă pistă cu gluga trasă pe cap ca să se 
protejeze de grindină şi aştepta ca mama Angelei să 
ajungă pe insulă. Fran urma să plece a doua zi. li spusese 
că marea ar putea fi cam agitată, dar ea hotărâse să nu-şi 
schimbe planurile. Perez nu-şi dăduse seama cât de mult o 
speriase, de fapt, călătoria cu avionul. „Nu-mi pasă dacă 
mi se face rău de mare. O să mă simt mai în siguranţă.” 

Băieţii din echipa de căutare erau acolo, nerăbdători să 
părăsească şi ei insula. Păreau nemulţumiţi că nu 
contribuiseră cu nimic la anchetă. Perez se întoarse cu 
spatele la vânt şi încercă să vorbească cu ei. Uneori era 
nevoie să strige ca să se facă auzit peste rafale. 

— Nimic, repetă şeful echipei. Pierdere de timp. Tu ai 
găsit singura probă utilă în camera cu lentile a farului. 

O spunea de parcă ar fi fost vina lui Perez că 
petrecuseră câteva zile pe o stâncă sumbră în jurul căreia 
Atlanticul se întâlnea cu Marea Nordului. 

— Adică, am percheziţionat şi centrul de cercetare. Deşi 
domnişoara Hewitt e sigură că a doua victimă a fost ucisă 
în locul în care a fost găsită, am tratat şi farul ca pe o 
potenţială scenă a crimei - cu excepţia camerei cu lentile, 
evident. Nu ne-am gândit vreodată că ar putea avea cineva 
acces acolo. 

Perez nu spuse nimic. Reproşurile erau inutile. 

— Femeia a fost mutată cumva după atac, continuă 
bărbatul. A fost aşezată într-o poziţie anume - teatrală, 
cum a spus domnişoara Hewitt. 

— Şi asta nu înseamnă că ucigaşul ar fi avut pete de 
sânge pe haine? întrebă Perez. 

— Sunt aproape sigur că a avut. Mai ales că a lovit o 
arteră. Numai să nu fi purtat echipament de protecţie. 

Perez se gândi la costumul de protecţie împotriva 
uleiului pe care îl folosea echipajul de pe Bunul Păstor. 

— N-am găsit nimic. Bănuiesc că hainele puteau fi arse. 
Sau aruncate în mare. 

— Şi n-aţi găsit nimic interesant nici în centrul de 
cercetare, completă Perez, nu ca o întrebare, ci mai mult 
pentru sine. 

— Bineînţeles, asta nu dovedeşte nimic. 

Vorbise un bărbat tânăr, brunet. 

— Cu toţii ştiau că venim. Individul ar fi avut timp să 
scape de tot ce nu trebuia să găsim. 

Din nou, presupunerea că ucigaşul era bărbat. 

Pe măsură ce sunetul avionului se apropia, conversaţia 
se îndreptă spre familiile lor, spre planurile de concediu şi 
de Crăciun. 

Stella Monkton era o femeie micuță şi îngrijită. Purta o 
haină lungă din păr de cămilă şi cizme din piele brună. 
Ceilalţi pasageri erau copiii de la Liceul Anderson, veniţi 
acasă în vacanţa dintre semestre. Erau obişnuiţi să meargă 
cu avionul: pentru ei devenise un al doilea autobuz şcolar. 
Trecură pe lângă Perez în căutarea părinţilor care-i 
aşteptau, cu o expresie detaşată şi relaxată pe chipuri. 
Mama Angelei venea în urma lor. La un moment dar se 
opri şi se uită în jur. Familiile strânse pe pistă îi urmăreau 
cu privirea. Îl văzuseră pe Perez. Veştile despre sosirea 
unui străin aveau să se răspândească pe toată insula 
înainte de ora ceaiului. Perez se întrebă câţi ar fi ghicit 
identitatea femeii. La prima vedere, nu exista nicio 
asemănare fizică între ea şi Angela, care fusese înaltă şi 
robustă. Poate că în avion vorbise cu copiii, care vor 
răspândi chiar ei vestea. 

Perez se hotărâse să o ducă la Springfield înainte de a 
merge la Centru. Probabil era obosită. Începuse ziua foarte 
devreme şi mâncase doar câteva gustări în zborul spre 
Sumburgh. În plus, lui însuşi i-ar fi fost mai uşor să 
înţeleagă relaţia complicată dintre mamă şi fiică într-un 
cadru familiar. 

Stella se opri din nou lângă maşină şi privi spre est, spre 
Sheep Rock. 

— E foarte frumos aici. Foarte teatral. Pot să înţeleg ce a 
atras-o pe Angela aici. Apoi se aşeză lângă el. Îşi puse 
centura de siguranţă şi îşi aşeză mâinile în poală. 

James lucra, iar Mary plecase în vizită la două mătuşi 
bătrâne. Bucătăria fusese pregătită special pentru oaspeţi. 
O tavă cu lasagna bolborosea în cuptor. Aveau şi pâine 
proaspătă. Şi ce mai rămăsese dintr-o prăjitură cu fructe. 
Se aşezară la masă, unul în faţa celuilalt, îi oferise ei 
scaunul din care putea să vadă insula. Fusese un gest de 
politeţe pe care avea să-l regrete mai târziu în timpul 
discuţiei. Au fost momente când părea distrasă. 

Ea ştia pentru ce se afla acolo şi îşi începu povestea de 
îndată ce termină masa. 

— Bineînţeles că ar fi trebuit s-o iau pe Angela cu mine 
când mi-am părăsit soţul. Dar pe atunci m-am gândit că i- 
ar fi fost mai bine să rămână cu el. Eram foarte bolnavă şi 
deprimată. Doar parţial din vina lui. În plus, el avea un 
serviciu foarte bun. Încă locuiau în casa în care copilărise 
Angela. Mi-am zis că acea casă urma să-i ofere stabilitate. 
De pe atunci era strălucită şi ambițioasă - semăna mai 
mult cu tatăl ei decât cu mine în multe privinţe. Nu mi-a 
trecut prin minte că o să vândă casa şi că o să se mute la 
ţară sau că o să transforme copilul într-unul dintre 
proiectele sale. Într-un experiment. Mi-a spus că Angela nu 
voia să mă mai vadă iar eu l-am crezut. Ei doi au fost 
întotdeauna foarte apropiaţi. 

Se uită pe fereastră. Ceva părea să-i atragă atenţia. 
Perez se întoarse ca să se uite şi el, dar nu zări nimic 
neobişnuit. 

— Dar Angela a luat legătura cu dumneavoastră. 

— Mult mai târziu. Da. li scriam de două ori pe an ca să-i 
spun ultimele noutăţi: că îmi luasem gradul de profesor; ca 
să-i dau noua mea adresă şi numerele de telefon; s-o urez 
de Crăciun şi de ziua ei de naştere... Întotdeauna i-am 
trimis bani. La început nu prea mult, doar cât îmi 
permiteam. N-am ştiut niciodată dacă a primit scrisorile. 
Archie trebuie să i le fi dat, totuşi, pentru că în cele din 
urmă am primit un răspuns. Avea optsprezece ani, era pe 
cale să înceapă facultatea. M-a întrebat dacă ne puteam 
întâlni. 

Femeia făcu o scurtă pauză. 

— Nu ştiu sigur la ce mă aşteptam. Poate că nu la cineva 
atât de mare. Era ridicol, dar încă mă gândeam la ea ca la 
un copil. Era foarte fermă şi puternică. Ştia exact ce voia 
de la viaţa ei şi de la mine. 

— Ce voia de la dumneavoastră? 

Femeia aşteptă puţin înainte să răspundă. 

— La început a vrut doar s-o ascult. Să înţeleg prin ce a 
trecut din cauza mea. Să-mi pară rău. Sigur, înţelegeam 
foarte bine de ce era supărată. Mi-a spus cum a fost să 
crească singură cu tatăl ei: „Nu am avut deloc prieteni. 
Cum ai putut să-mi faci asta?” Pasiunea pentru istoria 
naturală a venit din singurătate, cred. Probabil că doar 
atunci când privea sălbăticia din jurul casei din Ţara 
Galilor, reuşea să creeze o legătură cu ceva viu. 
Intotdeauna a fost limpede că urma să devină un om de 
ştiinţă de o anumită prestanţă. Tatăl ei o făcuse să creadă 
că era ridicol să gândească altfel decât raţional. Îşi 
dezvoltase proiecte proprii - începuse să studieze o familie 
de bursuci, de exemplu. l-a ţinut sub observaţie de la 
vârsta de zece ani până a plecat la şcoală şi mi-a vorbit 
despre ei la prima noastră întâlnire. „Oamenii cred că 
bursucii sunt ca nişte copii jucăuşi. Dar pot fi foarte 
agresivi.” 

Stella zâmbi. 

— Mi-a spus că a învăţat multe de la bursuci. 

— Deci a studiat biologia la facultate? 

— Ecologie, spuse ea. Mai târziu şi-a dat doctoratul - un 
studiu despre păsările de vânătoare. 

— A întrerupt orice fel de contact cu tatăl ei? 

— Se pare că da. 

Perez reluă conversaţia în minte. 

— Aţi spus că la început a vrut doar s-o ascultați şi să vă 
facă să vă pară rău. Ce s-a întâmplat mai târziu? Ce voia 
de la dumneavoastră? 

— Bani. 

Ridică privirea spre el. Părea că simţea nevoia să îi 
explice. 

— Nu pentru lucruri. Angela a fost întotdeauna 

ambițioasă, dar niciodată materialistă. Voia bani pentru 
experienţe. Pentru experienţele pe care le ratase pentru că 
a crescut doar cu tatăl ei. Aşa că am plătit în special 
pentru călătoriile ei şi i-am dat întotdeauna cât puteam de 
mult. Mă simţeam în continuare vinovată, dar asta m-a mai 
ajutat. 

— Aşadar, aţi dezvoltat o relaţie până la urmă, spuse 
Perez. Sau cel puţin aţi căzut la o înţelegere. 

— Nu sunt sigură că am înţeles-o vreodată. 

Stellei Monkton îi fugea privirea pe fereastră, în 
grădină. Curtea fusese înconjurată de un zid care oferea 
adăpost împotriva vântului, dar fusese distrus de furtuna 
din săptămâna precedentă. Părea fascinată în mod special 
de verzele înnegrite şi aplatizate de rafalele pline de sare. 

— Nu mi-a plăcut de ea prea mult. Uneori, însă, mai 
erau clipe de bunătate şi de umor care îmi arătau imaginea 
fetei care ar fi putut să fie dacă lucrurile ar fi decurs altfel. 

Stella se corectă. 

— Dacă eu m-aş fi comportat altfel. 

— Nu puteţi şti ce fel de om avea să devină, îi spuse 
Perez. Natura sau educaţia - o discuţie de când lumea. 

— Oricum ar fi, sunt parţial vinovată, spuse ea zâmbind. 
După ce Angela şi-a terminat doctoratul, a încetat complet 
să mai ia legătura cu mine. Parcă nici n-aş mai fi existat. 

Perez nu ştia ce să răspundă. Nu se aşteptase la asta. O 
compătimea pe femeie. Crezuse că îşi recăpătase fiica - 
chiar dacă Angela nu era chiar fiica pe care ar fi ales-o ea - 
doar ca s-o piardă din nou. 

— V-aţi certat? întrebă el în cele din urmă. 

— Nu, nimic de genul ăsta. Poate că ăsta era planul ei. 
Un fel de răzbunare. Poate că voia să mă părăsească aşa 
cum şi eu am părăsit-o pe ea. Sau poate că simţea că nu 
mai are nevoie de mine. La urma urmei, dispariţia ei din 
viaţa mea a coincis cu succesul ei: a descoperit o pasăre 
rară într-una dintre expediţii, apoi a scos o carte foarte 
bine primită. Emisiunea de la televizor a urmat imediat 
după. 

— Aţi mai încercat să luaţi legătura cu ea? 

— Sigur. Prin e-mail, la telefon... Dar nu a răspuns şi am 
ştiut că nu avea rost să insist. 

— Apoi s-a căsătorit, continuă Perez. 

Se gândi la mama lui şi la cât se agita ea chiar şi pentru 
cea de-a doua lui nuntă. Părea că nunta unui copil era o 
chestiune foarte importantă pentru părinţi. 

— Ştiaţi despre asta? 

— Am aflat despre eveniment dintr-o revistă de istorie 
naturală pe care o răsfoiam la dentist, îi spuse Stella. 
Nunta avusese deja loc. Evident, nu am fost invitată. 

— Dar ştiaţi că preluase funcţia de director al Centrului 
de cercetare din Fair Isle? 

— Uneori îi mai căutam numele pe Google. Era un mod 
de a afla noutăţi despre ea. Centrul de cercetare are şi un 
site. Am văzut o poză cu ea lângă far. Părea foarte fericită. 

Privirea i se pierdu undeva, în depărtare. 

— M-am gândit să mă înscriu ca vizitator, eventual sub 
un nume fals. Dar apoi mi-am zis că nu aveam dreptul să 
dau buzna unde nu eram binevenită. 

Perez era uimit de capacitatea femeii de a-şi reprima 
sentimentele. Încercă să şi-o imagineze pe Fran într-o 
situaţie similară. Nu s-ar fi gândit la mofturile fiică-sii şi ar 
fi luat primul avion spre ea. Pe de altă parte, Fran nu 
plecase lăsând-o pe Cassie în urmă. 

— Am înţeles de la un coleg că, de curând, reluase 
legătura cu dumneavoastră. 

— Angela m-a sunat cu o săptămână înainte să plec în 
Bretania, răspunse Stella. Când am răspuns, eram sigură 
că era una dintre prietenele mele de la cor - la început, 
nici nu i-am recunoscut vocea. Am rămas fără cuvinte. 
După ce Angela a reluat legătura prima dată, de fiecare 
dată când îmi suna telefonul îmi imaginam că era ea. De 
data asta a fost un adevărat şoc. Nu ştiam ce să spun. In 
cele din urmă a devenit nerăbdătoare: „Mamă, eşti 
acolo?”. Am întrebat-o ce dorea. Era evident că avea 
nevoie de ceva. 

— Şi ce a vrut? E 

Perez se încordă brusc. Îşi conştientiza bătăile inimii şi 

respiraţia întretăiată. Răspunsul Stellei putea explica 
misterul. 

— Voia să ne întâlnim. Mi-a spus că o să vină la Londra 
la începutul lunii noiembrie ca să discute cu editorul ei. M- 
a întrebat dacă era în regulă să vină şi la Somerset şi să 
rămână peste noapte. Era ceva cu totul nou, inspectore. 
Cât timp a fost studentă, ne-am întâlnit pe teritoriu neutru, 
în restaurante, în cafenele sau la facultate. Nu a venit 
niciodată în casa mea. 

— Presupun că aţi întrebat-o de ce voia să vă vadă după 
atât de mult timp. 

Oare cum se simţise? Cum o fi fost să primeşti un telefon 
din senin de la o fiică pe care o credeai pierdută. 

— Nu, inspectore! 

Răspunsul fusese aspru şi imediat. 

— Nu am întrebat-o nimic! Nu voiam să o sperii. 

Prin urmare, niciun răspuns magic. Călătoria Stellei 
Monkton la Fair Isle îl ajutase să înţeleagă mai multe 
lucruri despre victimă, dar nu-l ajuta să descopere 
identitatea criminalului. 

Femeia continuă: 

— Sunt atât de recunoscătoare pentru telefonul acela, 
inspectore! A fost un fel de reconciliere între noi două. 

Începu să aşeze farfuriile una peste alta, de parcă 
aştepta ca discuţia să se încheie. Perez întinse mâna spre 
ea. Nu o atinse, dar îi arătă că încă mai erau lucruri de 
spus. 

— Ce e? Ce mai e de discutat? 

— Angela aştepta un copil. 

Se uită la el, îngrozită. 

— Oh, nu! Bietul copil! 

Vorbea despre fiica ei sau despre copilul nenăscut? Era 
sigur că sarcina fusese o veste nouă pentru ea. Pentru 
prima dată de când ajunsese pe insulă, femeia îşi pierdu 
cumpătul şi începu să plângă. 

* 

Până când ajunseră la Centrul de cercetare, Stella îşi 

revenise. Maurice îi aştepta în camera comună. Prin uşa 

deschisă, Perez o zări pe Fran în bucătărie. Nu lucra la 
nimic, doar şedea pe un scaun înalt lângă masă şi bea ceai. 
Sarah era acolo şi la fel şi tânărul Hugh Shaw. Fran îşi 
ridică privirea şi îl văzu pe Perez. li zâmbi, apoi se 
încruntă. Nu mă întrerupe. Lasă-mă să termin ce am de 
făcut aici. Nici urmă de Sandy, în schimb, iar asta îl 
îngrijora pe Perez. Îi spusese lui Sandy să o supravegheze 
pe Fran, să se asigure că e în afara oricărui pericol, deşi cu 
siguranţă nu avea ce să i se întâmple de faţă cu ceilalţi 
locatari. 

Perez se întrebă ce spera, de fapt, să obţină din 
întâlnirea lui Maurice cu mama Angelei. Nu prea multe. 
Nicio revelaţie sau vreo mărturisire dramatică. Maurice 
adusese o tavă cu cafea şi se angajaseră într-o conversaţie 
politicoasă, ca nişte străini într-o sală de aşteptare care 
aşteptau să treacă timpul. 

— Ai putea să ne laşi singuri o clipă, inspectare? îi spuse 
Stella după ce-şi termină cafeaua. Aş vrea să vorbesc cu 
ginerele meu între patru ochi. 

Exprimarea nu-i suna bine. Maurice şi Stella erau, 
probabil, de aceeaşi vârstă. Perez nu voia să-i lase singuri. 
Până la urmă, el sperase să obţină informaţii noi din 
această întâlnire. leşi şi rămase în hol timp de zece 
minute. Chiar atunci Sandy cobori din camera lui. 

— Am fost la toate băncile din Lerwick. Dacă Angela 
Moore avea un cont propriu, sigur nu era deschis la vreo 
bancă din oraş. Şi nu am aflat nici ce a făcut între plecarea 
de la RBS şi sosirea la Boots. 

Perez bănuia că într-un oraş mare funcţiona sistemul 
public de supraveghere prin camere video. În Shetland se 
bazau doar pe oameni curioşi. 

— Bine, îi spuse el. Continuă cercetările. 

Sandy făcu semn cu capul spre camera comună. 

— Acolo cum mai stă treaba? 

Perez ridică din umeri. Nu ştia cu adevărat. Când reveni 
în camera comună, îi găsi pe Maurice şi pe Stella exact aşa 
cum îi lăsase: politicoşi, distanţi, formali. Nu simţea nici 
urmă de dramatisme sau că s-ar fi înţeles mai bine. 

Abia când Perez se uită la ceas şi îi anunţă că trebuia s-o 
ducă pe Stella înapoi la pistă ca să prindă avionul de după- 
amiază, Maurice păru să aibă o reacţie din inimă. Se ridică 
şi îi prinse mâna Stellei: 

— Fiica ta era o femeie remarcabilă, îi spuse. Am iubit-o 
foarte mult. 

Capitolul 34 


Toamna se încheiase. Dougie era sigur de asta în vreme 
ce se întorcea pe jos din sudul insulei ca să ia prânzul. 
Toate păsările pe care le vedea erau păsări de iarnă. Un 
stol de presuri de iarnă se învârti în aer astfel încât lumina 
le făcu penele albe de sub aripi să strălucească, în contrast 
cu cerul cenuşiu. Apoi trecu în zbor un şir de gâşte de 
Pomerania, care gâgâiră strident şi coborâră încet în 
partea vestică a insulei. Migraţia se încheiase, la fel şi 
apariţiile păsărilor rare. Era timpul să se întoarcă în oraş, 
în locuinţa lui murdară şi la munca lui chinuitoare. Perez 
nu mai putea să-i ţină închişi aici. Hotări să plece cu barca 
în ziua următoare. 

Intotdeauna suferea de o depresie uşoară la sfârşitul 
toamnei. Iarna, ornitologia era mai previzibilă şi îi lipsea 
entuziasmul din timpul sezonului de migraţie. În plus, 
însemna şi plecarea de pe Fair Isle şi de lângă Angela. Iar 
de anul ăsta nici nu mai urma s-o aştepte să-l caute, să-i 
trimită mesaje, să-i dea e-mail-uri, să-l sune isterică în 
miez de noapte ca el s-o liniştească. „[ie îţi pasă de mine, 
nu-i aşa, Dougie? Vei fi întotdeauna acolo pentru mine.” 
Aşa şi fusese. Iar acum, în timp ce se chinuia să înainteze, 
cu briza nordică şi rece care-i bătea din faţă, cu chipul 
îngheţat, cu ochii şi nasul care începuseră să-i curgă de 
frig, îşi dădu seama că el însuşi era singurul vinovat pentru 
că nu reuşea să aibă o relaţie adevărată cu una dintre 
femeile de la birou. Mereu stătea mai puţin decât trebuia 
la cinematograf sau la restaurant. Dacă suna Angela în 
timp ce el era plecat? }i controlase viaţa, aşa cum o 
controlase pe a tuturor amanţilor ei. 

Poate că acum era în sfârşit liber să lege şi alte 
prietenii, poate chiar să-şi găsească o femeie. Cineva 
căreia să-i placă în aer liber, îşi zise el. Nu neapărat o 
frumuseţe, ar fi fost nerealist să se aştepte la asta. Dar o 
persoană bună. Generoasă cu timpul şi trupul ei. O femeie 
simplă, care să nu joace jocuri ascunse. 

Când deschise într-un sfârşit uşa de la Centru, era încă 
deprimat, dar sentimentul nu-l deranja prea tare. In 
această parte a anului, ar fi simţit lipsa depresiei. 

Inăuntru mirosea a mâncare. După efortul de a veni pe 
jos tocmai din port. Centrul părea să ofere o atmosferă 
foarte caldă. Dougie îşi agăţă haina în cui şi se descălţă de 
bocanci. Se întrebă dacă la anul avea să mai revină pe 
insulă. Poate că până atunci urma să aibă şi o prietenă 
care să-l însoţească. Işi închipui o fată bine făcută şi 
blândă, îmbrăcată cu un pulover tricotat manual şi o 
pălărie de lână, care zâmbea cu gura până la urechi. I-ar fi 
arătat păsările comune şi ar fi început o listă de păsări 
pentru ea. Sau poate că fata ar fi preferat un loc mai blând 
în care să meargă de sărbători. Trecuseră ani de când 
fusese la Scilly şi încă mai avea nevoie să treacă pe propria 
lui listă câteva păsări migratoare americane care se 
întorceau acolo cât timp băteau vânturile puternice de 
vest. Ar fi putut să închirieze o cabană mică, unde ea să-i 
pregătească cina. 

John Fowler era în camera comună şi ţinea pe genunchi 
un laptop vechi, la care scria de zor. Fowler se agitase 
teribil când echipa de poliţie din Inverness insistase să-i 
verifice computerul: „Din ăsta îmi câştig eu pâinea!” 
Folosea mereu un ton pompos şi arogant, de parcă niciunul 
dintre ceilalţi nu trebuia să-şi câştige existenţa. „lar noi 
anchetăm o crimă”, îi răspunsese şeful echipei. „Dacă 
vreţi, pot să cer un mandat de percheziţie şi vă confiscăm 
aparatul.” Fowler îi dăduse imediat laptopul. Dougie nu 
înţelegea de ce ai mai fi plecat în vacanţă dacă tot aveai de 
gând să lucrezi. 

Fowler ridică privirea când Dougie intră în cameră şi 
închise calculatorul. 

— Nu mă lua în seamă, îi spuse Dougie. 

Ca de obicei, Fowler părea foarte curat. Parcă tocmai ar 
fi ieşit din duş şi s-ar fi îmbrăcat cu haine proaspăt scoase 
de la curăţătorie. Şi Hugh arăta dichisit în ultima vreme. 
Pe cine încerca să impresioneze? Dougie nu-şi prea călca 
hainele şi era aici de atât de mult timp încât toate i se 

murdăriseră oricum. Trebuia să le ducă la spălătorie 
imediat ce ajungea acasă. Nu-l deranja să meargă acolo. 
Nu-i trebuia să-şi ia cu el decât nişte numere din Păsări 
britanice sau Lumea ormnitologiei. 

— Stai liniştit. 

Fowler cobori ecranul laptopului şi îl aşeză în husă. 

— Probabil n-o să-l vând oricum. 

— Ce scrii? Un roman? 

— Nu, un articol. Un jurnal de călătorie de la Centrul de 
cercetare. Pare de prost-gust şi complet nepotrivit, acum 
că Angela nu mai e. 

— Nu văd de ce ar fi aşa. 

Dougie credea că locul avea nevoie de cât mai mulţi 
vizitatori după cele două crime nerezolvate. I se părea că 
poliţia nu era nici pe departe în stare să afle ce se 
întâmplase cu cele două femei. Sau oare oamenii erau doar 
cinici ca nişte vampiri, împinşi de curiozitate doar ca să 
vadă unde murise Angela? El îşi adusese contribuţia la 
renumele insulei. Alţi ornitologi urmau să fie atraşi de Fair 
Isle numai pentru că el văzuse lebăda-trompetă acolo. 

La prânz mâncară pizza. Lui Dougie îi plăcea pizza. Se 
aşeză pe scaunul cel mai apropiat de trapa de servire de la 
bucătărie, ca să fie primul la rând. Logodnica lui Perez era 
şi ea acolo. Aşezase mesele, iar acum stătea lângă Sarah 
Fowler şi o ajuta cu împărţirea mâncării. Dougie se 
concentra numai la ce avea în farfurie şi îi luă ceva timp 
să-şi dea seama că cineva se certa. Era vorba despre Ben, 
asistentul, şi Hugh. Se certau ca nişte copii. Zbierau ceva 
despre noroiul de pe podeaua din camera de păsări, deşi 
lui Dougie i se părea că nu ăsta era adevăratul motiv, nici 
pe departe. Tensiunea situaţiei îi copleşise, pur şi simplu. 

— Nu crezi că e cazul să-ţi strângi singur mizeria? strigă 
Ben, roşu la faţă şi indignat, ridicat pe jumătate şi aplecat 
peste masă. 

— Alo! Tu eşti plătit ca să fii aici! Eu am dat bani buni pe 
sejurul ăsta, răspunse Hugh, cu zâmbetul lui sarcastic, 
care părea să sugereze că spusele lui erau o glumă. 

Zâmbetul care îl făcea pe Dougie să-şi dorească să-i ardă 

una peste ochi. Zâmbetul care instiga la violenţă. 

— De fapt, dacă stau bine să mă gândesc, eu îţi plătesc 
salariul, adăugă Hugh şi se uită în jurul mesei, în căutare 
de sprijin şi de spectatori. 

— Ce făceai în camera de păsări? întrebă Ben. Tu nu ştii 
să marchezi păsări. Nu ştii să faci nimic util. 

— Aveam nevoie de computer, trebuia să verific ceva. 

Preţ de o clipă, zâmbetul îi dispăru. 

— Dacă poliţia nu-l poate găsi pe ucigaşul Angelei, m-am 
gândit să fac eu ceva. Nu putem rămâne aici pentru 
totdeauna. În curând trebuie să plec. 

Ultimele cuvinte păreau să provină dintr-o melodie 
country sau dintr-un western prost, iar Dougie nu se putu 
abţine să nu se amuze. Atunci Sandy Wilson, polițistul care 
locuia de ceva timp cu ei la Centru, se ridică. Se mişca 
încet, dar cumva le captă atenţia. 

— Stati jos, băieţi. 

Vorbea cu un glas blând. Părea că ştia foarte bine ce 
înseamnă să-ţi pierzi cumpătul şi că asta nu ajuta niciodată 
cu nimic, aşa că ar face bine să-l asculte. 

— Pentru toţi e greu că trebuie să rămânem aici. Dar nu 
mai durează mult. În curând o să se termine totul. 

Dougie se întrebă dacă avea vreun motiv real să spună 
asta sau dacă erau doar cuvinte menite să-i calmeze pe cei 
doi. Credea că Sandy juca un joc periculos dacă nu avea 
dovezi care să-l demaşte pe făptaş pentru că ridica 
aşteptările oamenilor. Spiritele s-ar fi încins şi mai tare 
dacă nu arestau pe nimeni în curând. În momentul de faţă 
bănuia că toţi erau consideraţi suspecți. Dougie îşi spuse 
că nu avea să fie uşor să găsească o prietenă bună şi 
respectabilă dacă în jurul lui planau suspiciuni cum că ar fi 
înjunghiat două femei. 

După masa de prânz, oaspeţii se împrăştiară care- 
ncotro. Dougie mâncase prea mult şi, după efortul de 
dimineaţă, nu voia decât să se odihnească. li plăcea să stea 
în camera comună cu un ghid de cercetare şi o ceaşcă de 
ceai. Ştia că în curând avea să aţipească. Dar John Fowler 
se întorsese acolo cu laptopul, iar ţăcănitul neregulat al 

tastelor îl enerva cumplit pe Dougie. Hotări că, dacă tot 
era ultima lui zi la Centru, putea să profite la maximum de 
ea şi să iasă pe teren. 

ÎL găsi pe Ben în camera de păsări. F încă furios, observă 
Dougie. Încă mocneşte. 

— Vrei să te însoțesc cât inspectezi capcanele? 

— Sigur. 

Nu avea un ton teribil de prietenos, dar asta se datora 
stării de spirit în care se afla, nicidecum faptului că ar fi 
respins propunerea lui Dougie. Ben îi dădu câţiva saci 
pentru păsări şi plecară spre Land Rover. În timp ce se 
îndepărtau de North Light, fură nevoiţi să se apropie de 
marginea drumului ca să-l lase pe Perez să treacă. Era în 
maşina lui Big James. Pe scaunul pasagerului se afla o 
femeie ciudată. 

— De ce v-aţi luat la ceartă la prânz? întrebă Dougie. 

— Din nimic. Hugh începe să mă enerveze, atâta tot. 

N-ai decât, îşi spuse Dougie. Să te ia naiba dacă nu vrei 
să vorbeşti. Crezuse întotdeauna că tabloidele aveau 
dreptate când susțineau că prizonierii aveau o viaţă 
uşoară. O celulă caldă, cu un televizor şi cineva care să-ţi 
aducă de mâncare - ce pedeapsă era asta? Acum, însă, îşi 
zise că miza în închisoare era să rămâi întreg la cap fiind 
înconjurat numai de străini. Fără niciun pic de intimitate. 
Nu era de mirare că traiul de la Centru o înnebunea pe 
Angela. Dougie era blocat aici doar de câteva săptămâni şi 
deja simţea că îşi pierde cumpătul. 

Parcară lângă digul dublu şi continuară inspecția pe jos. 

Ajuns lângă rigolă, Dougie îşi croi drum prin vegetaţie, 
trecând printre sicomori ca să alunge spre capcană orice 
păsări care s-ar fi odihnit acolo. Întotdeauna exista şansa 
să se întâmple ceva complet neobişnuit, dar astăzi prinseră 
doar două fâse de luncă, deja marcate cu două zile mai 
înainte. Ben le ţinu astfel încât să le vadă şi Dougie, după 
care le dădu drumul. 

— Oare era sfârşitul lumii dacă una dintre ele ar fi fost 
măslinie pe spate? spuse Dougie. Ce vreau să spun e că da, 
cu toţii am mai văzut fise măslinii, dar ar fi fost ceva 

special, nu-i aşa? Ceva care să ne înveselească. 

Reveniră pe drum şi se îndreptară spre capcana din 
plantație. Când venise pentru prima oară pe Fair Isle, 
plantaţia era o glumă, o denumire ironică. Câţiva pini 
ascuţiţi, înfipţi într-un pliu de pământ, având capcana 
construită deasupra lor. Acum copacii crescuseră. 
Vârfurile unora dintre ei trecuseră prin plasa de sârmă. 
Inăuntru, capcana mirosea ca o pădure autentică. Pe jos 
erau ace de pin. Dougie trecu prin ea îndepărtând ramurile 
inferioare, simțind aceeaşi nerăbdare, speranţă şi emoție 
ca de fiecare dată. Plantaţia era locul în care văzuse prima 
dată un muscar maroniu. Undeva, înaintea lui, trebuia să 
se afle o pasăre mică. O auzea cum bătea din aripi. 
Surprinse imediat o mişcare. Brusc, se împiedică de o 
tulpină care ieşise din solul subţire. Căzu destul de rău. Se 
lovi cu obrazul de pământ. Urma să-i apară o vânătaie. 
Înjură şi se strădui să respire. De cealaltă parte a 
plantaţiei, Ben strigă să-l întrebe dacă era întreg. 

Se chinui să se ridice. Ceva îl înţepa în palmă. Când se 
uită mai atent, observă că avea mâna plină de sânge, carei 
se scurgea printre degete. Pe jos era un cuţit, pe jumătate 
ascuns sub acele de pin. Echipa de percheziţie fusese pe 
insulă timp de două zile şi căutase cuțitul care o ucisese pe 
Jane Latimer. Dar ei merseseră pe deal, pe traseul scurt de 
la Pund la Centrul de cercetare, după care continuaseră 
de-a lungul drumului. N-ar fi putut căuta pe toată insula 
nici în doi ani de zile. Fusese nevoie ca Dougie să se 
împiedice de el din întâmplare. 

Capitolul 35 


— E doar un cuţit obişnuit de bucătărie, spuse Perez. 

— Bănuiesc că putea fi aici de ani de zile. 

Sandy îşi ridicase gulerul ca să se apere de ploaia care îi 
picura pe gât. Se adăpostiseră sub singurii copaci autentici 
de pe insulă. 

— Ştii că şcoala organizează excursii cu copiii la 
dumbrava aia pe care au plantat-o în nordul Mainland? Vor 
să le arate ce înseamnă să fii în pădure. Vara au făcut şi un 
picnic cu ursuleţi de pluş. Au scris în Shetland Times. 

Perez nu-i răspunse. Aşa lucra mintea lui Sandy uneori: 
îşi deschidea gura şi lăsa cuvintele să iasă fără să-şi dea 
seama că nu erau absolut deloc relevante pentru 
chestiunea pe care o discutau. 

— Cuţitul nu e de mult timp aici, n-are deloc rugină pe 
el, iar lama e încă ascuţită, îi spuse Perez. 

Se lăsă pe vine ca să se uite mai bine la obiect, dar şi ca 
să adulmece pământul umed şi lemnul de pin. Îşi zise că nu 
era deloc o idee rea să le arăţi copiilor din Shetland ce 
înseamnă o pădure. 

— Presupun că sângele de pe cuţit îi aparţine lui Dougie 
Barr. Aşa se întâmplă mereu, apar probe fix după ce pleacă 
echipa de criminalişti. Am fi putut să-i aducem aici ca să 
caute amprente pe copaci. 

Sandy aproape diviniza ştiinţa criminalisticii. Fibre. 
ADN. Perez îl bănuia că se uită la CSI pe ascuns. 

— Crezi că provine din bucătăria de la Centru? 

Perez se ridică. 

— Cred că Jane Latimer ar fi fost singura persoană care 
să poată confirma asta. Dar da, probabil că da. Dacă era 
din vreo altă parte a insulei, până acum am fi ştiut că 
lipsea. În plus, toată lumea de pe insulă ştie că exact asta 
căutăm, arma crimei. 

Perez strecură cuțitul într-o pungă specială de probe, 
având grijă să includă şi mostre din solul plantaţiei. Putea 
să trimită arma la analize a doua zi cu barca. Morag avea 

s-o preia de pe Bunul Păstor şi s-o trimită în sud pentru 
cercetarea medico-legală. 
x 

Perez primi veşti despre armă imediat după ce avionul 
de după-amiază decolă. Stella Monkton îi mulțumise 
pentru întâlnire în felul ei smerit şi politicos, după care îşi 
ocupase locul în spatele pilotului. Însă Perez nu ştia ce era 
cu adevărat în mintea ei. Pe drumul de la North Light până 
la pistă nu scosese o vorbă. După ce ornitologii găsiseră 
cuțitul, Ben se întorsese la Centru ca să-l găsească pe 
Sandy şi îl lăsase pe Dougie să stea de pază. Acum, cei doi 
detectivi rămăseseră singuri. Începuse să se întunece şi să 
plouă mărunt, mocăneşte. 

— De ce-o fi lăsat ucigaşul arma crimei aici? se întrebă 
Perez. 

Era destul de sigur că era vorba despre cuțitul care o 
ucisese pe Jane. 

— Vorba ta, ar fi fost foarte simplu s-o arunce în mare. 
Probabil că nu ar fi fost găsită niciodată. 

— Mai contează? Vreau să spun, dacă cineva a luat-o de 
la Centru, înseamnă că toţi au avut acces la ea. Dacă 
legistul reuşeşte să găsească amprente, toţi o să spună: 
Da, am atins-o. Am ajutat la spălatul vaselor. 

— Dar cutitul a fost luat de la scena crimei, ceea ce nu s- 
a întâmplat şi prima oară. _ 

Perez era încă bântuit de cel de-al doilea omor. Işi 
amintea scena crimei cu o precizie uluitoare: cadavrul, 
pieile de oaie colorate, penele mici şi albe. Cu siguranţă 
omisese ceva. Poate că lucrurile stăteau mai simplu: de 
fapt, ucigaşul luase cuțitul ca să-l pună la loc în bucătăria 
de la Centru, neştiind dacă lipsa lui urma să fie observată 
sau dacă pierderea putea să furnizeze vreun indiciu 
împotriva lui. Încerca să-şi imagineze traseul folosit de 
ucigaş de la Pund la North Light. Calea cea mai directă era 
pe coama dealului, dar era un drum destul de dificil: o 
pantă abruptă, o mlaştină şi o întindere de buruieni. Ar fi 
fost mult mai uşor să meargă pe drumul care trecea pe 
lângă domeniul Setter şi de acolo mai departe, spre nord. 

— Era foarte speriat, îşi zise Perez. A auzit pe cineva 
care venea pe drum. Nu voia să fie văzut, să se ştie că 
fusese atât de aproape de Pund în preajma momentului în 
care a fost descoperit cadavrul lui Jane. Era destul de 
simplu să se ascundă în plantație. La un moment dat, se 
pare că şi-a pierdut cumpătul. S-a panicat. În starea în 
care era, n-ar fi reuşit să meargă în bucătărie, să spele pur 
şi simplu cuțitul şi să-l pună înapoi în sertar. Probabil că 
aşa intenţionase iniţial, dar n-a mai avut curajul să-şi ducă 
planul la bun sfârşit. În plus, mai avea încă faţa de pernă 
în buzunar. Oare uitase de acest amănunt din pricina 
momentelor de panică? 

— El sau ea. Poate a fost o femeie. 

Sandy pornise deja înapoi, spre drum. Perez îşi dădea 
seama că tânărul nu se simţea deloc în largul lui aici, între 
copaci. Nu era obişnuit cu ei. Poate că suferea de 
claustrofobie. 

— Sigur, poate că a fost o femeie. Tu eşti cel care a spus 
să fim deschişi la orice variantă. 

Perez ştia că Sandy avea dreptate, dar el bănuia că 
ucigaşul era bărbat. Victimele erau femei. Sau poate că, 
pur şi simplu, nu voia să creadă că o femeie ar fi fost în 
stare să comită crimele. Îl urmă pe Sandy şi se îndepărtară 
de capcană. 

— La prânz s-au cam încins spiritele, spuse Sandy. 

Păşi peste şanţ şi ajunse pe drum. Se îndreptă spre 
maşină. 

— Ben şi Hugh. La un moment dat chiar am crezut că o 
să se încaiere. 

Deschise portiera din stânga şi intră în maşină. 

— Despre ce-a fost vorba? 

Sandy ridică din umeri. Perez îi observă picăturile de 
ploaie de pe haina care mirosea a lână umedă. 

— Habar n-am. Hugh a lăsat mizerie în camera de păsări 
şi lui Ben i-a sărit ţandăra din cauza asta. Hugh e, totuşi, 
un ticălos arogant. Nimeni nu pare să-l placă prea mult. 

— Poate că e doar un tap ispăşitor, spuse Perez. Cu toţii 
au nevoie să urască pe cineva, iar el se pricepe de minune 

să-i calce pe nervi. 

Sandy îşi întoarse capul repede. 

— Ca în „Împăratul muştelor”? 

Sandy reuşea mereu să-l surprindă. 

— Da, ceva de genul ăsta. 

— Am făcut-o la şcoală pentru bac, spuse Sandy. 

Perez porni motorul. 

— Toţi cei care stau la North Light ştiu că unul dintre ei 
e criminalul. Ar prefera să fie Hugh. El e un singuratic, 
până la urmă, nu-i aşa? Adică da, de acord, poate fi 
şarmant, dar nu are prieteni adevăraţi acolo. 

Perez bănuia că Sandy avea dreptate. Cei doi Fowler se 
aveau unul pe altul. Calmul lui John şi agitația Sarei se 
completau reciproc. Dougie venea de atâţia ani la Centrul 
de cercetare încât devenise un fel de instituţie el însuşi. 
Maurice şi Ben lucrau împreună tot sezonul. Nimeni nu-l 
cunoştea pe Hugh. Tot ce ştiau erau poveştile pe care le 
spunea despre el însuşi, iar acum umorul părea să-i 
dispară încet-încet. Tot ce am sunt poveştile pe care le-a 
spus despre el însuşi. Perez îşi aminti de Fran, aşa cum o 
văzuse ultima oară aşezată în bucătăria de la Centru şi 
stând de vorbă cu Hugh. Era timpul să o ia de la far şi să o 
ducă înapoi în siguranţa de la Springfield. Îşi zise că ar fi 
trebuit să petreacă nişte timp acasă în seara aceea. Mama 
lui sigur pregătea o cină specială şi, cine ştie, poate 
reuşeau chiar să adoarmă la o oră normală. 

Oare sunt şi eu la fel ca oaspeţii Centrului? Aş prefera 
ca Hugh Shaw să fie criminalul? Perez îşi dădea seama că 
nici el nu-l plăcea pe Shaw. Dispreţul atinsese acum o 
intensitate surprinzătoare. 

Abia porniseră spre nord când telefonul lui Sandy începu 
să vibreze. Perez opri pe marginea drumului ca să poată 
vorbi fără să rişte să piardă semnalul. Nu auzea ce spunea 
cealaltă persoană, dar Sandy era vizibil încântat de ce 
aude. 

— Sigur? Da, mulţumesc. Eşti genial! Cu siguranţă dau o 
bere data viitoare când ne vedem în oraş. Dar ţine pentru 
tine, da? 

— Despre ce-a fost vorba? întrebă Perez, intrând în jocul 
lui şi lăsându-l să-şi prelungească momentul de glorie. 

— Ştiu ce s-a întâmplat cu banii pe care Angela i-a retras 
din bancă. 

— Ei bine? 

Nu folosea la nimic să dea dovadă de nerăbdare - l-ar fi 
agitat cumplit pe Sandy. 

— Nu avea alt cont personal. A transferat banii în contul 
unei a treia persoane. Avea numărul de cont şi toate 
datele. 

Se opri. 

— Ah, ce-o să-ţi mai placă chestia asta! Posesorul 
contului e Hugh Shaw. Cine ştie de ce, dar i-a plătit două 
mii cinci sute de lire. 

— De ce-ar face asta? 

Perez nu se aştepta la un răspuns. Era o discuţie cu el 
însuşi. Continuă, totuşi: 

— Ar putea fi ceva legat de copil? 

— Crezi că i-a cumpărat sperma lui Hugh? 

Perez ridică privirea. Se simţea uşor dezgustat de idee. 

— Dar nu avem dovezi că s-au cunoscut înainte ca el să 
ajungă la North Light. 

— Cu siguranţă se cunoşteau, spuse Sandy. Nu-i dai 
câteva mii de lire sterline unui străin. 

— Poate o şantaja, zise Perez. Evident, nu în legătură cu 
aventurile ei sexuale. Se pare că toată lumea le cunoştea 
perfect. 

— Nu chiar, mai degrabă ornitologii şi unii localnici, 
spuse Sandy. Poate că acţionarii din comisia Centrului de 
cercetare n-ar fi fost teribil de încântați să audă că Angela 
obişnuia să-i seducă pe membrii mai tineri ai personalului. 
Putea fi considerată hărţuire sexuală? Oricum, probabil că 
e ceva împotriva legii. 

— Avem un singur mod de a lămuri chestia asta, spuse 
Perez. Să vorbim cu Hugh Shaw. Să vedem ce are de spus 
în apărarea lui. 

Porni motorul şi demară în trombă pe cărarea îngustă. 
Îşi aducea aminte de Fran şi Hugh care stătea împreună în 

bucătărie. Îşi tot spunea în gând că nu exista vreun pericol 
real, dar voia să ştie că Fran era în siguranţă. 
* 


Ajunseră curând la zidul alb care înconjura farul. Deşi 
nu era încă întuneric, luminile erau aprinse în majoritatea 
încăperilor, dar perdelele nu fuseseră trase. Perez rămase 
câteva clipe în maşină. Simţi un moment de uşurare când o 
văzu pe Fran în bucătărie. Dougie Barr era în camera 
comună şi bea bere dintr-o doză. În apartament, Maurice 
stătea la birou şi lua la rând un teanc de hârtii. Poate că 
rutina coordonării Centrului îl ajuta să accepte mai bine 
moartea - şi viaţa - soţiei sale. La etaj, Ben Catchpole se 
uita pe fereastră, aparent pierdut în gânduri. Viaţa 
locatarilor de la Centrul de cercetare i se derula în faţa 
ochilor şi, privindu-i ca un voyeur, Perez îşi dădu seama de 
ce ar fi putut fi ucisă Jane. Întrezărea un motiv. Totul se 
reducea, de fapt, la ceea ce Jane ştia despre prima crimă, 
iar el trebuia să-şi deruleze din nou în minte evenimentele 
de dinaintea morţii ei. Era ziua în care vântul începuse să 
se domolească, ziua în care îi intervievase pe locatari în 
sala de festivități. Elicopterul de la Paza de Coastă sosise 
pe insulă ca să preia cadavrul Angelei. Încercă să se 
concentreze asupra detaliilor. Ordinea evenimentelor era 
importantă. Dar moartea Angelei? Încă nu putea să-i 
desluşească motivul. 

— Avem de gând să stăm aici toată noaptea? 

Sandy deschise portiera. 

— Nu ştiu despre tine, dar mie mi-ar prinde bine o bere. 

Perez rămase încă o vreme pe loc, privind pătratele 
simetrice de lumină de la primul etaj al clădirii, apoi îl 
urmă pe Sandy înăuntru. 

Mai întâi se opri la bucătărie. Voia s-o vadă pe Fran. 
Poate pentru că ştia că a doua zi ea urma să plece în 
Ravenswick, era disperat s-o strângă în braţe, să-i simtă 
corpul lipit de al lui, o dorinţă care-i amintea din nou de 
pasiunea lui pentru Beâta, studenta germană. Ce se 
întâmpla cu el? De obicei era un tip care-şi stăpânea foarte 
bine emoţiile, iar acum, în decurs de zece minute, simţise 

şi neplăcere, şi dorinţă cu aceeaşi intensitate. 

Fran era întoarsă cu spatele la el. Incerca să aşeze o 
tavă în cuptor. Purta o eşarfă subţire, de culoare roşie, cu 
care îşi prinsese părul în creştetul capului, şi blugi cu tivul 
franjurat. Nu avea şorţ de bucătărie. Când se aplecă i se 
ridică tricoul, descoperindu-i o parte din piele. Perez 
aşteptă ca Fran să aşeze vasul, care conţinea un fel de 
chec, pe raftul din mijloc ai cuptorului şi să-i închidă trapa. 
Apoi se apropie de ea din spate şi o sărută pe gât, 
strecurându-şi mâinile pe sub hainele ei. Fran se întoarse 
şi-l sărută pe gură. Nu putea să-şi folosească mâinile, erau 
încă vârâte în mănuşile de bucătărie. 

— Jimmy Perez, o să-mi pierd slujba din cauza ta! 

— Unde-i Sarah? 

— S-a dus să facă duş înainte să se aglomereze prea 
tare. 

— De ce nu te duci acasă? Poţi să iei maşina mea. O să 
vin cu cineva mai târziu. Mama te aşteaptă acasă la cină. 

— Ne aşteaptă pe amândoi, spuse Fran. Te ştiu eu pe 
tine, Jimmy Perez. Dacă te las aici, nu te mai văd toată 
seara. În plus, ar trebui sa vorbim. 

Se încruntă. 

— Dar nu aici. Sarah o să coboare imediat. 

— Ţi-a spus ceva? 

— Nimic concret. Cred că e speriată. 

— De cine? 

De toată lumea, îşi dădu singur răspunsul, apoi se 
întrebă dacă nu înţelesese totul greşit. Poate că Sarah nu 
era chiar atât de timidă pe cât părea. La urma urmei, 
reuşise să păstreze un loc de muncă destul de solicitant 
până când se îmbolnăvise. Işi zise că, dintre toţi locatarii 
de la Centru, pe Sarah Fowler o înţelegea cel mai puţin. 

Fran tăcu o clipă înainte să răspundă. 

— Nu sunt sigură. Cu toţii ştiu că sunt logodită cu tine şi 
se gândesc că am venit aici ca spion al tău. Toată lumea 
vorbeşte pe ocolite. Nimeni n-o să-mi spună direct ce-l 
îngrijorează. 

— Te-am văzut mai devreme cu Hugh, îi spuse el, 


e 273 a 


încercând să nu arate ce părere avea despre tânăr. Era 
curios să ştie ce impresie îi făcuse ei. 

— Da, pare să aibă propriile lui secrete. Ar trebui să 
vorbeşti cu el, dar e un tip atât de lăudăros. E greu de 
separat ce e real şi ce e bravadă. 

În camera comună se auzi un zgomot neaşteptat. 
Bubuieli, bufnituri, apoi vocea lui Sandy care striga iritat: 
„Ce dracu'crezi că faci aici?” Apoi alte pocnete. Perez dădu 
buzna în încăpere şi văzu urmările unei încăierări: Sandy îl 
tinea pe Ben Catchpole de ambele braţe, iar lui Hugh i se 
scurgea un firicel de sânge dintr-o tăietură deasupra 
ochiului. Ajunsese deja pe obraz şi picurase şi pe covor. 
Ceilalţi locatari se adunaseră în jur fascinaţi, bucurându-se 
de spectacol. În ciuda rănii, Hugh părea extrem de 
mulţumit de el însuşi. 

Sarah Fowler intră când Ben încerca să se elibereze din 
strânsoarea lui Sandy. Femeia se schimbase în haine 
curate, pantaloni scurţi cu şnur şi o cămaşă albă, iar 
deasupra un cardigan albastru. Strigă la ei cu un glas 
ascuţit: 

— Vă rog, încetaţi! N-a fost şi-aşa destulă violenţă? Nu 
mai rezist! 

Începu să plângă. Sunetele erau absolut insuportabile, 
ca nişte unghii care zgâriau pe tablă şi îi iritară şi mai mult 
pe cei de faţă. Se întoarse către John, care o luă în braţe şi 
o mângâie pe cap, şoptindu-i cuvinte liniştitoare de parcă 
ar fi fost fiica lui. 

Perez avea senzaţia că nu-i mai putea ţine blocaţi pe 
oamenii aceia. Tensiunea îi dobora pe toţi. Poate era mai 
bine să-i lase să plece cu barca de a doua zi, chiar dacă 
asta însemna că îl făcea scăpat şi pe ucigaș. 

Îl duseră pe Hugh Shaw în camera de păsări ca să-l 
interogheze. În timp ce mergeau pe coridor, Maurice se ivi 
din apartament. 

— Jimmy, trebuie să vorbesc cu tine! 

Perez se întoarse o clipă: 

— Îmi pare rău, nu acum. Lasă-mă câteva minute. 

— Jimmy, e important. 

Preţ de o clipă, Perez ezită. Fără să vrea, îi părea 
întotdeauna rău pentru Maurice. 

— Ascultă-mă, chiar nu durează mult. Aşteaptă-mă în 
apartament şi vin imediat ce termin aici. 

Se întoarse cu spatele, ca să nu mai vadă ochii trişti şi 
rugători ai bărbatului. 

În camera de păsări adoptă o atitudine formală, ca şi 
cum s-ar fi aflat într-o sală de interogatorii de la secţia de 
poliţie. Perez adresa toate întrebările. Sandy se aşezase 
într-un colţ, cu un carnet pe genunchi. 

Deşi îi curgea încă sânge din rană, Hugh reuşea să-şi 
păstreze rânjetul. 

— N-ar trebui să-mi citeşti drepturile, inspectore? Aveţi 
un reportofon, ca să nu apară neînţelegeri? Mă îndoiesc că 
Sandy e în stare să facă o stenogramă corectă. 

— E o discuţie informală, îi spuse Perez. Dar te putem 
trimite mâine cu barca, dacă preferi să stăm de vorbă cu 
tine în Lerwick. În felul ăsta ai avea şi un avocat de faţă. 
Însă nu sunt sigur ce-or să creadă hoardele de reporteri 
care încă sunt foarte interesaţi de caz. Ştii că ei obişnuiesc 
să interpreteze greşit o frază de genul „ajută poliţia pe 
parcursul anchetei”. Părinţii tăi s-ar putea să nu fie prea 
fericiţi să-ţi vadă numele în toate tabloidele. 

— Nu-i nevoie de toate astea, îi spuse Hugh repede. 
Bineînţeles că mă bucur să vă ajut. 

Îşi tamponă nasul cu ceea ce părea a fi un şervet de 
bucătărie. 

— Întotdeauna am vrut să călătoresc, continuă Perez, 
dar n-am avut niciodată şansa s-o fac cu adevărat. 

— Ar trebui! 

Chipul lui Hugh se înflăcără brusc. Pe domeniul ăsta era 
stăpân. El era englezul excentric, fermecător care venea 
din afară. Povestitorul. 

— Cel mai mult mi-a plăcut să merg pe vechiul Drum al 
Mătăsii. Oamenii din majoritatea locurilor de-acolo văd un 
european cel mult o dată pe an! Deşertul are ceva aparte... 

— În acelaşi timp, e şi foarte costisitor, îl întrerupse 
Perez. Chiar dacă alegi să călătoreşti în condiţii spartane, 

tot trebuie să mănânci. Şi să mai bei câte-o bere. 

Se ridică şi aprinse lumina. Afară aproape se întunecase. 
Era ora pe care localnicii o numeau „întunericeală”. 

— Uite ce e, părinţii mei s-au bucurat să scape de mine 
de-acasă şi s-au gândit că toate călătoriile astea pot fi 
educative. Mereu spuneau că sunt bani cheltuiţi cu cap. 

— Până de curând, zise Perez. În ultima vreme înţeleg că 
s-au implicat mai puţin. A trebuit să cauţi în altă parte 
resurse care să-ţi alimenteze stilul de viaţă aventuros. 

Urmă un moment de tăcere. 

— De ce ţi-a dat Angela Moore două mii cinci sute de lire 
sterline? 

Un alt moment de tăcere, apoi rânjetul caracteristic îi 
apăru din nou pe chip. Perez îşi spuse că individul urma să 
fie un escroc toată viaţa. Într-o altă epocă ar fi fost unul 
dintre vracii mincinoşi care vindeau ulei de şarpe şi 
farmece oamenilor deliranţi şi disperaţi. 

— Hei, tipa era moartă după mine, zise Hugh. Ce pot să 
zic? Nu voia să plec, aşa că mi-a oferit bani ca să rămân. 
Puteam s-o refuz? 

— Nu, Angela nu era genul care să plătească pentru 
favoruri sexuale, spuse Perez. N-ai avut nicio relaţie fizică 
cu ea, nu-i aşa? Ea obişnuia să-şi ducă amanţii la Pund, iar 
tu habar n-aveai despre asta. Voi vă întâlneaţi doar ca să 
discutaţi afaceri. 

Hugh se holbă la detectiv. Părea incapabil să mai spună 
ceva. 

— Despre ce-a fost vorba? continuă Perez. Şantaj? 

— Banii au fost un cadou, spuse Hugh în cele din urmă. 
Sau un fel de împrumut. Angela ştia că o să-i dau banii 
înapoi. Poate că nu eram iubiţi, dar am fost prieteni buni. 
Avea încredere în mine. 

— Nu eraţi nici prieteni, spuse Perez. lar Angela nu era 
nici pe departe cunoscută pentru generozitatea ei sau 
pentru încrederea pe care o avea în oameni. Ar fi plătit 
doar dacă nu avea de ales. 

— Nu aveţi nicio dovadă. 

Rânji forţat, mai mult o grimasă. 

Perez continuă, de parcă Hugh nu spusese nimic. 

— Şi ar fi detestat din tot sufletul ce i se întâmpla. 
Nimeni n-o putea obliga pe Angela să facă ceva ce nu voia. 
Ar fi decis să găsească o cale să te oprească. De asta ai 
ucis-o? Pentru că începuse să riposteze? Să te amenințe? 
Nu-i vreo bucurie să fii renumit pentru şantaj. 

— Nu am de ce să ascult aşa ceva! izbucni Hugh şi se 
ridică în picioare. O să mă bucur să stăm de vorbă, 
inspectore, când o să ai nişte dovezi concrete. 

Se ridică şi ieşi val-vârtej din cameră, ca o caricatură a 
cocoşului înfoiat care intrase mai devreme. Sandy se ridică 
şi fu gata să-l oprească, însă Perez îi făcu semn să-l lase să 
plece. 

— Cu ce putea s-o şantajeze pe Angela? întrebă Sandy. 

Dar Perez nu mai apucă să răspundă la întrebare, pentru 
că îi sună mobilul: 

— Da? 

Era Vicki Hewitt. 

— Au venit rezultatele analizei ADN a penelor găsite în 
părul Angelei Moore. 

— Spune. 

Îi ascultă cuvintele şi în clipa aceea îşi dădu seama cine 
le ucisese pe cele două femei. Fu ceva mai degrabă intuitiv 
decât logic. Avea o confirmare şi, în sfârşit, un mobil al 
crimei. Plecă repede din camera de păsări ca să-l aducă 
înapoi pe Hugh. Avea multe întrebări la care trebuia să 
răspundă. Dar tânărul părea să fi dispărut. 

Capitolul 36 


Fran pregătea o cremă de vanilie. Se întrebă ce era cu 
zgomotele care se auzeau din camera comună, dar o cremă 
bună, chiar şi din pachet, avea nevoie de atenţie. Chiar 
dacă numărul locatarilor de la Centru se micşorase, încă 
gătea pentru mai mulţi oameni decât era obişnuită să o 
facă. Continuă să amestece şi ciuli urechile, distrasă din 
nou de glasurile ridicate care se auzeau din cameră. 
Laptele începu să se prindă de fundul cratiţei: când ridică 
lingura din amestecul cremos, văzu că avea o coajă 
maronie lipită de ea. Micşoră imediat flacăra. In sfârşit, 
crema începea să se îngroaşe mulţumitor, chiar dacă avea 
câteva cocoloaşe, aşa că opri focul complet. Urma s-o 
încălzească mai târziu. 

Apoi o auzi pe Sarah care tipa rugându-i pe bărbaţi să 
înceteze cearta şi îşi dădu seama că pregătirea cinei 
căzuse în întregime pe umerii ei. Era limpede că femeia nu 
mai era în stare să gătească, câtă vremea suferise o cădere 
nervoasă. În timp ce pregătea legumele, gândurile lui Fran 
se îndreptară spre Cassie: se întreba dacă fata era 
încântată că mama ei se întorcea acasă sau dacă Duncan, 
cu trataţiile şi răsfăţul lui, reuşise să o seducă. O să-l 
iubească pe taică-su mai mult decât pe mine? Era jalnică, 
ştia asta, dar nu se putea abţine. Îşi propuse să-l sune pe 
Duncan mai târziu ca să se asigure că o aducea pe Cassie 
la Grutness unde oprea Bunul Păstor. 

Data viitoare când o să vină în Fair Isle, o s-o aducă şi pe 
Cassie cu ea. Mariei i-ar plăcea cu siguranţă să se joace 
de-a bunica. 

În spatele ei se auzi un zgomot. Se întoarse, aşteptându- 
se să-l vadă pe Perez. Sperând să-l vadă pe Perez. Era 
Sarah Fowler. Foarte palidă, cu pielea albăstrie şi 
translucidă ca de gheaţă şi părea să aibă frisoane. 

— Nu-ţi face griji, spuse Fran cu blândeţe. Mă descurc 
aici. Poate ar trebui să te odihneşti. 

Sau să bei un whisky. Oare familia Fowler obişnuia să 

bea? 

Femeia nu-i răspunse. Lui Fran i se părea că avea 
fragilitatea unei bătrâne, că slăbise, mai ales în ultimele 
zile. Fran se apropie şi o luă în braţe. li simţi oasele 
lipindu-i-se de piele chiar şi pe sub haine. 

— Ce s-a întâmplat? Uite ce e, chiar a fost o perioadă 
extrem de dificilă, dar sunt sigură că Jimmy o să vă lase să 
plecaţi curând. Dacă nu, tu ar trebui să pleci oricum. O să 
te îmbolnăveşti. Hai cu mine pe barcă mâine dimineaţă. 
Vorbesc eu cu poliţia. 

Sarah era încă tensionată. Fran se retrase, înțelegând că 
tot acest contact fizic nu ajuta cu nimic, dimpotrivă: Sarah 
era deranjată de apropiere. 

— Ceai. Amândouă avem nevoie de ceai. 

Umplu ceainicul şi îl aşeză pe foc, sperând că gesturile 
familiare urmau s-o liniştească pe femeie. Când reveni, 
Sarah stătea exact în acelaşi loc unde o lăsase Fran. 

— Mi-e frică. 

Cuvintele erau rostite pe un ton atât de melodramatic, 
încât Fran îşi spuse: Joacă un rol. Se dă în spectacol 
pentru mine. 

— De ce? 

Apoi, cu o intuiţie fulgerătoare, îşi aminti conversaţia de 
la începutul zilei şi adăugă: 

— De Hugh? Uite, Jimmy e înapoi la far, eşti în 
siguranţă. Nu-ţi face griji din cauza lui. 

Sunt numai gura şi laudele de el. 

— Mama Angelei n-ar fi trebuit să vină aici, continuă 
Sarah. Dacă n-ar fi venit, totul ar fi fost bine. 

— Ce legătură are mama Angelei cu toate astea? Ce se 
întâmplă? Sarah, trebuie să-mi spui! 

— O să mă omoare, icni ea şi îşi acoperi gura cu dosul 
palmei. 

Pe moment, lui Fran i se păru că nu înţelesese bine. Apoi 
îşi zise că totul era o aiureală, nimic altceva decât isteria 
unei femei aflate în pragul depresiei. 

— Sarah, despre ce e vorba? Trebuie să-i spui lui Jimmy 
ce ştii. 

Era neliniştită, ar fi vrut s-o ia pe Sarah pe după umeri şi 
s-o trezească la realitate. 

— Nu! 

Şi femeia repetă în şoaptă: 

— O să mă omoare! 

— Atunci vorbeşte cu mine! 

O uşă se trânti undeva, la distanţă. Era uşa de la 
apartament către zona publică a Centrului. Sarah tresări 
ca un animal speriat de un zgomot neaşteptat, o luă la fugă 
prin hol şi ieşi în lumina palidă a amurgului. 

Fran rămase locului în mijlocul bucătăriei. În contextul 
ăla atât de casnic, cu arome de chec şi de plăcintă cu 
carne, notele teatrale păreau de-a dreptul ridicole. Se 
simţea din nou iritată, de parcă avea de-a face cu un copil 
irațional, nevrotic. Două femei fuseseră deja ucise, dar 
Sarah era mai în siguranţă aici, înconjurată de oameni, 
decât rătăcind pe-afară, în întuneric. Stâncile la nord şi 
vest de la far erau printre cele mai abrupte de pe insulă. În 
porţiunea de teren care cobora spre mare se formaseră 
zimţi de piatră ascuţiţi de intemperii. Din camera comună 
se auzeau încă vocile agitate ale locatarilor. 

Se îndreptă spre uşă ca să-l găsească pe Jimmy - trebuia 
ca el să afle ce îi spusese Sarah şi că se juca de-a mimoza. 
Dar atenţia lui Perez era îndreptată spre Hugh. Îl privi 
cum merge în urma tânărului spre camera de păsări. Apoi 
apăru Maurice, care insistă cu o stăruinţă necaracteristică 
lui să stea de vorbă cu Jimmy. Îl vedea pe administratorul 
Centrului de cercetare prin uşa întredeschisă. Stătea pe 
coridor în faţa celorlalţi, destul cât ea să-i observe gaura 
din cotul puloverului şi broboanele de sudoare de pe 
frunte. Ce mai voia şi el? Nu-şi dădea seama că Jimmy era 
ocupat? Era tentată să-l strige pe Maurice şi să-l roage s-o 
caute împreună pe Sarah, dar el se întoarse şi intră în 
apartament. 

Uşa camerei de păsări se închise în urma lor. Jimmy s-ar 
fi supărat dacă-l deranja acum. Îşi zise că urma să-l 
aresteze pe Hugh pentru uciderea celor două femei. Se 
uită la ceas. O jumătate de oră până la cină şi totul în 

bucătărie era pregătit. Îşi lăsase haina şi cizmele în 
dulapul de lângă tejghea. Se încălţă în grabă şi o urmă 
afară pe Sarah. 

Se întunecase. Vântul era înşelător. Se învârtea în rafale 
şi vârtejuri în jurul farului. Era greu de spus de unde bătea 
mai exact, dar era rece, deci probabil că din nord-vest. 
Sarah purta doar un cardigan şi pantofi uşori. Fran o 
înjură printre dinţi. Pun pariu că a fost răsfăţată ca naiba 
în copilărie. Deasupra ei, fasciculul de lumină se rotea 
continuu, precis ca un metronom. Trei faze scurte şi una 
lungă care făceau vârfurile de piatră şi valurile mării să 
strălucească. 

O găsi pe Sarah ghemuită lângă Apa de Aur. Aici se 
cuibărise lebăda-trompetă şi tot aici se îngrămădiseră şi 
ornitologii de pe continent. Acum, zona era goală. Fiind 
formată într-o adâncitură în pământ şi adăpostită de vântul 
şfichiuitor, balta era mult mai liniştită decât marea. Fran o 
observă pe Sarah întâi la lumina farului, în timp ce 
fasciculul se plimba alene peste peisaj. Apăruse în lumina 
intermitentă ca un desen animat primitiv, de pe vremea 
când foile de hârtie erau mişcate manual ca să dea viaţă 
unei caricaturi. Doar că în acest peisaj nu exista nici urmă 
de mişcare. Sarah nu schiţa niciun gest. Când Fran se 
apropie de ea, cu cizmele înfundându-se în pământul încă 
mustind de apă, norii se rupseră şi o rază subţire de lună îi 
lumină parţial calea. Îşi scoase jacheta impermeabilă şi o 
aşeză peste umerii femeii. 

— Vino înapoi! O să îngheţi aici. 

Preţ de o clipă se temu că femeia căzuse şi ea victimă a 
criminalului, că şi ea fusese ucisă, fiindcă trupul îi părea 
destul de rigid. Fran îşi aminti de cadavrul Angelei Moore 
- ţeapăn, încremenit în rigor mortis. Cu pielea deja 
albăstruie. 

— Intoarce-te înăuntru la Centru, insistă Fran. S-a 
terminat. Jimmy ştie deja ce s-a întâmplat şi chiar acum 
arestează îl arestează pe făptaş. 

Exagera, dar îngheţa de frig şi nu voia decât să se 
întoarcă în bucătăria caldă. 

În clipa aceea, Sarah îşi întoarse faţa către Fran. Începu 
să vorbească sub norii maronii care treceau prin dreptul 
lunii, la lumina intermitentă a farului. Cuvintele i se 
revărsau pur şi simplu din gură. li istorisi toată povestea 
de la cap la coadă. Fran se cutremură şi apoi încercă să o 
ridice din nou pe Sarah. 

— Hai înăuntru, o să clarificăm tot. O să dăm o mână de 
ajutor. 

Deşi înţepenită de frig, se înfierbântase de emoție că 
Sarah îi mărturisise ei totul şi nu lui Jimmy. Acum cine e 
detectivul, Jimmy Perez? Era momentul ei de glorie. 

Capitolul 37 


Perez alergă în camera comună, dar nu era nimeni 
acolo. Bănuia că toată lumea se simţea stânjenită de scena 
anterioară şi se retrăseseră cu toţii în camerele lor. 
Rămase o clipă la baza scărilor. Era linişte peste tot. Nu 
suporta gândul s-o ia la pas în toată clădirea, târându-i pe 
toţi înapoi ca pe nişte copii recalcitranţi. La urma urmei, 
nu-i nicio grabă, îşi spuse. Unde puteau să plece? Nu 
există nicio scăpare. Vor cobori în cele din urmă. 

— Îmi pare rău, Jimmy, spuse Maurice. Chiar trebuie să 
vorbesc cu tine. 

Părea că administratorul îşi pierduse răbdarea şi refuza 
să mai aştepte în apartament. Privindu-şi ceasul, însă, 
Perez observă că nu trecuse decât un sfert de oră de când 
vorbiseră ultima dată. In seara asta, timpul părea să se 
dilate. Se întâmplaseră atât de multe de când reveniseră la 
North Light cu arma crimei, încât avea senzaţia că se afla 
acolo de zile întregi. 

— Ai văzut-o pe Fran? 

— Era în bucătărie acum o clipă, spuse Maurice. 

Glasul lui părea să-şi fi redobândit o parte din puteri şi 
din autoritate. 

— Trebuie să afli ce mi-a spus mama Angelei. Cred că ar 
putea fi important. 

Perez îşi cântări opţiunile. Era în regulă să i-l 
încredinţeze pe Maurice lui Sandy? Privind din nou la 
administratorul Centrului, pricepu că nu era o opţiune 
viabilă. Maurice ar fi vorbit doar cu el. 

— Hai în camera de păsări. Sandy, adu-i pe toţi în 
camera comună şi fii cu ochii pe ei. Pe toată lumea, 
inclusiv pe Fran. Nu vreau să umble singură pe aici. 

Sandy aprobă din cap. 

In faţa uşii, Maurice ezită, iar Perez înţelese că omul se 
gândea la soţia lui. Nu-l vedea ca fiind genul de bărbat 
care să ţină minte detalii vizuale, dar imaginea Angelei cu 
cuțitul în spate şi cu pene în păr urma să-i rămână cu 

siguranţă întipărită în memorie. Cuţitul în spate. Cuvintele 
îi rămaseră suspendate în minte. O metaforă a trădării, îşi 
zise el şi se întrebă dacă acesta era mesajul pe care 
ucigaşul dorea să-l transmită, tot aşa cum penele aveau 
propria lor semnificaţie. Oare ucigaşul chiar voia să fie 
prins? Îşi dorea ca lumea să ştie ce provocase acest act de 
violenţă? 

— Stella a vrut să-mi vorbească singură pentru că avea 
informaţii care-l puteau demasca pe criminal, începu 
Maurice şi se aplecă pe pervazul ferestrei. 

Zidul era gros de un metru, iar sticla era mărginită de 
un strat gros de sare. Imaginea i se reflecta în geam, dar 
neclar, făcându-l să pară o fantomă care trăgea cu ochiul 
înăuntru. 

— Era mai bine să fi vorbit cu mine! 

— Din ce mi-a spus ea, Angela nu apare într-o lumină 
prea bună, continuă Maurice. Stella m-a lăsat pe mine să 
aleg dacă să facem publice amănuntele şi să-i distrugem 
reputaţia sau să păstrăm secretul şi să riscăm ca ucigaşul 
să rămână liber. 

— Iar tu ai hotărât să vorbeşti. 

Perez îşi dădea seama că nu fusese o hotărâre uşoară. 
Maurice îşi petrecuse toată ziua în apartament, dându-se 
de ceasul morţii dacă să-i spună sau nu. Dar eu ştiu deja, 
îşi zise Perez. Cel puţin, intuiesc mare parte; iar telefonul 
de la Vicki mi-a confirmat bănuielile. Cât de mult adevăr 
eşti pregătit să-mi spui? Brusc, se simţi scârbit de toată 
povestea. Îi venea să încheie totul cât mai repede. 
Scrupulele lui Maurice păreau cea mai jalnică formă de 
egolatrie. Prea multe vorbe şi prea multe complicaţii. Dacă 
dădeai la o parte cuvintele şi spectacolul ieftin, totul ţinea 
numai de gelozie. 

Din hol răsunară voci. Auziră pe cineva care alerga pe 
scări, apoi uşa exterioară se deschise şi se trânti la loc. 

— Îmi pare rău, îi spuse. Trebuie să mai aştepţi. 

Se întoarse şi dispăru aproape în goană din cameră, 
lăsându-l pe Maurice uluit la fereastră. Lui Perez nu-i 
venea să creadă că se lăsase pur şi simplu distras de acest 

om. Povestea avea să iasă oricum la suprafaţă. Urma să fie 
luate declaraţii, iar avocaţii aveau să se lupte pe ele. 
Rhona Laing o să se răsfeţe cu o cină bună în cinstea 
succesului. Dar acum trebuia să aresteze pe cineva, iar 
apoi să-şi petreacă seara cu femeia pe care o iubea. Mâine 
urma să plece cu ea pe barcă. Petrecuse deja prea mult 
timp pe bucata asta de piatră care trecea drept insulă. 
Cum de crezuse că şi-ar putea reface vreodată viaţa aici? 

Pe hol nu era nimeni. Se îndreptă spre camera comună. 
Era atât de linişte că auzea huruitul de fond al 
generatorului. Lumea de afară fu luminată parţial preţ de 
câteva clipe de raza puternică a farului, apoi se întunecă la 
loc. 

Brusc, Perez se panică. Era o senzaţie pe care o simţea 
când avea coşmaruri: simţea că e în cădere liberă; simţea 
groaza provocată de apropierea unor monştri necunoscuţi 
sau de urmărirea unor duhuri rele care dispăreau apoi în 
neant. 

— Sandy! strigă, iar vocea i se pierdu în clădirea veche. 

Pe treptele de lemn se auziră paşi. Sandy strigă în jos. 

— Scuze, şefu'. Parcă am avut de adunat o turmă 
întreagă de oi. Coboară toţi imediat. 

Cuvinte uzuale, uşor de rostit. 

— Sunt toţi aici, lipseşte cineva? 

— Cred că sunt toţi. 

Încerca, de fapt, să-l mulţumească pe Perez. Nu 
verificase. 

— Nu sunt sigur. 

— Dar Fran? 

— N-am văzut-o. Nu e în bucătărie? 

Perez se străduia să se controleze, dar înţelegea cum de 
Ben Catchpole ajunsese să-l lovească pe Hugh. Oare aş fi 
în stare să comit o crimă? L-aş putea înjunghia pe la spate 
într-un moment de nebunie? Doar pentru că e atât de 
prost? Nu şi-a dat seama că Fran era de fapt singura 
persoană de care aveam nevoie să aibă grijă? Curând, 
raţiunea îşi spuse din nou cuvântul. Şi vinovăția. Nu i-am 
explicat. Ce mă aştept, să-mi citească gândurile? 

Uşa de la bucătărie, care fusese deschisă toată ziua şi 
care-i permisese lui Perez să observe prezenţa liniştitoare 
a femeilor dinăuntru, era închisă acum. Când o deschise, 
camera era goală. Pe aragaz era o tavă mare cu apă, iar 
cuptorul fusese oprit. Mirosea a mâncare: ceva dulce şi 
apetisant. O cratiţă cu o cremă groasă, care prinsese 
pojghiţă. Un tocător mare, plin pe jumătate cu varză 
tocată. Lucruri normale. 

Cu toate acestea, din nou, Perez avea sentimentul că 
trăia un coşmar. Uneori, groaza sălăşluieşte în cele mai 
banale lucruri, îşi zise el. Strigă înapoi către Sandy: 

— Pe cine ai văzut la etaj, mai exact? 

— Pe Dougie şi Ben. Ben era plin de sânge, iar Dougie îl 
ajuta să se curețe. 

— Şi ceilalţi? 

— Am crezut că au urcat în cameră, dar că poate au 
venit prin bucătărie. 

— Cineva a ieşit afară, spuse Perez. Am auzit uşa de la 
intrare. Sandy era la fel de panicat ca şeful său. Era gata 
să izbucnească în plâns. Îşi dăduse seama de prostia lui, de 
faptul că era posibil să fi provocat cel mai mare dezastru 
din lume. 

— Îmi pare rău. Eram în dormitor. N-am văzut. 

În curte, Perez se pomeni cuprins brusc de ger. Luna, pe 
jumătate acoperită de un nor, reuşea să arunce o 
strălucire slabă, ajutată la intervale regulate de fasciculul 
farului. Porni la goană printr-o deschizătură din zidul alb, 
încercând să evite pe drum frânghiile de rufe, şi se opri la 
poalele dealului din faţă. Un nor mai gros acoperi luna şi, 
brusc, totul în jur fu cufundat de întuneric. Genul de 
întuneric pe care nu-l întâlneşti vreodată într-un oraş. 
Apoi, norul se risipi şi întrezări din nou lumina argintie 
care se reflectata în Apa de Aur. 

Se auzi un țipăt de femeie. Nu era Fran. l-ar fi 
recunoscut vocea, chiar şi dacă tipa. Slavă Domnului, nu 
era Fran!  Porni  val-vârtej în direcţia sunetului, 
împiedicându-se de buruieni şi de pietre şi lipăind apoi 
prin mlaştină, spre malul bălții. Fu luat prin surprindere de 

ceva care se mişcă la picioarele lui, apoi auzi o bătaie 
uşoară de aripi şi văzu o pereche de ochi gălbui în lumina 
palidă. O bufniţă cu urechi scurte zbură peste deal. 

Fasciculul farului se roti şi, preţ de câteva secunde, 
reuşi să vadă în depărtare. Balta naturală. Un fundal palid. 
Un contur negru pronunţat. Silueta unui bărbat cu braţul 
ridicat. Perez zări din zbor sclipirea luminii pe lama de 
metal, ca un fulger tăcut într-o noapte furtunoasă, înainte 
ca totul să se întunece din nou. 

Curiozitatea lui tipică îşi făcu loc printre gânduri: De 
unde a luat cuțitul? L-o fi luat din bucătărie la plecare sau 
plănuise asta dinainte? Nu putea s-o lase pe femeie să 
vorbească. Lumina reveni, pulsând la intervale regulate, ca 
o bătaie de inimă. De data asta, Perez îngheţă pentru că 
silueta se mişca. Braţul tăia şi ciopârţea mecanic 
asemenea motorului care mişca reflectorul în far. Dacă 
ucigaşul fusese vreodată un om raţional, între timp 
înnebunise complet. Cum poate să-i facă asta soției sale? 
Femeia pe care se prefăcea că o adoră? Din nou întuneric. 

În spatele lui, Perez auzi pe cineva ţipând. Era Sandy. 
Bun. Era nevoie de doi ca să-l oprească pe criminal. In 
timp ce fugea, mintea-i era asaltată de o mulţime de 
gânduri şi imagini. Sandy era mai puternic: odată ce luau 
cuțitul, puteau să-l controleze pe John Fowler, iar apoi 
Perez putea s-o liniştească pe Fran. Avea s-o ţină în braţe 
şi s-o înfăşoare în haina lui, să-i spună că n-o va mai lăsa 
niciodată să treacă prin astfel de momente, să o expună la 
violenţă sau pericol. Perez îşi zise că trebuia să-şi dea 
demisia. Fran urma să nu fie de acord, dar el avea de gând 
să insiste. In ciuda goanei, a faptului că se mişca anevoie 
pe terenul sălbatic, a respirației întretăiate, simţea o 
uşurare imensă. Cât de ciudat funcţiona mintea în condiţii 
de stres! Se hotărâse: nu voia să mai lucreze în poliţie. 
Partea asta din viaţă se încheiase. 

Sandy era mai tânăr, avea o condiţie fizică mai bună şi îl 
depăşise deja. Probabil că înşfăcase o lanternă înainte să 
iasă, pentru că fasciculul se agita în faţa lor şi lumina 
conturul celor trei oameni de pe ţărmul bălții. Stăteau 

încremeniţi ca un grup statuar, una dintre bucăţile acelea 
de marmură albă pe care Fran îl târâse s-o vadă într-o 
galerie ultima oară când merseseră în sud. Una dintre 
siluete era în picioare, alta stătea jos şi ultima era culcată. 
Fowler era în picioare, cu braţul atârnându-i pe lângă 
corp. Aruncase cuțitul, care era ascuns acum undeva în 
iarba deasă a țărmului. Ţinea capul plecat de parcă se 
ruga şi părea destul de calm. 

Preţ de o clipă, Perez îşi pierdu minţile. Auzi ţipete în 
minte şi îşi dădu seama că erau ale lui. Fu cuprins deo 
isterie incontrolabilă. Bâjbâi disperat în mocirlă după cuţit. 
Dacă l-ar fi găsit, l-ar fi ucis pe bărbat într-o clipită. Numai 
vocea lui Sandy îl readuse cât de cât la realitate. Pentru că 
silueta aşezată era Sarah Fowler, iar cea întinsă pe jos, 
palidă şi sângerândă, era Fran. Sandy era deja aplecat 
peste ea, cu mobilul în mână, cerând disperat un zbor de 
ambulanţă. Un elicopter. 

— Trimite dracului un doctor mai repede! 

Perez îşi scoase haina, aşa cum intenţionase de la bun 
început să facă, o înfăşură pe Fran şi o strânse puternic în 
braţe. 

Capitolul 38 


Indiferent unde s-ar fi aflat, Fran ar fi murit oricum. Îi 
tot repetau chestia asta lui Perez ca şi cum ar fi trebuit să-l 
consoleze cu ceva. Şi dacă ar fi fost înjunghiată lângă cel 
mai bine echipat spital din lume şi tot n-ar fi putut s-o 
salveze. Atacul fusese prea violent. Elicopterul ajunsese 
foarte repede. Perez îşi amintea foarte puţine. Zburase 
alături de trupul lui Fran, ştiind că nu mai era Fran. Privise 
în jos spre Fair Isle, care dispărea sub ei - câteva lumini 
risipite de la fermele odată atât de familiare - şi se 
întrebase dacă s-ar mai fi putut întoarce vreodată acolo. 
Dacă ar mai fi fost în stare să se confrunte cu amintirile 
lui. 

Tatăl lui venise cu el în elicopter. Mama lui ar fi vrut să 
vină şi ea, dar Perez n-ar fi suportat s-o vadă cum se agită. 
lar acum, probabil pentru prima dată în viaţă, îşi zise că 
avea dreptul să nu ia în seamă sentimentele altora. Tatăl 
lui, în schimb, se oferise direct: „Aş putea să vin cu tine, 
băiete.” Brusc, ăsta devenise singurul lucru de care avea 
nevoie Perez: bărbatul taciturn cu faţa de granit, cu păcate 
dar încă solid. Fără sentimentalisme. 

Urmaseră o mulţime de ore de aşteptare într-un birou 
din spitalul Gilbert Bain. Tone de ceai. Zgomote 
îndepărtate - ţăcănitul unui cărucior de ceai care lovise un 
pat de metal, glasuri vesele. Doctorul - un adolescent - 
care-i dăduse lui Perez vestea, repetând la nesfârşit că nu 
se mai putea face nimic. Doctorul făcuse parte din echipa 
care venise în Fair Isle cu elicopterul. De dimineaţă, când 
se luminase şi James îi spusese lui Perez că era momentul 
să se întoarcă la casa din Lerwick pentru că avea nevoie să 
mănânce şi să se odihnească, medicul se lipise de ei. Ca şi 
cum el ar fi fost persoana îndoliată. Perez nu voia să plece. 
Acest tânăr cu acnee şi cu respiraţie neplăcută era ultima 
lui legătură cu Fran. 

În spital îi oferiseră somnifere, dar le refuzase. Nu 
merita să mai doarmă vreodată. Acum zăcea în bucătăria 

lui îngustă din casa de lângă apă din Lerwick, privindu-şi 
tatăl care prăjea şuncă şi ouă. Faţa bătrânului era cenuşie. 
Era epuizat şi făcea mişcări mecanice. Bărbatul încălzise 
farfuriile şi răsturnase uleiul peste ouă, să fie sigur că erau 
bine făcute. Imediat ce terminară de mâncat, tot el spălă 
vasele. 

— Odihneşte-te puţin. 

În timp ce tatăl lui se întinse în pat, Perez reluă în minte 
momentele dinaintea morţii lui Fran, de nenumărate ori, 
ca un film derulat în buclă. Spera inconştient că, la un 
moment dat, finalul avea să fie diferit. O nebunie, ştia, dar 
îşi dorea foarte mult să creadă în ea. 

După-amiază veni în vizită Sandy. Se învinovăţea pentru 
moartea lui Fran, iar Perez observă asta imediat ce puştiul 
intră pe uşă. Tremura. 

— Mi-ai spus să mă ocup de ea. 

Repeta asta întruna. Nu neapărat cu aceleaşi cuvinte, 
dar înţelesul era acelaşi. De ce simțeau oamenii nevoia să 
vorbească atât de mult? 

În cele din urmă, Perez îl întrerupse destul de brutal: 

— Nu tu ai mânuit cuțitul, omule! Încetează odată! 

Stăteau în tăcere, bând întruna ceai. Perez ar fi băut 
ceva tare, dar ştia că nu s-ar mai fi oprit dacă ar fi apucat-o 
pe drumul ăsta. 

— Am adus toţi martorii cu barca, adăugă Sandy. Acum 
dau declaraţii la secţie. 

Făcu o pauză. 

— Mă întrebam dacă ai vrea să fii de faţă. Fără să te 
implici în interogatorii, bineînţeles. Şi nu la Fowler, n-ar fi 
corect. Dar e cazul tău, totuşi. 

— Ţi-e teamă că o să ratezi ceva, Sandy? Te îngrijorează 
că va trebui să-ţi asumi şi tu răspunderea în cele din urmă? 

Durerea devenise o forţă eliberatoare. Niciodată nu 
fusese atât de dur cu Sandy. Acum simţea că avea 
permisiunea să facă sau să spună orice. 

Sandy roşi cumplit, de parcă tocmai fusese pălmuit cu 
sete şi semnele degetelor ar fi fost încă vizibile. 

— Da, spuse el. Ceva de genul ăsta. Dar voiam să ştii că 

poţi să fii de faţă dacă vrei. 

— Îmi pare rău. Ai dreptate. Aş vrea să particip. 

Era o minciună, desigur. Nu-i păsa îndeajuns de tare 
încât să-şi mai dorească ceva. Dar se gândea că ar fi fost 
mai bine să meargă cu Sandy decât să rămână acolo până 
la apus, să stea cu tatăl lui de-o parte şi de cealaltă a 
focului, ca doi bătrâni singuri, fără să mai ştie ce să-şi 
spună unul altuia. 

La secţia de poliţie, unde altădată se simţea ca acasă, 
acum părea un străin. Era deja altcineva. O vedea pe Fran 
peste tot: în spatele sergentului de custodie de la birou sau 
râzând cu colegii săi în cantină, în timp ce Perez trecea pe 
lângă ei. Se întrebă dacă aşa urma să fie pentru tot restul 
vieţii. O să mă bântuie. 

Fantoma ei nu ajunsese, în schimb, în camera de 
interogatorii, iar pentru asta îi era recunoscător. Încerca 
să se concentreze asupra discuţiei, în cazul în care 
amintirea lui Fran i s-ar fi strecurat pe sub piele până şi 
acolo. De faţă era un detectiv pe care Perez nu-l cunoştea. 
Stătea aşezat la birou alături de Sandy. Perez bănuia că 
omul venise din Inverness, poate era chiar înlocuitorul lui 
Roy Taylor, dar nu-i păsa suficient de mult încât să întrebe. 
Străinul putea să nici nu fie de faţă: Sandy conducea toată 
discuţia. Se descurcă excelent, îşi spuse Perez, 
permiţându-şi să fie o clipă mândru că Sandy fusese bine 
instruit. 

Îşi trase un scaun într-un colţ. Oricine se uita înăuntru 
ar fi zis că dormea, dar el asculta, prins în poveştile de 
lângă el. Vorbiră mai întâi cu Hugh Shaw. 

— Spune-ne despre şantaj, începu Sandy. Oricum a ieşit 
totul la iveală. Fowler a vorbit şi n-are niciun rost să ne 
mai ascunzi ceva. 

Hugh se uită la Perez, dar nu se legă de prezenţa lui 
acolo. Se aplecă peste masă, spre Sandy, ceea ce-i aminti 
lui Perez de adolescenţii îngâmfaţi pe care îi vedea adesea 
în oraş. Niciun fel de disciplină, niciun fel de muncă - erau 
convinşi că lumea le datora un trai bun. Dar tinerii aceia 
erau de cele mai multe ori crescuţi în ghetouri, aveau 

puţine şanse reale să facă o muncă cinstită. Hugh Shaw nu 
avea această scuză. 

— Ştiam că Angela n-o să sufere după bani, spuse el în 
cele din urmă. Era putred de bogată. Câştiga mai mult 
dintr-un documentar TV decât într-un an la Centrul de 
cercetare. 

— Aştept detalii. 

— A pornit de la culicul cu cioc subţire. Pasărea care a 
făcut-o faimoasă. 

— Ce e cu ea? 

— Au fost minciuni. Nu a găsit-o ea. Faima, banii, 
reputaţia unui mare om de ştiinţă - totul a fost construit pe 
o minciună. A furat cercetarea altcuiva. 

Perez înţelegea acum de ce femeia era atât de nefericită, 
de ce se căsătorise cu un bărbat mai în vârstă doar pentru 
confort. Munca ei era cel mai important lucru din lume şi 
ea preferase să se compromită. Nu-i mai rămăsese nicio 
urmă de mândrie. Poate că vedea copilul ca şansa unui nou 
început, ca pe ceva cinstit şi real. Sau poate că instinctul 
matern o copleşise şi simţise nevoia disperată să aibă un 
copil. Şi Fran se confruntase cu astfel de trăiri în ultimele 
luni. Din nou, încercă să şi-o alunge pe Fran din minte. 

— Cum ai aflat? 

Sandy se aplecă peste masă spre Shaw, sprijinindu-se 
într-un cot. 

— Intr-un birt din Taşkent, de la un expatriat care 
învârtea nişte chestii dubioase cu ruşii, pasionat, însă, şi 
de păsări. Am rămas o noapte în hotelul Rovshan, bând la 
greu bere locală şi Johnny Walker Black Label, iar tipul mi- 
a povestit întreaga tărăşenie. John Fowler luase urma 
populaţiei de culici. Angela căuta şi ea specia. Voia ceva 
măreț ca să-şi facă un nume în breaslă. Dar el a ajuns la 
păsări înaintea ei; le-a găsit urmărindu-le hrana preferată, 
o specie de insecte. 

Coropişniţe, îşi zise Perez. Fowler încă încerca să atragă 
interesul lumii ştiinţifice în povestea sa. Pe calculatorul lui 
era salvată o scrisoare, dar nimeni nu-i înţelesese atunci 
semnificaţia. 

Hugh continuă: 

— Fowler era ornitolog amator, obişnuia să cutreiere 
deşerturi într-o maşină închiriată în speranţa că o să 
descopere o poveste care să-i propulseze cariera de 
jurnalist de istorie naturală. N-avea nici măcar o diplomă! 
Angela, pe de altă parte, avea un doctorat şi un buget de 
cercetare. Totuşi, ei i-a luat-o înainte! 

— Dar nu a primit niciodată gloria meritată, interveni 
Sandy. 

Asta aş fi spus şi eu, gândi Perez. Vorbeşti exact ca 
mine. 

— Angela a publicat articolul prima. Şi pe cine urma să 
creadă lumea ornitologiei? Fowler avea deja reputaţia unui 
mincinos. Angela s-a asigurat că nimeni nu-l va lua în 
serios răspândind zvonuri în Shetland despre păsările rare 
pe care el pretindea că le-ar fi văzut. A ajuns de râsul 
târgului. 

Pentru el, povestea asta s-a transformat într-o obsesie, 
îşi zise Perez. La început am crezut că era impins de 
nevoia de a descoperi păsări rare, exact ca ornitologii 
îngrămădiţi în Fair Isle pentru lebăda-trompetă. În cazul 
lui Fowler, însă, a fost vorba despre răzbunare. O iînvinuia 
pe Angela Moore pentru tot ce mersese prost în viaţa lui. 
Pentru copilul mort şi pentru căsătoria anostă, pentru 
toate visele lui spulberate. 

— În contextul ăsta te-ai gândit că puteai să profiţi şi tu 
de situaţie? 

— Întotdeauna am vrut să vizitez Fair Isle. Rămăsesem 
fără bani şi taică-miu refuza să-mi mai dea alţii. 

Hugh ridică privirea şi Perez îi remarcă tentativa de a 
afişa rânjetul. 

— Înţepatul dracului... Doar îşi permitea să-mi mai dea! 
Aşa că, da, am crezut că merita să încerc. Nu eram lacom, 
am cerut doar două mii ca să mă pun pe picioare. Nu m-am 
aşteptat să apară şi Fowler, însă. 

— Trebuie să fi fost un şoc şi pentru Angela. 

— Ba bine că nu! Maurice preluase rezervarea şi, brusc, 
Fowler apăruse în camera comună când ea a intrat să 

înregistreze jurnalul. Dar Fowler se purta frumos cu ea. 
Politicos. Calm. Cu siguranţă nu lăsa impresia că venise 
acolo să se răzbune. Şi-a închipuit că avea de-a face cu un 
om bun, care nu ţinea ranchiună. Fowler merge la biserică 
în fiecare duminică, poate că era genul care întoarce şi 
celălalt obraz. Însă era agitată. Toată lumea credea că era 
nervoasă din cauza lui Poppy. Mereu o jignea pe fată, dar 
nu ăsta era motivul real. 

— Ceea ce nu înţeleg, spuse Sandy cu o voce rece şi 
dură, pe care Perez nu o mai auzise niciodată înainte, ceea 
ce chiar nu înţeleg este de ce nu ne-ai spus asta înainte. 
Două femei au murit şi tu ai ştiut în tot acest timp că unul 
dintre locatari avea un motiv să le omoare. Am fi putut 
rezolva cazul cu zile în urmă, fără să fie nevoie şi ca o a 
treia femeie să moară. 

Hugh ridică din umeri. 

— Nu ştiam sigur. 

Era conştient de faptul că Perez se uita la el şi îl ţintuia 
cu privirea, dar nu-şi trăda tensiunea. De la bun început 
păruse să ignore prezenţa lui Perez. 

— În plus, după cum ai spus, am comis şantaj. Nu era 
ceva ce aveam de gând să recunosc. 

— Şi nu te-ai gândit la Fowler ca la o nouă ţintă? 
continuă Sandy. Angela murise, nu mai era de niciun folos 
pentru tine, dar Fowler... El a comis o crimă. Ar fi 
continuat să plătească tot restul vieţii cât timp rămânea în 
libertate. 

Rânjetul reveni: 

— Pe bune, Sandy, asta e o presupunere, nu-i aşa? O 
speculație. N-o să ştii niciodată. N 

Ben Catchpole avea un plasture pe ochi. Il văzut imediat 
pe Perez şi dădu să se apropie de el. Ar fi vrut să-i prezinte 
condoleanţe, să-i spună câteva cuvinte frumoase despre 
Fran, dar ceva în postura detectivului îl descurajă. Nu era 
ostilitate, ci mai degrabă indiferenţă. Până şi Perez era 
conştient de asta. 

— Jimmy doar asistă, interveni Sandy pe un ton blând. 
Bănuiesc că nu te deranjează. 

Vorbea în aşa fel încât lui Ben i-ar fi fost imposibil să se 
opună. 

— Ce-a fost cu tine şi cu Shaw? continuă Sandy. V-aţi 
luat la harţă ca nişte copii în curtea şcolii. Am crezut că tu 
nu susţii şi nu crezi în violenţă, că preferi lintea şi algele 
marine, salvarea planetei, chestii de genul ăsta. 

— Tensiunea, spuse Ben. Am stat atâta timp cu toţii 
îngrămădiţi în far... 

— A fost mai mult decât atât, spuse Sandy. Cu siguranţă 
a fost mai mult de atât. 

Ben ridică privirea. 

— Ştiai că Angela era însărcinată cu copilul tău? 

— Era adevărat? 

— Cine ţi-a spus? întrebă Sandy. 

— În niciun caz ea. Ea nu mi-a spus nimic! 

Cuvintele erau dure şi pline de amărăciune. Perez 
bănuia că asta fusese cea mai mare durere a lui Ben 
Catchpole: să fie exclus din viaţa Angelei, ignorat complet. 

— Ar fi fost în stare să scape de copil fără să-mi spună 
că era însărcinată. 

— Până la urmă cine ţi-a spus? 

Sandy era blând, încerca să conducă discuţia încotro 
voia el. 

— Shaw. A spus că l-a auzit vorbind pe Fowler. Sarah e 
asistentă medicală, poate că bănuia ceva sau poate că 
Angela vorbise cu ea. 

Perez îşi imagina că Hugh Shaw era ca un şarpe care se 
târa prin far şi asculta pe la uşi şi îşi împrăştia otrava. 
Catchpole ridică privirea spre Sandy. 

— Eu eram tatăl? 

— Bănuim că tu trebuie să fi fost. Cu siguranţă nu a fost 
Hugh Shaw. Între ei a fost un lucru pur. 

Sandy ezită. 

— Un aranjament financiar. 

— Mi-a spus că s-a culcat cu ea. 

— Da, e în stare să zică orice. 

Urmă un moment de tăcere. 

— Nu ne-ai spus că îl întâlniseşi pe Fowler înainte, 

continuă Sandy. E cel care a scris articolul din The Times 
despre protestul Braer. Chestia asta ne-a derutat o vreme. 

— El a fost? Ben părea surprins. Nu l-am întâlnit 
niciodată. Mi-a luat un interviu la telefon. Au fost multe 
interviuri. 

— Înseamnă că a fost o coincidenţă? 

— Presupun că da. Ornitologia e o lume mică. 

La fel şi Shetland, se gândi Perez, stând în colţul lui şi 
privind. De-acum toți cei de pe insulă ştiu că Fran a murit. 
N-am cum să mă ascund de politeţea lor. Cel mai bun lucru 
pe care-l putea face era să se mute înapoi în sud. Se gândi 
aproape cu plăcere la imaginea unui oraş anonim, cenușiu, 
la o cameră mică şi îngrijită. Fără aglomeraţie, nici 
emoţională, nici fizică. 

Sandy aştepta ca Ben să plece, dar el înţepenise acolo. 

— Nu a fost cel mai bun moment al meu, continuă el. 
Protestul Braer, vreau să spun. Mama era atât de mândră 
de mine: îmi apărasem convingerile. A venit la tribunal, m- 
a scos la masă în oraş când s-a terminat totul. A plătit şi 
cauţiunea. Dar când m-au arestat, poliţia a spus că aveam 
mari şanse să merg la închisoare. „Dă-ne numele 
localnicilor care v-au ajutat”, mi-au spus, „şi punem o 
vorbă bună pentru tine la procuratură.” N-aş fi putut să 
rezist în închisoare. 

— Aşa că le-ai dezvăluit numele prietenilor tăi? 

Ben încuviinţă din cap. 

În cele din urmă, se ridică. De data asta, Perez îl chemă 
înapoi. 

— Cred că Angela era fericită să fie însărcinată. Plănuise 
asta, iar tu ai fost alegerea ei. Voia să-ţi nască ție un copil. 
* 

În clipa aceea, Perez hotărî să plece. Acum ştia destul. 
Nu era în stare să ia parte la interogatoriul Sarei Fowler. 
Nu era corect că femeia asta încă trăia. A aflat, probabil, 
că soţul ei e criminalul imediat după primul asasinat, chiar 
dacă nu-şi dăduse seama că veniseră pe Fair Isle doar ca el 
s-o poată ucide pe Angela Moore. Perez putea să înţeleagă 
obsesia secretă a lui Fowler. Visase la răzbunare de ani de 

zile şi planificase totul până în cele mai mici detalii. 
Aranjase scena crimei ca un decor de teatru, fiecare obiect 
de recuzită având propriul său înţeles. Cuţitul din spate - 
un simbol al trădării. Penele de culic cu ciocul subţire, 
adunate în deşertul Uzbekistanului - biletul lui spre glorie, 
înainte ca Angela să-i fi răpit ocazia. 

Sarah Fowler probabil că aflase adevărul imediat după 
moartea Angelei. Stătuse alături de soţul ei în biserică, 
cântase imnuri şi se prefăcuse că se roagă. Oare se 
convinsese singură că imaginaţia îi juca feste? Că John 
Fowler era, de fapt, un om bun? Sau se refugiase atât de 
adânc în propria durere pricinuită de pierderea copilului 
încât pur şi simplu nu-i mai păsa? 

În timp ce se îndepărta cu paşi grăbiţi pe coridor, Perez 
îi zări de la distanţă chipul. Purta un cardigan lung, 
cenuşiu, cu glugă, care o făcea să arate a călugăriţă. 
Teoretic, ea însăşi era o victimă, dar în clipa aceea o ura 
cu toată fiinţa, mai mult decât pe Fowler însuşi. 

Ajuns afară, constată cu surprindere că încă mai era 
lumină. Un soare palid se reflecta în apa din port. 

Capitolul 39 


În casa de lângă țărm, tatăl său dormea pe scaun, lângă 
foc. Tresări când Perez intră. Se uită speriat în jur, de 
parcă nu ştia sigur unde se află. 

— A sunat Duncan, îi spuse el. Cassie vrea să te vadă. 

Perez rămase treaz cea mai mare parte a nopţii, 
gândindu-se la asta. Fără îndoială că trebuia să se 
întâlnească cu fetiţa. In clipa aceea ar fi făcut orice pentru 
ea. Dar era ultimul lucru pe care şi-l dorea. Cu siguranţă 
urma să-l învinuiască de moartea mamei ei şi nu credea că 
era în stare să se confrunte cu asta. Sau cu zâmbetul ei 
mic şi ştrengăresc, la fel ca al lui Fran. Sau cu glasul ei - 
după câţiva ani de şcoală prinsese puţin accent de 
Shetland, dar încă folosea expresiile lui Fran. Cuvinte din 
sud pe care, uneori, trebuia să i le explice şi lui. 

Stabiliseră să se întâlnească în Lerwick la Olive Tree, 
cafeneaua din Centrul Tollclock, pentru că era un teritoriu 
neutru, iar lui Fran îi plăcea acolo. Era mai mult genul ei 
de local decât al lui. Salate fanteziste şi o clientelă boemă. 
„lar cafeaua e atât de bună, că-ţi vine să mori de dragul 
ei”, spunea ea. 

Relaţia lui Perez cu fostul soţ al lui Fran, Duncan 
Hunter, era ciudată. Fuseseră prieteni la şcoală, prieteni 
buni, în ciuda diferenţei dintre familiile lor. Părinţii lui 
Duncan se trăgeau din vechii proprietari de pământ din 
Shetland, un fel de aristocrație din insule, şi încă locuia în 
Brae, în casa mare de pe țărm. Se despărţise de Fran 
înainte ca Perez să înceapă o relaţie cu ea şi de atunci 
încheiaseră un armistițiu nesigur, pentru binele lui Cassie. 
Uneori, Perez se îngrijora teribil când fetiţa rămânea cu 
tatăl ei. Duncan obişnuia să bea prea mult, ducea o viaţă 
haotică, plină de petreceri şi diverse interese de afaceri, 
adesea dubioase. Avea mai multe schelete în dulap decât 
un profesor de medicină. Fran spunea că fiica ei avea 
nevoie de prezenţa tatălui: „Jimmy, doar nu eşti gelos, 
nu?” Perez recunoştea că era gelos, doar un pic. Ar fi fost 

mândru să fie considerat tatăl lui Cassie şi chiar existaseră 
momente în care i-ar fi plăcut ca Duncan să locuiască 
oriunde altundeva decât în Shetland, astfel încât ei trei să- 
şi poată forma propria familie 

Astăzi, Perez ajunse la cafenea cu o jumătate de oră mai 
devreme. Măcar atât putea să facă. Nu voia ca fetiţa să-l 
aştepte pe el. Cumpără cafea. Nu-l recunoştea pe niciunul 
dintre clienţi. Probabil că erau vizitatori care aşteptau 
feribotul ca să urce la bord: terminalul era chiar în capătul 
străzii. Ridică paharul la gură şi observă că mâinile îi 
tremurau. Se ridică să plece. Încă nu era în stare să o vadă 
pe Cassie. Duncan ar fi înţeles şi îi putea găsi o scuză în 
faţa ei. Era gata să plece, când în cafenea intră Dougie 
Barr, evident în drum spre feribot. Avea un rucsac enorm 
în spate, iar la gât îşi atârnase echipamentul foto. 

Ornitologul îl văzu imediat pe Perez şi se opri în dreptul 
uşii, roşu la faţă de jenă. Nu voia să-l deranjeze, dar simţea 
că ar fi fost nepoliticos din partea lui să iasă pur şi simplu. 
Perez nu-i mai suportă aerul stânjenit şi îi făcu semn cu 
mâna ca să-l liniştească. Auzea mereu în minte vocea lui 
Fran: „Ce e cu tine, Jimmy Perez? Eşti un fel de sfânt sau 
ce?” Ceva mai calm, Dougie se apropie. Nu spuse nimic, 
doar îi întinse mâna. 

— Spune-mi, începu Perez, ştiai că Fowler era 
criminalul? 

Întrebarea îl sâcâia de ceva vreme şi se gândise la ea 
toată noaptea. Oare cât mai putea să arunce vina asupra 
altora? 

— Nu! 

Dougie era îngrozit. 

— Ţi-aş fi spus. Sincer. Nu m-am gândit nicio clipă la 
culic. Am. crezut toate poveştile Angelei despre faptul că 
Fowler era un păcălici. Şi pe mine m-a tras pe sfoară. 

Se opri o clipă. 

— Credeam că Hugh o omorâse. Ştiam că nu-l plăcea 
deloc, poate chiar că îi era frică de el. Dar asta îmi doream 
eu să cred, pentru că nu pot să-l suport pe individul ăsta. 

Îşi puse din nou mâna pe umărul lui Perez, apoi se 

întoarse şi ieşi din cafenea. Avea să caute alt loc în care să 
mănânce înainte să urce pe vas. 

Atunci Perez o văzu pe Cassie umblând prin complexul 
comercial. Nu îl ţinea de mână pe Duncan, dar stătea 
aproape de el. Şase ani. Micuţă pentru vârsta ei, uşor 
îndesată, brunetă, cu breton. Ochii enormi ca de căprioară 
deveniseră şi mai mari pentru că plânsese. Îl văzu pe Perez 
şi se repezi spre el, iar el o luă în braţe ca de fiecare dată. 
Se agăţă de ea ca şi cum ar fi fost salvarea lui. Era 
conştient de prezenţa unui cuplu care se uita la ei de lao 
masă din apropiere şi îşi dădu seama că avea lacrimi pe 
obraji. Oamenii se întoarseră stânjeniţi, aproape afectaţi 
de emoția momentului. 

Duncan îşi luă o cafea şi îi cumpără lui Cassie suc şi tort 
de ciocolată. Fran n-o lăsa să mănânce dulciuri prea des, 
dar Perez încerca să nu se mai gândească la asta. Fetiţa 
trebuia să primească ce-şi dorea. 

— Vreau să mă duc acasă, spuse Cassie. 

— l-am explicat că e cam greu. 

Duncan se uită la Perez. 

— Trebuie să clarificăm lucrurile. 

— Vreau să merg la şcoală. Trebuie să mă duc la şcoală. 

Perez îşi zise că era modul în care ea putea să facă faţă 
situaţiei. El însuşi se dusese la serviciu ca să-l ajute pe 
Sandy să interogheze martorii. Acum, după câteva zile, nu 
înţelegea cum de i se păruse atunci important să facă asta. 

— Domnişoara Frazer va înţelege, spuse Perez. 

Domnişoara Frazer devenise directoarea şcolii din 
Ravenswick doar de vreo doi ani. Ea şi Fran deveniseră 
prietene. 

— Dar am un rol în piesă, le explică ea răbdătoare. Mi- 
am învăţat toate replicile. Lui Jessie o să-i fie dor de mine. 

Jessie era cea mai bună prietenă a ei şi nepoata lui 
Geordie, cel care ducea vizitatorii la Mousa cu propria lui 
barcă. 

— Ai putea să te muţi o vreme în casa din Ravenswick? 
Perez vorbea acum cu Duncan, dar era conştient că fetiţa îi 
asculta permanent. Probabil ar fi bine ca lucrurile să 

revină la normal. Vreau să spun, pe cât de normale putem 
să le facem. 

Incă plângea. Se şterse pe faţă cu un şerveţel, sperând 
că micuța nu-l observase. 

— Sigur, îi răspunse Duncan, dar cu o anumită 
incertitudine în glas. 

Obişnuia să călătorească mult pentru afaceri, nu-i 
convenea să fie legat de ceva. 

— O să te ajut şi eu cu orice pot, zise Perez. 

— Vin şi părinţii lui Fran, spuse Duncan. Lucrurile vor fi 
mai simple atunci. 

Doar o vreme, îşi spuse Perez. Se gândi că bunicii ar fi 
putut s-o ia pe Cassie cu ei la Londra. Nu erau atât de 
bătrâni, iar Cassie îi plăcea foarte mult. Poate că era o 
soluţie bună. Ştia că ei nu-şi doreau să trăiască pe insule, 
erau oameni de oraş. Oare asta ar însemna să piardă orice 
fel de legătura cu fetiţa? 

În seara aceea, când se întoarse în casa mică de lângă 
apele din Lerwick, Perez îşi petrecu timpul bând whisky cu 
tatăl său şi făcându-şi griji pentru Cassie. James era încă 
acolo cu el. Perez încercase fără convingere să-l trimită 
acasă de câteva ori şi fusese întotdeauna uşurat când 
bătrânul refuzase: „Echipajul să se descurce şi fără mine.” 
Era ceva reconfortant în duritatea tatălui lui, în robusteţea 
corpului şi în lipsa lui de imaginaţie. Perez îi cedase lui 
patul şi dormea pe canapeaua din sufragerie. Ar fi fost 
imposibil pentru el să doarmă în patul pe care-l împărţise 
cu Fran. Bănuia că tatăl lui ştia asta. Poate că avea totuşi, 
ceva imaginaţie. 

A doua zi, Rhona Laing, procurorul general, îl sună să-l 
cheme la o întâlnire. Ca întotdeauna când intra în spaţiul 
curat şi elegant care era biroul ei, se simţi de parcă avea 
noroi pe cizme. 

— Trebuie să discutăm cazul, Jimmy. Ştiu că va fi greu, 
dar trebuie. 

Nicio referire la Fran, niciun cuvânt de alinare. Îi era 
recunoscător pentru asta. 

— Poate că eşti şi tu interesat. 

— Nu. 

Îşi aminti că nu-şi depusese încă demisia şi că ar trebui 
să o facă curând. Dacă ar fi fost un poliţist bun, ar fi reuşit 
s-o protejeze pe Fran. În aceste condiţii, însă, nu putea fi 
din nou în poziţia în care să pună şi pe altcineva în 
primejdie. 

— John Fowler a mărturisit, spuse ea. 

Vorbea de parcă nici nu auzise veştile proaste. Mirosea 
uşor a citrice. Un parfum scump de citrice. Îşi făcuse ceva 
diferit la păr. Poate că avea un iubit nou. Întotdeauna 
existaseră zvonuri despre amanţii procuroarei. 

— Bărbatul s-a bucurat să vorbească, dar am găsit o 
mărturie şi pe laptopul lui. In fine, era mai mult o serie de 
scuze decât o mărturie. 

— Nu avea de ales, spuse Perez. În plus, asta a urmărit 
în tot acest timp, să spună propria variantă a poveștii, 
povestea lui. 

— Ştiai că el e criminalul? 

Comandase un termos de cafea şi îi turnă şi lui o ceaşcă. 

— Am avut o bănuială, poate, recunoscu Perez. 

Privi în sus şi zâmbi. Ştia părerea avocaţilor despre 
senzaţii şi bănuieli. 

— Părea un tip extrem de încrâncenat. Un pic ciudat. Şi 
mai era şi numele librăriei lui. 

Rhona ridică brusc privirea. 

— Ce nume? 

— Numenius Books. Pare o denumire ciudată, aşa că i- 
am căutat explicaţia. Numenius este denumirea ştiinţifică 
a speciei de păsări culic. Sigur, putea fi o coincidenţă şi nu 
aveam dovezi, nicio probă până la analiza ADN a penei. 
Apoi am vorbit cu nişte oameni şi am aflat că Fowler 
călătorise în fosta Uniune Sovietică aproape în acelaşi timp 
ca şi Angela. Când Stella Monkton mi-a mărturisit, în 
numele fiicei sale, că Angela furase cercetarea lui Fowler, 
bănuielile mi s-au confirmat. Angela i-a scris despre asta 
mamei ei când a rugat-o să se întâlnească. 

Rhona se lăsă pe spate în scaun: 

— Povesteşte-mi tot, Jimmy. Cum ştii tu mai bine. 

Perez era tentat să se ridice şi să iasă. Ştii deja. Sandy 
ţi-a predat un raport. Ortografia şi gramatica or fi 
groaznice, dar cu siguranţă a prezentat corect toate 
amănuntele. Însă nu se ridică. Era ultimul lui caz. Putea să 
mai treacă o dată prin el, dacă tot era acolo. 

— John Fowler era scriitor şi jurnalist. Era chiar 
apreciat. Lucra ca freelancer, dar se descurca destul de 
bine şi ducea o viaţă bună. Părea puţin probabil să n-o 
cunoască pe Angela Moore. Toţi ornitologii sunt obsedati, 
iar oamenii de ştiinţă încă mai mult. Uitaţi-vă la Ben 
Catchpole. Se întâlnesc într-un domeniu de cercetare şi nu 
se lasă până nu despică toate firele-n patru. 

Perez se pomeni alunecând pe nesimţite în pielea 
ucigaşului, fără să vrea. Vorbise cu foştii colegi ai lui 
Fowler. Aşezat în bucătăria din Springfield, purtase 
discuţii lungi despre starea de spirit a bărbatului. Era 
ucigaşul lui Fran, dar Perez nu credea în monştri. 
Catalogându-l din start pe Fowler drept un monstru ar fi 
însemnat să-i găsească o justificare. Voia să-l înţeleagă şi 
să-l forţeze să-şi asume responsabilitatea. 

— După ce Angela a publicat lucrarea despre culicul cu 
cioc subţire, totul a mers prost pentru el, continuă Perez. 
Şi-a pierdut credibilitatea. A încercat să-i convingă pe 
câţiva că descoperirea fusese a lui, dar cine l-ar fi crezut? 
Angela era tânără şi atractivă - visul oricărui editor. Ar fi 
fost mult mai greu să promovezi un bărbat de vârstă 
mijlocie, cu o reputaţie îndoielnică şi care susţinea că 
observase păsări rare pe care nu le văzuse niciodată. Toată 
lumea era interesată să-i respingă pretenţiile. Aşa că a 
renunţat la meseria de jurnalist şi şi-a deschis anticariatul. 
Le-a spus tuturor că avea nevoie să se liniştească. 

— A mers la psihiatru? interveni procuroarea, ridicând 
privirea din agenda în care lua notițe. E capabil să depună 
mărturie? 

Perez ridică din umeri. Credea că oricine ucidea trei 
femei putea fi considerat nebun. Continua să se 
învinovăţească. Am ştiut, ar fi trebuit să-l opresc. 

— A venit la Fair Isle ca s-o omoare pe Angela Moore, 

continuă Rhona Laing. O crimă premeditată, planificată. 
Nu poate fi vorba de o criză de gelozie sau de ucidere din 
culpă în urma pierderii facultăţilor mintale. Nu vor putea 
susţine ceva de genul ăsta. 

Dar gelozia a fost motivul principal, îşi zise Perez. O 
furie lentă îl consumase pe Fowler, cotropindu-i gândurile 
şi visele, distrugându-l încet. Atât pe el, cât şi pe femeile 
care i-au stat în cale. Asta era o boală? Din fericire, nu era 
sarcina lui să decidă asta. 

— Continuă, Jimmy, îi spuse procuroarea, făcând un 
efort să-şi controleze nerăbdarea. Să auzim restul poveştii. 

Işi ridică privirea şi, preţ de o clipă, simţi un impuls 
puternic să-i ardă una peste faţa aia netedă, acoperită de 
machiaje scumpe. Pentru ea, toată ancheta era doar un caz 
de rutină. Muncă şi ambiţie. Urma să-i ia cuvintele şi să le 
folosească doar ca să pară ea inteligentă. 

— De ce? Ştii deja tot! Ce sunt, maimuța ta de la circ? 

Izbucnirea lui o uimi. 

— Îmi pare rău, Jimmy. E prea devreme pentru tine? 
Vrei să ne oprim? 

El clătină înverşunat din cap. Nu putea suporta mila 
altora. 

— Prin urmare, totul s-a întâmplat din cauza unei păsări, 
continuă Perez, ca şi când schimbul de replici dintre ei n- 
ar fi avut loc. Culicul cu cioc subţire. Unii oameni de ştiinţă 
credeau că dispăruse cu totul. N-ai crede vreodată că 
putea stârni atâta pasiune. Dar m-am uitat la ornitologii 
care au venit în Fair Isle special pentru o lebădă 
americană şi am înţeles cât de nebuni pot fi. Unii dintre ei 
aproape că lăcrimau numai la gândul că exista şansa s-o fi 
ratat. Nici pentru Fowler nu a fost doar un hobby. Era 
munca lui. Era vorba despre respect, despre demnitatea 
lui ca jurnalist. 

— Aşadar, el a găsit pasărea înaintea Angelei Moore, dar 
ea s-a bucurat de toate meritele, spuse Rhona şi se uită la 
ceas. 

Empatia ei nu dura mult. Perez îşi zise că procuroarea 
voia să audă numai faptele. Nu era niciodată interesată de 

context. De asta au fost inventaţi lucrătorii sociali, Jimmy. 

— Fowler a intuit un loc în care păsările ar fi putut să-şi 
facă cuib, adăugă Perez. A luat drept punct de plecare 
insectele cu care se hrănesc. Probabil că a cercetat hărţi 
şi-a identificat nişte zone de studiu. Ei îi spun 
„autentificarea terenului”. 

Lui Perez îi plăcuse noţiunea de autentificare a terenului 
când o auzise prima dată. Credea că putea deveni un 
concept util în poliţie. Se referea la testarea unor teorii, la 
folosirea unui nivel de realitate demonstrată. Acum se 
întrebă ce l-o fi încântat atât de tare - era complet 
irelevant. 

— Trebuie să fi fost jignitor pentru el să-şi piardă 
reputaţia, spuse Laing, dând în sfârşit dovadă de un dram 
de înţelegere. 

Gelozia profesională era un concept familiar pentru ea. 
Perez nu mai întâlnise pe nimeni atât de ambițios ca ea. 

— Mai ales că femeia a devenit o adevărată celebritate 
în urma publicării acelei cărţi. 

— Desigur. 

Perez şi-l imagina pe Fowler chinuindu-se să-şi menţină 
afacerea pe linia de plutire în timp ce auzea pretutindeni 
de succesul Angelei Moore. Işi ducea viaţa de la o zi la alta 
primind comenzi de cărţi pe internet şi întâlnindu-se 
ocazional cu câte un colecţionar excentric în anticariat. 

— Angela apărea la televizor la fiecare cinci minute, era 
director al Centrului din Fair Isle, cel mai prestigios centru 
de cercetare din Marea Britanie. Bineînţeles că îl rodea 
chestia asta. El ar fi trebuit să fie în locul ei. Probabil că 
dorinţa de răzbunare îl ţinea treaz noaptea 

Rhona ridică din sprâncene. Îşi zicea că poate Perez ştia 
câte ceva despre obsesii. Probabil că şi el se trezea 
noaptea şi se gândea la Fran, care murise în întuneric pe 
Fair Isle. Fără îndoială şi visa scena. 

— Soţia lui ştia ce se întâmplă? Tot nu m-am hotărât 
pentru ce ar trebui s-o acuzăm. 

— M-am gândit la asta. 

Aşa şi era. Dintre toate aspectele cazului, acesta îl 

bântuia cel mai mult. Uneori o vedea pe Sarah ca pe un fel 
de Lady Macbeth, ca pe influenţa malefică din spatele lui 
Fowler, pe care-l hrănise cu otravă, convingându-l cu 
vorbele şi cu nefericirea ei că Angela merita să moară. 
Oare o ademenise pe Fran să iasă din far pentru ca Fowler 
să o poată ucide? Pe de altă parte, alteori o vedea pe Sarah 
ca fiind o victimă. _ 

— Nu cred că i-a părut rău când Angela a murit. Îşi 
dorea cu disperare un copil. Trecuseră prin stresul 
inseminării in vitro, iar apoi pierduseră copilul într-un 
stadiu avansat al sarcinii. Angela, în schimb, tocmai aflase 
că era însărcinată. Sarah era geloasă. 

Ce pereche erau cei doi Fowler, îşi zise Perez. Ambii 
erau măcinaţi de dezamăgire şi de invidie. Cum şi-au trăit 
viaţa de cuplu? Făcând mici eforturi să discute fleacuri şi 
să facă totul să pară normal? In chip ciudat, se pomeni 
întrebându-se dacă John şi Sarah făcuseră vreodată sex. 
Era ceva aproape senzual în felul în care fuseseră expuse 
corpurile femeilor. Să fie un exemplu de reprimare ciudată 
a lui John Fowler? 

— Sarah Fowler ştia despre sarcina Angelei? 

Intrebarea Rhonei îl surprinse pe Perez şi-l readuse în 
camera decorată cu gust, cu tavan înalt, cu fotografii ale 
unor nave vechi pe pereţi şi în realitatea anchetei. 

— Cred că da, spuse el. Hugh Shaw susţine că i-a auzit 
pe cei doi Fowler discutând despre asta. Ea avea pregătire 
de asistentă medicală. Plus că trebuie să fi fost foarte 
afectată de subiect, nu-i aşa, după ce tânjise atât de mult 
la un copil. 

Perez se întrebă dacă Rhona Laing îşi dorise vreodată un 
copil. 

— Ştim cine era tatăl? 

— Ben Catchpole, spuse Perez. Momentul nu se 
potriveşte cu nimeni altcineva. 

— Acum înţeleg de ce Fowler a omorât-o pe Moore. 

Rhona se întinse şi luă un biscuit de pe farfuria albă de 
porțelan. Părea dezamăgită de sine, ca şi cum ar fi cedat 
unei ispite teribile. Perez bănuia că femeia avea o atitudine 

ciudată faţă de mâncare. Oare îşi menținea silueta pentru 
că ţinea permanent dietă sau mulţumită unui autocontrol 
ieşit din comun? 

Ea continuă: 

— Până la urmă, încep să înţeleg că a fost un fel de plan 
complex de răzbunare conceput de o minte bolnavă. Dar 
nu înţeleg ce avea de împărţit cu Jane Latimer. 

— În cazul ei a fost vorba despre autoconservare, spuse 
Perez. A fost clar de la bun început că Jane a fost ucisă 
pentru că bănuia că Fowler era ucigaşul. Cred că se juca 
de-a detectivul. li plăceau foarte mult enigmele. 

— Un joc periculos, adăugă Laing şi îşi linse degetul 
arătător ca să prindă o firimitură de biscuit de pe farfurie. 

— Cheile de la turnul farului erau ţinute în bucătărie, 
continuă Perez. Acolo urca Fowler ca să urmărească unde 
şi cum se mişcau oamenii pe insulă. Probabil că Jane l-a 
văzut când le-a luat sau când le-a pus la loc. I-a scotocit 
prin cameră şi a descoperit manuscrisul articolului despre 
posibilele zone în care putea fi găsit culicul. Il adusese cu 
el ca să o înfrunte pe Angela. Ea citise articolul în camera 
de păsări şi o luase razna când Fowler îl recuperase. 
Bineînţeles, nu dorea să-l mai vadă şi altcineva. Pentru noi 
nu a însemnat nimic, dar Jane petrecuse deja un sezon în 
Centrul de cercetare şi a înţeles importanţa articolului. 

Se opri. Încercă să-şi imagineze bucuria lui Jane când îşi 
dăduse seama că pusese toate piesele cap la cap. Oare 
când intenţiona să-i spună şi Jui? 

— N-ar fi fost atât de inconştientă încât să-l confrunte pe 
Fowler în legătură cu suspiciunile ei, nu? Rhona se uită din 
nou la ceas. Cât timp îi acorda? Când urma să înceapă 
următoarea întâlnire? 

— Nu, Fowler s-a întors la North Light când Jane nu se 
aştepta. Cred că a văzut-o când îi căuta în lucruri. A fost, 
parţial, vina mea. Era dimineaţa în care cadavrul Angelei a 
fost preluat de elicopter. l-am trimis pe Sarah şi pe Fowler 
afară din sala în care făceam interogatoriile şi le-am cerut 
să revină mai târziu. Din cărarea care duce la intrarea de 
la Centru se pot vedea toate dormitoarele, terenul e puţin 

ridicat şi oferă o vedere perfectă la camerele de la primul 
etaj. Jane nu se aştepta ca ei să se întoarcă aşa de repede. 

— Şi a ucis-o? Doar pentru asta? 

— Îşi pierduse deja simţul raţiunii şi nu mai privea 
lucrurile în ansamblu. Poate că Jane şi-a trădat în vreun fel 
suspiciunile. Şi numele magazinului ar fi intrigat-o şi sunt 
sigur că l-a căutat. Poate că în mintea lui ea era implicată 
în trădarea Angelei doar pentru că făcea parte din 
personalul Centrului de cercetare. Faptul că scena crimei 
a fost decorată cu pene ar susţine această ipoteză. Fowler 
o privea din turnul farului şi a văzut-o când se întorcea la 
Pund. Jane ştia că Angela folosea ferma pentru întâlniri cu 
amanţii şi pentru a-şi păstra secretele. Cred că spera să 
găsească mai multe dovezi ale vinovăţiei lui Fowler acolo. 
El a furat la repezeală o pernă de la spălătorie, a îndesat-o 
în rucsac şi a pornit în grabă peste deal după ea. Cel puţin, 
eu asta presupun că a făcut. Ştii mai multe despre asta 
decât mine. Ce spune raportul lui Sandy? 

— Ai dreptate, spuse Rhona. Bineînţeles că ai dreptate. 
Eşti cel mai bun detectiv cu care am lucrat vreodată, 
Jimmy. 

Se uită la el înainte de a continua. 

— Ce s-a întâmplat după aceea? 

Perez se gândea că ştie continuarea, dar brusc se simţi 
prea obosit să mai vorbească. Nu era povestea lui. Se forţă 
să rostească cuvintele. 

— A găsit-o pe Jane în mansardă. Presupun că ea căuta 
scrisori, un jurnal - orice ar fi dat mai multe detalii despre 
frauda Angelei. Aici a omorât-o. 

Rhona deschise un raport tipărit de pe biroul ei şi cită 
din declaraţia lui Fowler: „A fost foarte rapid. Probabil mi- 
a auzit paşii când am urcat scara în spatele ei, dar nici 
măcar nu a avut timp să se întoarcă. Imi place să cred că 
nu a suferit.” 

— Minte, spuse Perez furios. Jane a încercat să se apere, 
avea răni pe mâini şi pe braţe. S-a luptat cu el şi, desigur, 
a suferit. Iar lui cred că i-a plăcut foarte tare chestia asta. 
Nu trebuia s-o omoare pe Fran. Probabil ştia deja că se 

terminase totul pentru el. 

Se opri o clipă. 

— A ucis-o pe Jane cu un cuţit pe care-l luase din 
bucătărie. 

— Cred că-l urăşti teribil pe omul ăsta, Jimmy. 

Perez îi ignoră remarca. Era epuizat şi voia să termine 
mai repede. Se gândea aproape cu plăcere la casa lui de 
lângă țărm, unde tatăl său îl aştepta cu o sticlă de whisky 
şi o masă simplă. 

— Angela i-a spus Stellei Monkton că îi furase 
cercetarea lui Fowler, continuă Perez. Cred că avea 
remuşcări în privinţa lucrării ei academice. Când Stella a 
venit pe Fair Isle, i-a transmis această informaţie lui 
Maurice. Acum el putea să decidă ce era mai important - 
să-i distrugă Angelei reputaţia sau să folosească informaţia 
ca să ajungă la ucigaşul ei. 

— Şi el a vrut să-ţi spună. 

— Da. 

Perez ridică privirea spre ea. 

— Dacă l-aş fi ascultat mai devreme, Fran ar fi încă în 
viaţă. 

— N-ai de unde să ştii asta, Jimmy. 

— Oh, ba da, ştiu. 

Se uită din nou în ochii ei. 

— Bineînţeles, am decis să renunţ la slujba mea. Nu mai 
pot să-mi asum astfel de responsabilităţi. Mi-aş aminti de 
ea în fiecare zi. 

— Ce-o să faci? 

Nu încercase să-l facă să se răzgândească. Era limpede 
că decizia fusese luată. 

— Ceva util, spuse el. Ceva practic. O să fac mobilier sau 
o să cresc oi. 

Nu avea nevoie de mulţi bani acum că rămăsese singur. 

— Jimmy, în adâncul fiinţei tale vei rămâne detectiv. Eşti 
prea curios ca să laşi lucrurile nelămurite. 

Perez nu ştia ce să-i răspundă. 

— Te întorci acasă pe Fair Isle ca să locuieşti acolo? 

El îi răspuns imediat: 

— Oh, nu. Nu cred că mă mai întorc vreodată acolo. 

Capitolul 40 


Cu toate astea, două zile mai târziu era pe Bunul Păstor 
şi mergea spre casă. Încă nu ştia cum se lăsase convins. 
După discuţia cu Rhona Laing se întorsese la Lerwick 
absolut epuizat. Parcă retrăise toate acele zile de coşmar 
de pe insulă. Simţea din nou claustrofobia. Tensiunea 
resimţită îi provocă o durere de cap atât de aprigă încât 
ameti. 

Tatăl lui îl întâmpinase cu un deja obişnuit pahar de 
whisky. Amândoi se limitau la unul singur. 

— A sunat mama ta. 

— Aha. 

Mary sunase în fiecare seară. Poate puţin mai devreme 
decât de obicei, dar nu era ceva demn de băgat în seamă. 

— Ne vrea acasă. 

Nici asta nu era de comentat. Lui Mary îi plăcea să-şi 
ştie băieţii prin preajmă. li credea incapabili să se 
îngrijească singuri. 

— Du-te, dacă vrei, spuse Perez. 

Dar în sinea lui simţi o panică bruscă. Lăsat singur, 
credea că urma să cadă într-o depresie din care n-avea 
cum să mai scape vreodată. Îşi zise că, până la urmă, chiar 
nu avea importanţă. Tatăl lui n-avea cum să locuiască cu el 
pentru totdeauna. Echipajul de pe barcă avea nevoie de un 
căpitan şi, chiar dacă nu era o perioadă aglomerată la 
fermă, mereu era ceva de făcut pe-acolo. 

— Vino cu mine, îi spusese James. Doar o zi. Miercuri te 
întorci cu avionul. Doar o noapte. Poţi să suporţi atât. 

În cele din urmă, Perez nu găsise energia să se opună. 
Tatăl lui condusese spre sud până la Grutness în maşina lui 
Perez. Drumul trecea prin apropiere de casa lui Fran din 
Ravenswick, care se vedea de pe mal. Maşina 4x4 a lui 
Hunter nu era acolo. Perez spera că fetiţa era la şcoala din 
apropierea plajei şi că urma să reuşească să treacă prin 
drama ei cu ajutorul prietenilor şi al profesoarei. 

— Aici a locuit Fran, spuse Perez. Casa acea mică, 


e 311 » 


vechea capelă. 

— Vrei să te opreşti? 

— Nu! 

Dacă înăuntru erau părinţii lui Fran? Se înţelegea destul 
de bine cu ei. Erau prietenoşi şi inteligenţi. Dar nu ştia ce 
le-ar fi putut spune. Îi lăsaseră un mesaj pe telefon în care 
îl rugau să-i sune, dar nu fusese în stare să le răspundă. 
Nu ştia ce-ar fi fost mai rău: să îl condamne făţiş pentru 
moartea fiicei lor sau, potrivit principiilor lor liberale, să 
fie empatici şi înţelegători. 

Bunul Păstor era deja la debarcader când ajunseră. 
Echipajul încărca sacii de poştă de la oficiu şi cutii de 
legume pentru magazin. Se opriră când îl văzură pe Jimmy 
şi îl luară pe rând în braţe. Nu era nevoie de cuvinte. Era o 
după-amiază rece, cu briza care sufla dinspre nord, însă 
suficient de blândă încât să stea pe punte tot drumul. 
James îşi reluase locul în timonerie. În timp ce se apropiau 
de Fair Isle, Perez se uită la insulă cu un fel de teamă în 
suflet. 

Mary îi aştepta cu maşina la North Haven. Maurice şi 
Ben erau acolo ca să descarce cutiile trimise pentru 
Centru; Ben se întorsese pe insulă de îndată ce poliţia din 
Lerwick terminase de vorbit cu el. El şi Maurice erau 
singurii rămaşi la North Light şi până la primăvară n-aveau 
să mai fie prea mulţi vizitatori. Cei doi bărbaţi o 
împărţiseră în trecut pe femeia care le dominase vieţile, 
iar acum părea că reuşiseră să stabilească un mod de 
convieţuire. Perez îşi zise că ar trebui să-l întrebe pe 
Maurice despre Poppy. Se întorsese la şcoală? Ce se 
întâmplase cu relaţia necorespunzătoare? Constată că nu 
era suficient de interesat să facă efortul ăsta. Incepuse să 
nu-i mai pese dacă oamenii îl considerau nepoliticos. 

Acasă, Mary le făcu un ceai. Arăta de parcă ar fi gătit 
zile întregi. Pregătise toate mâncărurile lui preferate. Se 
aşezară la masă pe locurile lor obişnuite şi priviră o vreme 
spre Portul din Sud. Perez simţea că mama lui încerca să-i 
spună ceva. Îşi zise: Pentru Dumnezeu! Să nu înceapă un 
discurs despre Fran! Şi nici să nu mă roage să mă întorc 

acasă! Dacă s-ar fi întâmplat asta, ar fi trebuit să plece. 
Dacă n-ar fi plecat, ar fi spus ceva ce ar fi regretat mai 
târziu. Dar  rămaseră mai departe într-o tăcere 
stânjenitoare, până când James dădu din cap spre soţia sa, 
îndemnând-o să spună ce avea de spus. Era ceva ce 
părinţii lui îi pregătiseră împreună. 

— Trebuie să-ţi arăt ceva. 

Mary puse un blocnotes în faţa lui. Era caietul de schiţe 
al lui Fran. Desenase în el tot timpul de când ajunseseră pe 
insulă. Note, desene şi idei pentru tablouri. Inclusiv schiţa 
cu Sheep Rock pe care plănuise s-o termine pentru părinţii 
lui. 

Perez se simţi uşurat. Găsiseră carnetul şi crezuseră că 
îl va dori ca amintire. Apoi se îngrijoraseră de faptul că l-ar 
fi putut supăra. Nu era mare lucru. Putea să reziste. Găsise 
schiţe şi desene peste tot prin casă. Probabil că mai erau 
încă pe-atâtea în casa ei din Ravenswick. Într-o zi, poate o 
să-i adune lucrările într-o expoziţie în galeria Casei 
Herring din Biddista. 

— Am fost tentată să-l arunc, spuse Mary, dar James a 
spus că nu ar fi corect. A spus că ar trebui să-ţi lăsăm 
decizia asta ţie. 

Mama lui deschise bloc notesul şi întoarse paginile, apoi 
îl aşeză din nou pe masă. 

Era o pagină cu un scris mare şi îngroşat, evident al lui 
Fran. Realizat în cărbune. Îi lăsase deseori mesaje în 
bucătăria de la Ravenswick sub aceeaşi formă. „O las pe 
Cass la Duncan.” „E vin în frigider.” „Poţi să începi să 
pregăteşti cina?” Preţ de o clipă, nu se simţi în stare să 
citească. O aducea pe Fran atât de aproape de el, încât 
conştientiza din nou tot ceea ce pierduse. Când reuşi, în 
sfârşit să citească, îi auzi în acelaşi timp vocea în minte. 
Textul era scris în glumă, dar serios în acelaşi timp: 


Stimate Domn/Stimată Doamnă, 

În caz de moarte subită, de exemplu în avionul ăla 
afurisit, sau în cazul în care se răstoarnă barca, o 
încredinţez pe fiica mea Cassandra domnului James 

Alexander (Jimmy) Perez. El o consideră ca fiind 
propriul lui copil şi nu mă pot gândi la nimeni mai 
potrivit care să aibă grijă de ea!” 


Urma semnătura pe care o cunoşteau toţi experţii de 
artă scoțieni şi proprietarii de galerii. 

Asta era tot. Două propoziţii. Perez auzi pescăruşii 
tipând afară. Nu spuse nimic. Oare Fran îşi dăduse seama 
că el se gândea uneori la Cassie ca la un substitut pentru 
copilul lui nenăscut? Nu discutaseră niciodată despre asta. 
„Prea siropos”, îşi spunea el. „Prea exagerat”. 

— Cred că-ţi cere prea mult, spuse Mary. Să devii tutore 
legal al copilului altcuiva... În plus, Hunter n-ar fi niciodată 
de acord. Cred că ar trebui să distrugi biletul. N-o să ştie 
nimeni. 

Preţ de o clipă, Perez fu ispitit s-o asculte. Era ultimul 
lucru pe care l-ar fi vrut. Nu pentru că nu-i păsa de Cassie 
- o adora mai mult ca oricând; era tot ce rămăsese din 
Fran. Ci pentru că singurul mod în care putea să facă faţă 
vinovăţiei sfâşietoare era să moară el însuşi. Să nu mai 
simtă, să nu mai gândească. Nu poţi să creşti un copil dacă 
eşti mort pe dinăuntru. 

— Eu aş şti, spuse el. 

Credea că Duncan urma să accepte. Era un om 
pragmatic, fără sentimente profunde. O iubea pe Cassie, 
dar nu voia să-i spele hainele sau să-i şteargă mucii dacă 
răcea. Şi avea sens şi în altă privinţă. Alternativa era ca 
părinţii lui Fran să o ducă pe Cassie cu ei în sud, iar 
Hunter n-ar fi vrut nici asta. Ştia că urma să fie foarte 
complicat şi că însemna să-l implice din nou pe Duncan în 
viaţa lui, ca o penitenţă zilnică, dar credea că 
aranjamentul putea să funcţioneze până la urmă. Luă 
hârtia din mâinile mamei sale. 

— Măcar atât să fac şi eu pentru Fran, nu crezi? 

Se simţea ca într-un tribunal, după ce tocmai fusese 
condamnat pe viaţă. Se simţea uşurat, ştiind că putea să 
repare lucrurile într-o oarecare măsură, dar simţea şi 
durerea confruntării iminente cu lumea reală. Pentru el nu 

urma să existe scăpare în băutură sau în muncă fizică. N- 
avea să cioplească lemne şi nici n-avea să crească oi. Urma 
să-şi păstreze slujba ca să aibă grijă de Cassie. De data 
asta, însă, nu urma să se mai implice emoţional în munca 
sa. Nu avea să mai arate nici urmă de empatie. Detectivul 
Jimmy Perez urma să revină la viaţă. Dar urma să fie un 
om mult mai dur. Mult mai puţin înţelegător. 

ANN CLEEVES 
fulger albastru 


„De ce nu se imbrăcase deja? Tatăl său era considerat un fel de 
conducător al insulei și ar fi trebuit să fie primul acolo ca să-i coordoneze 
pe oameni dacă apărea vreo problemă. Apoi se gândi că, poate, mamei 
lui îi era rău şi o așteptau pe asistentă care, din fericire, locuia pe insulă. 
Sub nicio formă nu se puteau aștepta ca un doctor să ajungă acolo într-o 
dimineaţă ca asta. 

- E nevoie de tine la Centrul de cercetare, îi spuse în sfărșit James, 
intrerupându-i șirul gândurilor. Poţi să iei mașina, eu n-am nevoie să 


merg prea departe azi. 
- Ce s-a-ntămplat? intrebă Jimmy luându-și o cană cu ceai și doi biscuiţi 
de casă, cu ghimbir. 
Jamesi privi în ochi. 
- Aavutioco crimă” Ann Cleeves - Fulger albastru 


„Ann Cleeves a arătat că nordul Marii Britanii se poate lăuda cu 
locuri care te înfioară și care, în materie de atmoferă sumbră, le 
pot rivaliza cu ușurință pe oricare dintre cele propuse de scriitorii 
scandinavi... Capacitatea lui Cleeves de a imbina o narațiune în 
stil dasic și migălos construită cu analiza psihologică profundă 
arată că este ea însăși o raritate.” Jake Kerridge, Telegraph 


„Dacă sunteţi în căutarea unor romane polițiste excelente in stilul 
etnii Christie, nu aveţi altceva de făcut decât să o citiți pe Ann 


Antonia Fraser, The Lady 


„Ann Cleeves a construit în mod inteligent un mister în stil 
tradițional (cu aluzii explicite la Agatha Christie) pe o insulă 
izolată, cu un număr mic de suspecți și foarte putine intervenții 
dinafară, transformându-l într-o poveste plauzibilă, remarcabilă 


și modernă. Maxine Clarke, Eurocrime 

